
        
            
                
            
        

    Tartalomjegyzék
	Előszó
	Első fejezet
	Második fejezet
	Harmadik fejezet
	Negyedik fejezet
	Ötödik fejezet
	Hatodik fejezet
	Hetedik fejezet
	Nyolcadik fejezet
	Kilencedik fejezet
	Tizedik fejezet


M. C. Beaton

 




Agatha Raisin és a meztelen igazság
A fordítás alapjául szolgáló mű:
Devil’s Delight
Copyright © 2022 by M. C. Beaton, R. W . Green
Minden jog fenntartva

For information, address St. Martin’s Press,
175 Fifth Avenue, New York, N. Y. 10010.

Fordította:
LAIK ESZTER

Copyright © 2022 by M. C. Beaton
Hungarian translation © Laik Eszter, 2023


© Erawan Könyvkiadó, 2023

Felelős kiadó: Fejős Éva
Szerkesztette: Münz András
A kéziratot gondozta: Lőrinczi Ágnes
Borítóterv, tördelés: Müller Péter

ISBN 978-615-6269-59-1
ISSN 2064-3683




A mű fikció. A szereplők, az események és a párbeszédek a szerző képzeletében születtek. Bármilyen hasonlóság valóságos eseményekkel vagy személyekkel – utóbbiak akár élők, akár már elhunytak – csakis a véletlen műve.




[image: img]
Előszó

Carsely bájos kis falu. Mondhatnánk, hogy közvetlen szomszédja, Ancombe még szebb, de Carsely egy kicsit nagyobb – épp annyival, hogy a főutcán egymást érjék a különféle üzletek.

Ott van például a Harvey’s, a postával kombinált mini szupermarket, ahol Agatha rendszeresen feltankol mikrózható mirelit fogásokkal, borkülönlegességekkel és macskakajával Boswell és Hodge számára.

A méteráruboltban minden megtalálható, amire csak szüksége lehet, hogy megjavítson egy elszakadt blézert vagy egy felfeslett varrást. Mondanunk sem kell, Agatha ezen a helyen nem törzsvásárló – a „Ne dobd el, javítsd meg!” nem épp az ő mottója. A „Hajítsd ki, és vegyél újat!” már sokkal inkább jellemző rá.

Van itt aztán a hentes is, akitől Agatha beszerez egy-egy darab steaket vagy sertésszeletet azon ritka alkalmakkor, amikor kipróbálja kulináris képességeit; de ahogy a múltban nemegyszer láttuk, ő inkább az étel elfogyasztásának híve, mintsem az elkészítésé.

Egy boltocska kedves kis apróságokat árul, például szárított virágot, csak éppen nagy szerencse kell hozzá, hogy az ember nyitva találja.

A tizennegyedik századi Szent Júdás-templom a főutca végén áll, a másik végén a tölgygerendás, kandallós Vörös Oroszlán fogadó.

Carsely a maga üzleteivel, templomával, fogadójával és kis mellékutcáival – köztük az Orgona közzel, ahol Agatha él – a valóságban természetesen nem létezik. A falu és a közeli helyszínek – Ancombe, Ashton-Le-Walls, Herris Cum Magna, Mircester – mind M. C. Beaton, azaz Marion fejében születtek meg, mint Agatha kalandjainak helyszínei.

Egészen 2019-ben bekövetkezett haláláig Marion az angliai Cotswoldsben élt, ahol sorra látogatta a falvakat és kisvárosokat, amelyek azután inspirációul szolgáltak a műveihez, és sok képzeletbeli elemmel gazdagították a történeteit. Anélkül, hogy meghatározta volna pontos lokációjukat, Marionnak sikerült beleszőni ezeket a helyszíneket Cotswolds valóban létező tájegységeibe. Evesham például valódi város, ami gyakran felbukkan Agatha nyomozásaiban. A vizes viszályban hősünk ellátogat Charlesszal a teljesen valóságos Alamizsnamúzeumba, A feddhetetlen feleségben pedig egy létező ajándékboltban, a Stow-on-the-Wold-i Mézesbödönben egy létező masszőrrel és a feleségével találkozik.

A valóságos helyek szerepeltetésének köszönhetően az Agatha által oly igen szeretett Cotswolds legalább olyan fontos szerepet játszik a történetekben, mint az állandó szereplők, és ez alól nem kivétel a Meztelen igazság sem.

Agatha ebben a részben ellátogat a Rollright Stones nevű emlékhelyre, ami szintén valóságos; Long Compton és Chipping Norton között, az A44-es egy mellékútja mentén található. Az itt látható állókövek több mint ötezer évesek, és A Király Katonáinak (King’s Men) nevezett kőkör eredetileg százöt darabból állt. Az évszázadok során némelyik leomlott, többet elhordtak melléképületek, patakhidak, istállók építéséhez, így csupán hetvenhét maradt eredeti helyén. A Meztelen igazságban egy képzeletbeli hiányzó kő, a Magányos Katona körül bonyolódnak az események, szintén Cotswoldsben. S tekintve, hogy huszonnyolc valódi „Magányos Katona” létezését feltételezik a környéken, talán nem túl merész fantáziajáték a folklór ilyetén beemelése a történetbe.

Miközben a létező helyszínek autentikussá teszik Agatha világát, Marion mindig jól szórakozott a kitalált alkotóelemeken. Carselyben és környékén megannyi társaság, klub, szervezet működik, a nőegyletektől a túracsoportokon át a mircesteri amatőr színjátszókig és egy Ashton-Le-Wallsban virágzó egészségfarmig – miért is ne létezhetne ezek között egy Naturista Egyesület?

Ismerve Marion fergeteges humorát, azt hiszem, imádta volna az ötletet, hogy Agatha és barátai egy csapat nudista között találják magukat. Remélem, önök éppúgy élvezni fogják a különféle galibákat, amelyekkel a szereplőknek meg kell küzdeniük, mint ahogy én élveztem a „belekeverésüket” ezekbe.

R. W. Green

Első fejezet

Meztelen volt.

Vannak, akik könnyen sokkot kapnak. Agatha Raisin soha nem tartozott ezek közé. Elvégre magánnyomozó volt – nem valami mimózalelkű, ájuldozós, nyúlszívű hölgyemény. Ennél őt keményebb fából faragták. De ettől a látványtól még ő is hátrahőkölt. Pislogott néhányat, majd tágra nyitotta a szemét, ám a fickó még mindig ott volt, anyaszült meztelenül, úgy, ahogy világra jött, egy árva fügefalevél nélkül. Agatha nem számított ilyesmire egy csendes kis vidéki országúton, az asszisztensével autózva, így hát magának sem ismerte be, hogy sokkolta a látvány. Úgyszólván… zavarba hozta.

– Agatha – szólalt meg Toni a volán mögött, miközben lassan megállt –, látja, amit én látok?

– Ha te is a meztelen fiatalemberre gondolsz, aki felénk fut az út közepén – felelte Agatha, és képtelen volt elszakítani a tekintetét a látványtól –, akkor igen, én is látom.

A férfi a vezetőoldali ajtóhoz futott, lehajolt az ablakhoz – így legalább csak az arcát lehetett látni –, és türelmetlenül megkocogtatta az üveget.

– Most mit csináljak? – nézett Toni rémülten a főnökére. – Nem kizárt, hogy erőszakos autótolvaj. Akár többen is lehetnek.

– Egy meztelen autótolvaj banda? – húzta fel a szemöldökét Agatha. – Hát az érdekes volna. Húzd le az ablakot, Toni, lássuk, mit akar.

– Tudom, hogy kissé különösnek tűnik… – kezdte a fiatalember, ahogy az ablak leereszkedett.

– Ne legyen szigorú magával – szólalt meg Agatha. – Részemről teljesen rendben levőnek látszik.

– Úgy értem az, hogy nincs rajtam ruha – sietett tisztázni a férfi, aki még mindig kapkodta a levegőt a nagy futástól.

– Hadd találjam ki – mondta Agatha. – Egy erősebb fickó megfújta a holmiját, és elszaladt vele?

– Megmagyarázom – hebegte a fiatalember. – Segíteniük kell. Az előbb egy holttestet találtam ott, a fák között!

Agatha rámeredt. A fickó tiszta, kék szeméből félelem sugárzott, a remegést pedig a hangjában nem egyszerűen a futás okozta.

– Adj neki valamit, amit magára dobhat, Toni – szólt Agatha. – Utána kell néznünk ennek a dolognak.

– Most ez komoly? – meredt a főnökére Toni. – És mi van, ha hazudik?

– Sok férfi hazudott már nekem – felelte lassan Agatha –, és büszke vagyok a képességemre, hogy pontosan meg tudom állapítani, mikor nem mondanak igazat – különösen, ha meztelenek.

– Ha úgy gondolja… – sóhajtott Toni, és körülnézett a kocsiban valami ruhadarab után. Megakadt a szeme Agatha kalapján a hátsó ülésen. Egy esküvőre tartottak éppen; barátaik, Bill Wong és Alice Peterson kötötték össze az életüket. Indulás előtt Agatha hosszasan vacakolt, melyik fejfedőt válassza, végül megállapodott egy sötétkék selyemkalapnál, különleges kék és ezüst virágokkal díszítve, amelyeket tollszerű selyem pálmalevelek öleltek körül a karima mentén. Toni Agatha tanácsa ellenére úgy döntött, nem vesz kalapot.

– Nem! – közölte Agatha határozottan, miután követte Toni pillantását. – Nem fogja gatyapőcnek használni ezt a műalkotást.

Toni lenyúlt az ülése alá, és előhúzott egy régi, túlméretezett, kinyúlt pólót, amivel a szélvédőt szokta törölgetni.

– Tessék – nyújtotta ki az ablakon. – Esetleg beledughatná a lábát az ujjaiba, és akkor… Nem jó… A nyakánál minden ki fog kandikálni…

– Csak takarja el magát – vágott közbe Agatha türelmetlen éllel a hangjában –, és szálljon be. Szeretném látni, hol találta azt a holttestet. Közben elmesélheti, hogy került ilyen állapotba.

A fiatalember amolyan rögtönzött ágyékkötőként eligazgatta magán a pólót, aztán idegesen beült a hátsó ülésre. Toni indított.

– Kezdjük az elején – javasolta Agatha. – Mondja el, ki maga, és mi történt.

– Edward Carstairs vagyok – mondta a férfi –, a Mircesteri Naturista Egyesület vezetője. Ott majd forduljunk jobbra, az a kis út a klubházunkhoz vezet.

Toni befordult, majd áthajtott egy kapun, azután egy magas tölgyektől és bükkfáktól árnyékolt murvás, kanyargós úton gurultak végig, ami egy parkolónak látszó területre vezetett. Egy kisméretű kocsi várakozott egy egyszintes faépület előtt, ami piros cseréptetejétől eltekintve úgy festett, mint egy jókora rönkkunyhó.

– Idejöttem ma korábban, hogy előkészítsem az éves barbecue-zásunkat, és beizzítsam a sürgősségi forródrótunkat – magyarázta Edward.

– A sürgősségi micsodájukat? – kérdezte Toni. – Mire készültek?

– Ma napos idő lesz – felelte Edward. – Holnap viszont esni fog. Elindítottam egy telefonos riadóláncot, hogy mindenkivel tudassam: áttesszük a barbecue-sütést holnap délutánról ma délutánra. Én két embert hívtam, ők is két-két embert értesítettek – és így tovább, egészen addig, míg az összes tagunk perceken belül értesült a változásról.

– Nagyon hatékonynak tűnik – ismerte el Toni –, de miért nem küld egyszerűen egy kör-e-mailt vagy csoportos sms-t?

– Szombat van, ilyenkor nem minden tagunk néz e-mailt, a mobiltelefont meg nem mindenki kezeli könnyen, de ettől függetlenül küldtem e-maileket és sms-t is.

– Igen, igen, világos – szólt közbe Agatha, és hátranézett Edwardra, de olyan zavarba ejtőnek találta az ágyéka előtt pólót szorongató férfi látványát, hogy inkább gyorsan visszafordította a fejét. – De hogy jön a képbe a hulla? És hová tűntek a maga ruhái?

– A ruháim odabent vannak – mondta Edward –, a férfiöltözőben. Megyek, felkapom a sortomat, és magamhoz veszem a telefonomat. Értesítenem kell a rendőrséget.

– Azt hiszem, kéne egy pillantást vetnünk… – kezdte Agatha, de Edward már ki is pattant a kocsiból, és meztelen hátsóját feléjük villantva felügetett a faház lépcsőjén. Toni pólóját a hátsó ülésen hagyta.

– Úgy sejtem, nem erre akart egy pillantást vetni – jegyezte meg Toni, elnézve, ahogy a férfi csupasz idomai eltűnnek az épületben.

– Nem, arra gondoltam, okosabb volna meggyőződnünk arról, nem valami otromba tréfát űz-e vele valaki, mielőtt hívjuk a kék ruhás fiúkat.

– De azért nem bántó látvány, igaz? – merengett Toni, azzal kiszállt a kocsiból, szemét folyamatosan az épület ajtaján tartva. – Úgy értem, sportos srác, izmos, napbarnított… Egy mókás kis anyajeggyel a bal csípőjén.

– Alaposan megnézted, mi? – sandított rá Agatha, míg a bejárat felé tartottak Tonival.

– Nyomozók vagyunk – védekezett a lány. – Használtam a megfigyelőképességemet.

– Na, akkor milyen színű a szeme?

– Ööö…

– Talán az arcát kellett volna megfigyelned, Toni. Akkor felismernéd ruhában is.

Agatha benyomta a nagy, üvegezett tölgyajtót, és egy tágas, négyszögletű előtérbe léptek. Jobbra egy „Boszorkányok” feliratú ajtó nyílt, balra egy „Mágusok” jelzésű. Toni meghökkenve tanulmányozta a feliratokat, de Agathát jobban érdekelte a teljes falat beborító tükör, amelyet a „Mágusok” feliratú ajtón túl pillantott meg. Lesimította fényes, barna haját, ellenőrizte a rúzsát, és elégedetten nyugtázta, hogy ruháját egyetlen ránc sem csúfítja el, még az autóban való ücsörgés után sem.

Rendkívül büszke volt rá, milyen tökéletesen áll rajta a ruha, köszönhetően az esküvőig tartó kíméletlen diétának és állhatatos testgyakorlásnak, amelyet azért végzett, hogy a hasa laposabb legyen, mint valaha – ám ekkor eszébe jutott, hogy azért nem árt, ha behúzza egy kicsit. Így is tett, majd elfordult oldalra, hogy ellenőrizze a tükörben, nem zilálódott-e össze a ruha fodra, amely a vádlimagasságban futó szegélytől a csípőjéig ért. Megnyugodott. Agatha azon a véleményen volt, hogy efféle ruhát csak tökéletes kontúrokkal bíró nő viselhet. A vállát szabadon hagyta, de nem túlságosan, a derékban szűk szabás harangszerűen kiszélesedő szoknyarészben folytatódott.

Tonira nézett, aki a „Boszorkányok” feliratú ajtón kukucskált be épp. Neki aztán nem állt volna jól ez a ruha. Gyönyörű lány, persze, a szőke, kék szemű szépségek közül való, de túl… deszkaalkat, túl sovány. Az ilyen viselet határozottan nem fruskáknak való, hanem érett nőknek.

– A West Carsely Lane-nél van – hallatszott Edward hangja, amint kilépett a „Mágusok” feliratú ajtón, telefonját a füléhez szorítva, immár rövidnadrágban, eltakarva varázspálcáját. – Igen, egy holttest! Tudom, mit beszélek! Kérem, siessenek!

– Azt reméltem, előbb megnézhetjük, amit talált, mielőtt hívja a rendőrséget – szólalt meg Agatha, miután Edward kinyomta a telefont. – Nagy tapasztalatunk van az efféle ügyekben, és jó viszonyban vagyunk a helyi rendőrökkel. Igazából épp Bill Wong őrmester és Alice Peterson nyomozó esküvőjére tartunk. Agatha Raisin vagyok, magándetektív és a Raisin Nyomozóiroda tulajdonosa. Ő itt a kollégám, Toni Gilmour.

– Agatha Raisin – hát persze! – Edward arcán felismerés csillant. – Láttam önt a Mircesteri Hírmondóban. Ön fülelte le a bandát, akik veszélyeztetett állatokkal kereskedtek.

– Ha tudja, ki vagyok – felelte Agatha –, akkor azt is tudja, hogy tanácsos volna megengednie, hogy vessünk egy pillantást a holttestre. Vezessen oda.

Követték Edwardot egy boltíves folyosón, ami egy bárhoz vezetett. A helyiségben táncparkett is volt, körülötte asztalok és székek. A kitárt franciaablakok egy teraszra nyíltak, azon túl gondozott pázsit terült el, a szegélyein virágágyások, amelyekben rózsák, dáliák és muskátlik pompáztak a nyár minden színében. A pázsit egyik oldalán egy úszómedence látszott, a másikon egy teniszpálya.

– Volt egy kis szabadidőm – magyarázta Edward, és intett, hogy kövessék a gyepen át. Agatha kibújt magas sarkú szandáljából. Nem volt oda a mezítlábazásért, de tudta, milyen könnyen fúródik bele a hegyes cipősarok a talajba. A cipő egyébként elegáns volt, de az elegancia és a méltóság egyszerre illan el, ha az ember pofára esik a füvön, mert kitörik a sarka. – Úgy döntöttem, megnézem a Magányos Katonát.

– Mi az a Magányos Katona? – érdeklődött Toni.

– Egy hatalmas, ősi kőtömb egy tisztáson a fák között, a birtokunk legvégén – felelte Edward. – Azt beszélik, egykor emberáldozatokat tartottak ott. Itt bukkantam rá a holttestre is. A kövön gubbasztott.

– Gubbasztott? – kérdezett vissza Agatha, és fájdalmasan hunyorgott, ahogy az erdős sávot elérve a pázsitot felváltotta valami ösvényszerű csapás a fák között. Itt már kavicsok, ágak, éles levelek és más erdei maradványok seregei álltak lesben, hogy összecsapjanak egy városi nő puha talpával. Toni lapos sarkúban volt, és együttérzéssel pillantgatott főnökére. Agatha csikorgatta a fogát, de ment töretlenül előre, egyik kezében a szandálját, a másikban a táskáját szorongatva.

– Igazából nem gubbasztott – folytatta Edward –, inkább összegömbölyödve feküdt, az arca a két keze között. Itt is vagyunk, ott van a…

Kiértek egy tisztásra, ahol a lombok között behatoló napsugarak halványan megvilágítottak egy kis területet az erdei talajon. Középen egy szemlátomást ősöreg, egy méter magas, két méter hosszú, lapos tetejű szürke kő állt, épp olyan széles, hogy el lehet feküdni rajta… de senki nem hevert ott. Összegömbölyödött holttest sem. A kő üres volt, a tisztás csendjét csak a lombok közt csicsergő pintyek és barátposzáták hangja törte meg.

– Eltűnt! – kapott levegő után Edward. Kétségbeesetten nézelődött minden irányba, ahogy közelebb ment a kőhöz. – Esküszöm, itt volt! Higgyenek nekem!

– Elhiszem, hogy valamit látott itt – mondta Agatha a követ tanulmányozva –, de tapasztalatom szerint a holttestek nem szoktak felkelni és elsétálni. Pontosan mit látott? Milyen közel volt a kőhöz?

– Egy férfit láttam, meztelenül, összegömbölyödve, az arca pedig a két keze közé volt temetve – felelte Edward, és továbbra is körbe-körbe járt a tekintete, mintha a holttest feltűnhetne valamelyik fa tövében vagy egy páfránybokorban. – Onnan tudom, hogy halott volt, mert a koponyája hátul be volt zúzva, a haja csupa ragacs a vértől, és amikor odanyúltam, és megérintettem a vállát, jéghideg volt.

– A kő viszont nem hideg – fektette a kezét Agatha a Magányos Katonára –, és itt egy nedves folt a közepén. Egy kis víztócsa.

– Hogy lehet vizes? – vetette fel Toni. – Napok óta nem esett.

– Nehéz ennyi levél meg gizgaz között lábnyomokra lelni – vizsgálgatta Agatha a kőtömb körül a talajt –, de úgy tűnik, mintha ez itt keréknyom lenne.

– Egyetlen keréknyom? – vonta össze Toni a szemöldökét. – Talán egy motorbiciklié?

– Nem hallottam motorzúgást – mondta Edward. – Egyetlen dolog ijesztett meg: egy mobiltelefon csörgése hallatszott valahonnan távolabbról, amikor megérintettem a testet. Nyilvánvalóan nem az én telefonom volt.

– Se zsebek… – jegyezte meg Toni.

– Se nadrág – tette hozzá Agatha.

– Arra gondoltam, hogy a gyilkosok talán itt ólálkodnak a fák között, úgyhogy elfutottam – folytatta Edward. – Arrafelé – mutatta. – Ki a sűrűből, aztán átmásztam egy kerítésen, és kirohantam az útra.

– Van még innen kivezető másik út? – kérdezte Agatha.

– Kell lennie – töprengett Edward –, nem tudom biztosan. Csak párszor jártam még itt, és mindig arra mentem vissza a faházhoz, ahonnan jöttem.

– Sok ösvény van a fák között – szólalt meg Toni a telefonja képernyőjét tanulmányozva, miután megnyitott egy térképalkalmazást. Előbb-utóbb abba az autóútba futnak bele, amin mi is jöttünk, meg még kisebb utakba, amelyek Mircesterbe vezetnek.

– Tehát bárki rejtőzött a fák között és figyelte magát – töprengett Agatha a tisztást körülölelő fákat tanulmányozva –, eltűnhetett innen úgy, hogy nem kellett a faház felé távoznia, és úgy, hogy mi nem láttuk meg.

– De ha valaki úgy döntött, itt rak le egy hullát – ráncolta a homlokát Toni –, miért vitte el azután?

– Talán nem itt akarták hagyni – mondta Agatha, még mindig a fákat méregetve. – Talán megzavarta őket a meztelen Eddie, és elrejtőztek, amíg ő eltűnt innen. Aztán elmozdították a testet, és elvitték például… oda, abba a sűrű bozótosba – mutatott egy irányba Agatha. – Az úgy tűnik, mint…

– …egy hulla eltüntetésére alkalmas hely? – fejezete be Toni, aztán Agatha és Edward zavart tekintetét látva megvonta a vállát, és hozzátette: – Mindig ezt mondja.

– Nem mondom mindig ezt! – csattant fel Agatha.

– Dehogynem – erősködött Toni. – Ahányszor elhajtunk egy…

– Menj, vess rá egy pillantást – szakította félbe Agatha Tonit. Aztán felemelte fél lábát, hogy megvillantsa makulátlanul kifestett lábkörmeit. – Tegnap pedikűröztettem. Eddig túlélte a lakk, de nem teszem tönkre azzal, hogy begázolok oda.

Toni és Edward áttörtek a páfrányok és vadszederbokrok szövevényén, majd megálltak azon a helyen, ahol a fák alatt egy rododendron-csoportosulás terpeszkedett. Toni felvett egy botot, hogy átvizsgálhassa az aljnövényzetet, közben a telefonjával világította meg a nedves bozótos legsötétebb részeit.

– Nincs itt semmi, Agatha! – kiáltotta a kő felé, amelyet Agatha most szandáltartónak használt, aztán a lány a főnöke mögé mutatott, a fákon túl az uszoda irányába, és így szólt: – Arról viszont veszély közeleg!

Agatha megfordult, és Wilkes főfelügyelő összetéveszthetetlen alakját pillantotta meg, amint feléjük masírozik a gyepen át. Seszínű, szürkés-barnás árnyalatú öltönye tökéletesen illett őszülő hajához és sápadt ábrázatához. Agathának feltűnt, hogy ha Wilkes elfeküdne az erdei talajon, senki észre sem venné. Tökéletesen összeolvadna az ágak és az avar rothadozó maradványaival, és talán sosem látnák többé. Most azonban sajnos nagyon is látható volt. A magas, szikár fickót még ezen a ragyogó nyári napon is lesújtó ború lengte körül. Mélyen ülő szeme fölött ráncba szaladt a homloka, ahogy kiszúrta Agathát.

– Mit művel maga itt? – vakkantotta.

– Ugyanazt, amit maga – felelte Agatha. – Egy holttestet keresek.

– Ez rendőrségi ügy – vágta rá Wilkes, hátrapillantva az úszómedence irányába, ahonnan két egyenruhás rendőrtiszt kocogott feléjük. Intett nekik, hogy siessenek. – Az egyik beosztottam felveszi a vallomását, aztán mehetnek.

– Vallomást, miről? – kérdezte Agatha. – Nem látom, hogy bármiféle bűncselekmény történt volna.

– Azt én döntöm el, nem maga – felelte kurtán Wilkes. – Hol az a személy, aki megtalálta a holttestet?

– Az a fiatalember a rövidnadrágban – mutatott Agatha Edwardra, aki épp a bozótosból csörtettet vissza Tonival –, de úgy látszik, a hulla, amit látott, időközben eltűnt.

– Miről beszél maga? – csattant fel Wilkes. – Hogy tűnhet el egy élettelen test?

– Ha jól értettem, itt hevert ezen a tömbön – hajolt a kő fölé Agatha a felszínt vizsgálgatva –, de mire mi ideértünk, már csak egy kis víztócsát találtunk rajta. Mostanra viszont már az is felszáradt.

– Nevetséges! – horkant fel Wilkes. – A hullák nem párolognak el egyszerűen, mint a víz.

– Tudom, mit láttam – szólt közbe Edward. – Egy férfi volt az, bezúzott koponyával. Halálra rémisztett egy telefoncsörgés, ami a bokrok közül hallatszott, aztán elfutottam, hogy segítséget találjak.

– Le kell zárnia a területet, és kiküldenie a helyszínelőket – mondta Agatha. – Kell, hogy legyenek ujjlenyomatok valahol, és…

– Semmi ilyesmire nincs szükség! – közölte Wilkes, és egy mozdulattal mintegy aláhúzta a válaszát. – Ne akarja nekem elmagyarázni, mi a dolgom, Mrs. Raisin.

– Ahogy arra már oly sok példa volt a múltban, főfelügyelő úr – mondta Agatha állát felszegve és karját összefonva –, valakinek csak el kell magyaráznia ezt magának.

– Nincs elpazarolni való erőforrásunk egy olyan ügyre, ami nyilvánvalóan valami ízetlen tréfa – közölte Wilkes komoran. – Az állomány fele eltávozást kapott, hogy részt vegyen Wong őrmester és Peterson nyomozó esküvőjén.

– Felteszem, magát nem hívták meg… – Agatha hamiskás mosolyt villantott Wilkesre, majd levette a szandálját a kőről. – Tonival mi épp oda tartunk.

– Csodás nap egy esküvőhöz! – A mély, erőteljes hang a faház irányából jött.

Agatha és Wilkes megfordultak, és egy sötét hajú férfit láttak közeledni. Agatha úgy saccolta, a negyvenes évei vége felé járhat. Wilkesnél alacsonyabb volt, de erőteljesebb testfelépítésű, széles vállal, jól kirajzolódó izomzattal. Átható tekintet, kék szem, barna bőr, állán egy bonszájmetsző precizitásával nyírt szakáll. A szőrzete más testrészein egyébként igen gondozottnak látszott, a művészi trimmelés a legelőnyösebb látványt igyekezett kihozni az amúgy is megnyerő fizikumból. Agatha azért vehette szemügyre ilyen alaposan a férfi testi attribútumait, mivel, akárcsak Edward, ez a fickó is anyaszült meztelenül kocogott feléjük. Az ifjú Edwarddal ellentétben azonban a szakállast körüllengte az érett férfiak nyugalma. A belőle sugárzó magabiztosságot Agatha csábítóan vonzónak találta, még a szakáll ellenére is. Sosem kedvelte az arcszőrzetet. Hirtelen késztetést érzett, hogy ellenőrizze a rúzsát, de inkább egy erősebb hasbehúzás mellett döntött, hogy feszes látványt keltsen.

– Mit gondol, hol van maga, ember? – kiáltott rá a férfira Wilkes. – Azonnal vegyen magára valamit!

– Nem hajlok rá, hogy most rögtön felöltözzek – felelte a férfi.

– Még hogy nem hajl… Gittins! – ordított Wilkes az egyik egyenruhás tisztnek, hisztérikus dühvel közelebb intve őt. – Tartóztassa le a fickót!

– Ööö… milyen váddal, uram? – kérdezte a közrendőr.

– 2003-as törvény, hatvanhatos paragrafus, szexuális kihágások, megbotránkozást és zavart keltő magamutogatás – idézte Wilkes hűvösen a vonatkozó szabályozást.

– Őket is letartóztatja? – kérdezte Agatha, állával a pázsit felé bökve, ahol mindenféle korú, formájú, méretű meztelen férfiak és nők kisebb hada gyülekezett, és úgy néztek ki, mint valami jó húsban lévő szoborcsoport. Ahogy megpillantotta a ruhátlan hordát, Wilkesnek leesett az álla.

– A dolog úgy áll, uram – szólalt meg Gittins közrendőr –, hogy ez itt egy naturista klub, úgyhogy bárkinek engedélyezett, hogy így járkáljon.

– Köszönöm, Ian – bólintott hálásan Gittins felé a szakállas fickó.

– Maga ismeri ezt az embert, Gittins? – pillantott szigorúan Wilkes legfiatalabb beosztottjára.

– Ó, igen, uram – sietett a válasszal a rendőr. – Jasper Crane-t mindenki ismeri. Ő az elnökünk.

– Az elnökÜNK? – döbbent meg Wilkes. – Úgy érti, maga…

– Pontosan, főfelügyelő úr – vágta rá Jasper szélesen mosollyal. – Ian is klubtag. Részt veszel a barbecue-n, Ian?

– Igen, jövök az asszonnyal, amint letettem a szolgálatot – mondta Gittins, azzal levette a rendőrsapkát, hogy legyezze magát egy kicsit, és megmozgatta vaskos golyóálló mellényét, hogy átjárja a levegő. – Alig várom, hogy megmártózzam a medencében.

– Hát – morgott Wilkes –, örülök, hogy ennek nem leszek a szemtanúja. Aztán emeltebb hangon folytatta: – Oszlassa fel a kis barátai gyülekezetét, Gittins, maga pedig – bökött a másik rendőrre – nézzen körül alaposan, keressen bármiféle gyanús jelet, aztán vegye fel a bejelentő vallomását. Én visszamegyek az irodába.

– Ennyi? – nézett rá Agatha. – Nem indít vizsgálatot?

– Bármit látott is a rövidnadrágos barátja – mondta Wilkes –, feltételezve, hogy nem ment el a józan esze és nem hallucinált, az bizonyára egy durva tréfa volt, amit a nudista kispajtásai űztek vele. Ha szükségem lenne a vallomására, Mrs. Raisin, mindig tudom, hol találom. Csak a zűrzavart kell keresnem, és maga a közelben lesz.

– Magát még könnyebb megtalálni – mélyesztette maciszemét Agatha Wilkesbe. – Csak fel kell fordítanom a legközelebbi követ, és ott fog csúszni-mászni alatta.

A főfelügyelő egy krákogásfélét hallatott, aztán elmasírozott a faház felé. Két apró termetű, középkorú nő mellett süvített el, akik az ellenkező irányba tartottak. Mindketten laza, aranyszínű asztrológiai szimbólumokkal hímzett kaftánt viseltek. Jasperhez siettek, és egy fekete selyemköntöst nyújtottak át neki.

– Gondoltuk, hasznát venné, amíg a prűdekkel beszél – mondták.

– Köszönöm, hölgyeim – mosolygott rájuk kedvesen a férfi, és magára dobta a köntöst. Tüzes napkorongok, világító bolygók és csillagok, valamint süvítő üstökösök díszítették. A köntösön nem voltak rögzítésre szolgáló gombok vagy pántok, de a szélei épp középen találkoztak, és elfedték Jaspert ott, ahol kellett. A nők meghajoltak, aztán távoztak arra, amerről jöttek. A pázsitot elérve ledobták a kaftánjukat.

– Prűdekkel? – húzta fel Agatha a szemöldökét.

– Ó, ez csak egy tréfás kifejezés, amikor textiles látogatóink vannak a klubban – kacagott Jasper. – Magunkra „pőrékként” utalunk, a ruhásokra „prűdekként”. Akik túl prűdek, hogy ledobják a ruhát, érti…

– Igen, értem – mondta Agatha, és egy csöppet kimeresztette a tüskéit. – Nem hiszem, hogy valaha is tituláltak volna már prűdnek.

– Kérem, ne vegye sértésnek. A legnagyobb örömmel látjuk önt és a barátait, amikor csak kedvük tartja ellátogatni hozzánk. – Jasper széles mozdulattal a klubház felé intett. Az ujjatlan selyemköntös elmozdult a könyöke felé, középen szétnyílt, újra Agatha szeme elé tárva azt, ami egyszer már takarásba került. Hirtelen feleszmélt, hogy hosszabban bámul a kelleténél, mire gyorsan elkapta a tekintetét.

– Semmi baj nincs azzal, ha néz – mondta finoman a férfi. – Mindannyian nézzük egymást, összehasonlítjuk, amit látunk – ez az emberi természet része. Mi pedig, végtére is, naturisták vagyunk. Egy dolgot nem teszünk: nem ítélkezünk.

– Ez igazán… megnyugtató – felelte Agatha.

– Agatha, most már tényleg mennünk kéne – szólalt meg Toni az órájára nézve.

– Á, igen, az esküvő – mondta Jasper. – Ha megengedik, elkísérem önöket a klubházig.

– Szeretnék még pár szót váltani Edwarddal – mondta Agatha, azzal átment a kő túloldalára a fiatalemberhez és Tonihoz.

– Borzasztóan sajnálom ezt az egészet, Mrs. Raisin – szabadkozott Edward –, de tényleg láttam azt a holttestet itt, a kövön. Nem kitaláltam. Most viszont úgy érzem, csak az idejét pazaroltam.

– Nem szeretem, ha tréfát űznek velem – jegyezte meg Agatha szárazon –, és ha ezt tette, garantálom, hogy meg fogja bánni.

Edward a földet nézte, és úgy csiszatolta a lábával a talajt, mint egy haszontalan kisdiák az iskolaigazgató előtt.

– De nem hiszem, hogy itt erről lenne szó – folytatta Agatha. – Szerintem maga igazat beszél, még ha nem is utal semmilyen bizonyíték bűncselekményre – brutális gyilkosságra biztosan nem. Egy rejtéllyel állunk szemben, én pedig utálom megoldatlanul hagyni a rejtélyeket.

– Mi majd segítünk felgöngyölíteni, mi történt itt, igaz, Agatha? – ajánlkozott Toni mohón. – Kiderítjük a meztelen igazságot, Edward.

– Nos… hát, igen, természetesen – hagyta annyiban Agatha, kicsit meghökkenve Toni nagy lelkesedésétől. – Ha a rendőrségen felvették a vallomását, mindenképpen kérjen egy példányt a leiratból. Akkor legalább közösen végigmehetünk rajta, hogy is voltak a dolgok.

Edward megköszönte, hogy ilyen megértőek, aztán Tonival együtt követték Agathát és Jaspert a klubházhoz. Azóta még több ember érkezett az összejövetelre, nyüzsgő méhkassá változtatva a kertet és a medence környékét. Buzgó kertészek – egy szál erős kesztyűben – csipkedték az elszáradt rózsafejeket, nyírták a területet övező sövényt, lehalászták a vízfelszínről a leveleket és bogarakat, felsöpörték a teraszt. Agatha még életében nem látott ennyi meztelen embert. Mosolyogtak és integettek, ahogy elhaladt mellettük, amitől egyszerre érezte magát szívesen látott vendégnek és totálisan oda nem illőnek.

– Teljesen önfenntartók vagyunk – magyarázta Jasper. – Az élet minden területéről vannak tagjaink, a vízvezeték-szerelőtől a könyvelőn át az orvosig és, mint már tudja, rendőrtisztig.

Ismét a két nő jött velük szembe, akik korábban odavitték Jaspernek a köntöst, csak ezúttal a kaftánjuk nélkül. Szinte teljesen egyforma barna hajuk és hasonló alkatuk miatt Agathának kétsége sem volt, hogy testvérek.

– A jégkrém a fagyasztóban van, Jasper – jelentette egyikük.

– A kenyér a sütőben – tette hozzá a másik.

Jasper megköszönte nekik, a nők ismét meghajoltak, majd maguk is csatlakoztak a kertészkedőkhöz.

– Miért hajolnak meg mindig? – kérdezte Agatha. – Maga az elnök, értem, de a meghajlás azért egy kicsit sok… Úgy értem, elég megalázó.

– Ők a szolgálóim – felelte Jasper, majd Agatha megvető arckifejezése láttán hahotázni kezdett. – Ne aggódjon, Mrs. Raisin, ez csak egy kis tréfa, igazából a játék része. Néhány tagunk részt vesz szerda esténként egy fantasy-szerepjátékon: angyalok, démonok, boszorkányok és mágusok egy nagy vetélkedőben.

– Akkor ez megmagyarázza az öltözőajtók feliratait – jegyezte meg Agatha.

– Pontosan – bólintott Jasper. – Én egy amolyan démoni ceremóniamester szerepét játszom; kitalálom a cselekmény menetét, amelynek során a résztvevők különféle bűnjelekre bukkannak. Az egész egy nagy verseny, a végén látványos fináléval: svédasztalos vacsora, tánc, tűzijáték. Még a Magányos Katonának is szerepe lesz. Eljöhetnének.

– Én mindig az a fajta lány voltam, aki felöltözni szeret a partikra, nem pedig… nos, khm… levetkőzni.

– Akkor élvezni fogja – mosolygott Jasper. – Mindenki beöltözik valaminek, a jelmezek lenyűgözőek. Némelyik – tette hozzá csillogó szemmel – inkább csak testfestésből és csillámporból áll, de a többség sok energiát fektet bele, hogy földöntúli jelmezeket készítsen magának. Fergeteges este lesz – csatlakozhatna!

– Még meggondolom – mondta Agatha, és lehajolt, hogy belelépjen a jobb szandáljába. A balhoz Jasper a karját nyújtotta, amire Agatha rátámaszkodhatott ridiküljét tartó kezével. A férfi karja erős volt és stabil. Agatha megköszönte neki, és elővett egy névjegykártyát a táskájából.

– Maradjunk kapcsolatban. A játékot záró gálaestjük igazán… különlegesnek hangzik.

Agatha intett Toninak, aki Edwarddal beszélgetett, meg két fiatal nővel, akik teniszütőt tartottak a kezükben, és mindössze teniszcipőt viseltek. Toni is elbúcsúzott, aztán elsétáltak Agathával a parkolóhoz, ami most már tele volt; az egyik helyen egy rendőrségi Ford állt.

– Hát ez sajátos élmény volt – kattintotta be Agatha a biztonsági övét.

– Szó szerint felnyitotta az ember szemét – értett egyet Toni, és kimanőverezett a kocsival az útra. – Ki gondolta volna, hogy itt a fák mögött meztelen népek bújnak meg?

– Én inkább az eltűnt hullára gondoltam – merengett Agatha. – Valami nagyon gyanús dolog folyik itt. A Mircesteri Naturista Egyesület ugyanakkor nagyon… kitárulkozó.

– Azt hittem, Wilkes agyvérzést kap! – kacagott fel Toni. – Még sosem láttam embert ilyen dühösnek.

– Közben meg nem úgy tűnik, hogy túlzottan zavarná a meztelenség – húzta el a száját Agatha. – Nem olyan rég egy sztriptízklubban csíptük el, emlékszel?

– Az ám, micsoda képmutató! Boldogan fizet azért, hogy bámulja, amint nők dobják le a ruhájukat, de ha egy férfi mutatkozik csupaszon, mindjárt másképp áll hozzá… Pedig Jasper – tette hozzá Toni egy kis nyomatékkal – szép emberpéldány.

– Észrevettem – mosolygott Agatha.

– Tudom, hogy észrevette. Láttam. Azt is, hogy adott neki névjegykártyát. Úgy tervezi, többet is látna Jasperből?

– Azt hiszem, épp eleget láttam belőle – jelentette ki Agatha tárgyilagosan –, és tudod, hogy nem szeretem a szakállasakat. Mindig olyan…

– …áporodott sör-és késő esti kebabszaguk van – fejezte be a lány főnöke egyik ismerős mantráját.

– Curryt akartam mondani – füllentette Agatha –, de örülök, hogy figyelsz a szavaimra. Azért még tanulhatsz egyet s mást. Egyébként úgy láttam, nagyon lekötött Edward. Azt hittem, megállapodtok szépen a rendőrfiúval, Paullal.

– Hát, abban maradtunk, hogy… barátok leszünk – közölte Toni egy sóhajjal.

– Ó, istenem – mondta Agatha olyan hangon, amiről remélte, hogy együttérzést sugároz. Valójában nagy kő esett le a szívéről, hogy nem lett komoly kapcsolat a dologból. Toni fiatal volt ugyan, de terhelhető és megbízható munkaerő – az egyetlen Agatha munkatársai közül, akire nyugodtan rábízhatta az üzletet, amíg ő távol volt. Színtisztán önző okokból Agathának arra volt szüksége, hogy Tonit bármikor elérhesse munkaügyben, és a lány bármeddig dolgozzon neki – nem pedig arra, hogy a családi fészek boldogságára vigyázzon odahaza. – Milyen kár, hogy nem jött össze a dolog vele. Kedves fiúnak tűnt.

– Az volt. Vagyis most is az, de… az egész életét megtervezte. Pontosan tudja, hol tart most, és mikor hová szeretne eljutni. Ha nem dolgozik, akkor az őrmesteri vizsgákra készül, azután öt éven belül felügyelővé szeretne előlépni. Egy mesterterv szerint kormányozza a napjait. Kezdtem úgy érezni, hogy egy rubrika vagyok, ami arra vár, hogy kipipálják. Tudja, „találni egy lányt – pipa, megnősülni – pipa, gyereket vállalni – pipa, pipa, pipa”.

– Azt hittem, erre vágysz – megbízható férj, ház, kocsi, évente két hét szabadság Mallorcán…

– Mi is volna ebben olyan rossz? – sandított Toni Agathára, gyanítva, hogy találva érzi magát, ami így is volt. – De ezeknek valahogy spontán kellene történniük, nem egy kidolgozott terv szerint. Az áthelyeztetését is eltervezte már, mert a londoni rendőrségnél jobb állásokra pályázhat. Eszébe sem jutott, hogy az én munkám ide köt, ahogy az életem is, Cotswoldshöz. Ez az otthonom.

– Hát persze, hogy ez – helyeselt Agatha. – Bolond, ha ezt nem látja. Higgy nekem, Londont túlértékelik.

– Meg a férfiakat – bólintott Toni. – Őket is túlértékelik.

– A szükséges rossz – értett egyet Agatha –, ami nem mindig szükséges.

– Á… feltételezem, hogy James és maga…

– Nem akarok Jamesről és magamról beszélni. Ha sikerül időben elszabadulnia egy londoni meetingjéről, találkozunk majd vele az esküvőn, de nem fogom hagyni, hogy holmi férfiakkal való bajlódás elrontsa nekem ezt a mai alkalmat. Túl régóta készülök erre az esküvőre, és jól akarom érezni magam.

– Még egy gyilkosság ellenére is? Egy eltűnt hullával?

– Ez tényleg igazi rejtély – ismerte el Agatha –, de nem hiszem, hogy egy ilyen értelmes fickó, mint ez az Edward, elvesztené az eszét egy ostoba tréfától. Ha azt mondja, látta azt a holttestet, én hiszek neki. Már csak arra szeretnék rájönni, ki az áldozat, hová lett, és ki ölte meg.

– Helyes. Reméltem, hogy ezt fogja mondani.

– Egész véletlenül nincs ennek köze ahhoz, hogy annyira rokonszenvezel Edwarddal? Nagyon buzgón adtad a tudtára, hogy segítünk neki. El se hiszem, hogy egy sereg csupaszon flangáló ember között képes voltál azt mondani neki, hogy kiderítjük a meztelen igazságot!

– Mit csináljak – kuncogott Toni zavartan, és enyhe pír futotta el az arcát. – Életemben nem láttam még ennyi feneket!

– Na, akkor most űzd ki a hátsókat a fejedből, és koncentrálj a vezetésre – mondta Agatha, azzal lehajtotta a napellenzőt, hogy a tükörben megigazítsa a rúzsát. – Változatlanul az esküvőre tartunk, és el fogunk késni.

Második fejezet

Lower Burlip faluja Carselyhez képest Mircester túloldalán terült el. Agatha nem emlékezett, hogy akadt volna valaha is bármi dolga errefelé, de hát Bill és Alice mégis itt készültek összeházasodni.

Amikor megnyitotta a térképet a telefonján, első pillantásra látszott, hogy Lower Burlip csak pár perc autóút, de Agatha ragaszkodott hozzá, hogy Toni minél korábban vegye fel őt a kocsijával, mert a szombat Mircesterben az egyik piacnap, és ezt a mostanit mindenfelé plakátok hirdették, mint vegánéletmód-népszerűsítő eseményt. A piaci napokon a közlekedés egyébként is kész katasztrófa, pokoli dugókkal az utakon, de a vegán dzsembori miatt Agatha arra számított, hogy még rosszabb lesz a helyzet. Elképzelte, amint korosodó hippik lepukkant Citroënekkel békét és szeretetet hirdetnek, miközben new ages-es aktivisták hordái egykerekűznek, és verik a bongódobjaikat.

Ha ehhez még hozzávette a naturistaklub miatti késlekedést, akkor bizonyos volt abban, hogy esélyük sincs időben odaérni a templomba. Legnagyobb meglepetésére azonban tévedett.

Mircesterben az utakon semmivel sem volt nagyobb a forgalom, mint általában, habár a piactéren a régi katedrális közelében csak úgy tolongtak az emberek. Az elszánt vegánok és kíváncsi húsevők nyilván mind kihasználták a gyönyörű időt egy sétára. Toni és Agatha elhajtottak a város modern, mégis ütött-kopott bevásárlóközpontja mellett, majd egy olyan részen haladtak át, ahol bármit kínáltak is az üzletek – hamburgert, fürdőszobacsempét, szőnyegpadlót –, ezek egyike sem került annyiba, mint a ruha, amelyet Agatha viselt. Miközben sem a csempék, sem a padlószőnyegek nem érdekelték, bűnös vágyat érzett a gyorséttermek kínálata után. Hogy beleférjen a ruhájába, reggelire csak kávét ivott. Korgott egy aprót a gyomra, ő pedig megkönnyebbült, amikor lassítás nélkül maguk mögött hagyták a burgerezőket, és kiértek a szutykos bevásárlózónából a külvárosi fasorok közé.

Lower Burlip nem volt tipikus cotswoldsi falu. Nem egyetlen utcából állt, ahol a jellegzetes cotswoldsi sárga mészkőből épült házak támasztották egymást, és versengtek, melyiknek szemet kápráztatóbbak a begóniákkal, fuksziákkal és lobéliákkal tömött, kifüggesztett virágkosarai. Nem ölelték körül mezők sem a falut, noha határozottan azt a benyomást keltette, hogy itt már a vidéki táj kezdődik. Fák persze voltak bőven, a kerteket szépen gondozták, és a házak is a tradicionális, meleg árnyalatú, helyi kövekből épültek, de messze nem azok a régi típusú földművesházikók voltak. Inkább modern, nagy otthonok, vállalatvezetők, bankárok és ügyvédek rezidenciái. A felhajtókon parkoló csillogó, új autók is azt erősítették, hogy Lower Burlip jómódú környék, amely inkább tűnik elit kertvárosi negyednek, mint tényleges falunak.

– Egész életemben Mircesterben éltem – szólalt meg Toni, ahogy körülnézett –, de még sosem jöttem fel ide.

– Bizony, nagyon is „fent” vagyunk – jegyezte meg Agatha a nyakát nyújtogatva, hogy átlásson egy kastély méretű villa sövénykerítésén. – Végig emelkedőn jöttünk, mióta elhagytuk Mircester központját, és egyértelműen a felsőbb körök lakóhelyére csöppentünk. Ha ez itt Lower Burlip, kíváncsi lennék, van-e egy még puccosabb „Upper” verzió is…

– Ha van is, én még sosem hallottam róla. Szóval itt nőtt fel Alice?

– Igen, a Szent Egyed-templomba járt vasárnapi iskolába. Az lesz ott, arra.

Agatha egy nagy, vártoronyszerű építményre mutatott a széles, lomboktól árnyékolt út végén, amelyen autóztak. Az út megkerült egy kis füves parkocskát, amelyen egy tábla a maga egyszerűségével hirdette: „Zöldterület”. Ettől jobbra állt a Szent Egyed-templom. A tetején lőrésekkel ellátott, magas, négyszögletes harangtoronnyal – amely a maga robusztusságával a sátán legádázabb seregeit is elriasztaná – ez az épület is jóval idősebbnek látszott valós koránál, mint annyi más angol templom.

– Hú, a mindenit! – ámult el Toni leplezetlenül. – Úgy tűnik, egyenesen a középkorból hagyták itt. Az ember szinte látja maga előtt Arthur királyt és Sir Lancelotot ellovagolni mellette.

– Nem egészen, Toni. Azt mondanám, nem több százötven évesnél – jelentette ki Agatha annak a szakértőnek a magabiztosságával, aki épp most szúrta ki az 1879-es évszámot a torony hatalmas kőtömbjeinek egyikébe belevésve. – A viktoriánusok imádtak ilyen régi korokra hajazó dolgokat építeni.

– Úgy látom, itt leparkolhatunk – mondta Toni, és lehúzódott a járda mellé egy gesztenyefa árnyékába. – Jobb, ha sietünk, Agatha – tette hozzá, ahogy a visszapillantóba nézett, és meglátott egy fehér Rolls-Royce-t felfelé kapaszkodni az emelkedőn. – Érkezik a menyasszony!

Egy villámgyors sminkellenőrzés után Agatha még ragaszkodott hozzá, hogy Toni vessen egy pillantást a kalapjára, vajon a megfelelő szögben áll-e a fején, majd beszáguldott a templomba, miközben egyik kezével a kalapját tartotta a helyén, a másikkal a ridiküljét szorongatta. Toni mellette trappolt. Ahogy beléptek a főbejáraton, egy sötétkék zsakettes, mosolygós fiatalember megkérdezte:

– Menyasszony vagy vőlegény?

Majd betöltve ültetői szerepét, a jobb oldali padsorokhoz terelte őket, ahol Bill hozzátartozói és barátai foglalták el a helyeket. Toni becsusszant a legközelebbi padba, Agatha viszont kiszúrta Jamest, és végigtipegett a templomfolyosón, hogy a férfi mellé álljon. Az orgonista épp ekkor váltott át egy bonyolult futamról, amelyet senki nem ismert, Wagner Nászindulójára, és az egész gyülekezet felemelkedett.

– Hajszál híján – szűrte a foga között James helytelenítőleg. Volt katonaként kényesen ügyelt a pontosságra.

– Jobb későn, mint soha – replikázott Agatha, majd jól begyakorolt műmosolyt villantott egy elöl álló, tokás hölgyre, aki mérgesen fordult meg, hogy ránézzen a fecsegő későre. Még egy ilyen morcos pillantás sem tudta volna azonban elhallgattatni az ámulat moraját, amely végigfutott a gyülekezeten, miközben Alice, a menyasszony édesapjába karolva közeledett lassan a szőnyegen. Az örömapa ugyanolyan sötétkék zsakettet viselt, mint az ültetők. Magas volt, jóképű, barna haja már őszült a halántékánál, és minden lépésnél sugárzott róla a büszkeség – de akár láthatatlan is lehetett volna. Minden szem Alice-re szegeződött.

Fekete haja fényes hullámait fehér virágok egyszerű koszorúja díszítette, nyakában finom aranylánc függött egy virágmedállal, amelyről Agatha tudta, hogy Bill ajándéka. Elefántcsontszín selyemruhája fenséges eleganciát sugárzott. Fodros, rövid ruhaujj ölelte körül a vállát, az enyhe V vonalban ívelő nyakkivágás pedig jól hangsúlyozta az Alice testére simuló, kifinomult csipkemintával díszített szoros derékrészt. A csípőjétől lefelé a selyem visszafogott, hullámzó uszályként terült el a földön, követve Alice lépteit a csempézett padlón. A ruha hátán mélyebb volt a kivágás, mint elöl, de itt a széles V-t részben beborította egy csipkebetét.

Agatha arra jutott, ez nem az a fajta ruha, amelyet ő számításba vett volna bármelyik esküvőjén. Ő ennél – legalábbis szeretett így gondolni magára – erotikusabb kisugárzású jelenség volt. Alice nem rendelkezett olyan vonalakkal, amelyekkel az Agathához illő dizájnt fel tudta volna vonultatni. A fiatal rendőrnő inkább Toni típusa volt. Agatha hátrafordult, hogy Tonira pillantson, aki a „gyönyörű” szót formázta némán a szájával, és letörölt egy könnycseppet a szeme sarkából. És valóban, Alice tagadhatatlanul gyönyörű, gondolta Agatha, mire a gyomrában az éhes korgást felváltották az irigység apró döfései. Most először ismerte be, de csakis magának, hogy egy kicsit féltékeny Alice-re. De hát miért is ne lett volna az? Alice fiatal volt, okos és szép, és éppen feleségül ment Billhez, aki szintén fiatal volt, okos és szép. Ketten együtt fiatal, okos és szép párt alkottak. A féltékenység tehát teljesen természetes és őszinte. Eközben Agatha elmondhatatlanul örült a boldogságuknak – ez is természetes és őszinte volt.

Alice és édesapja méltóságteljesen odalépkedett Billhez és a tanújához, akik szintén sötétkék zsakettet viseltek, és a násznépnek háttal álltak. Agatha megcsodálta, Bill alakja milyen tökéletesen kitölti az öltönyét. Amikor Alice odaért mellé, és rávillantott egy mosolyt, felragyogott az egész templom. Bill viszonozta a mosolyt, és Agatha maga is meglepődött magán, ahogy egy pillanatra elszorult a torka. Az ifjú pár egy összetéveszthetetlen, fülig szerelmes pillantást váltott, amitől Agatha enyhe szúrást érzett a szemében. Mintha egy-egy könnycsepp készült volna a felszínre buggyanni.

A pillanat azonban elillant, ahogy gyászos zokogás hangzott fel az első padból. Agatha előrebámult a férfikobakok és női kalapok között, amikor is megpillantotta hátulról Bill édesanyját és édesapját az első sorban. Wong mama válla reszketni kezdett. Nagydarab asszony volt; Agatha úgy becsülte, ha a fogadás előtt a vendégeknek össze kellene gyűlniük, ez a méretes sárga ruha partisátornak is használható volna odakint a zöldterületen.

Wong papa vigasztalóan átkarolta a feleségét. Fiával ellentétben Bill apja nem volt sem magas, sem jó felépítésű. A keze csak akkor bukkant elő a túl hosszú zsakettujjból, amikor felesége vállára tette a kezét, hogy megcirógassa. Ez is a szeretet gesztusa, gondolta Agatha. Különös pár voltak. Nem azért, mert a férfi Hong Kongban, az asszony pedig Angliában, Cotswoldsben született, hanem mert rendkívül elszigetelt életet éltek. Miután fiatalon összekerültek, mindketten eltávolodtak a családjuktól. Mrs. és Mr. Wong csak egymásra számíthattak hosszú éveken át, amitől olyan szoros kötődés alakult ki közöttük, hogy egészen bizalmatlanok lettek másokkal szemben – olykor a gorombaságig. Jóképű fiukért azonban odáig voltak.

Számukra a régi bölcsesség az esküvőről – „Nem a fiad veszíted el, hanem nyersz egy lányt” – csak ósdi halandzsa volt. A leghatározottabban veszteségnek élték meg Bill távozását otthonról, és Agathának kellett közbelépnie Bill és Alice érdekében, hogy meggyőzze a szülőket: engedjék el a fiút. A folyamat során a családi sebek lassacskán begyógyultak, és Agatha örömmel látta, hogy Alice egyik koszorúslánya Ruby, Bill unokatestvére. A másik feltételezhetően Alice rokonságából került ki.

A ceremónia szép volt, felemelő, és Agatha örömére kíméletesen rövid. Amikor a lelkész végül kihirdette Billt és Alice-t mint házastársakat, ismét felzokogott valaki az első sorból, ezúttal kicsit magasabb hangfekvésben. Wong mama finoman átkarolta a férje vállát – egy újabb gesztus, ami a kettejük közötti szeretetről tanúskodott. Agatha felnézett a mellette álló Jamesre. Vajon őket igazi szerelem fűzi össze?

A férfi enyhén napbarnított arcán néhány markáns kis ránc rajzolódott ki. Éppolyan jóképű volt, mint amikor Agatha megismerte – amikor James beköltözött a szomszédos házba Carselyben. Eleinte igen zárkózott volt; egy helyes fickó, aki kőhajításnyira lakik, vonzó, szabad, mégis elérhetetlen. Agatha kihívásként tekintett rá, mint valakire, aki még kívánatosabb attól, hogy nem mutat érdeklődést iránta. Úgy érezte, kezdeti rajongása szerelembe fordult, de amikor eljegyezték egymást, és Agatha megkérdezte Jamest, szereti-e őt, a férfi válasza röviden koppant: „Elveszlek, vagy nem?”

James nem az a fajta „érzelmekről fecsegős” típus volt, ahogy ő fogalmazott, de azóta már rengeteg mindenen mentek keresztül ők ketten, különösen, mióta James is be-bekapcsolódott Agatha nyomozásaiba. Szembenéztek már veszéllyel, sőt halálos veszéllyel is, de ezeket a komolyabb megpróbáltatásokat a helyükön kezelték. A kis dolgok szaggatták szét a kapcsolatukat. A házasságuk lassan megroppant a pitiáner civakodások és önfejű makacskodások súlya alatt. Mindketten nehezen alkalmazkodtak, és egyikük sem volt hajlandó változni vagy kompromisszumot kötni. James most is a szomszéd házban élt.

Amióta azonban különváltak, jobban kijöttek egymással. James megváltozott, és váratlan lelkesedéssel fogadta, amikor Agatha felvetette, hogy talán túlságosan elkapkodták a válást, és adhatnának maguknak még egy esélyt. A férfi kísérletei a kapcsolatuk felvirágoztatására összezavarták Agathát. Miért van az, hogy annyival vonzóbbnak találta, amikor szívfájdítóan elérhetetlen volt?

Aztán amikor egy autós túrát tettek Franciaországban – James útikönyvíró volt, és a kirándulást anyaggyűjtésre használta újabb kötetéhez –, a férfi mintha visszatért volna régi énjéhez, mintha feladta volna a vágyát, hogy ismét együtt legyenek. Agathának nem kellett sok, hogy elveszítse a türelmét James rosszkedve láttán, és mire hazaértek az útjukról, a kocsiban meglehetősen fagyos légkör uralkodott. Most pedig újra nem tudott kiigazodni magán, hogy is érez Jamesszel kapcsolatban. Vajon még mindig szereti a férfi? Így hullámzik és változik a szerelem? Hol fellángol, hol kihűl? Néha teljesen elpárolog?

Ha észrevette is, hogy Agatha nézi, James nem reagált. Csak bámult maga elé, Agatha figyelmét pedig ismét az esküvő kötötte le, amint Alice és Bill végigsétáltak a templom folyosóján. Úgy tűnt, a mosolyuk sosem hervad le az arcukról.

A fogadást egy helyi hotelben tartották, pár perc autóútra a templomtól. Agathát James vitte a saját kocsijával, Toni az egyik ültetőnek ajánlott fel egy fuvart, akit, úgy tűnt, ismer.

– Hogyhogy ilyen későn estetek be? – kérdezte James, miközben Agatha bekattintotta a biztonsági övét. – Én Londonból el tudtam indulni időben.

– Tudom, tudom – felelte Agatha kicsit bosszúsan a James hangjából kicsengő „bezzeg” hangsúlytól –, de dolgunk akadt egy rakás meztelen emberrel és egy hullával.

– Komolyan? – James egy másodpercre levette a szemét az útról, és Agathára pillantott. – Ki halt meg?

– Nem tudjuk. A holttest eltűnt, de gyilkosságnak látszik a dolog.

A rövid autóút alatt Agatha elmesélte a különös találkozást a meztelen férfival az úton, az eltűnt korpuszt, a szakrális követ, és megismerkedésüket a mircesteri naturistákkal.

– Szerintem túl sokat látsz ebbe bele – mosolygott James. – Nekem úgy tűnik, valami ugratás lehet, egy tréfa, ami kicsit félresiklott.

– Pont úgy beszélsz, mint Wilkes – felelte Agatha mérgesen, amiért lekezelik, és mert James úgy ítélkezett, hogy egy cseppet sem hitt neki.

– Hát, lehet, hogy ezúttal a főfelügyelőnek igaza van – mondta James, és beállt egy parkolóhelyre a hotel elé.

– Bármikor az én megérzéseimre voksolnék Wilkeséivel szemben – vágott vissza Agatha élesen. – Reméltem, hogy te is így tennél. Edward Carstairs valami sokkal szörnyűbb dologtól esett pánikba, mint egy ostoba ugratás.

Elindultak befelé, a terem bejáratánál a frissen egybekelt Mr. és Mrs. Wong üdvözölte őket, majd elvegyültek az esküvői parti többi vendége között. Odabent mindenkit pezsgővel kínáltak, a vendégek kis csoportokba verődve vidáman csevegtek a táncparketten, amelyet fehér abrosszal leborított asztalok vettek körül, rajtuk virágok, evőeszközök teljes arzenálja és bor.

– Úgy tűnik, nagy lakoma készül – jegyezte meg Agatha a pezsgőjét kortyolgatva.

– Csakugyan – bólintott a férfi. – Viszont jobb lesz, ha ezzel visszafogom magam – biccentett a pezsgőspohara felé –, mert holnap már korán reggel frissnek kell lennem.

– Miért, mi lesz holnap?

– Tegnap este egy vacsorán vettem részt Londonban a kiadómmal és egy nagy hajós cég marketingigazgatójával – magyarázta James. Agathát nem lepte meg, hiszen tudta, hogy a férfi egyenesen Londonból vonatozott ide. – A vacsora után az egyik hajójukon szálltunk meg, ami Tilburynél horgonyoz a Temzén.

– Fényűző lehetett.

– Abszolút luxus. Szerintem imádnád. A cég szponzorál egy könyvsorozatot a különféle világ körüli hajóútjaikról, az első egy skandináviai kirándulás lesz. Koppenhága, Oslo, Bergen és megannyi fjord útban északnak a Barents-tenger felé – az esély, hogy északi fényt lásson az ember, szinte garantált.

– Mesés. Ez tényleg csodálatos útnak hangzik.

– Az, én pedig egy különleges vendég leszek, akinek az a feladata, hogy megírja az élményeit. Nincs kedved velem tartani? Lazíthatsz egy kicsit, és többször ki is öltözhetsz – vacsora a kapitányi asztalnál és hasonlók. Ezeknek az óceánjáróknak mindig fenséges a konyhája, a szórakozási lehetőségek meg szuperek: uszoda, tornaterem, spa, minden.

– Nagyon csábítónak hangzik, James, de nem tudok így egyik pillanatról a másikra elszabadulni.

– Miért nem? Legyél már kicsit spontánabb, az ég szerelmére. Nyugodtan ráhagyhatod az irodát tizenkét napra – bökött James a fejével Toni felé, aki ültető barátjával csevegett.

– Tizenkét napra? Nem, ez egyszerűen lehetetlen. Nagyon sok dolgunk van mostanában, és akkor még ez a gyilkosság is…

– Ne bolondozz már, még azt sem tudod, hogy tényleg gyilkosságról van-e szó.

– Nem bolondozom! – hördült fel Agatha, aki kezdte felhúzni magát. – Sosem szoktam bolondozni!

– Jól van, nyugi!

– Ne mondd nekem, hogy nyugi! Kőkeményen dolgoztam, hogy virágzó vállalkozást csináljak a Raisin Nyomozóirodából. Te valahogy sosem értékelted, hogy ez nem olyasmi, amit hipp-hopp ott tudok hagyni, és bármi történt is ma a nudistaklubban, határozottan a szándékomban áll… – itt egy pillanatra megakadt, amikor rájött, mit készül mondani –, kideríteni a meztelen igazságot!

– Csináld, ahogy jólesik. Gondolom, örömödet leled majd benne. Általában így szoktál tenni.

– Hogy érted, hogy…

– Jól érzitek magatokat? – csendült Bill Wong hangja, ahogy Alice-szel közeledtek.

– Ó, Bill, hát persze, hogy jól! – Függetlenül attól, hogy mi játszódott le közte és James között, Agathát őszinte öröm töltötte el barátai láttán. Alice-t megölelte, Billnek egy puszit nyomott az arcára. – Alice, csodásan nézel ki!

James zavartan állt egyik lábáról a másikra, mert úgy sejtette, esetleg rajtakapták őket, amint veszekszenek az ifjú pár nagy napján. Aztán kissé ügyetlenül kezet rázott a menyasszonnyal és a vőlegénnyel. Bill elmondta, hogy a nevüket megtalálják majd az egyik asztalnál egy-egy kis kártyán, és hogy a vacsora után a szokásos köszöntőbeszédek következnek.

– Mindezek után pedig – tette hozzá ragyogva –, egy zenekar játszik majd a tánchoz, egészen késő éjszakáig.

– Sajnálom, de nekem azt már ki kell hagynom – szabadkozott James. – Holnap nagyon korán indulok egy külföldi útra.

– Én viszont nem – mosolygott Agatha egy oldalpillantást lövellve James felé –, úgyhogy egész biztosan itt maradok a táncra is!

Agatha és James megtalálták kijelölt helyüket, és udvariasan csevegtek a körülöttük ülőkkel, ha már egymással nem. A feszült hangulat úgy lebegett köztük, mint egy levegőben megállt kés. Agatha arra jutott, nem foglalkozik vele, hogy pillanatnyilag nincs társa, aki elszórakoztatná, és inkább az ételt élvezi. Előételként étvágygerjesztő vegetáriánus fogásokat is kínáltak, de ő úgy döntött, hogy egy rákkal, tintahallal, kagylóval, polippal és tengeri csigával készült mennyei tengeriherkentyű-saláta behabzsolása révén elégíti ki üres gyomrát, mielőtt ráfordulna a főfogásra. Ez utóbbi fűszerkéregben pirított báránybordából állt, zöldségekkel és burgonyakrokettel tálalva, míg a desszert nyálcsordítóan lágy karamellpuding volt.

– Éhes lehettél – szólalt meg James, az első alkalommal, mióta leültek.

– Mmmm… – mondta Agatha a vörösborba kortyolva, majd a palack után nyúlt, hogy megnézze a címkét. – Erőt kellett gyűjtenem a sok tánchoz. Nagyon kellemes a bor: Primitivo Pugliából.

– Az Olaszország – felelte James.

– Látom, James – szúrta oda Agatha sértetten. – Itt van a címkén.

– Na, nekem mennem kell – jött James nyers válasza. – Elköszönök a vendéglátóinktól, veled meg majd pár hét múlva találkozom.

– Élvezd az északi fényt – közölte Agatha anélkül, hogy felnézett volna a boroscímke egyre elmélyültebb tanulmányozásából.

Miután ott maradt mellette James hűlt helye a beszédek idejére, Agatha együttérző pillantásokat kapott a vele szemben ülő hölgytől. Tudta, hogy a nő most különleges csemegéhez jutott az esküvői pletykák kosarából, és élvezettel fog csámcsogni rajta a következő héten. Agatha elképzelte, ahogy mindenkinek azt meséli a közös reggeli kávézgatás közben, vagy a fodrásznál, vagy a Pilates-órán, hogy volt egy nő, akihez egy árva szót nem szólt a partnere egész vacsora alatt, aztán a fickó fel is állt, és elhúzta a csíkot a beszédek előtt. Agatha kihívó pillantást lövellt a nőre, majd lesújtó tekintettel bámulta. Az gyorsan elfordította a fejét, és hirtelen teljesen belemerült a balján folyó beszélgetésbe.

A tósztok végeztével volt egy kis szünet, mielőtt a zenészek rákezdték volna, így Agatha kihasználta az alkalmat egy kis „orrpúderezésre”. Udvariasan elcsevegett a többi hölggyel, akik a toalettre vártak, és mire visszaért a nagyterembe, hallotta, hogy a zenekar bele is csapott. Alice-t és Billt taps fogadta, amint elsőként kiperdültek a parkettre mint férj és feleség. Agatha mosolygott. Büszke volt a tánctudására, és úgy ítélte meg, a fiatalok magabiztos keringője inkább kedvesen romantikus, mintsem profi. Az ifjú pár lazított, miután mások is elfoglalták a táncparkettet. Alice édesapja is a tánctérre vezette a feleségét; Mrs. Wong gyönyörűen, dicséretes eleganciát sugározva táncolt. Mr. Wong ezek után Alice édesanyját kérte fel – ők megint csak magabiztosnak tűntek, de azért az Agatha saját mércéje szerinti szintet nem érték el.

A fogadás résztvevői lassan benépesítették a parkettet, és ahogy Agatha visszatért a helyére, látta, hogy Toni az ültetőfiú karján táncol. Belekortyolt a borába, a szemközt ülő nőre pillantott, akit éppen magára hagyott a férje, mert a cimboráival beszélgetett a krikettről. A nő a bort lögybölte a pohárban, másik kezének mutatóujjával pedig láthatatlan köröket rajzolt az asztalterítőre. Kerülte Agatha pillantását.

Ő csak ekkor vette észre, hogy valaki elfoglalta James helyét. Ahogy odafordult, egy jól szabott szürke öltönyben feszítő férfit látott, aki egyenesen őt nézte. Kellemes, kerek arca volt, bozontos, barna haja, sötétbarna szeme és ragadós mosolya. Furcsán ismerősnek tűnt.

– Mrs. Raisin – szólalt meg épp csak annyira hangosan, hogy a zene mellett is lehessen hallani –, reméltem, hogy itt találom.

– Elnézést – viszonozta Agatha a férfi mosolyát –, tudom, hogy ismernem kellene, de…

– Semmi baj – hessegette el a férfi a bocsánatkérést. – Találkoztunk már, de úgy igazán sosem mutatkoztunk be egymásnak. John Glass vagyok. – Kinyújtotta a jobbját, Agatha megrázta, de a férfi ebben a pillanatban felpattant, továbbra is fogva Agatha kezét. – Felkérhetem egy táncra?

– Hát, John, boldogan. – Ahogy felállt, hogy kövesse Johnt, átnézett a szemközti nőre, csak hogy meggyőződjön róla, az is látja, mi történik – és győztesen rákacsintott.

Keringőzni kezdtek, Agatha finoman nyugtatta a kezét a férfi vállán. Az nem volt olyan magas, mint James, és vaskosabbnak érződött, de Agatha megnyugodva tapasztalta, milyen üde könnyedséggel mozog. Egyértelműen nem kellett tartania attól, amit oly sokszor elszenvedett a múltban: hogy a lábujjára taposnak.

– Ön nagyon jól táncol, John Glass – mondta Agatha –, de még mindig nem tudom, hogy honnan…

Aztán leesett neki.

– Várjon csak! Maga letartóztatott engem!

– Igazából – felelte a férfi, miközben magabiztos mosolya egy pillanatra sem hagyta el – arra a fiatal barátnőjére kattintottam rá a bilincset, ott. – Toni felé bökött a fejével. – Önt Wilkes tartóztatta le, legalábbis megpróbálta.

– Abban a sztriptízklubban! – Agatha megmerevedett, körülöttük párok suhantak a parketten. – Magában aztán van kurázsi, hogy arra számít, ezek után én majd táncolok a…

– Igazán sajnálom. Én sem vagyok nagyobb híve Wilkes főfelügyelőnek, mint ön, de nekem időről időre vele kell dolgoznom. Nyomozó vagyok, akárcsak Bill. Évek óta jó cimborák vagyunk.

– Bill őrmester – igazította ki Agatha, folytatva a keringőt.

– Igen, de átment a nyomozói vizsgán – magyarázta James. – Hamarosan megkapja a kinevezését. És akkor aztán hivatalosan is előreléphet.

– Úgy érti, elmegy valahová máshová?

– Nem hiszem, hogy túl messze akarna szolgálatba lépni. Megvárja, míg adódik valami Cotswoldsben vagy a környékén. Itt nőtt fel. Szereti ezt a helyet, akárcsak Alice.

– Szép párt alkotnak együtt.

– Bizony – értett egyet John –, és Bill mesélte, hogy maga segített egy régi családi szakadást helyrehozni, és ha ez nem történik meg, talán erre az esküvőre sem került volna sor. Nagyon szerencsések, hogy ilyen embert tudhatnak a barátjuknak.

– Nos, ők meg számos alkalommal kiálltak értem a múltban. Azt hiszem, ezért vannak a barátok.

– Szóval akkor, ha félretesszük a „letartóztatás” ügyét, gondolja, hogy lehetünk barátok?

– Akár – felelte Agatha, és vége lévén a táncnak, leengedte a kezét a férfi válláról –, de most már vissza kellene adnom magát a feleségének.

– Nem vagyok nős – mosolyodott el ismét John –, egyedül vagyok itt.

– Ebben az esetben – tette vissza Agatha a kezét –, megtartom magát legalább a következő táncra.

Élvezték a táncot, a bort, és a társalgást a többi vendéggel, akik közül sokan rendőrök voltak. John ismerte őket, ahogy többségük ismerte Agathát, akár látásból, akár a hírneve alapján. Ha más nem, gondolta Agatha, sok potenciálisan értékes kapcsolatot teremthet. De volt itt még valami. Jól érezte magát – úgy, ahogy már nagyon hosszú ideje nem.

Bemutatta Johnt Toninak, akit a lány azonnal felismert.

– Tudja – mondta Toni Johnnak –, mindig sejtettem, hogy maga tisztában van vele, hogy Wilkes elszúrta azt a dolgot a letartóztatásunkkal, és hagyta, hogy ezzel jó kis slamasztikába keverje magát.

– Nem állítom, hogy igaza van – mosolygott John –, de ha valamit megtanultam az évek során, az az, hogy ne akadályozzak egy szenior rendőrtisztet, ha éppen azzal van elfoglalva, hogy komplett idiótát csináljon magából.

– Ma délelőtt ismét összefutottunk vele – jegyezte meg Agatha.

– Hallottam hírét – mondta John. – Az eltűnt korpusz. Hogy őszinte legyek, nem hiszem, hogy én sokkal több segítségükre lettem volna. Ha nincs bizonyíték arra, hogy bűncselekmény történt, mi nem sokat tehetünk. Azt viszont nagyon sajnálom, hogy nem láttam az öreg Wilkes képét, amint becsöppen a nudisták közé!

Agatha arra jutott, John határozottan rendes fickó, nem a főfelügyelő csatlósa. Toni bemutatta ültetőfiú barátját, Davidet, akit Paulon keresztül ismert, és Alice unokatestvére volt. David épp azt mesélte, hogy civilként dolgozik a mircesteri rendőrségnél, amikor a nagyterem bejáratánál egy kis felbolydulás keletkezett. Bill és Alice indulófélben voltak a nászútjukra, és fiatal nők egy izgatott kis csoportja odakiáltott Alice-nek.

– El kéne búcsúznunk az ifjú pártól – javasolta Agatha, és a kis csoportosulás felé indultak. Épp odafordult Tonihoz, hogy mondjon neki valamit, amikor a lány előremutatott és felkiáltott:

– Agatha, VIGYÁZZON!

Agatha arra fordult, és abban a pillanatban eltalálta egy csokor. Azonnal odakapott, hogy megragadja a bokrétát. Taps harsant fel, majd éljenzés és nevetés követte. Agatha megfeszült. Mindig utálta, ha úgy kezelik, mint mulatság tárgyát. Mi az ördögöt gondolnak ezek, kin derülnek? De ahogy meglátta Alice-t közeledni a tömegen át, ellágyult. Már nem a menyasszonyi ruháját viselte, átöltözött egy bordó selyem nadrágkosztümbe, de ebben is sugárzó volt, és fülig ért a szája.

– Agatha, úgy sajnálom – mondta Alice, arcon csókolva az idősebb nőt. – Túldobtam a csokrot a tömegen. Tudod, ez egy hagyomány, a lényege, hogy…

– …a menyasszony becsukja a szemét, a háta mögé dobja a csokrot a szingli lányok csapatának, és az lesz a következő menyasszony, aki elkapja a bokrétát – mondta Agatha mosolyogva, és visszaadta a virágot Alice-nek. – Talán újra meg kéne próbálnod.

– Nem, tartsd csak meg. Ez csak egy játék, de én szeretném, ha a tiéd lenne a csokor. – Megölelte Agathát, óvatosan, hogy ne sérüljön a bokréta, aztán Bill-lel elbúcsúztak mindenkitől, és távoztak.

A zenekar, ahogy Bill ígérte, még késő éjszakáig játszott. A parti végén Toni, aki bölcsen úgy döntött, hogy a hotel parkolójában hagyja a kocsiját, és majd másnap érte megy, Daviddel közösen taxit hívott. Agatha is így tett Johnnal.

Jóval elmúlt éjfél, amikor Agatha kiszállt a taxiból az Orgona közben a háza előtt. Egyik kezében a virágtrófeát tartotta a ridiküljével együtt, a másikkal kinyitotta a zárat. John megtartotta neki a kaput.

– Fantasztikus este volt – mondta a férfi –, még sosem éreztem magam ilyen jól esküvőn. Köszönöm.

– Nem, én köszönöm – felelte Agatha. – Csodás élmény volt.

A kezét a férfi vállára fektette, épp oda, ahol tánc közben volt, John közelebb lépett, és megcsókolták egymást. Agatha szeme James hálószobájának függönyére vándorolt. Vajon látta a csókot? Mi lesz, ha igen? Féltékennyé teszi? Agatha remélte, hogy így lesz.

– Gondolja, hogy… elküldjem a taxit? – mutatott John a kocsira.

– Na de, uram, azt hiszem, ön túl sokat vár – incselkedett Agatha a férfival. – Ez még csak egy első randevú volt. Valójában még csak nem is randevú…

– Sajnálom, igazán, semmit nem akartam készpénznek venni, én…

– Nincs semmi baj. – Agatha odahúzta John fejét, és egy puszit nyomott az arcára. – Kicsit fáradt vagyok, de nagyon jól éreztem magam veled. Hívj fel, boldog lennék, ha újra láthatnálak.

Elővett egy névjegykártyát a ridiküljéből, és becsúsztatta a férfi zakózsebébe. John mosolygott, integetett, majd beült a taxiba. Agatha nézte, ahogy az autó hátsó lámpái eltűnnek az Orgona köz végén. A gondolat, hogy John karjában töltse az éjszakát, izgalmas volt, de nem ezen az éjszakán. Egy csomó élmény kavargott mindkettejükben, és Agathának időre volt szüksége, hogy feldolgozza őket.

Bement a házba, ahol két cicája, Hodge és Boswell dorombolóversenybe kezdtek gazdájuk figyelmének elnyeréséért, miközben a lábához dörgölőztek.

– Helló, fiúk – üdvözölte őket Agatha. – Nem lehettek éhesek, ne mondjátok! Itt hagytam nektek egy csomó kaját.

A két macska nagy szemekkel bámult fel rá, mintha fogalmuk sem lenne bármiféle ott hagyott ételről.

– Na jó – adta be a derekát Agatha –, kaphattok egy éjszakai pótvacsorát, ha nem kezdtek nyaggatni hajnalok hajnalán. Szükségem van a szépítő alvásra.

Megetette a cicákat, felment az emeletre, és hamarosan összegömbölyödve szuszogott az ágyában, kényelmes magányban.

Úgy tervezte, hogy sokáig alszik vasárnap reggel, épp ezért igen bosszúsan ébredt kora hajnalban. Megnézte az éjjeliszekrényén az ébresztőórát, hogy nem téved-e, de csakugyan: öt óra múlt. Mérgében csettintett a nyelvével. Már nem volt egyedül az ágyban, Boswell és Hodge valamikor éjszaka odatelepedtek a lábához. De nem a két macska ébresztette fel. Egy ajtócsapódás. Aztán még egy.

Ledobta magáról a paplant, odacsoszogott az ablakhoz, kinézett a borús hajnali szürkeségbe. Szemerkélt az eső, a nyugat felé tornyosuló sötét felhők komolyabb zuhét ígértek. James kocsiját látta végiggördülni a kis utcán. Szóval az ő ajtói voltak – először a bejáratit csapta be, ami felriasztotta Agathát, aztán a kocsiajtót, ami már garantáltan kiverte az álmot a szeméből. Agatha elmélázott, vajon James szándékosan vágta-e be ilyen erősen mindkettőt, hogy felkeltse őt. Nem valószínű. Nem az a fajta férfi volt, aki ilyen pitiáner kis bosszúkban leli örömét. Szóval az ajtócsapódás volt az utolsó, amit Jamestől hallott az elkövetkező néhány hét csendje előtt. Talán jelentkezik majd telefonon, csak hogy érdeklődjön Agathánál, mi újság, és hogy tudassa, vele minden rendben. Igaz, James hajlamos volt eleve mindent rendben lévőnek feltételezni, amíg nem hallotta hírét az ellenkezőjének. Az ő elképzelése szerint semmi szükség telefonhívásokra pazarolni az időt holmi felesleges fecsegések végett.

Akárhogy is, Agathának fontosabb dolgok kötötték le most az agyát, mint az exférje. Megcirógatta a macskákat, aztán visszabújt az ágyba, és ahogy nyugtalanul el-elbóbiskolt, ködös képek kergették egymást a fejében. Próbálta értelmes módon összerendezni őket. Először is ott volt a Magányos Katona oltárán fekvő halott, aztán a zene és a tánc Johnnal, majd jött Wilkes a köréje sereglő nudistákkal. Mire a jelenet a fejében odaért, hogy Jasper Craine karjaiban forog a parkettán, és körülöttük minden táncos meztelen, majd a csupasz Wilkes rázendít a The Girl from Ipanema futamaira egy szaxofonon, Agatha tudta, hogy megint elaludt, és feladta a küzdelmet.

Majdnem négy órával később ébredt a levélbedobó nyílás zörgésére és a vaskos mellékletekkel ellátott vasárnapi újságok jellegzetes puffanására az előszobapadlón. Belebújt a köntösébe, lement a földszintre, csinált magának egy kávét, és bedugott egy kis kenyeret a pirítóba, mielőtt a kezébe vette az újságokat. A késő éjszakai vacsora ellenére Boswell és Hodge bőséges reggelit kaptak, aztán kiültek a nyitott hátsó ajtóba, mintha egymást bátorítanák, hogy kimenjenek a kertbe. Bár az eső már alaposan rákezdte, Agatha még elég melegnek érezte az időt, hogy nyitott ajtónál üljön a konyhaasztal mellett. Míg a kávéját kortyolta és a pirítóst ropogtatta, átböngészte az újságokat.

Sem az országos, sem a helyi lapok nem említették a Mircesteri Naturista Egyesületben történt esetet. Agatha egy helyi adóra állította a rádiót, de a hírekben sem esett szó az eltűnt holttestről. Tulajdonképpen erre lehetett számítani, hiszen mindenki otromba tréfának tekintette az ügyet, nem volt itt semmi, amire a sajtó ráharaphatott volna. Azt fontolgatta, elintéz pár telefonhívást, és beszél valakivel a Mircesteri Hírmondótól. Hátha sikerül egy sztorit kerekíteni az ügyből, ami kiugrathatja a nyulat a bokorból, és fény derülne a rejtélyre. Végül úgy döntött, először a mircesteri naturistákról kellene többet megtudnia. Edward Carstairs bizonyára segíthetne ebben, de még valakiben reménykedett. Kézbe vette a telefonját, és egy gyorsbillentyűt megnyomva már tárcsázta is a számot.

– Barfield House – dörmögött a vonal túlvégén Gustav, Sir Charles inasa.

– Én vagyok az, Gustav – mondta Agatha. – Beszélnem kell Charlesszal.

– Sir Charles – nyomta meg Gustav erősen a Sir szócskát – gyengélkedik. Ha szeretne üzenetet hagyni…

– Ki az, Gustav? – hallotta Agatha Charles hangját a háttérből.

– Fogalmam sincs – informálta Gustav. – Ahhoz nem elég jó modorú, hogy bemutatkozzon.

– Agatha az, nem? Add csak ide! – Hallani lehetett, ahogy kikapják a kagylót Gustav kezéből, majd ismét Charles hangja csendült, immár sokkal tisztábban: – Aggie, de jó, hogy hallok felőled!

Agatha összerezzent. Ez a becézés elfogadható volt, amikor szeretők voltak, de azóta nem méltányolta Charles szájából. Bár még mindig jobb, érvelt magában, mint az „édesem” – legalább ezt megúszta.

– Na és hogy vagy, édesem?

Na tessék.

– Minden rendben, Charles – felelte Agatha, és rögtön a tárgyra tért. – Átugranék valamikor hozzád, kérdeznék pár dolgot a Mircesteri Naturista Egyesületről.

– Te jó ég. Csak nem azt fontolgatod, hogy belépsz? Vidám, fura társaság, összességében ártalmatlan népség.

– Ugye a klubházuk a te birtokodon áll?

– Így van. Valami fura, régi bérleti szerződés van érvényben arra a telekre. Elég sajátos, úgy rémlik. Figyelj csak, boldogan csevegnék veled róluk, de éppen Cumbriába készülök. Egy régi haverommal töltöm az estét. Nem akarsz velem jönni?

– Nem, köszönöm, Charles. Ma egy kis „énidőt” tartok. Egy jó hosszú fürdőzés, aztán ebéd a Vörös Oroszlánban.

– Tudod, hogy boldogan csatlakoznék hozzád mindkét…

– Ez a hajó már elment, Charles. Mikor jössz vissza Cumbriából?

– Holnap délután három körül. Ha gondolod, gyere át.

– Tökéletes.

– Felöltözve jössz, vagy esetleg…

Agatha letette.

Harmadik fejezet

Másnap délelőtt eső pöttyözte a King Charles fogadó rácsos ablakait, amikor Agatha megállt az ódon kocsma előtt. A tükörképe túlságosan elmosódott volt ahhoz, hogy ellenőrizhesse a sminkjét. Azt viszont elégedetten állapította meg, hogy az esernyője rózsaszín mintái jól harmonizálnak mind a dzsekijével, mind a kézitáskájával, még úgy is, hogy a régi ablaküvegben amolyan iszapos barnának látszott minden.

A pub Mircester egyik legrégebbi utcájában állt, egy keskeny, kanyargós, macskaköves utcában, ami a mircesteri apátsághoz vezetett az óvárosban. Szemben egy antikvitásüzlet működött, efölött volt a Raisin Nyomozóiroda. Ahogy már oly sokszor azelőtt, Agathának szembe kellett néznie a nap első problémájával, azaz hogy miként keljen át az utca túloldalára az alattomos köveken anélkül, hogy a cipősarka beszorulna a résekbe, vagy hogy megcsúszna a kövek fényes felszínén, amelyeket a reggeli eső olyan síkosra áztatott, mintha lakkbőrből volnának.

Miközben lehajolt, hogy levegye a cipőjét, egyik kezében az esernyőt és a táskáját egyensúlyozta, fél vállal pedig nekitámaszkodott az antikvitásbolt kirakatának. Ennek egyik végében egy aranyozott keretbe foglalt tükör állt, amelynek az Agatha megítélése szerinti orbitálisan magas árát nemrég simán csak pofátlanul drágára csökkentették. Megpillantotta magát a tükörben, de ezzel egy időben a kirakat túloldalán a sápadt, petyhüdt arcú Mr. Tinklert is, a bolt tulajdonosát. A férfi egy sor régi, zománcozott reklámtábla mögül kukucskált ki, amelyek cigarettákat hirdettek, és kétség nem fért hozzá, hogy Agatha hátsóját fixírozza. Agatha felegyenesedett, megfordult, felhúzta a szemöldökét, és egy csókot dobott Mr. Tinklernek. Az pislogott egyet vizenyős szemével féllencsés szemüvege mögött, aztán előkapott egy tollseprűt, és buzgón sepregetni kezdte vele a képzelt porcicákat a reklámtáblákról.

Agatha feltrappolt a lépcsőn, és bár mindig korán érkezett, örömmel konstatálta, hogy beosztottjai – ahogy az már lenni szokott – őt megelőzve a helyükön vannak.

– ’reggelt, főnök! – üdvözölte vidáman Simon Black. Agatha mindig amolyan vicces fizimiskájú fiatalemberként tekintett rá. Simon keskeny, markáns arcát túl mély ráncok barázdálták egy húszas éveiben lévő fiúhoz képest, de sosem szenvedett hiányt női társaságban – vagy legalábbis szerette ezt híresztelni magáról. S bár hajlamos volt panaszkodni, ha nem azokat az ügyeket kapta, amelyeket szeretett volna, Simon az iroda értékes tagjának bizonyult, és Agatha fokozatosan megkedvelte. Igaz, mindig gyorsan helyre rakta, amikor Simon nagyobb fontosságot tulajdonított magának a kelleténél. Agatha szerette, ha senkinek nincsenek kétségei afelől, hogy pontosan ki a főnök a Raisin Nyomozóirodában.

Patrick Mulligan felnézett a monitorjából, és némán bólintott egyet üdvözlésképp. A nyugdíjas, kissé beesett arcú, borongós ábrázatú egykori rendőrtiszt magas volt, őszes hajú, és csak akkor szólalt meg, ha szükségét érezte. Egyébként messzemenően megbízható volt. Rendőrségi kapcsolatai felbecsülhetetlen értéket képviseltek, de most Agatha jelentősen bővíthette saját ismeretségeit is az esküvő után, ahol olyan sok rendőrrel találkozott.

– Jó reggelt, Mrs. Raisin – üdvözölte Helen Freedman egy adag dossziéval közeledve, miután a főnöke összecsavarta az esernyőjét. Helen ez utóbbiért cserébe odanyújtotta a mappákat.

– Ennek találok valami helyet, hogy lecsöpögjön.

Helen Agatha titkárnője és adminisztrációs angyala volt. A középkorú asszony keményen dolgozott, és kétségtelenül a leghatékonyabb munkaerő volt, akit Agatha valaha megismert.

– A rózsaszín dossziékban aláírni való jelentéseket talál, a sárgákban számlákat, a kékekben a postát. Mindjárt beviszek egy kávét a szobájába.

– Köszönöm, Helen – vette át Agatha a dossziékat, és körülnézett az irodájában. – Egy kávé csodás lenne. Toni hol van?

– Ma még nem láttuk Miss Gilmourt – mondta Helen.

– Talán még mindig másnapos Bill Wong bulija után – kottyantotta közbe Simon vigyorogva. – Hallottam, hogy jó kis hepaj volt Lower Burlipben.

– Gyönyörű esküvő volt – nézett szúrósan Agatha Simonra –, nem pedig „buli”. Toni nagyon élvezte a táncot, nem pedig a hepajt, amikor pedig eljöttünk, teljesen rendben volt, és nem úgy festett, mint aki épp egy kétnapos macskajaj elé néz. Biztosan mindjárt megjön. Mindenesetre fél óra múlva a szokásos megbeszélés az irodámban.

Mire Agatha letelepedett a kávéjával, átfutotta a dossziékat, amelyeket Helentől kapott, és belelapozott az aznap reggeli Mircesteri Hírmondóba, addigra lassan beszivárogtak hozzá a többiek a megbeszélésre. Simon és Patrick egy-egy székkel, különféle dokumentumokkal és jegyzetfüzettel érkezett, majd elfoglalták szokásos helyüket az aprócska irodában, Agatha túlméretezett íróasztalának a szélénél. Ő sosem bánta meg, hogy beruházott erre az óriási georgiánus-utánzatra, ami konferenciaasztalként is szolgált – épp csak azt kívánta, hogy az irodája lehetne kicsit nagyobb.

– Toni még mindig sehol? – kérdezte Patrickről Simonra pillantva. Patrick megrázta a fejét, Simon csak vállat vont. – Oké, akkor kezdjük. Simon, ma délelőtt elolvasom a jelentésedet a Sullivan-féle válási ügyről, meg a veteményeskert zöldségtolvajáról. Amúgy mi a helyzet a Watermill Sörfőzde lopási ügyével?

– Az igazgató egy bizonyos Mr. Brown – mondta Simon belelapozva a jegyzeteibe, aztán elvigyorodott, és félretette őket. Úgy tűnt, nincs szüksége rájuk a mondandójához. – Próbáltam megértetni vele, hogy folyamatosan számíthat a készletei megcsappanására. Bizonyos üzletágakban be kell kalkulálni a veszteséget. Ezt ő is tudja, de azt mondta, eddig nem volt ilyen problémájuk.

– Mennyit loptak el?

– Eddig csak néhány üveggel. De most már a felszerelésből és a nyersanyagból is – magyarázta Simon.

– Akkor ez már nem egyszerű lopkodás, hanem rablás – jegyezte meg Agatha. – Miért nem hívta a rendőrséget?

– A sörfőzdéje egy családi vállalkozás – felelte Simon –, és csendben próbál a végére járni. Nem akarja nagydobra verni az ügyet. Gondoltam, felszerelhetnénk biztonsági kamerákat, de már van az üzemben, és bárki is az elkövető, kicselezi őket. Egy belső emberre volna szükségünk, hogy kiderítsük, mi folyik ott.

– Hadd találjam ki – mondta Agatha. – Azt akarod, hogy te legyél a beépített ember, mint ott dolgozó munkás.

– Ott a pont, főnök! – Simon csettintett az ujjaival, és közben mindkét kezét úgy fordította Agatha felé, mint egy-egy pisztolyt. Agatha utálta, amikor ezt csinálja. Az ilyesmit ZS-kategóriás vetélkedők műsorvezetői követik el, nem az ő alkalmazottai. Megadva magát Agatha perzselő tekintetének, Simon kedveszegetten leeresztette a pisztolyait.

– És hogyan fogod elhitetni az ott dolgozókkal – azokkal, akik ténylegesen értenek ahhoz, amit csinálnak –, hogy valódi munkatárs vagy? – kérdezte Agatha.

– Azt javasoltam Mr. Brownnak – felelte Simon, miközben magabiztos vigyora, amely sosem tűnt el túl hosszú időre a képéről, ismét barázdákat csalt az arcára –, hogy bejelenthetné: mostantól vezetett sétákat tartanak a sörfőzdében, és ehhez felvesz egy idegenvezetőt. Én leszek a potenciális új munkatárs, és mindent meg kell tanulnom az üzemről. Így aztán minden részlegben tájékozódhatok, és mindenkit megismerhetek.

Agatha hátradőlt a székében, összeillesztette ujjbegyeit, mintegy templomtornyot formázva a két kezéből. Száját csücsörítve a fejét enyhén jobbra billentette, és egy pillanatra sem vette le a szemét Simonról. Miután így jó néhány másodpercig fixírozta, a fiú mosolya lehervadt, és mocorogni kezdett a székén. Majd mielőtt zsigeri magabiztossága úgy elpárolgott volna, mint a kilöttyent sör, Agatha kihirdette a döntését.

– Jól van, Simon, szerintem ez egy kiváló terv. – A fiú mosolya azonnal visszatért. – Tisztázd pontosan Mr. Brownnal, hogyan számoljuk fel neki a munkánkat, és csináld meg a szerződés vázlatát.

– Ööö… ezt rendszerint nem maga szokta intézni, főnök?

– A te eseted, a te kliensed. Szeretném, ha egészében vállalnál felelősséget az ügyért, és rendszeresen jelentéseket is kérek. Mindig azért nyaggatsz, hogy bízzak rád többet, mint egyszerű megfigyeléseket, és a múltban bebizonyítottad, hogy képes vagy komolyabb feladatokkal is megbirkózni. Ha viszont erősebb mezőnyben játszol, akkor az ezzel járó felelősséget is fel kell vállalnod.

Simon bólintott, és igyekezett komoly arckifejezést ölteni, de inkább úgy festett, mint aki székrekedéssel küzd.

– Más egyéb? – kérdezte Agatha Patrickre nézve, aki bólintott.

– Tegnap este huszonkét órakor egy bizonyos Mrs. Partridge keresett meg. Egy közös barátunkon keresztül talált rám – kezdte Patrick, és a mondandója úgy hangzott, mintha egy rendőrtiszt olvasná fel a jegyzetfüzetéből, hiszen valójában az is volt. – A lánya, Sarah tizenhét éves, és a Martinbrook gimnázium tanulója.

– Miféle gimi ez? – szólt közbe Simon. – Még sosem hallottam róla.

– Egy bentlakásos iskola lányoknak – magyarázta Patrick. – Egy lerobbant udvarházban működik az Eveshambe vezető út mentén, viszont maximálisan felszerelt mindennel. Megnéztem a prospektusukat. Maga az épület pár száz éves lehet, de belül minden szupermodern – a kollégiumi szobáktól a számítógépeken át az osztálytermekig, a tudományos laborokig, az uszodáig és a télen-nyáron működő sportpályákig.

– Na és mi a problémája Mrs. Patridge-nek? – kérdezte Agatha.

– Péntek este – pillantott bele Patrick a jegyzetfüzetébe – kannabiszt talált Sarah táskájában, továbbá kis mennyiségű fehér port, amit kokainnak vél.

– Honnan szerezte? – kérdezte Agatha.

– A lány azt mondja, a kollégiumi szobájában találta – bent tölti a hétköznapokat, hétvégére hazamegy. Azt állítja, sok lány használ ilyen szereket.

– Akkor ez is rendőrségi ügy – jelentette ki Agatha.

– Kis mennyiség birtoklásának tűnik az eset – mondta Patrick –, de Mrs. Partridge bement az iskolába, mivel jó barátnők az igazgatónővel, Mrs. Carlinggal. Mindketten szeretnék megtalálni a módját, hogy úgy szüntessék meg a drogproblémákat, hogy eközben ne sérüljön az iskola hírneve.

– Akkor meg kell tudnunk, ki látja el a lányokat a drogokkal – kuncogott Simon, és összedörzsölte a tenyerét. – Azt hiszem, ehhez kell egy belső ember, és én…

– Na, elég! – emelte fel Agatha a kezét, csendre intve a fiút. – Az, hogy beküldelek a sörfőzdébe, egy dolog, de hogy egy diáklányokkal teli intézmény közelébe engedjelek, hát, azt soha.

– Én csak arra gondoltam, hogy… – Simon bölcsen elhallgatott, ahogy főnöke figyelmeztetőleg ránézett.

Agatha felsóhajtott, és Patrick felé fordult.

– Patrick, megbeszélnél egy találkozót Mrs. Partridge-dzsel és Mrs. Carlinggal? Talán ki tudunk okoskodni valamit, hogyan segíthetnénk nekik. Most pedig, ha nincs más, amit…

– Bocsánat a késésért! – robbant be az irodába Toni lihegve. – Gyűlölök késni! Lemaradtam az egész megbeszélésről? Annyira igyekeztem, de…

– Azt hiszem, végeztünk, uraim – jelentette be Agatha. – Most Tonival váltanék pár szót.

Székükkel és papírjaikkal felszerelkezve Patrick és Simon kimanővereztek a szobából. Simon együttérzőn grimaszolt egyet Toninak, azt üzenve: Innen a te dolgod. Toni bosszúsan ciccegett, és a szemét forgatta.

– Agatha, tényleg szörnyen sajnálom… – kezdte a lány, de Agatha elhessintette a bocsánatkérést.

– Nem szoktál késni, Toni – mondta –, sőt, mindennap itt vagy már kora reggel. Úgyhogy nem kell bocsánatot kérned. Mi történt?

Toni izgatottnak látszott, az arca még mindig piros volt, nyilvánvalóan a rohanástól, és attól, hogy felnyargalt a lépcsőn. Nagyon szolid sminket viselt, de a szempillafestéke egy kis csíkban követte egy vízcsepp útját az arcán, ami a lány eső áztatta hajáról csorgott alá. Elővett egy zsebkendőt a táskájából, és letörölte a megfolyt szemfestéket. Kisimított egy szőke tincset az arcából, ami azonnal visszahullott, ahogy elengedte. Toni még így kivörösödve, kicsit sárosan és szétesve is sugározta magából a fiatalság természetes szépségét.

Agatha felsóhajtott. Ha ő rohant volna úgy, mint Toni, ha ő vágtatott volna fel teljes gőzzel a lépcsőn, legalább húsz percre lenne szüksége a fürdőszobatükör előtt, hogy bármilyen szinten prezentálhatóvá varázsolja magát. Ez a lány igazán nem tudja, milyen szerencsés – merengett Agatha ugyanazzal a szurkáló kis féltékenységgel, amit előző nap Alice irányába érzett.

– Hát, úgy is mondhatnám… tulajdonképpen… megbeszélésem volt egy ügyféllel – nyögte ki Toni, és begyömöszölte a maszatos zsebkendőt a zsebébe.

– Melyik ügyféllel?

– Egy újjal.

– Egy új ügy, amit nem beszéltél meg velem. – Agatha ingerült lett, amiért Toni visszatartott előle valamit. – Miről van szó?

– Nos, az ügyfél úgy véli, hogy követik – mondta a lány inkább védekezően, mint bocsánatkérő hangon. – Veszélyben lehet, mert akaratlanul szemtanúja lett egy gyilkosságnak… pontosabban egy gyilkosság utáni állapotnak.

– Egy újabb gyilkosság? Ez aztán tényleg nagyon… Várj csak egy pillanatot. Gyilkosság utáni állapot? Egy holttestet talált, igaz? Edward Carstairs az, ugye?

– Igen – ismerte be Toni, és bűntudat sugárzott róla. – Tegnap azt mondta, valaki figyeli őt.

– Találkoztatok tegnap?

– Igen, a szabadidőmben. Ezt csak nem ellenezheti?

– Nem, de azt határozottan ellenzem, hogy a munkaidődben találkozz vele – csattant fel Agatha. Toni viselkedése alaposan kihozta a sodrából. – Ha elfelejtetted volna, én döntök róla, milyen ügyeket vállalunk el. Ez az én cégem, és én vezetem.

– Ó, ezt aztán senki nem felejtheti el!

– Akkor jó! – Agatha az egyik dosszié után kapott az asztalán. – Most pedig dolgom van. És biztos vagyok benne, hogy neked is, mégpedig valódi munkád.

Toni sarkon fordult, hogy kirohanjon az irodából, és jól becsapja maga mögött az ajtót, aztán megtorpant, szemöldökét felhúzva nézett Agathára, hogy jelezze, milyen tapintatos, és egy finom kattanással csukta be az ajtót. Az önmérséklet e lágy hangja Agatha mérgének ködével küzdött, hogy melyik töltse be a helyiséget.

Agatha lecsapta a dossziét az íróasztalra. Miért hagyta, hogy Toni így felbosszantsa? Nem a széllelbélelt lány késése hozta ki a béketűréséből – morfondírozott Agatha. Az idegesítette fel, ahogy a lány átment védekezésbe. Toninak meg kell tanulnia, hogyan álljon ki magáért. „Az ő korában én hazudtam volna – merengett tovább. – Azt mondtam volna, nem csörgött az óra, vagy lerobbant a busz, vagy egy bölénycsorda eltorlaszolta a főutcát – bármilyen jól bevált kifogás megfelel egy egyszeri késésre. És miért tartott rögtön pajzsot maga elé? Nyilvánvalóan arra számított, hogy bedühödöm. Tényleg ilyen ogre volnék?”

Hogy ne idegesíthesse fel magát újra a gondolatra, miszerint Toni számított rá, hogy robbanni fog – aminek Agatha saját megítélése szerint a közelében sem járt –, beletemetkezett a jelentésekbe, és száműzött minden bosszúságot a fejéből.

Nem sokkal később Helen Freedman bejött hozzá néhány mappáért, hogy visszavigye. Azt mondta, kiugrik ebédelni, és felajánlotta, hogy hoz valamit Agathának is. Ő olyannyira belefeledkezett a munkába, hogy egészen elveszítette az időérzékét. Megköszönte Helennek, mondván, ő maga is tervezte, hogy kiszalad egy kicsit. Pár perccel később kifelé igyekezve megtorpant Toni íróasztala mellett. Lenézett fiatal kolléganőjére, és elmosolyodott.

– Átmegyek a King Charlesba. Van kedved csatlakozni?

– Ööö… persze – bólintott a lány, aztán a monitorjára mutatott. – Csak befejezem még ezt az e-mailt.

– Rendben – mondta Agatha. – Addig rendelek valamit.

Agatha gyanakodva méregette a King Charles nyikorgós fapadlóját. A lécek közti rések és repedések legalább olyan veszélyesek voltak, mint a kockakő az utcán. Az eső időközben elállt, a macskakő felszáradt, úgyhogy lábujjhegyen járva tette meg a néhány lépést a fogadóig. Habár utálta kockáztatni karcsú, elegáns cipősarkát a kocsma rozoga padlóján, arra jutott, hogy méltóságán aluli volna lábujjhegyen odabillegni a bárpultig, mint egy részeg balerina. Helyette inkább nagyon óvatosan rakosgatta a lábát, kizárólag a legszilárdabbnak látszó padlólécekre lépve.

– Két pohárral legyen szíves abból a csodás fehér burgundijukból, George – szólt oda a pultosnak –, és két adag kolbászos lángost mártással.

– Mrs. Raisin – szólalt meg George tettetett rémülettel, miközben egy söröspoharat törölgetett –, fehérbort hússal?

– Az csak kolbász, George – igazította ki Agatha. – Tésztában kisütött kolbász. A sertéskolbász nyugodtan fogyasztható fehérborral. De még ha halat bugyolálnának abba a tésztába, akkor is tökéletes volna hozzá a fehérbor.

– Meghajlok a bölcsessége előtt, Mrs. Raisin – nevetett George. – A szokásos asztala az ablak mellett szabad. Mindjárt kiviszem az italokat.

A burgundik és Toni egyszerre érkeztek. Miközben Toni leereszkedett a puffosra tömött bőrszékre, ami éppolyan viseltes és kényelmes volt, mint Agatháé, a lány idegesen pillantott a főnökére.

– Sajnálom azt a kis szóváltásunkat reggel.

– Az a kis szóváltás az oka, amiért hétfőn ebédidőben itt borozunk; ez a békepipa – mondta Agatha. – Feltartotta a poharát, hogy koccintson Tonival. – Előbb-utóbb minden felhő mögül áttör a napsütés.

– Csak nagyon frusztrált voltam – mondta Toni egy sóhajjal. – Edward meg volt róla győződve, hogy valaki figyeli őt, de amikor követtem a munkahelyére, semmilyen gyanús figurát nem láttam sehol.

– Talán tévedett.

– Talán – értett egyet Toni –, de nem olyan fajtának tűnik, aki csak úgy kitalál ilyesmiket. Maga hitt neki a holttesttel kapcsolatban, igaz?

– Igen, és kitűnő emberismerő vagyok. Nem hinném, hogy hazudott volna nekünk, és már csak ezért is utána fogunk járni ennek az eltűnt halottnak.

– Már aggódtam, hogy eltántorítottam magát az egész ügytől.

– Egy cseppet sem, de kell egy terv, amit együtt dolgozunk ki. Nem akarom, hogy szólózz. Ha Edward tényleg veszélyben van, nem sokat tehetsz érte egyedül – és mindenekelőtt a magad biztonságát kell szem előtt tartanod.

– Nem szeretném, ha bármi történne vele – nézett ki Toni a kirakatüvegen, kerülve Agatha tekintetét.

– Á… – mondta lassan Agatha, aki csak most fogta fel Toni reggeli tartózkodó viselkedésének az okát. – Ez az, amit nem mondtál el nekem. Gyengéd érzelmeket táplálsz Edward iránt. Mi történt azzal a csinos ültetőfiúval… Daviddel, ha jól emlékszem?

– David csak egy haver. Jól éreztük magunkat szombaton, de ő Paul barátja, és ez olyan furi helyzet lenne. Nem hiányoznak a bonyodalmak, úgyhogy megtartom őt jó cimboraként.

– Nos, mindig jó egy barát takarékra állítva, akit komolyabban is lángra lehet lobbantani, ha úgy alakul – csipkelődött finoman Agatha. Toni grimaszolt egyet. – De hát – folytatta –, nem hibáztathatlak Edward miatt. Jóképű fiatalember, és az alapján, amit láttam belőle…

– Kérem, Agatha, ne vicceljen ezzel…

– Csak annyit akartam mondani, hogy az alapján, amit láttam belőle, egy igen intelligens és higgadt fickónak tűnik.

– Amikor szombaton rémületében végigrohant az úton, akkor nem igazán volt higgadt. Sokkot kapott, ennyi az egész.

– Nem tudom, mi mást tett volna bárki az ő helyében. Ha én találnék egy meztelen hullát bevert fejjel, és aztán rájönnék, hogy a gyilkosai engem figyelnek a közelből, ugyanúgy futnék az életemért.

– Nem tudom elképzelni, hogy odakint mászkáljon egy szál ruha nélkül – mosolyodott el Toni, épp amikor George megérkezett az étellel. Meghallva Toni megjegyzését, George óvatosan letette a tányérokat, és kíváncsian nézett Agathára.

– Ne erőltesse meg a képzeletét, George – figyelmeztette Agatha. – Túlhevülnek az agysejtjei.

– Nem pusztán arról van szó, hogy Edward azt gondolja, követik őt – folytatta Toni, amikor George hallótávolságon kívül ért. A lány elővett egy darab összehajtogatott papirost a táskájából. – Tegnap délután ezt dobták be a levélnyílásán.

– De ezen semmi nincsen – forgatta Agatha a kihajtogatott papírlapot. – Teljesen üres.

– Most üres – magyarázta Toni –, de nem volt az, amikor Edward megtalálta a lábtörlőjén. Akkor ez állt rajta: „A halottak nem beszélnek.”

– Felszívódó tinta – bólintott Agatha, majd visszaadta a papírt Toninak. – És felszívódó holttest… Tehát valaki szeretné megfélemlíteni szegény Edwardot – a frászt hozni rá, hogy garantáltan távol tartsa magát attól, ami történt, bármi legyen is az.

– Én is ezt gondolom.

– Hát, ettől csak még jobban ki akarom deríteni, mi folyik itt – közölte Agatha, beledöfve a villáját egy kolbászkarikába. – A Naturista Egyesületnél kell kezdenünk. Meg kell tudnunk, mit művelnek azok ott. Ahogy Simon szereti mondogatni, szükségünk van egy belső emberre, Edwardon kívül.

– Igaza van – helyeselt Toni –, de maga mégsem épülhet be egy nudistaklubba.

– Miért gondolod? – Agatha visszahelyezte a szószba mártogatott kolbászdarabot a tányérjára, behúzta a hasát, és kiegyenesedett a székén. – Ezúton tudatom veled, hogy nagyon attraktív vagyok meztelenül. Sok férfi megcsodálta már a testem, és véleményük szerint nagyon jól nézek ki!

– Sok férfi… – motyogta George, ahogy elvitorlázott mellettük néhány tányérral egy másik asztal irányába. – Túlhevülök…

– Nyugalom, Agatha – mondta Toni mosolyogva. – Nem azt mondtam, hogy ne lenne ehhez megfelelő teste. Csupán arra utaltam, hogy – különösen a szombati események után – már mindenki ismeri magát a Naturista Egyesületben. Ha most csatlakozna hozzájuk, gyanakodni kezdenének, és semmit nem tudnánk kideríteni. Másfelől viszont, ha én csatlakoznék, eljátszva Edward barátnőjének szerepét…

– Eljátszva a szerepét?

– Majd meglátjuk, merre fut ki a dolog.

– És te szívesen végigcsinálod ezt az egész… meztelenkedést?

– Azt hiszem – kortyolt bele Toni a borába –, ez egy új tapasztalat lesz. Határozottan valami más. Még jó móka is lehet… – Itt szünetet tartott, és egy bizonytalan kacajt hallatott. – Igazából rettegek tőle, de Edward azt mondja, pár perc után a legtermészetesebb dolognak tűnik a világon, úgyhogy teszek egy próbát.

– Hát jó – hagyta annyiban Agatha, és magában megkönnyebbült, hogy nem neki kell évakosztümben parádézni más csupasz alakok között. – Viszont meg kell tudnunk minél többet a tagokról: kik ők, és ki az, aki okot ad bármiféle gyanúra. Elkezdhetnénk John Glassnál a kérdezősködést arról az őrmesterről, aki ott volt szombaton, Gittins, ugye? Jelentsd, ha bármelyik klubtagról azt gondolod, hogy utána kéne néznünk, és akkor ellenőrizzük a körülményeit. De ez nem hivatalos munka. Nem várhatjuk el Edwardtól, hogy fizessen érte. A saját nyomozásunk, viszont ettől függetlenül megkapsz minden támogatást a csapattól. – Felvette a mobilját az asztalról, és Toni felé bökött vele. – Mindig tudni akarom, hol vagy éppen, úgyhogy maradjunk kapcsolatban – nincs szólózás.

– Értettem – bólintott Toni.

– Ma délután meglátogatom Charlest. Úgy tudom, a klub az ő birtokán van. Fogadok, hogy tud róla mesélni egyet s mást, na meg a Magányos Katonáról is.

– Akarja, hogy én is menjek?

– Nem, egyedül is boldogulok Charlesszal.

– Oké – mondta Toni, és Agatha telefonjára mutatott –, de maga is maradjon kapcsolatban velem. Charles egy dolog, de sosem tudhatjuk, hogyan alakul ez az ügy.

– Egyetértek – helyeselt Agatha. – Nem is tudnék mást, akire szívesebben bíznám, hogy fedezze a hátsómat.

Ahogy keresztülhajtott Barfield House fekete-arany kapuján, Agatha autóját beburkolta az utat övező tölgy-és bükkfasor árnyéka. Gyakran gondolta, hogy ez az impozáns fogadtatás a legjobb dolog Barfield House-ban. Charles imádta ezt a helyet. Az otthona volt, még ha elismerte is, hogy az épület brutálisan fest – a viktoriánus építészet ihlettelen egyvelege, amivel valamiféle középkori látszatot igyekeztek kelteni, de mindössze taszítóan zorddá sikeredett.

Agatha a főlépcső közelében parkolt le. A kétszárnyú tölgyfa ajtó egy erőd bejárata is lehetett volna. Mielőtt kiszállt volna, megszólalt a telefonja. John Glass volt az.

– Helló, John! – Igyekezett hétköznapi hangon üdvözölni. – Köszönöm, hogy visszahívtál.

– Örömmel – felelte a férfi melegen. – Remélem, az újratalálkozásunk ügyében kerestél, bár gyanítom, hogy más is van a háttérben.

– Hamarosan újra eltölthetünk egy kis időt együtt, John, ígérem. Csak most egy kicsit el vagyok havazva. De minél hamarabb legyűröm a dolgaimat, annál hamarabb kitalálhatunk valami programot kettőnknek.

– Miért érzem úgy, hogy én fogok segíteni „legyűrni a dolgaidat”? – nevetett John. – Na, halljuk. Mire van szükséged?

– Mit tudsz nekem mondani arról az őrmesterről, aki ott volt a nudistáknál Wilkesszel – Gittins?

– Bizalmas információkat nem adhatok ki, de azt elmondhatom, hogy Gittins jó ember. Bárcsak több ilyen munkatársunk lenne. Sokat tesz a közösségért, jótékonysági munka és ilyesfélék. Az egyik rendíthetetlen katonánk.

– Tudtad, hogy ő és a felesége naturisták?

– Nos, nem tiltja a törvény, nem igaz? Én azt mondom, mindenki éljen úgy, ahogy akar. A templomi közösségnek is tagja, ami felétek van, a Szent Júdásénak. Rémlik, hogy mondta, a felesége énekel a kórusban.

– Köszönöm, John. Nincs kétségem, hogy így van. Most le kell tennem, de majd beszélünk.

Agatha kinyomta a telefont, és Barfield House bejárata felé vette az irányt. A kétszárnyú, masszív tölgyajtó, amelyet lófejet mintázó vaskopogtatók egészítettek ki, feltárult, ahogy Agatha a lépcső tetejére ért. Üdvözlésre készen – és egy vipera mosolyával – ott állt előtte Gustav. Mivel egykor Charles édesapjának dolgozott, az inas több mint harminc éve tartozott Barfield House berendezéséhez, és ez idő alatt számos szerepben tündökölt – volt már komornyik, sofőr, szerelő és szakács, hogy csak négyet nevezzünk meg. Megingathatatlanul lojális volt Charleshoz, és ádázul védelmezte munkaadóját. Alacsony származása ellenére – egy emigráns magyar apa és egy angol anya gyermekének tudta magát – az életen át tartó szolgálat igazi sznobot faragott belőle, kipolírozott fekete cipője orra hegyétől egészen a cápatekintetéig.

– Jó napot, Gustav! – üdvözölte vidáman Agatha, ignorálva a várható hideg fogadtatást.

– Mrs. Raisin – felelte Gustav. Agatha és Charles évek óta tartó hol felmelegített, hol jégre tett afférja Gustav megvető helytelenítését váltotta ki, aki sosem hitte, hogy Agatha megfelelő jelölt lehetne egy arisztokrata házassághoz, de még csak diszkrét szeretőként sem tolerálható. Amennyire Gustav értesült erről, Agatha pedigréje, pontosabban annak hiánya teljességgel elfogadhatatlan volt. Gustav folyton nehezményezte Agatha jelenlétét a házban, ő pedig folyton semmibe vette a férfi fontoskodását, ám amikor az egyetlen közös ügyüknek – Sir Charlesnak – a legnagyobb szüksége volt rájuk, ők ketten még alkalmi szövetségre is képesek voltak. – Úgy gondolom, Sir Charles már várja önt.

– Jól gondolja.

– Hozzam a kisseprűt és a lapátot?

Agatha és Charles kapcsolata sok hullámhegyet és -völgyet megért már; e magaslatok és mélységek rendszerint összezúzott pezsgőspoharak és ripityára törött porcelánok halmait eredményezték.

– Mindig jó, ha kéznél vannak. – Agatha mosolyogva belibegett Gustav mellett a hallba, majd a könyvtárszoba felé indult, ahol Charles dolgozni szokott.

– Aggie, de örülök, hogy látlak! – Charles felállt, hogy üdvözölje a vendégét, majd kisietett nagy tölgyfa íróasztala mögül, ami hasonló volt Agatháéhoz, csak nem szenvedett annak a gyalázatától, hogy utánzat volna. – Megkínálhatlak egy teával? Vagy valami erősebbet?

– A tea jó lesz, köszönöm – mondta Agatha, és úgy döntött, elfogadja Charles ölelésre hívó karját. Jóllehet nem ölelte igazán vissza, hogy éreztesse: nem azért van itt, hogy újra fellobbantsa a szenvedély lángját.

– Az itt ülő láthatatlan nő szintén nagy örömmel fogadna egy teát – jött az erőtlen hang egy jókora füles fotelből az erkélyajtó mellől.

– Jó napot, Mrs. Tassy – bólintott Agatha Charles nagynénjének. Mrs. Tassy emberemlékezet óta élt Barfield House-ban. Magas, vékony asszony volt, ezüstszínű haja szoros göndör fürtökben ült a fején, és szokásos viseletét hordta: magas nyakú, hosszú, fekete ruhát. Ahogy a napfény a ruhájára esett, az inkább tűnt mélybíbornak, mint feketének, de így is tökéletes viktoriánus külsőt kölcsönzött az idős özvegynek, összhangban az őt körülvevő tárgyakkal.

– Akkor hát tea – mondta Charles, és megrázta az asztalán álló csengőt. Majd rögtön ezután feleslegessé is téve az iménti gesztust, elkiáltotta magát: – Gustav!

Mintha csak az ajtó előtt hallgatózott volna, Gustav abban a másodpercben ott termett.

– Tea, ugyebár – szippantott egyet, majd sarkon fordult, és a konyhába indult.

– Szóval, ezúttal mi hozta az otthonunkba, Mrs. Raisin? – kérdezte Mrs. Tassy.

– Igazából Agatha velem szeretne beszélni, nénikém – szólt közbe Charles.

– Ó, hát ha én nem vagyok itt kívánatos személy… – szólt az idős hölgy válasza. Becsukta a könyvet, amit olvasott, és nekikészülődött, hogy felemelkedjen a fotelből.

– Nem, kérem, maradjon, Mrs. Tassy – mondta Agatha. – Nem beszélünk semmilyen privát vagy intim dologról. – Jelentőségteljes pillantást lövellt Charlesra. A férfi mosolygott, vállat vont, és kinézett a teraszra.

– Úgy tűnik, előbukkan a nap – mondta. – Teázzunk odakint.

Kimentek a teraszra, és letelepedtek egy asztalhoz. Az erkélyen túl tágas, füves térség nyílt, képtelenül sima gyeppel, amely körül nyírek, tölgyek és kőrisek védték a házat a külvilágtól.

– A Mircesteri Naturista Egyesületről akartál beszélni – mondta Charles, és mélyet lélegzett a friss levegőből. Nagynénjére pillantott, ideges reakcióra számítva, de az nem szólt semmit.

– Igen – bólintott Agatha. – Gyakorlatilag semmit nem tudok róluk. A klubházuk úgy fest, mint ami már jó ideje ott áll. Tudod, hogy mikor kezdtek működni?

– Jó régen lehetett – töprengett Charles. – Azt hiszem, úgy…

– Ezerkilencszáz-ötvenkilencben – jelentette ki a nagynénje, miközben székét enyhén elfordította, hogy háttal üljön a napnak, és arca az árnyékban legyen.

– Ez nagyon magabiztosnak hangzott – jegyezte meg Agatha.

– Biztos is vagyok benne – erősítette meg az idős hölgy. – Az egyik alapítótag vagyok.

– Hogy mi vagy? – kapott levegő után Charles.

– Ne légy oly meglepett, Charles – ingatta a fejét a néni, és ciccegett is hozzá. – Mind voltunk egyszer fiatalok, hisz tudod. Nem néztem ki mindig úgy, mint egy Brontë-regény szereplője. Huszonkettő voltam, és igen helyes teremtés, amikor elindítottuk a mi kis klubunkat.

– Akkoriban még a nagyapám vitte a birtokot, ha minden igaz – mondta Charles.

– Bizony – bólintott a nagynénje. – Ő tette le mindennek az alapját. Megépítette az eredeti klubházat és a medencét. Habár akkoriban még nem hívtuk Mircesteri Naturista Egyesületnek. Egyszerűen csak egy csapat fiatal voltunk, jó barátok, fiúk és lányok, akik eltöltöttek együtt néhány nyarat a napon heverészve, zenét hallgatva és bort iszogatva.

– Hányan voltak akkor? – kérdezte Agatha.

– Eleinte úgy egy tucatnyian lehettünk – felelte Mrs. Tassy. – De ahogy terjedt a híre, sokan akartak csatlakozni. Az emberek úgy gondolják, hogy a „felhőtlen hatvanas évek” csak akkor kezdődtek el, amikor a nők hozzájutottak „a pirulához”, de mi már sokkal hamarabb jól éreztük magunkat.

– És a nagypapa? – Charles hangjából hitetlenkedés csengett.

– Ő sosem volt az a heverészős típus – mondta Mrs. Tassy –, de semmit sem szeretett jobban, mint ledobni a ruháit, és úszni néhány hosszat reggelente a medencében. Máskülönben pedig meghagyta nekünk a helyet.

– Fogadok, hogy sok csodálója akadt, Mrs. Tassy – jegyezte meg Agatha, amikor Gustav megérkezett a teával.

– Megvoltak az emlékezetes pillanatok. – Az idős hölgy lágyan elmosolyodott.

– Pillanatok? – kapta fel a fejét Gustav. – Amikor először kezdtem dolgozni a Fraith családnak, Mrs. Tassy legenda volt a személyzet köreiben. Azt mondták, modellnek kellett volna lennie. Az egyik kertész mesélte nekem, hogy innentől Penzance-ig keresték a kegyeit az ifjú földbirtokosok.

– Nonszensz – ingatta a fejét Mrs. Tassy. – Csak tegye le a teát, Gustav, kérem.

– Biztosan nem nonszensz – jegyezte meg Agatha –, és ön mégis Mr. Tassyt választotta.

– Tassy ezredes kezdettől más volt – felelte az idős hölgy. Az első modern hedonisták egyikének nevezhetem. Gyermekkorunk óta ismertük egymást. Egész életünkben barátok voltunk. – Eltolta maga elől a csészéjét a tányérkával együtt. – Kérem, bocsásson meg. Be kell mennem.

Gustav megtartotta neki az ajtót, és a nagynénje visszaballagott a könyvtárszobába.

– Olyan erős, mint egy ló – magyarázta Charles, amikor a néni eltűnt szem elől –, addig a pillanatig, amíg nem gondol a nagybátyámra. Őszintén hiszem, hogy olyasfélék voltak ők egymásnak, amit lelki társnak szoktak nevezni.

– Valószínűleg igazad van – kortyolt bele Agatha a teájába. – Na de mit tudsz mondani nekem a Magányos Katonáról?

– Arra a monolitra gondolsz az erdőben, a naturisták telepe közelében?

– Arra. Úgy hallottam, valamiféle oltár volt, amin emberáldozatokat mutattak be.

– Hát, bárki mondta ezt neked, elég távol állt az igazságtól. Ez olyasfajta legenda, amit az emberek akkor kreálnak, ha nem tudják megfejteni, mi van a szemük előtt. De miért érdekel annyira az az öreg kődarab?

– Mert úgy tűnik, egy halott férfi testét tették rá néhány nappal ezelőtt, a hulla viszont eltűnt. Szeretnék rájönni, mi történt. Nem valami mendemondára vagyok kíváncsi, hanem pontosan tudni akarom. Gondoltam, a te ismereteid a helyről és a történészi diplomád hasznos lehet.

– Az a kő valószínűleg több ezer éve ott van. Ami pedig erről tudható, az jóval meghaladja az én képzettségemet, de gyere vissza a könyvtárszobába – állt fel Charles –, valami biztos lesz itt, ami segít.

A könyvespolccal borított fal épp az erkélyajtóval szemben volt, könyvgerincek mozaikja alkotta, régi és modern kötetek sorai futottak egymás alatt-fölött a padlótól a plafonig. Charles odagurított a falhoz egy kerekes fellépőt, ami egyfajta miniatűr csigalépcső volt. Egy precízen kiválasztott pontnál megállította, majd lerögzítette a kerekeket, és felment a lépcsőn. Nem volt magas, és még így, a fellépőn is nyújtózkodnia kellett, hogy elérje a kiszemelt könyvet a legfelső polcon.

Agatha azon kapta magát, hogy Charles karcsú alakjában gyönyörködik. Meglepően erős férfi volt. Agatha elméjébe beúszott egy kép, ahogy egymás mellett fekszenek az ágyon, Charles szorosan a karjában tartja. Egy hotelszobában voltak, a reggeli napfény beszűrődött az ablakon; a ruhájuk, amelyet az előző esti vacsoránál viseltek, a földön hevert. Volt idő, amikor a Charlesszal töltött idő a világ legboldogabb asszonyává tette őt, gondolta Agatha. A baj csak az volt, hogy Charles örökké késztetést érzett, hogy más nőket is hasonló állapotba juttasson…

– Meg is van! – kiáltott, és megindult lefelé a lépcsőn. – Tudtam, hogy itt kell lennie valahol. Száz évvel ezelőtt írta egy helytörténész, aki feltérképezte a környéken az összes helyet, ahol állókövek találhatók.

Charles talált is egy szakaszt a könyvben, ami a Magányos Katonáról szól. Megmutatta Agathának, aztán hangosan felolvasta.

– Itt az áll, hogy „a Magányos Katonaként ismert kő a jura korból való odolitos mészkő, eredetileg keskenyebb oldalán, függőlegesen állt. Ide kerülése és felállítása majdnem bizonyosan a neolitikumra, több mint ötezer évvel ezelőttre datálható. Egyes jelek arra mutatnak, hogy ezen a területen hasonló méretű kövek egy kisebb kört formáltak, noha a többi követ elhordták.”

– Miért vitte el őket bárki is? – firtatta Agatha.

– Ennek számos gyakorlati oka lehet – magyarázta Charles. – Az évezredek során ezek az állókövek ledőlhettek vagy összetörhettek. Bármilyen vallási vagy rituális jelentőséggel bírtak is, időközben ez homályba veszett, és az emberek csak egy rakás régi kődarabként tekintettek rájuk. A helyi gazdák elhordhatták őket akár házépítéshez, vagy hidat emelni egy patak fölé…

– Ez logikusnak tűnik – de miért hívják Magányos Katonának?

– Ez az, ami igazán érdekes – mondta Charles csillogó szemmel. – És semmi köze a tényleges történelemhez. Csak folklór és legenda. Azt mondják, Rollright Stoneshoz van köze.

– A mihez? Úgy hangzik, mint egy rockbanda neve.

– Ha még sosem láttad, el kell mennünk oda. – Charles becsapta a könyvet, és lelkesen vigyorgott. – Gyerünk, öreglány. Odaviszlek. Nincs messze, és ha meg akarod érteni a Magányos Katonát körülvevő legendát, látnod kell Rollright Stonest.

– Sosem gondoltam, hogy ennyi… – Ebben a pillanatban megcsörrent Agatha telefonja. Előhalászta a ridiküljéből, és hunyorogva betűzte ki a hívó fél nevét a képernyőn. – Bocs, Charles, ezt fel kell vennem. Halló, John? – Agatha erősen koncentrált, a szemét a padló egy pontjára, a cipője orra elé szegezte. – Értem. Mikor történt ez?

Charles egy férfi hangját hallotta, de nem tudta kivenni, miről beszél.

– Oké, máris megyek – mondta Agatha, aztán hallgatta, amit a vonal túlvégén John mond. – Könnyen lehet, hogy semmit nem tehetek, de saját szememmel kell látnom Edward reakcióját. – Még váltottak pár mondatot, mielőtt Agatha elbúcsúzott a hívójától, és letette.

– Egy barátom volt – magyarázta Charlesnak. – Rendőrtiszt. Épp most halásztak ki egy holttestet a Mircester Park tavából.

– Gondolod, hogy ugyanaz, ami a Magányos Katonán hevert?

– Igen. Az eltűnt korpusz ismét felbukkant.

Negyedik fejezet

– Mindössze annyit mondhatok, hogy egy vélhetően ötvenes éveiben járó, azonosítatlan férfi holtteste került elő ma délután a Mircester Park tavából – jelentette be Wilkes már-már harsogva, miközben hangja átcsúszott abba a fülsértő, nazális tartományba, ami leginkább egy rosszul hangolt hegedűre emlékeztetett.

Agatha a mircesteri rendőrkapitányság lépcsője előtt összegyűlt riporterek csoportja felé tartott. Wilkes a lépcső közepén állt, hogy a tévékamerák zavartalanul vehessék. Az az apró tény, hogy nem voltak tévékamerák – csupán a helyi lapoktól és rádióktól vonult ki néhány újságíró –, egy cseppet sem változtatott a főfelügyelő helyzetértékelésén. Fontos embernek tartotta magát, aki fontos sajtótájékoztatót tart. Abból, ahogy ott állt, na meg abból, ahogy a mondandóját tálalta, Agatha meg tudta állapítani, hogy a férfi hiú kis elméjében az operatőrök egymással versengenek a legjobb helyekért.

Szemben azzal, ami Wilkes fejében lezajlott, a riporterek unottnak tűntek, ahogy feltették a kérdéseiket – tudva, hogy szerkesztőjük elvárja, hogy kérdezzenek. Nyilvánvalóan betesznek majd tőlük a hírblokkba egy-egy pársorosat „Holttest a tóban” címmel, de a névvel jegyzett cikkek azoké a kollégáiké lesznek, akik már a szemtanúkat faggatják. Ezzel együtt kötelességtudóan tartották a magasba magnetofonjaikat, hogy rögzítsék, amit a főkapitány mond.

– Fulladás végzett a férfival, főfelügyelő úr? – kérdezte egyikük.

– A halál okát még meg kell állapítanunk – felelte Wilkes.

– Gyilkosságnak tekinti az ügyet, főfelügyelő úr?

– A nyomozás még nagyon korai fázisában van – jött Wilkes válasza.

– Mikor teszik közzé a férfi személyazonosságát?

– Kellő időben.

– Miért lehetett a férfin fordítva az alsóneműje, és a cipője felcserélve?

Egy pillanatnyi feszült csönd állt be; Agatha a karcsú, sötét keretes szemüveget viselő kérdezőre pillantott, és rögtön felismerte Charlotte Clarkot a Mircesteri Hírmondótól. Egy pillanattal később az egyik férfi újságíró horkantásszerű nevetése törte meg a csendet, amely gyorsan végigfutott az éledező riporterbandán.

– Hogy m… mi? – dadogott Wilkes. – Miről beszél?

– Nos, magának is be kell látnia, hogy ez egy kicsit furcsa, nem? – ütötte a vasat Charlotte. – Miért öltözne fel valaki így?

Hirtelen kérdészápor zúdult Wilkesre.

– Igaz, hogy így volt felöltözve az áldozat?

– A többi ruhája eltűnt?

– Szexuális indíték sejthető a gyilkosság mögött?

– Egy szexuális ragadozó ólálkodik a Mircester Parkban?

– Aggódniuk kellene az olvasóinknak, hogy szabadon kószál egy mániákus őrült?

– Biztonságos a park, főfelügyelő úr?

– Igen, igen, a park biztonságos! – emelte fel a kezét Wilkes, részben nyugalomra intve a kérdezőket, részben védelmezve magát az össztűztől.

– Hogy lehet ebben ilyen biztos? – érdeklődött Charlotte.

– Mert a férfit nem a parkban ölték meg – közölte Agatha jó hangosan. Határozott hangjára minden riporter rögtön odakapta a fejét.

– Ez Agatha Raisin! – kiáltotta egyikük, és Wilkesnek hátat fordítva azonnal Agathához futottak – kivéve Charlotte-ot. Ő egyenesen Agathára nézett, elmosolyodott és bólintott. Agatha enyhe fejbiccentéssel viszonozta. Volt már közös dolguk a múltban, jól ismerték egymást. Tudták, hogy majd később beszélnek. Most azonban, elorozva Wilkestől a népszerűséget, Agatha került az újságírók érdeklődésének középpontjába.

– Honnan tudja, hogy a férfit megölték, Agatha?

– Ki az áldozat?

– Tudja, ki az elkövető?

– Önnek mi köze az esethez?

– Mrs. Raisinnek semmi köze nincs hozzá! – harsant Wilkes üvöltése, aki tajtékzott, amiért Agatha ellopta tőle a reflektorfényt. – Ez egy rendőrségi nyomozás – az én nyomozásom –, és ha Mrs. Raisin megpróbál bármilyen módon beleavatkozni, letartóztatom őt a rendőrségi munka akadályozásáért.

– Hogy maga letartóztat engem? – kiáltotta Agatha kissé félrebillentett fejjel, összefonva maga előtt a karját. – Ez legutóbb sem igazán működött, nemdebár?

– Letartóztatta nemrég Mrs. Raisint, főfelügyelő úr? – kérdezte Charlotte, Wilkes felé tartva a hangrögzítőjét. – Miért? Mi történt?

– Annak nincs köze a jelen vizsgálathoz – vetette oda Wilkes, és megfordult, hogy felmenjen a lépcsőn. – A sajtótájékoztatónak vége. Sok dolgom van. Nagyon elfoglalt ember vagyok.

De Wilkes ezeket már csak magának mondta. Az újságírókat kizárólag Agatha válaszai érdekelték.

– Milyen érdekeltsége van az ügyben, Agatha?

– Az én érdekem az, hogy az igazság kiderüljön. A saját nyomozásomat szándékozom végigvinni – magyarázta –, és reménykedem, hogy hamarosan sikerül tisztábban látni ezt a helyzetet. Azt azonban meg tudom erősíteni: nem hiszem, hogy az áldozatot a Mircester Parkban ölték meg. Véleményem szerint a testet odavitték az elkövetők, és a tóba dobták.

Hárítva a további kérdéseket, Agatha visszament a kocsijához, amivel a közelben parkolt. Hátul Toni és Edward ült. Ő becsusszant a vezetőülésre, és indított.

– Wilkes sápadtnak látszott – jegyezte meg Toni győztes mosollyal.

– Wilkes egy idióta – vágta rá Agatha. – Megyünk bele a tomboló nyárba, a Mircester Park nap mint nap zsúfolásig megtelik családokkal. A szülők kicsit lazítanak, hagyják, hadd játsszanak a gyerekek egymással – joguk van tudni, hogy biztonságban vannak-e a kölykök.

– Nem tart attól, hogy túl sokat elárult az ügyből? – kérdezte Edward. – Most a gyilkosok tudják, hogy keresi őket.

– Amúgy is tudják, Edward – felelte Agatha, ahogy elindultak. – Ennek az egész ügynek valamiképp a naturistaklub a központja, és pusztán abból, hogy mi ott jártunk magával, a gyilkosok tisztában lehetnek vele, hogy engem érdekel az ügy.

– Nem lesz nekik gyanús, ha Toni csatlakozik az egylethez mint a barátnőm? – kérdezősködött tovább Edward, és kezét védelmezőn a lány vállára tette.

– Elképzelhető – értett egyet Agatha, miközben ráfordult balra a főutcára –, de mégsem annyira gyanús, mintha én csatlakoznék. Egyébként meg bárki látja magukat együtt, biztos, hogy azt hiszi, szerelmesek. – A visszapillantóba kukkantott, cukkolva a fiatalokat. – Olyan édes párt alkotnak!

– Nézze csak, ott van Charlotte Clark! – kiáltott Toni. Az újságírónő a járdáról nézte, amint elgördülnek mellette. Agatha visszatolatott. Charlotte beült az anyósülésre.

– Szóval? Honnan kapta a fülest az alsónadrágról meg a cipőről? – kérdezte Agatha. – Wilkes szemlátomást semmit nem tudott erről.

– Megvannak a forrásaim – közölte Charlotte titokzatos mosollyal. – Na és maga miből gondolja, hogy a pasast meggyilkolták, és hogy nem a parkban?

– Nekem is megvannak a forrásaim – replikázott Agatha.

– Touché! – nevetett Charlotte. – Mrs. Raisin, úgy tűnik, ez a dolog hamarosan jókora üggyé dagadhat. Értesíthetem, ha hozzájutok még információkhoz, amennyiben…

– …én is megteszem ugyanezt magának – fejezte be a mondatot Agatha. – Rendben, megdumáltuk.

– Helyes – bólintott Charlotte. – Maradjunk kapcsolatban.

– Feltételezem, én vagyok a forrása – dőlt előre Edward, miután Charlotte kiszállt az autóból.

– Egyértelműen – felelte Agatha, és ismét elindultak. – Végtére is nemrég azonosította a korpuszt a halottasházban.

– Csak épp nem úgy, ahogy a rendőrség gondolja – mutatott rá Toni. – Edward nem látta a halott arcát ott a kövön, így nem tudhatta biztosan beazonosítani, amikor megmutatták neki.

– És nem lehettem biztos a sebbel kapcsolatban sem a koponyája hátsó részén – tette hozzá Edward –, hiszen a holttest víz alatt volt, ami megváltoztatta a küllemét, nem igaz? De tulajdonképpen ez mind nem számít, mert abban a pillanatban ösztönösen tudtam, hogy ugyanaz az ember, amint közelebb léptem hozzá. Ez hülyén hangzik?

– A legkevésbé sem – nyugtatta meg őt Agatha. – Bíznia kell az intuícióiban egy ilyen helyzetben. Én már sok halottat láttam, és mindegyiknél van az embernek valamilyen megérzése.

– Rám a frászt hozzák – sóhajtott Toni.

– Nos, én azt gondolom, ez ösztönös – mondta Agatha –, ráadásul túl nagy egybeesés, hogy a Magányos Katonán talált holttestnek csúnya koponyasérülése van, majd a mircesteri tóból pár nap múlva kihalászott férfinál ugyanez a helyzet. Az, hogy az alsónadrágja fordítva volt rajta, ahogy a cipője is felcserélve, nekem azt sugallja, hogy valaki nagy sietségben adta rá ezeket, mielőtt bedobta a tóba. Szóval amondó vagyok, hallgassunk Edward ösztöneire, és előkerítjük ezt a mi gyilkosunkat.

Agatha kirakta a fiatalokat Edward lakásánál Mircesterben. Úgy tervezték, innen a klubba mennek, megejteni Toni első „hivatalos” látogatását. Miközben Agathától búcsúzkodtak, Edward megjegyezte, hogy meleg estéjük lesz, és ilyenkor csodálatosan kellemes a medence. Toni vonakodni látszott.

– Úgy érzem magam, mint aki ejtőernyő nélkül készül kiugrani egy repülőből – mondta.

– Csak bátran! – mosolygott Agatha. – Legalább amiatt nem kell aggódnod, hogy mit vegyél fel!

Agatha felhajtott az A44-esre. A lágyan emelkedő út a magas élősövények résein át bepillantást engedett a kora esti fényben fürdő vidéki tájra. A fényes-sárgán csillogó repce ragyogó kontrasztot alkotott a sötétarany őszi búzával, aminek lassan már közelgett az aratása.

Miután rátért az útra, amely a cotswoldsi dombság egy lágy hajlatában megbúvó Carselybe vezetett, Agatha kocsijának fényszórói automatikusan felkapcsolódtak, olyan nagy lett a sötétség az út menti fák összeboruló lombjai alatt. Ezt a zöld alagutat Agatha üdvözlésül szolgáló diadalívnek látta – Carsely kitárt karja a hazatérőnek. Nem számított, milyen stresszes napon volt túl, a feszültség máris oldódott a nyakában és a vállában, és ez volt az első lépés a lazításhoz. A második lépés egy gin-tonic és egy pohár bor lesz. A főutcán elhaladt a két hosszú házsor között, és örömmel látta, hogy még nyitva a Harvey’s, a postával kombinált vegyesbolt. Ismét korgott a gyomra. Jó néhány órája volt már, hogy bekebelezte a kolbászos lángost a King Charlesban. Miután rájött, hogy otthon nincs semmi harapnivaló, leparkolt a háza előtt az Orgona közben, és gyorsan visszasétált a főutcára, elsietve az üres parkolóhely mellett, ahol máskor James autója áll.

A Harvey’s egyike volt azoknak az üzleteknek, amelyeket meglepő időpontokban talált zárva az ember – például lassú délutánokon vagy ebédidőben –, de ha vevő volt a láthatáron, az ajtók mindig kitárultak. Agatha egyenesen a fagyasztóhoz tartott, és éppen kivett egy csirkecurryt meg egy lasagnét – egyiket felmelegíti ma vacsorára a mikróban –, amikor észrevette Doris Simpsont, a takarítónőjét. A hölgy épp néhány körtét szorongatott, hogy ellenőrizze, érettek-e.

– Jó napot, Mrs. Raisin! – üdvözölte széles mosollyal Doris. Ősz haja, mint mindig, kis kontyba hátrafogva csücsült a fején, szürke szeme vidáman csillogott rózsaszín keretes szemüvege mögül. – Megcsináltam ma a takarítást magánál. A fiúk nagyon éhesnek tűntek, úgyhogy tettem az edényükbe egy kis szárazeledelt.

– Köszönöm, Doris – mondta Agatha. – Reggel megetettem őket, de remekül alakítják az éhezőt. Majd este kicsit kevesebbet kapnak.

– Hogy ne gömbölyödjenek ki, igaz? Bizony, vigyázni kell a formájukra, hogy csinosak maradjanak! Ó, ha már a csinosságnál tartunk… Hallott arról az új kórusvezetőről a carselyi énekkarban? Giovanninak hívják. Úgy tűnik, igencsak jóvágású ördög. Olasz, azt mondják. A nők egész megzavarodnak a közelében. Még azok is, akik azt hitték, hogy a hormonjaik évek óta bevágták a szundit.

– Majd nyitva tartom a szemem! – mondta nevetve Agatha, és egy fagyasztott pásztorpitét is a kosarába tett. A templomi kórus tagsága javarészt a carselyi Hölgyegyletből került ki, és miután Agatha ez utóbbi számos gyűlésén vett részt, pontosan el tudta képzelni, ahogy a nőket elönti a pír egy jóképű olasz láttán. A kórus a Szent Júdás-templomban szokta tartani a próbáit, amiről Agathának eszébe jutott, milyen régen nem beszélt Mrs. Bloxbyval, a lelkész feleségével. Margaret Bloxbyval jó barátnők voltak – tőle mindig számíthatott néhány bölcs szóra vagy csak egy megnyugtató kis csevegésre egy pohár sherry mellett. Beszélgetéseik meglehetősen gyakran James körül forogtak. Margaret egyszer „igencsak hideg, zárkózott” férfiként jellemezte Jamest, egy másik alkalommal pedig, Agatha James-mániája csúcspontján, figyelmeztette barátnőjét, hogy a férfit „térítésmentesen szállásolta el a fejében”.

– Látom, Mr. Lacey megint elutazott – jegyezte meg Doris, mintha Agatha James körüli gondolatai valahogy átszivárogtak volna az ő fejébe is.

– Igen – merengett Agatha. – Eléggé az utolsó pillanatban dőlt el. Egyébként honnan tudja?

– Mr. Lacey kérdezte múltkor, hogy az én Bertem meg tudná-e tisztítani az ablakát, amíg oda lesz – magyarázta Doris. – Ismeri Bertet, Mrs. Raisin. Nem hajszolja éppen túl magát, de Mr. Lacey jó pénzt ajánlott, és tényleg nehéz manapság ablaktisztító embert találni.

– Az – értett egyet Agatha. – Ha Bert ott lesz, Doris, esetleg az én ablakomat is megpucolhatná.

– Megemlítem neki – mondta Doris, kétséget sem hagyva Agathában afelől, hogy az „említés” inkább parancsnak fog majd hangozni.

Agatha hazasétált az Orgona közbe, és gyönyörködött egy sort az orgonabokrokban, amelyekről a kis zsákutca a nevét kapta. Utcatábla nem volt kint, de az évnek ebben a kora nyári szakaszában bárki, aki az Orgona közt kereste, tudhatta, hogy jó helyen jár. Néhány jól megtermett bokor a kertekben – beleértve Agatháét és Jamesét – hatméteresre is megnőtt, és csak úgy ontották a virágokat a drámaian mélymályva színűtől a kényes hófehérig.

A konyhában Agatha bedugta a mélyhűtőbe a vásárolt holmikat; egyet elöl hagyott közülük vacsorára, de oda sem nézett, melyiket. Megetette Boswellt és Hodge-ot, aztán kényeztette őket egy kicsit. Úgy csevegett velük, hogy aki csak a racionális, munkaorientált Agathát ismerte, azt hihette volna, hogy teljesen megzavarodott. Miután megmelegítette a mikróban a vacsoráját, arra gondolt, elég meleg az este ahhoz, hogy a hátsó kertben, a kisasztalnál fogyassza el. A cicák csatlakoztak hozzá.

– Mit csináljunk vele? – kérdezte szőrös kedvenceit, ahogy James háza felé pillantott, a kettőjüket elválasztó sövénykerítésre. Hodge felnézett rá nagy, kerek, szürke szemével. Boswell összegömbölyödött a nap melengette járdakövön.

– Igazatok van – értett egyet a cicák hallgatásával. – Nincs értelme folyton ezen rágódni. Koncentráljunk inkább az eltűnt holttestre. Ki kell találnunk, ki volt ez a szegény flótás.

Belapátolta a szájába az utolsó falat pásztorpitét, aztán betette a tányért a mosogatóba, hogy majd később elmossa. Úgy döntött, tesz egy sétát a templomig, hátha ott találja Margaret Bloxbyt. Ő bizonyosan ismeri Mrs. Gittinst, a rendőr feleségét, és azt is tudja, hogy a Carselyi Hölgyegyletből jár-e valaki a naturistákhoz.

Agatha mindig is érzett valami kötődést a templomhoz, nem mintha különösebben vallásos lett volna, csak épp kíváncsi volt, ki lehetett ez a Szent Júdás. Amikor megnézte az interneten, úgy találta, hogy a reménytelen esetek védőszentje volt – Agathának pedig aztán akadt dolga reménytelen esetekkel. Carsely festői kis templomának története egészen a tizennegyedik századig nyúlt vissza. A templomkertet, amelynek közepén az épület kuporgott, olyan magas fák vették körül, mint a templomtorony, amelynek – Mrs. Bloxby szavaival – „több ráncfelvarrásban és reparálásban volt része, mint egy levitézlett pornósztárnak”.

Amint rálépett a templomkert ősrégi, omladozó sírkövei között kanyargó kis ösvényre, Agatha már hallotta is, ahogy barátnője odakiált neki egy csapat középkorú nő gyűrűjéből.

– Mrs. Raisin! De örülök, hogy látom! – Mrs. Bloxby és barátnője kitartottak a Carselyi Hölgyegylet hagyományánál, és magázták egymást. Az egyletnek számos tagja gyülekezett már a templom előtt.

– Mrs. Bloxby! – fogadta Agatha kedvesen az üdvözlést. – Reméltem, hogy válthatok pár szót magával.

Miután a többiek után ők is besétáltak a templomba, Agatha és Mrs. Bloxby megálltak a főhajó egy csendes zugában. A festett üvegablakokon át beszűrődő utolsó esti napsugarak tarka ragyogásba vonták az egyszerű, fa padsorok fölé magasodó karzatot.

– Nem sok férfi énekel a kórusban, ha jól látom – jegyezte meg Agatha, ahogy végigtekintett a templomi énekkar tagjain.

– Meglepően sok új női taggal gazdagodott a kar – mondta Mrs. Bloxby. Apró termetű asszony volt, sima, barna hajjal, és arcán, amiről általában kedvesség és együttérzés sugárzott, most pajkos mosoly játszott. – Többségük a Hölgyegyletből jött, és többségük azért van itt, hogy lássa… Giovannit.

Egy magas, vékony, enyhén napbarnított férfi sietett oda a csoporthoz, félhosszú haja a gallérját súrolta. Farmernadrágot és laza zakót viselt nyitott nyakú fehér inggel, ami éppolyan vakító volt, mint széles mosolya. Azonnal rászegeződött minden szem.

– Jó estét mindenkinek, és köszönöm, hogy ma egy kicsit korábban érkeztek – mondta mély, lágy, andalító hangján; akcentusa oly csábítóan édes volt, akár a selymes Amaretto. Agatha többet akart belőle.

– Nézzék át gondosan ezeket a kottákat – adott körbe néhány papírköteget. – Annál a résznél kezdünk, ahol múltkor abbahagytuk. Ma nincsenek zenészek, úgyhogy magnót használunk.

Minél többet beszélt, Agathának annál nehezebb volt elszakítania a pillantását róla.

– Szinte hipnotikus, nem? – kuncogott Mrs. Bloxby. – Megbabonázza az embert, ahogy egyesek mondanák.

– Szinte látom a vonzerőt – motyogta Agatha, mígnem barátnője meghúzkodta a ruhaujját.

– Hagyjuk őket próbálni – mondta. – Mit szólna egy pohár sherryhez a lelkészlakban?

A házig tartó rövid úton elbeszélgettek, aztán letelepedtek a kényelmes kerti székekbe a nappali nyitott erkélyajtaja közelében. Agathának nem is nagyon maradt ideje megcsodálni a rózsákat, Mrs. Bloxby már vissza is jött két pohár Amontilladóval.

– Szóval, mi szél hozta? – kérdezte Margaret. – Férfiak miatti bajok?

– A férfiakkal, így vagy úgy, mindig baj van – sóhajtott Agatha.

– Charles? – Bárki más tette volna fel ezt a kérdést, Agatha néhány keresetlen szóval rendre utasította volna, hogy törődjön a maga dolgával. Mrs. Bloxby azonban más volt. Belőle jóság és megértés áradt, ami Agathát alázatossá tette – nem épp afféle érzés, amihez nagyon hozzá lett volna szokva.

– Nem igazán – felelte egy sóhajjal. – Örülök, hogy Charlest megőrizhettem a barátomként, és nem is szeretnék ennél többet.

– Ez jó. Tartsa meg barátként, ha ez lehetséges, bár ő nem az a fajta férfi, akivel könnyű három lépés távolságból barátkozni. Sir Charles kihívást lát egy ilyen helyzetben. És pusztán a kihívás miatt kergetni fogja magát, a vadászat öröméért.

– Charlesszal mindig ez volt a probléma. Ha közel kerül egy nőhöz, már a következő prédát lesi.

– Mégis úgy hiszem, maga a listája élén szerepel.

– De én nem akarok semmiféle listán szerepelni. A lista ellen van kifogásom.

– Nem is kell. Maga különleges, de ha önmaga sem gondolja így, senki más nem fogja.

– James különlegesnek látott, de csak idegesítettük egymást, amikor túl sok időt töltöttünk együtt.

– És mit gondol, miért volt ez így?

– Azt hiszem, mindketten csak a magunk módján tudtuk elképzelni az életünket. Egyikünk sem szeret kompromisszumokat kötni.

– Az élet és a kapcsolatok tele vannak kompromisszumokkal, hiszen ezt maga is tudja.

– Nyilván… De nem azért jöttem, hogy csak férfiakról beszélgessünk. Azokról a nőkről akartam kérdezni ott a templomban. Úgy tudom, Mrs. Gittins is kórustag.

– Így van. Évek óta.

– Tudta, hogy a Mircesteri Naturista Egyesületnek is tagja?

– Igen, tudtam róla.

– Úgy tűnik, csak én vagyok itt az egyetlen, aki még nem hallott erről a társaságról.

– Hát, nem hiszem, hogy nagydobra vernék a tevékenységüket – kacagott fel Mrs. Bloxby. – Igyekeznek megőrizni maguknak.

– És vannak még más naturisták is a kórusban vagy a Hölgyegyletben?

– Nem titok, hogy Mrs. Rayner is az. Miért kérdezi?

– Valami furcsa dolog zajlik náluk. Valami, amiről azt gondolom, hogy gyilkossághoz vezetett.

– Csakugyan? Meséljen!

Agatha elmondta az eltűnt holttest esetét, és a tóban megtalált halottról is beszélt. Mrs. Bloxby elmélyülten hallgatta, majd azt javasolta, menjenek vissza a templomhoz, és valami jó ürüggyel bemutatja Agathát a két nőnek.

– Esetleg bemutassam a bűbájos Giovanninak is? – húzta fel a szemöldökét Margaret.

– Miért is ne… De használhatnám előbb a fürdőszobáját? – kérdezte Agatha az ajka körüli rúzspöttyökre mutatva. – Egy kicsit rendbe kell szednem magam. Egy lány hozza a legjobb formáját, ha egy csinos olasszal készül találkozni!

A templomban a kórus éppen rövid szünetet tartott, és az első ember, akibe Agatha és Margaret belebotlott, olyasvalaki volt, akit Agatha rögtön felismert a nudistáknál tett látogatása napjáról: Jasper egyik szolgálólánya.

– Jó napot! – váltott át Agatha a hivatalos mosolyára, és kezet nyújtott a nőnek. – Örülök, hogy ismét látom. Micsoda véletlen!

– Mrs. Raisin – fogta meg a nő Agatha kezét, amit el sem engedett, mialatt hosszan az arcába nézett. A mosolyában nem volt melegség, zöld szeme kíváncsiságot sugárzott, vagy – tűnődött Agatha – inkább gyanakvást? – Még nem is mutatkoztunk be egymásnak. Ulrika Rayner vagyok. Jasper mondta, hogy lehet, hogy még újra látjuk önt, habár szerintem ő úgy gondolta, a klubunkban, nem egy templomban.

– Engem is meglep, hogy itt látom önt – mondta Agatha, még mindig széles mosollyal az arcán. – Aligha az a hely, ahol az ember egy démonmester szolgálólányára számít – kacagott fel, jelezve, hogy viccel. Mrs. Rayner megpróbálkozott egy kényszeredett mosollyal.

– Úgy láttam, ifjú barátnője csatlakozott hozzánk – mondta.

– Toni? Á, igen. Szerintem az a csinos fiatalember, Edward nagy hatást tett rá.

– Nos, ha megbocsát, én éppen… – Ulrika a női illemhely felé bökött a fejével.

– Hát nem egy szórakoztató teremtés, igaz? – fordult Agatha a barátnőjéhez, miután Mrs. Rayner elvitorlázott.

– Ne legyen túl kemény vele – intette Mrs. Bloxby. – Megvan szegénynek a maga baja. A férje leürítette a bankszámlájukat, és odébbállt egy nővel nem sokkal ezelőtt.

Agatha megkísérelt illendően gyászos képet vágni. Mrs. Bloxby üdvözölt egy másik kórustagot, és Mrs. Gittinsként mutatta be Agathának.

– A férjem mesélte, hogy találkozott önnel a klubban – mondta Mrs. Gittins. Magas, sivító kacajt hallatott. Ha Boswell és Hodge nevetni tudnának, gondolta Agatha, valahogy így hangozna. – A holttest, ami nincs, na meg az öreg Wilkes, aki ráparancsol Jasperre, hogy vegyen fel ruhát! A barbecue-partin végig erről beszéltünk.

– Fogadni mertem volna – felelte Agatha, professzionális mosolya csak úgy ragyogott. – És volt valakinek bármi ötlete, mit láthatott szegény Edward?

– Ha valamelyik másik fiatalról lenne szó, azt gondoltuk volna, hogy elszívott egy spanglit, de Edward… ő nem ez a fajta. Bármit látott is, rejtély. De én úgy hallottam, ön gyilkosság után nyomoz.

– Jól hallotta – mondta Agatha, akinek feltett szándéka volt, hogy nem oszt meg túl sok információt –, de mint ön is mondta, ez az eset kész rejtély.

Mrs. Gittins a nyakához nyúlt, majd közölte, hogy kiszáradt a torka, és muszáj innia egy teát, mielőtt folytatódna a próba. Azzal odacsapódott társnőihez, akik egy kis asztal köré gyűltek, és egy szamovárból teával szolgálták ki magukat.

– Elnézést, Mrs. Bloxby. – Giovanni bársonyos hangja zendült mögöttük. Ahogy megfordultak, a férfi okostelefonjával a kezében várakozott rájuk. – Csak meg akartam kérdezni, foglalhatnánk-e még néhány próbaidőpontot a nagy előadás előtt.

– Persze, remek lenne – mondta Mrs. Bloxby, és bemutatta Agathát. – Ha megbocsátanak, hozom a naptáramat a házból.

– Csak nem ön is belépne a kórusba, Mrs. Raisin? – érdeklődött Giovanni.

– Nem, nem… én… nem – vágta rá Agatha, kicsit meghőkölve saját zavarától, amit attól érzett, hogy a férfi egyenesen a szemébe mélyesztette a tekintetét. Meg is dorgálta magát, amiért úgy viselkedik, mint egy ostoba diáklány. – Csak meglátogattam a barátnőmet, Mrs. Bloxbyt. Nem hinném, hogy elég jó hangom van a karénekléshez.

– Csakugyan? Én viszont már hallottam önről. Detektív, igaz? Nekem olyan típusú nőnek tűnik, aki végigcsinálja, bármit vesz is a fejébe: egy nő, aki szereti megkapni, amit akar.

– Valóban? – Agatha köhintett egyet, hogy elűzze a cincogást a hangjából. – Úgy értem, tényleg ilyen vagyok, de én…

– Giovanni, válthatnánk egy szót, kérem? – Két hölgy tűnt fel a kórusból. Agatha úgy saccolta, késő negyvenes éveikben járhatnak. Egyikőjük magasabb volt, gondosan dauerolt hajjal, a másik kicsit vaskosabb alkat. Ez utóbbi amúgy csinos arcának jót tett volna valami alaposabb smink, vélte Agatha. – Nagyon kíváncsiak vagyunk, hogy döntött – mondta a magasabb.

– Azt ígérte, ezen a héten elárulja – kontrázott a másik.

– Hölgyek, hölgyek, legyenek türelemmel – felelte Giovanni, és két tenyerét csitítólag a nők felé emelte. – Mindent a maga idejében. Hamarosan minden kiderül. De ha most megbocsátanak, Mrs. Raisinnel beszélek épp.

A magasabb szippantott egyet, sarkon fordult, és elmasírozott. A másik egy nagy sóhajjal követte.

– Mi történt? – érdeklődött Agatha. – Kissé feldúltnak látszottak.

– Azon civakodnak, hogy ki melyik szerepet játssza. Mascagni Parasztbecsületének kórusverzióját készülünk előadni. Egyikőjük Lola lesz, a másik Santuzza, de persze mindketten az utóbbit szeretnék alakítani.

– Értem… – bólintott lassan Agatha, de kissé zavarban volt.

– Nem ismeri az opera történetét? – húzta fel mókásan a szemöldökét Giovanni. – Meg kell ismernie! Micsoda dráma, micsoda szenvedély! Kérem, engedje meg, hogy elmeséljem valamikor. Vacsorázzon velem ma este.

– Igazából már vacsoráztam. – Agatha átkozta magát, amiért ilyen ostoba. Mit számít az, hogy már evett? Kétszer is megvacsorázhat! Miért nem ugrott az ajánlatra?

– Áh, jut eszembe, én is be vagyok fogva. Itt leszek késő estig, szóval a mai nap nem jó. Holnap szintén nem lehetséges.

– Én… ö… szerdán szabad vagyok – próbálkozott Agatha reménykedve.

– Fantasztikus! Nekem is jó! Itt is, ott is dolgozom kórusokkal, és amikor ezen a környéken járok, a Royal Oakban szeretek megszállni, az Eveshambe vezető útnál. Nagyon kellemes hotel, és kiváló az étterme – ismeri?

– Persze – mondta Agatha. Charlesszal számos alkalommal szálltak meg ott; vacsorázni mentek, aztán maradtak.

– Akkor találkozzunk ott szerda este hét harminckor. Ugye eljön? Kérem, mondja, hogy igen. Elmondok mindent a Parasztbecsületről, és eszünk hozzá valami fenségeset.

– Ott leszek – vágta rá Agatha, és átadott a férfinak egy névjegykártyát.

– Viszlát szerdáig. – Giovanni zsebre tette a kártyát, Agatha kezéért nyúlt, és odahajolt egy kézcsókra. Aztán elsietett, egyenesen a kóristahölgyekhez, akik döbbent csendben figyelték a jelenetet. Mi történt itt? Ennek a Raisinnek sikerült kivetnie a hálóját a szívet tépően gyönyörű Giovannira? Agatha visszabámult rájuk, önelégült mosolyra húzta a száját, és még kacsintott is egyet, mielőtt kifelé indult a templomból.

Habár az éj leszálltával kissé hűvösebb lett, még mindig elég meleg volt ahhoz, hogy Agatha tágra nyílt szemmel, éberen feküdjön az ágyban. Boswell és Hodge a lábánál hevertek összegömbölyödve. Ők bezzeg gyalázatos módon mélyen aludtak, még úgy is, hogy a nap jó részében ezt csinálták. Néha begörbítették a karmukat, sőt, méltóságukon alul még futó mozdulatokat is tettek a lábukkal – álmukban mindketten messze több testmozgást végeztek, mint amihez éberen hozzá voltak szokva.

Agathának sokkal élénkebben kattogott az agya annál, hogy bárányokat számoljon. Pedig alaposan kimerült, miután egy tucatnyi különböző ruhát próbált fel lefekvés előtt, és még így sem döntötte el, mit viseljen a vacsorán Giovannival a Royal Oakban. Amikor kiűzte az olasz kórusvezetőt a fejéből, az eltűnt holttest úszott be a helyére. Biztos volt benne, hogy a Magányos Katonán látott korpusz és a tóból kihalászott test egy és ugyanaz, de ki az áldozat, és ki végzett vele?

A válasz, jelentette ki magában, a naturistaklubban keresendő. Ulrika Raynert már akkor elég furcsának találta, amikor Jasper szolgálólányaként találkozott vele, de a templomban még zavarba ejtőbb volt a viselkedése. Kétségtelenül nem tréfa, ha a férjed lelép egy másik nővel, és odavész minden megtakarításod, de Agathának volt egy olyan megérzése, hogy Ulrika különös viselkedésének mélyebben húzódnak az okai. Lehet, hogy hiányzik neki a férje, talán még jobban hiányolhatja a pénzt, de volt valami más is a szemében, ami nyugtalanította Agathát. Másnap reggel az lesz az első dolga, hogy megkéri Patricket, nézzen utána Ulrikának, kicsoda-micsoda ez a nő.

Kezébe vett egy könyvet az éjjeliszekrényről, hogy kiűzzön minden gondolatot a fejéből. Egyik kedvenc Agatha Christie-je volt, A Sittaford-rejtély. Szerette Emily Trefusis karakterét: okos, leleményes nő, aki eltökélte, hogy megold egy hitvány gyilkosságot. Akárhányszor Agatha belemerült a regénybe, látta magát Emilyként, és most, hogy ismét magára öltötte a szerepet, és kis híján eltűnt a havas Dartmoorban… megszólalt a telefonja. Csak nem Giovanni? Csak ő lehet az, nem? A gyomra finoman megremegett az izgalomtól. Becsapta a könyvet, és felvette a telefont. Charles volt az.

– Aggie, édesem! Ugye nem keltettelek fel, öreglány?

– Charles, kérlek, ne hívj se Aggie-nek, se édesemnek – csattant fel Agatha –, és öreg meg lány aztán végképp nem vagyok!

– Persze-persze, nem úgy értettem… – Charles hangjából eltűnt a lelkesedés, de aztán könnyedén összeszedte magát. – Na, szóval utánanéztem ennek a Rollright Stonesnak, és hihetetlen érdekes a sztorija. Tulajdonképpen elbűvölő. Már évek óta nem jártam ott, elmehetnénk együtt holnap délután. Jó móka lesz, mint a régi szép…

– Charles, nem tudom, mennyi idő kell még neked, hogy felfogd: a dolgok sosem lesznek olyanok, mint a régi szép időkben. Ettől függetlenül elmegyek megnézni azokat az átkozott köveket. Most viszont fáradt vagyok, úgyhogy jó éjt.

Agatha kinyomta a készüléket, és visszatette a telefont az éjjeliszekrényre. Lehet, hogy kicsit nyersen beszélt Charlesszal, de az úgy viselkedett, mint egy izgatott kiskutya, és meg kell tanulnia, hogy nem ő a világ közepe többé, ha egyáltalán az volt valamikor. Megint megcsörrent a telefon. Ez már biztosan Giovanni lesz! Muszáj, hogy ő legyen! Felkapta a telefont. Toni hívta.

– Toni, mi történt?

– Azt mondta, maradjunk kapcsolatban.

– Persze, maradjunk. – Agatha elnyomta a csalódottságát, amiért nem Giovanni búgott bele a fülébe, és igyekezett Tonira koncentrálni. – Hogy ment a dolog?

– Először elég furcsa, de aztán hamar hozzászokik az ember.

– Hozzászokik, mihez?

– Hát hogy meztelenkedik annyi idegen előtt! De mivel ők is mind meztelenek, szerintem furcsábban éreztem volna magam, ha fel vagyok öltözve. Egy idő után pedig teljesen természetesnek tűnt ez az állapot, és…

– Oké, Toni, egy újjászületett nudista vagy, de mit beszéltek az emberek a gyilkosságról?

– Csak a szokványos pletykák és spekulációk mentek, semmi értékes információ. Viszont volt ott egy nő, akit nagyon furinak találtam. Ursula Danielinek hívják. Van egy nővére, Ulrika Rayner, ők ketten…

– Jasper szolgálólányai – fejezte be Agatha a mondatot. – Találkoztam ma este Ulrikával. Nagyon zavartan méregetett.

– Ursulával ugyanez volt. Olyan érzésem volt tőle, mintha megpróbálna a fejembe látni.

– Edward mit gondol róluk?

– Alapvetően kerüli őket. Különösnek találja mindkét nőt. Ursulának van egy olasz férje, Antonio. A fagylaltbizniszben utazik.

Agatha megkérte Tonit, hogy reggel Patrickkel ássanak elő minden információt, ami csak megtudható a nővérekről, majd azt tanácsolta a lánynak, hogy pihenjen, és letette. Izgatott lett, hogy Toni ugyanazt érezte Ursulával kapcsolatban, mint ő Ulrikával. Igaz, hogy különös nők voltak, de ettől még nem feltétlenül gyilkosok. Ezzel együtt felvehetők a gyanúsítottak listájára. Ha Patrick utánuk néz, az már adhat valami fogódzót. Meg fogja őt kérni, hogy használja a rendőrségi kapcsolatait, és szerezze be a közelmúltban eltűnt személyek listáját. Wilkes nyilván ugyanezt fogja tenni: megpróbálja összepárosítani a név nélküli testet egy test nélküli névvel. Ebben talán John Glass is segíthetne. Ahh, John… Édes fickó, de nem Giovanni. Giovanni egy… Újra csengeni kezdett a telefon. Most már biztosan ő lesz! Agatha a füléhez emelte a készüléket, de nem Giovanni lágy olasz akcentusát hallotta, hanem valami nyers, fémes, elektronikusan eltorzított hangot.

– Ne üsse bele az orrát az ügyeinkbe, különben maga lesz a következő halott!

A telefon elnémult, és Agatha gerincén végigfutott a hideg. Kiugrott az ágyból, bezárta a hálószoba ablakát, majd leszaladt a földszintre, és ellenőrizte az összes ablakot és zárat, hogy rá vannak-e fordítva. A konyhában felkapott egy súlyos öntöttvas serpenyőt – annak a készletnek egy darabja volt, amit akkor vett, amikor kitalálta, hogy megtanul főzni, de ma már csak a látványosság kedvéért tartotta. A kezében méricskélte a súlyát. Bárki próbálná megtámadni, ezzel nagyobbat kap, mint amire valaha számított. Meg volt ijedve, de most már bedühödött, és még elszántabb volt, hogy megtalálja a gyilkost.

„Fenyegettek már meg azelőtt is – gondolta, megfeszítve az állkapcsát. – Tartottak már kést a torkomhoz, és szembenéztem pisztolycsővel is. Nem fogok betojni egy hülye hangtól a telefonban!”

– Ördög és pokol! – horkantott fel. – Aki Agatha Raisint fenyegeti, az nem ússza meg szárazon!

Ötödik fejezet

Agatha a hálószobaablakán átszűrődő napsugarakra ébredt korán reggel. Tompa madárdalt hallott. Egy pillanatra elcsodálkozott, miért olyan fülledt a szobája, és miért van becsukva az ablak. A tekintete ekkor az éjjeliszekrényen várakozó vasserpenyőre esett, és fejét betöltötte a csúf, fémes hang. Csettintett a nyelvével, eltökélve, hogy nem hagyja magát megfélemlíteni holmi hang által. Felkelt, átszelte a szobát, és kinyitotta az ablakot.

Azonnal beáramlott a hűvös reggeli levegő és egy feketerigó hangos trillája, vidám emlékeztetőül az egész falunak, hogy ideje felkelni és ragyogni. Agatha lenézett az Orgona köz kertjeire és a kerteken túl elterülő a mezőkre. Minden békés volt. Semmi fenyegetőt nem látott. Csak újabb bukolikus, nyugalmas reggel vette kezdetét Carselyben.

Lezuhanyozott, majd leült a fésülködőasztalához, és végigcsinálta a reggeli rutint új ráncok után kutatva. Feltette a sminkjét, majd kirúzsozta a száját egy olyan színnel, amiről úgy érezte, jól illik az aznapra kitalált munkahelyi viseletéhez. A szoba sarkában álló székre pillantott, amelyen kupacban hevertek a ruhák – ezeket próbálgatta a Giovannival tervezett vacsorához. Elmosolyodott. A feladványt, hogy mibe menjen, majd megoldja később, a nap folyamán. Most viszont a cicák kitartóan kérlelő tekintete meggyőzte, hogy ideje őket megetetni.

Felkapott egy könnyű köntöst, és a lépcsőn lefelé menet, ahogy az szétlibbent, kicsit szorosabbra húzta. Miért is izgat ez? – kérdezte magától. Hiszen senki nincs a házban rajtam és a macskákon kívül. Toni pedig tegnap egy sereg idegen előtt dobta le a ruháit. Miért kellene nekem ilyen… prűdnek lennem?

Miután megetette a cicákat, kiállt a nyitott konyhaajtóba, hogy ott kortyolja el a nap első kávéját, hátsó kertjét szemlélve. A keskeny, kövezett járdára még árnyékot vetett a ház, de a magas fagyalbokrok és tiszafák, akárcsak a kert peremén harsányan virító dáliák és gerániumok fürdőztek a napfényben. Eltűnődött, milyen lehetett Toninak a Mircesteri Naturista Egyesületben. Milyen lehet meztelenül a szabadban?

– A mi kertünkbe senki nem lát be, igaz, fiúk? – kérdezte a két macskától. Boswell folytatta az evést, de Hodge felnézett az edényéből, és meghökkenve nézett a gazdájára. Ebben jó volt. – James hátsó hálószobájából át lehet ugyan látni a sövény fölött, de ő most nincs itthon, nemdebár?

Letette a kávésbögrét a konyhaasztalra, megállt az ajtóban a kerttel szemben, és hagyta, hogy könnyű köntöse lecsússzon a vállán, majd a földre essen. Aztán nagy levegőt vett, és kilépett a konyhából a kertbe, anyaszült meztelenül. A járdakő hideg volt a talpa alatt, de pár lépéssel kiért az árnyékból. Először a vállán érezte a nap melegét, majd a hátán, végül a langymeleg végigsimította a hátsóját. A kertben sétálva elmosolyodott, és élvezte a körülötte örvénylő friss levegőt.

Eszébe jutott az összes csodálatos tengerpart, amit végiglátogatott a mediterrán vidéken. Nem az a típus volt, akit vonzott a parti üldögélés. Az ajakrúzs többnyire egy papagájkalitka alján lerakódott rétegnek hatott, miután a tengeri szél sót és homokot hordott rá. Ám eltekintve a medencék partján történő lazítástól, mégiscsak egy tengerparti séta volt a legjobb módja annak, hogy felvonultassa legújabb bikiniszerzeményét, amire egy vagyont költött, és ami miatt hetekig diétázott és tornázott, hogy beleférjen. Látott ugyan más nőket topless napozni, vagy akár teljesen meztelenül, mégis úgy gondolta, egy mesés fürdőruha bemutatásában sokkal több öröm van. Most kezdte azonban megérteni, miért szeretik az emberek ruháktól, flitterektől, csatoktól mentes bőrükön érezni a nap melegét.

Szélesen kitárta a karját, lehunyta a szemét, és odatartotta arcát a napnak. Mindig kerülte a túl erős napfényt, aggódott a bőrpír miatt, a májfoltok és a ráncok miatt, de ez a lágy reggeli fény egyszerűen pompás volt.

– ’reggelt, Mrs. Raisin!

Agatha szeme felpattant, ő maga megdermedt. Bert Simpson egy létra tetején állva pucolta James ablakait.

– Kellemes reggel a munkához! – kiáltotta Bert vidáman.

Méltóság, gondolta Agatha. Nyugalom, elegancia és méltóság.

– Jó reggelt, Bert – mondta nyugodtan. – Igen, csodaszép reggelünk van.

Fejét felszegve, egyenes háttal szép lassan visszasétált a konyhába, miközben Bert folytatta az ablak suvikszolását egy nedves ronggyal.

Amint a ház védelmébe ért, Agatha felkapta a köntösét, átszáguldott a konyhán, egyenesen az emeletre vezető lépcső felé, és amikor útközben megpillantotta magát az előszobatükörben, azt gondolta: „Hála istennek, hogy megcsináltam a sminkemet!”

Az irodába beérve az első dolog, amit észrevett, hogy egy iskolai egyenruhát viselő tinilány üldögél egy széken, közvetlenül a bejárati ajtó mellett. Fiatal kis teremtés volt, hosszú, világosbarna loknikkal, a képéről sugárzott a kamaszos flegmaság. Szélsebesen nyomkodta a telefonja képernyőjét két hüvelykujjával, és rágógumit rágott.

A következő dolog, amit Agatha észrevett, Simon volt, aki önelégült mosollyal bámult rá. Ezt rögtön nagyon irritálónak találta. A fiú szemlátomást valamiféle reakcióra várt.

– Üdv, főnök – mondta, és a mosolya vigyorrá szélesedett.

– Mit csinálsz te itt? – kérdezte Agatha. – Miért nem vagy a sörfőzdében?

– Beszélnünk kéne, mielőtt odamegyek.

– Az irodámba!

Agatha bemasírozott a szobájába, elhessegetve Helen Freemant. Letette a telefonját az asztalra, táskáját a fiókba dobta. Leült, Simon megállt vele szemben.

– Feltételezem, annak a lánynak odakint hozzád van valami köze.

– Igen – mondta a fiú. – Őt javaslom arra, hogy valahogy közelebb férkőzzünk a Martinbrook középiskola ügyeihez. Ő eljátszhatná egy új diák szerepét.

– Megőrültél? Nem használhatunk erre egy gyereket! Pláne nem egy olyan esetben, ahol drogokról van szó!

– Kérem, főnök, hallgasson meg. – Simon összetette a kezét, mintha könyörögne vagy imádkozna. – Hadd hozzam be, hogy beszéljen magával.

Agatha sóhajtott, és intett egyet, jelezve, hogy Simon behozhatja a lányt. Ahogy Simon kiment, Helen lépett be egy csésze kávéval, egy halom dossziéval és néhány levéllel. Letette őket Agatha asztalára, és szó nélkül kisietett. Szemlátomást kicsit megsértődött, amiért nem avatják be a történésekbe.

– Ő Paula – mutatta be Simon a lányt. – Egy barátom.

– Csakugyan? – nézett végig rajtuk Agatha. A lány már nem rágózott, a telefonja sem volt szem előtt, viszont egy irattárcát tartott a kezében. Habár Simonnál is alacsonyabb volt, hosszú lábakkal dicsekedhetett, amit csak kihangsúlyozott az – Agatha meglátása szerint – illetlenül rövid szoknya. Fehér blúza a sötétkék blézer alatt kissé túl szűknek látszott. Úgy tűnik, hogy a szűk blúz és a túl rövid szoknya volt a divat, legalábbis az alapján, amit Agatha reggelenként az iskolába igyekvő diáklányokon látott. – Azt mondanám, túl fiatal, ahhoz is, hogy a barátod legyen, Simon, és ahhoz is, hogy alkalmazzuk bármiféle feladatra.

– Megmondanád Agathának, Paula? – fordult Simon a lányhoz.

– Paula Wallace vagyok – közölte a lány, majd kinyitotta az irattárcáját, és számos igazolványt helyezett Agatha elé az asztalra. Volt ott jogosítvány, útlevél és születési anyakönyvi kivonat. – Huszonhárom éves vagyok, matematika és közgazdaság szakon végeztem.

– Paula úgy tizenhatnak néz ki – magyarázta Simon. – Folyton be kell mutatnia az igazolványát, ha valami klubba vagy pubba szeretne bemenni.

– Tehát, Miss Wallace, maga Simon… barátnője?

– Akkor Simonnak nagy mázlija lenne! – kacagott fel a lány, kivillantva tökéletes fogsorát, miközben a nevetés egyetlen ráncot sem idézett elő az arcán. Agatha megállapította, hogy egy gramm smink sincs rajta, a bőre mégis makulátlan. Egy nap az ifjú Paulának talán el kell majd szenvednie az alapozás, a csipeszelés, az arcszőrtelenítés tortúráit, de addig még hosszú évekig élvezheti az erőfeszítésmentes szépséget.

Agatha nem először lamentált a korosodás kegyetlenségén. Mintha a felső ajka fölül nemrég kihúzkodott szőrszálak szelleme döfködte volna, emlékeztetve a dolog igazságtalanságára.

Simon sértettséget tettetett Paula megjegyzése miatt, aztán nevetett egyet.

– Paula és én együtt nőttünk fel – magyarázta. – A szomszédban lakott. Mindig is amolyan jó haverok voltunk.

A lány egyetértően bólintott, és mosolyogva belekarolt Simonba.

– Hova tette a rágógumiját? – kérdezte Agatha.

– Nem rágógumi volt – felelte Paula. – Utálom. Csak eljátszottam, hogy rágom. Gondoltam, segíti a szerepet.

– Van állandó munkája?

– Több vasat tartok a tűzbe, de jelenleg nincs konkrét elfoglaltságom – mondta Paula. – Simon nem sok mindent árult el, de érdekesnek hangzik a feladat, úgyhogy szívesen segítek. Persze nem ingyen, díjazásért gondoltam.

– Jól van, Miss Wallace – dőlt hátra Agatha a székén, kezét a karfán nyugtatva. – Egy óra múlva van egy találkozóm a Martinbrook középiskola igazgatónőjével és egy aggódó szülővel, beszéljünk utána.

– Ez meg ki volt? – kérdezte Toni idegesen, miközben bevonszolta a székét Agatha szobájába.

– Simon egy barátja – felelte Agatha. Jót derült magában, ahogy Toni féltékeny pillantásának nyilai belefúródnak Paula hátába, miközben a lány távozik az irodából Simonnal. – Hasznunkra lehet a Martinbrook-esetnél. Na, tudsz valami újjal szolgálni nudista barátainkról?

– Nincs sokkal több infó ahhoz képest, amit tegnap éjjel elmeséltem, de van lakcímem Ursulához és Ulrikához. Szerintem teljesen helytálló volt az első benyomásunk. Két nagyon fura nő.

– Attól még nem feltétlenül gyilkosok. Viszont úgy tűnik, tudtunk nélkül is nagyon felbosszantottunk valakit.

Agatha elmesélte Toninak az előző esti telefonos fenyegetést. Ellenőrizte a híváslistáját, de rejtett számról telefonáltak. A hívó lenyomozhatatlan.

– Bárki vehet ilyen hangtorzító eszközt. Volt egy fiú a sulinkban, aki még torzító nélkül is képes volt így elváltoztatni a hangját. Biztos benne, hogy ennek a hívásnak köze van a gyilkossághoz? – kérdezte Toni. – Elvégre folyton zűrös ügyekbe ütjük bele az orrunkat: a válási esetek például listavezetők.

– Ez igaz – értett egyet Agatha –, de a hívó konkrétan úgy fogalmazott: ne üssük bele az orrunkat a dolgaikba. Jó, egy válási ügyben is mindig több személy érintett, de nem hiszem, hogy itt erről van szó. Bárkit bosszantottunk is fel, az egy csapattal vagy partnerrel vagy… testvérrel dolgozott.

– Ami a gyilkosságot illeti, úgy gondolom, csakis a naturista egylet tagjai gondolhatják úgy, hogy beleütöttük az orrunkat valamibe – felelte Toni. – Mindketten ott jártunk, jó kis hajcihő támadt a rendőrséggel, aztán maga bejelentette a sajtónak, hogy gyilkosság ügyében nyomoz, majd én újra felbukkantam közöttük. Joggal gondolhatják, hogy szaglászom.

– Kétségtelenül – hagyta annyiban Agatha. – Edward barátnőjét alakítani nem a legerősebb fedősztori, még ha nem is csupán… alakítottad.

Toni kifejezéstelenül nézett rá, jelezve, hogy a magánéletét piszkálják.

– Szóval mit kellene tennünk?

– Ha már kiváltottunk valamilyen hatást – töprengett Agatha –, fenn kell tartanunk a nyomást. Jussunk közelebb a zűrös nővérkékhez.

– Jelenleg Ulrika a szerepjáték szervezésével van elfoglalva, amiben a tagok közül részt vesznek páran. Mondhatnám neki azt, hogy én is szeretném megpróbálni. Meglátogathatnám őt ma.

– Jó gondolat. Én majd kitalálom, hogy jussak közel Ursulához. Azért óvatos légy, Toni. Komolyan kell vennünk azt a fenyegetést.

– Vigyázok. Van még valami. Patrick utánanézett Jaspernek. – A lány odacsúsztatott néhány dokumentumot az asztalon. – Semmi priusz. Egykor amatőr bűvészként lépett fel, jótékonysági események, ilyesmik. Most könyvelő, partner a Crane & Macleannél. Itt van az irodája Mircesterben, nem messze tőlünk.

– Ebben az esetben – futotta át Agatha az egyik papírt – megszervezem, hogy „véletlenül összefussak” vele, és elbeszélgetünk.

Mrs. Carling és Mrs. Partridge egyszerre és pontosan érkeztek. Patrick bemutatta őket Agathának a főnöki irodában, ahol már elrendezte a székeket. Helen gondoskodott süteményről és kávéról.

Mrs. Carling a hatvanas éveiben járt, csinos, sportos nő volt, hosszú, hullámos hajjal. Kék kosztümöt viselt, a szoknya épp a térde alatt végződött. Az az energiától duzzadó típus volt, aki úgy viselkedik, mintha feltétlenül valahol máshol kellene lennie, és valami szörnyen sürgős dolgot csinálnia, te pedig becsüld meg magad, hogy ehelyett rád áldozza az idejét.

Mrs. Patridge a negyvenes évei közepén járhatott. Sötétbarna haját szorosan hátrafogta, és Agatha megcsodálta, milyen ügyesen leplezi a sminkjével az életkorát.

Mrs. Partridge elmesélte, mit talált a lányánál, Agatha pedig rákérdezett, észlelte-e már korábban is Sarahnál a droghasználat jeleit.

– Soha – ingatta a fejét Mrs. Partridge. – Sarah rendes kislány, habár nincs könnyű időszaka, mióta az apja és én szétmentünk.

– Ki az édesapja? – kérdezte Agatha, miközben jegyzetelt.

– Jim Sullivannek hívják. Öt éve váltunk el. Azóta újra férjhez mentem; egy rendezvényszervező ügynökséget viszünk közösen a férjemmel. Ez azzal jár, hogy gyakran kell utaznunk országon belül, sőt, egész Európában, így hát az tűnt a legjobb megoldásnak, ha Sarah bentlakásos iskolába megy. Én is oda jártam egykor. Északon lakunk, Warwick közelében, én hétvégenként mindig igyekszem otthon lenni Sarahval.

– Mr. Sullivannel is tölt időt?

– Jim hetente egyszer látogatja, ilyenkor elviszi egy vacsorára.

– Mr. Sullivan mivel foglalkozik?

– Egy fagylaltos cége van.

– Tényleg? – nézett Agatha meglepetten. – Micsoda véletlen! Ma már másodszor emlegetnek nekem fagylaltcéget.

– Ez valóban érdekes, Mrs. Raisin – mondta Mrs. Carling enyhe türelmetlenséggel a hangjában –, de mit tud tenni a mi problémánk ügyében?

– Valaki nyilvánvalóan ellátja a lányokat droggal – állapította meg Agatha –, és annak érdekében, hogy ennek véget vessünk, meg kell találni, ki az illető.

– Ez elég kézenfekvő – vágta rá feszülten az igazgatónő. – És ezt hogyan csinálná?

– Mrs. Raisin javaslata szerint – kapcsolódott be a beszélgetésbe Patrick most először, mintegy megkísérelvén lecsillapítani Mrs. Carlingot, mielőtt az felhúzná Agathát – kétágú nyomozásra lenne szükség.

– Pontosan – helyeselt Agatha. – Szeretném megismerni az iskola személyzetét. A prospektusuk szerint üzleti ismereteket oktatnak. Nem szeretnénk, hogy bárki arra következtessen, hogy nyomozunk, tehát üzleti kérdésekről fogok előadást tartani a lányoknak – egykor sikeres PR-ügynökséget vezettem Londonban.

– Én messzemenően megbízom a kollégáimban – jelentette ki Mrs. Carling.

– Efelől nincs kétségem – mondta Agatha –, de én nem. Szükségünk lesz az adataikra, úgyhogy megkérem, hogy adja meg ezeket, és Patrick ellenőrzi valamennyi kollégájuk hátterét.

– Ezek az információk szigorúan bizalmasak – ellenkezett Mrs. Carling.

– Mi is szigorúan bizalmasan csinálunk mindent – nyugtatta meg Agatha.

– A terv második része, hogy beíratjuk ezt az ifjú hölgyet a középiskolába. – Patrick odacsúsztatta Paula fotóját Mrs. Carling elé, elmagyarázta, kicsoda ő, és hogy az lesz a munkája, derítse ki, melyik lány foglalkozik a drogok terjesztésével.

– Azt kell mondjam, viszolygok ettől a trükktől – jelentette ki Mrs. Carling a fejét csóválva.

– Ha bevonják a rendőrséget, az ő módszerük közel sem lesz ilyen finom, és minden a napvilágra kerül – magyarázta Agatha.

– Ez az, amit mindannyian szeretnénk elkerülni – szólalt meg Mrs. Partridge. – Kész vagyok jelentős támogatást nyújtani az iskolának, ami fedezi a költségeit, Mrs. Raisin.

– Mikor kezdik a munkát? – kérdezte Mrs. Carling.

– Már el is kezdtük – mosolyodott el Agatha. – Segítsenek nekünk felszerelni Paulát a Martinbrook iskola egyenruhájával, és Patrick – mint a nagypapája – leszállítja őt önöknek holnap reggel.

Ez a szimatolás esszenciája, állapította meg magában Agatha. Titokban leste a célpontját, ügyelve rá, hogy az ne láthassa meg őt, és hogy más figyelmét se vonja magára. Így dolgozik egy magánnyomozó a terepen.

Miután bejelentkezett telefonon, hogy szeretne Jasper Crane-nel beszélni, és közölték vele, hogy a főnök kiugrott ebédelni, de pár percen belül visszajön, Agatha lecövekelt az épület előtt, ahol a Crane & Maclean irodái működtek. Aztán kiszúrta őt magát. Teljesen hagyományos sötét öltönyt viselt nyitott nyakú inggel – nem az a fajta öltözék, amit az ember egy démonmestertől várna. Gondosan fésült frizurája és rendezett szakálla azonban összetéveszthetetlen volt. Egy nagy, elviteles kávéspoharat tartott kezében, és egy szendvicseszacskót. Agatha már mozdult is, hogy elkapja.

– Jasper! – kiáltotta ragyogó mosollyal. – Micsoda véletlen! Kis híján meg sem ismertem!

– Ugye nem akarta elsütni az ósdi tréfát, hogy „Meg sem ismertem felöltözve!”, Mrs. Raisin?

– Eszembe se jutott! – lódította Agatha, noha már ott billegett a nyelvén a mondat. – És kérem, szólítson Agathának. Úgy örülök, hogy összefutottunk. Nagyon szerettem volna beszélgetni a naturista egyesületről.

– Remélem, azon töri a fejét, hogy csatlakozik. Tudom, hogy fiatal barátnője már megtette.

– Igen, Toni, úgy tűnik, szereti, de… nos… azt hiszem, nekem még kell egy kis biztatás.

– Akkor én vagyok az embere – mosolyodott el Jasper. – Most egy kicsit kevés az időm, de… Miért nem jön fel az irodámba? Igyuk meg ketten ezt a kávét – a legjobb a városban, de egymagamnak mindig túl sok.

– Miért is ne? – Agatha az órájára nézett, mint aki siet. – Egy pár perc még belefér.

Jasper elkalauzolta az irodájába, ahol kitett két porceláncsészét az asztalra, és kettéosztotta a kávét. A falakon körös-körül fotók és emlékek sorakoztak Jasper bűvészkorszakából – többek közt egy palást, egy varázspálca és egy csúcsos süveg.

– Kezdetben hobbi volt – magyarázta, látván, hogy Agatha végigpásztáz a tárgyakon –, aztán már megszállottja lettem a dolognak. Közben szép kis summát gyűjtöttem össze helyi jótékonysági szervezeteknek.

– És azok mik? – mutatott Agatha két vészjósló kinézetű tőrre, amelyek az asztal egyik szélén hevertek. Egyformán díszített fekete-arany markolatuk volt, és hosszú, csillogó acélpengéjük.

– Varázslat! – mosolygott Jasper, és felemelte az egyiket. Megbökte vele az egyik jegyzetfüzetet, és a penge abban a pillanatban eltűnt, mintha átszúrta volna az íróasztalt. – Ennél a fajtánál a penge visszaugrik a markolatba, míg ez – mutatta a másik tőrt – teljesen valódi. Minden alkalommal nagyon drámai hatást váltott ki a színpadon, amikor az előbbit a saját mellkasomba döftem, legalábbis úgy látszott.

– Mindig azt hittem, hogy az ilyen holmiknál valamilyen kioldószerkezet működteti a pengét, hogy az visszahúzódjon – mondta Agatha.

– Olyan is van, de én sosem kockáztattam, hogy egy ilyen szerkezet elromoljon! – Jasper nevetett, és mindkét tőrt letette az asztalra. – Mindenesetre könnyű volt egyiket a másikkal helyettesítenem.

Körözni kezdett a kezével a kések felett, aztán felvette az egyiket, de a másik eltűnt az asztalról.

– Nagyon hatásos! – ámult Agatha, és egy kis tapssal jutalmazta a mutatványt. – Elképzelni sem tudom, hogy csinálta, ráadásul itt, a szemem előtt!

– Csak gyakorlás kérdése – mondta a férfi szerényen –, de gondolom, nem a bűvészkedésről akart velem beszélni, igaz?

– Nem. Érdekelni kezdett ez az egész naturista dolog. Tudja, megpróbáltam ma reggel.

– Mit? Hogy ruha nélkül volt?

– Igen, a hátsó kertemben.

– Gondolom, elég elzárt a kertje.

– Igen, senki nem látott… kivéve a szomszéd ablakpucolóját. Én leszek a fő téma a Vörös Oroszlánban, mire hazaérek ma este.

– Fogadok, hogy minden ivócimborája irigykedni fog arra az ablaktisztítóra!

– Kedves, hogy ezt mondja. – Agatha őszintén hízelgőnek érezte a bókot.

– Nos, ön rendkívül vonzó hölgy. Minden joga megvan arra, hogy jól érezze magát a bőrében.

– Igazából élveztem, hogy így lehettem odakint. Olyan… természetes volt.

– Pontosan így is kell érezni – biztosította őt Jasper, és belekortyolt a kávéjába. – Nézze, hamarosan kezdődik egy megbeszélésem, de most már tudja, hol talál meg. Szóljon, ha van kedve tenni egy próbát a klubban.

– Így lesz – mondta Agatha –, magának pedig megvan a névjegykártyám, tehát szintén tudja, hol talál.

A visszaúton az irodába Agatha fejben újra lejátszotta a találkozást Jasperrel. Amikor a klubban futottak össze, meglehetősen furcsának találta, de ma egészen kedves volt, és… végtelenül normális. Agatha tökéletesen ellazult a társaságában, és a fickónak kétségtelenül a leggyönyörűbb kék szempár jutott… csak a szakálla! Agatha megtorpant, mintha újraindítaná az agyát. Nem gondolhat a férfira úgy, mintha egy randin lett volna. Egy gyilkosság gyanúsítottjaként kell kezelnie. Büszke volt kitűnő emberismeretére, különösen, ha férfiakról volt szó – leszámítva azt, akihez elsőként hozzáment, és azt, akivel eljegyezte magát, miután a reptéren megismerkedtek, és aztán az állatorvost… Akárhogy is, Jasper nem egy megátalkodott gyilkos benyomását keltette. Gyorsított a léptein, a sarka egy metronóm precizitásával kopogott a járdán.

Toni egy fák szegélyezte úton hajtott végig az autójával Mircester külvárosában, ahol szolid ikerházak sorakoztak egymás után – igencsak más környék volt ez, mint a nagyzolós Lower Burlip. Befordult balra egy kisebb, lejtős, jobbra ívelő utcába, ami a végén kétfelé ágazott. Az úton túl egy virágos mező terült el, a murok lila-fehér virágai pipacsokkal és kék búzavirággal keveredtek. A mezőt sűrű erdőség határolta.

Lehúzódott az út szélére, és megnézte a térképet a telefonján. Ulrika házát közvetlenül az elágazás után balra mutatta. Toni továbbment, jobbra fordult, és látótávolságon kívül gurult a háztól. Leparkolt és kiszállt. Túracipőt viselt, rövidnadrágot, és egy kisebb hátizsák volt vele, mintha csak egy kiránduló volna, aki kiruccant egy vidéki túrára. Átment az úton a mezőre, és egy nagy nagy hurkot leírva megtett egy kerülőt. Ha látják őt közeledni a házhoz, tűnjön csak úgy, mintha az erdőből jött volna, és abból az irányból szelné át a mezőt.

Megállt Ulrika kertkapujában, és éppen a sűrűn beültetett virágágyásokat szemlélte, amikor felcsendült egy hang.

– Segíthetek valamiben? – Ulrika jelent meg a ház oldalában, kezében egy cserép és egy ültetőkanál.

– Csak gyönyörködtem ebben a csodálatos kertben – mondta Toni, hálásan, hogy Ulrika megkönnyítette számára a beszélgetés kezdetét. – Mi már találkoztunk valahol, nem? Csak nem Ulrika a klubból? Toni vagyok, Edward barátnője!

– Igen… – méregette Ulrika gyanakvón. – Most már megismerem. Mi szél hozta Mircesternek ebbe a részébe, Toni?

– Kirándultam, de nem ismerem túl jól ezt a vidéket, úgyhogy… eltévedtem egy kicsit az erdőben.

– Ó, szegénykém – préselt ki egy mosolyt magából Ulrika. – Jól megszomjazhatott. Jöjjön a hátsó kertbe, csinálok egy finom gyógynövényes teát.

– Köszönöm, Ulrika. Az csodás lenne.

Toni követte a nőt a ház oldala mentén az aprócska hátsó kertbe, ahol növények sokasága virított. A többségüket Toni nem ismerte. A déli irányba néző fal mentén egy üvegház is helyet kapott, ahol csupa egzotikus fajta pompázott.

– Lenyűgöző a kertje – jegyezte meg Toni, és leült egy kis fémasztalhoz, ahol a házigazda hellyel kínálta.

– Szeretem egynek érezni magam a természettel – mondta Ulrika –, de ezt nyilván már tudja. – Besietett, hogy feltegye a teát, eközben Toni üldögélt a napon, és próbált felismerni egy-két növényt. Amikor Ulrika visszatért két kecses teáscsészével, Toni rámutatott egy széles, fodros levelű növényre, elegáns, kereszt alakú, fehér virágokkal.

– Ez különösen szép – mondta –, de fogalmam sincs, mi lehet.

Ulrika letette a teát az asztalra, odanyúlt, letépte az egyik levelet, és összemorzsolta kicsit a tenyerében.

– A legtöbben kihúzkodják, mert gaznak tekintik – magyarázta, és Toni orra elé tartotta. – Szagolja csak meg. Mit érez?

– Olyasmi, mint a fokhagyma – mondta Toni –, de még valami más is.

– Úgy van! – gratulált neki Ulrika. – Kányazsombor a neve, de fokhagymamustárnak is becézik. Rendszerint sövények közelében nő. Nem túl erős, de ugyanúgy használható, mint más fűszer-vagy gyógynövény.

– Sok gyógynövényt termeszt?

– Ó, igen – mondta Ulrika, és sorra mutogatta kertje díszeit, amelyek mind használhatók valamire – a lecsó ízesítésétől kezdve a szemölcsök eltüntetéséig.

Toni kíváncsian hallgatta, elbűvölte Ulrika szerteágazó tudása, s közben elgondolkodott azon, vajon tényleg van-e okuk Agathával a gyanúsítottlistájuk élére tenni ezt a nőt. Aki kétségtelenül picit bogaras volt, de tökéletesen ártalmatlannak tűnt. Hallgatta Ulrika magyarázatát, hogyan készíthető főzet a szárított körömvirágból, ami hatékony a kanyaró ellen, közben iszogatta a teáját, és egészen ellazult – élvezte a napfényt és a kert illatait.

Agathának még volt ideje elrendezni néhány papírmunkát az irodában, mielőtt Charles teljes lelkesedéssel beszáguldott, hogy induljanak Rollright Stoneshoz.

– Gyerünk, öreglány! – kiáltotta, aztán látva Agatha homlokráncolását, bocsánatkérően elmosolyodott. – A hintó előállt, és igazából elzárja kint az utcát. Ugye nem az a cipő van rajtad?

Agatha lenézett világoskék körömcipőjére, sóhajtott egyet, majd elővett az íróasztala fiókjából egy sportcipőt.

– Menjünk – mondta. – Majd a kocsiban átveszem, te meg elmesélheted, miért olyan különlegesek ezek a régi kövek.

Mircesterből Carsely felé indultak, de elautóztak a falu mellett Moreton-in-Marsh irányába, majd Chipping Norton felé.

– A kövek körüli terület valójában egy ősi temető – magyarázta Charles. – Rengeteg őskori sírdomb található a közelben, és a kövek egy része egy sírkamra része lehetett.

– Olyasmi, mint Stonehenge – mondta Agatha lihegve, mert szűk szoknyájában alig kapott levegőt, ahogy előrehajolt, hogy átvegye a cipőjét. Végül feladta, gondolván, könnyebb lesz, ha majd megállnak.

– Valóban – értett egyet Charles –, bár annál kisebb léptékű. Ami nem jelenti azt, hogy kevésbé érdekes. Rollright egyes részei idősebbek lehetnek Stonehenge-nél. A sírkamra bejáratát képező kövek jóval több mint ötezer éve kerültek oda.

Little Compton közelében Charles lefordult balra egy alsóbbrendű útra, és néhány mérfölddel odébb megállt egy pihenőhelyen.

– Ez az? – nézelődött Agatha jobba-balra. – Itt semmi nincs.

– Ó, de még mennyire, hogy van, drágám – mosolygott Charles. – Körülvesz bennünket a történelem, a mítoszok és legendák sokasága. Gyere csak, megmutatom.

Agatha gyorsan átvette a cipőjét, majd Charles elvezette egy terület bejáratához, ahol bedobott egy kettéhajtott húszfontost egy becsületkasszába.

– A helyet egy alapítvány tartja fenn – magyarázta –, de aligha tudnának egy embert alkalmazni, hogy belépőt szedjen. Többet fizettem, de megérdemlik.

A mezőn úgy álltak ki a fűből szabálytalan kört alkotva az elvásott kövek, mint ínyből a rossz fogak. Némelyik magasabb volt, mint a többi, az egyik pedig már teljesen leomlott. Rücskös felületük elformátlanodott, kőarcukra moha rajzolt ráncokat.

– Ezeket A Király Katonáinak hívják – magyarázta Charles. – Eredetileg százötven kő állhatott itt szorosan egymás mellett. A bejárat ott lehetett, a ledőlt darab mellett, szemben a kör legmagasabb tagjával.

– Miért építették? – kérdezte Agatha.

– Nem lehetünk teljesen bizonyosak benne, mire használták, de valószínűleg vallási jelentőséggel bírt, és temetési rituálékon kapott szerepet.

– Mint egy templom – vetette fel Agatha.

– Igen, azt hiszem, ez jó analógia – értett egyet Charles.

– Most már értem, miért kezdték őket kőembereknek látni – nézte meg alaposabban Agatha az egyik furcsa alakot. – Ahogy elmállottak, emberi arcokat vehetsz ki rajtuk. Milyen fajta kövek ezek?

– Ugyanaz, amiből a házadat is építették, csak jóval régebbiek. Négy és fél ezer éve pusztítják őket az elemek.

Sétáltak a kövek körül, egyenként megnézték őket, majd Charles egy füves kis ösvényre kalauzolta Agathát, ahol néhány nagyobb kő állt szorosan egy csoportban, szabálytalanul egymás felé dőlve, és egy vas védőkorlát vette őket körül.

– Ezek a Suttogó Lovagok – mondta Charles. – A legidősebb kőcsoport a területen.

– Ez a sírkamra?

– Igen. Onnan tudható, hogy emberi maradványok kerültek innen elő. Habár nem olyasmi, ami után neked nyomoznod kellene – tette hozzá Charles nevetve. – Az itt talált csonttöredékek közel négyezer évesek!

Visszasétáltak a terület bejáratához, majd átmentek az úton, hogy megnézzenek egy másik mezőt, ahol egy magányos kő állt egy füves magaslaton. Akárcsak a Suttogó Lovagokat, ezt is védőkorlát vette körül, de minden más szempontból különböző volt. Az erősen deformált kő úgy nézett ki, akár egy fa, amelyet vad szélviharok tépáztak meg.

– A Király – jelentette be Charles. – Állítólag azért ilyen furcsa a formája, mert, akár hiszed, akár nem, mielőtt a tizenkilencedik században elhelyezték itt a védőkorlátot, az emberek folyton lecsipegettek belőle, hogy hazavigyék a darabkáit szuvenírnek. Az ősidőkben valószínűleg az idelátogatók lenyűgözése céljából emelték, és azt volt hivatott jelezni, hogy itt nyugszanak a fontos elődök.

– Na és hogy kapcsolódnak ezek a mi Magányos Katonánkhoz? Az sok mérfölddel odébb van.

– A legenda köti őket össze – felelte Charles. – Habár még az itt álló köveket is több ezer évnyi különbséggel emelték, a folklór összemosta egy időszakba a múltjukat.

– A bulvárújságírók szokták mondani: soha ne hagyd, hogy a tények útjába álljanak egy jó sztorinak – mosolygott Agatha. – Na és itt mi a sztori?

– Egy időben Anglia számos kisebb királyságra szakadt, mindegyik a maga uralkodójával az élén, közöttük pedig háborúk, viszályok dúltak. A monda szerint az egyik király eltökélte, hogy egyesíti az országot, és a küldetése során a seregével áthaladt ezen a területen. Persze nem mindenkinek tetszett a célja, és egyik katonája a király háta mögött szövetkezni kezdett ellene.

– A Suttogó Lovagok – tippelt Agatha.

– Pontosan – bólintott Charles. – A katonák egyezséget kötöttek az ördöggel, hogy az megállítsa a királyt, az ördög pedig küldött egy boszorkányt, aki a király előtt termett, pontosan itt, ahol állunk.

– A boszorkány azt mondta a királynak – folytatta Charles –, hogy küldetését siker koronázza, ha meg tud tenni hét lépést, és látja Long Comptont. Ha azonban elvéti, nem méltó arra, hogy Anglia uralkodója legyen, és kővé változik.

– Long Compton arra van – mutatott Charles egy alacsony hegygerinc felé, ami a láthatáron derengett –, a király tisztán láthatta. Megtett abba az irányba hat lépést, de mielőtt még egyet léphetett volna, a boszorkány megemelte a hegygerincet, eltakarva a látványt. A király és a katonái azonnal kővé változtak, és mivel sosem bízhatsz egy boszorkányban, aki egy ligában játszik az ördöggel, ugyanúgy megkövültek az áruló lovagok is.

– És a Magányos Katona?

– Azt beszélik, ő épp elment a lovakat megitatni. Amikor meglátta, mi történt, menekülni kezdett, de a boszorkány üldözőbe vette. Az erdőben rátalált egy házikóra, amelyben egy gyönyörű fiatal lány lakott. A katona könyörögni kezdett a lánynak, hogy rejtse el, és az bele is egyezett, azzal a feltétellel, ha a katona elveszi feleségül. Ő persze rögtön ráállt, mire a lány elrejtette az ágy alá.

A boszorkány elsuhant a ház mellett, mire a lány szólt a katonának, hogy most már előjöhet. Ideje volt, hogy beváltsa az ígéretét, ám ott a szeme előtt a lány egy rusnya, ráncos öregasszonnyá változott – a boszorkány testvérévé, aki üldözte a katonát. Ő persze mindjárt nem volt hajlandó feleségül venni, mire a lány elárulta őt a boszorkánynak, aki rögtön kővé változtatta a visszatáncoló férjjelöltet – ő lett a Magányos Katona.

– Jó kis sztori – mondta Agatha –, csak épp nem magyarázza meg, miért tett valaki egy meztelen holttestet arra a kőre.

– Annak inkább ahhoz a handabandához lehet köze, hogy rituális áldozatokra használták a Magányos Katonát.

– Lehetséges. De valami köze van a naturistákhoz, ebben biztos vagyok.

– Van már gyanúsítottad?

– Nem igazán, de rajta tartjuk a szemünket egy Ursula Danieli nevű nőn, és a testvérén, Ulrika Rayneren.

– Ursula Danieli? Antonio felesége?

– Ismered?

– Antoniót igen. Rendes fickó. Amikor a jótékonysági ünnepségsorozatot rendezzük Barfieldben, mindig kivonul pár fagyiskocsival, és a teljes bevételét felajánlja támogatásként.

– Muszáj lenne valami ürügyet találnom, hogy beszéljek vele.

– Megoldható. Úgyis terveztem, hogy meglátogatom. Elvihetlek hozzá most is. Mircester szélén lakik. Ha beszéltünk vele, ki tudlak tenni Carselyben. Cserébe… – tartott egy kis szünetet Charles, és elvigyorodott – …velem kell vacsoráznod a Vörös Oroszlánban.

– A Vörös Oroszlánban? – Agatha pontosan tudta, hogyan súgnak majd össze rögtön a helybéliek, amint beteszi a lábát a fogadóba. Bert Simpson egész délután róla sztorizhatott egy-két ingyen sörért. Na jó… előbb-utóbb úgyis szembe kell néznie velük. – Oké, megbeszéltük. De csak vacsora, semmi több!

– És? Tetszik magának a mi kis csapatunkban? – kérdezte Ulrika Tonit, miközben leszedte a kiürült teáscsészéket a kerti asztalról.

– Ó, nagyon! – vágta rá a lány. – És kíváncsivá tett az a fantasyjáték, amit játszanak. Edward azt mondja, remek móka, magam is szívesen csatlakoznék.

– A játék már majdnem befejeződött – mondta Ulrika, és bevitte a csészéket a konyhába. – Már megoldottuk a rejtvényeket és a kihívásokat. De a nagy fináléban esetleg még részt vehet.

– Az szuper lenne – mondta Toni őszinte lelkesedéssel –, viszont mára már elég idejét elraboltam. Muszáj indulnom.

Ulrika kikísérte a kapuig, ahol elbúcsúztak, majd a lány ismét átvágott a mezőn. Megtette ugyanazt a kerülőt visszafelé is, így aztán kissé lihegve érkezett meg a kocsijához. Elindult, majd rákanyarodott arra az útra, amely a város felé vitt. A szélvédő valamitől bepárásodott, Toni bekapcsolta az ablaktörlőt. Amikor ennek semmi hatása nem volt, belülről nyúlt oda, hogy letörölje az üveget, ám csak ekkor jött rá, hogy a szemét vonta be a pára, nem a szélvédőt. Hirtelen kiszáradt a szája, a fejét mintha vattával tömték volna ki, karjából kifutott az erő. Előrebukott a kormányra, az autó leszaladt az útról, és iszonyatos fémes csattanással egy fának vágódott.

Toni mozdulatlanul, csukott szemmel feküdt a leeresztett légzsákon a kormányra dőlve. A külvárosi utcácska csendjét darabokra zúzta az autóduda lármája.

Hatodik fejezet

Az iroda ablaka fölötti feliraton mindössze annyi állt: „Antonio’s”, a cégér két oldalán egy-egy fagylaltostölcsérrel. Magát az irodát egy méretes házhoz tapasztották, és a mögötte levő terület, amely valamikor kétségtelenül az épülethez tartozó kert volt, mostanra egy magas fallal körbevett udvarrá változott. Egy mellékutcából lehetett megközelíteni egy széles kapun keresztül, amely szintén magán viselte az Antonio’s vállalat logóját. Charles a kis utcában parkolt le, majd körbementek az iroda bejáratához, ahol Ursulát a recepciós pult mögött találták.

– Kellemes napot, Ursula! – harsogta vidáman Charles. – Antonio bent van? Vele szeretnék pár szót váltani.

– Attól tartok, nincs, Sir Charles – felelte Ursula, miközben kendőzetlenül bámulta Agathát. – Olaszországban van, múlt csütörtök óta. Az unokatestvéreivel próbál leszerződni néhány újfajta fagylalt importjára.

– Azt hittem, mindent saját maguk állítanak elő itt helyben – ámult el Charles.

– Általában igen, de Antonio szeretne valami újdonságot, hogy a továbbiakban is egy lépéssel a konkurencia előtt járhasson. – A nő tekintete átsiklott Agatháról Charlesra, aztán rögtön vissza Agathára. – Önt mi szél hozta erre, Mrs. Raisin?

– Charles és én régi barátainkat látogattuk meg – füllentette Agatha –, és erre vezetett az utunk hazafelé.

– Bárcsak lenne időm baráti látogatásokra – jegyezte meg kimérten Ursula –, de amint látja, a konyhai dolgozókat leszámítva egyedül tartom a frontot.

– Mi történt az állandó recepciósukkal? – érdeklődött Charles. – Borzasztóan kedves fiatal hölgy… Theresa, nemdebár?

– Szabadságon van – rántott egyet a vállán Ursula –, úgyhogy csak én vagyok itt.

– Ma összefutottam egy közös barátunkkal – jegyezte meg Agatha, miközben szemügyre vette a falakat borító fotókat, amelyeken feltételezhetően maga Antonio fogott kezet büszkén ragyogva helyi celebritásokkal, focistákkal, politikusokkal, rocksztárokkal és a királyi család kevésbé ismert tagjaival. – Jasper Crane. Nem is tudtam, hogy az irodája ilyen közel van az enyémhez.

– Valóban? – Ursula pont olyan rezzenéstelenül bámult rá zöld szemével, mint Boswell és Hodge szokta. – Gondolom, igyekezett megnyerni magát az egylet számára. Látszott, hogy kedveli magát.

– Ami azt illeti, fordítva történt – magyarázta Agatha. – Én akartam értekezni vele arról, hogy esetleg csatlakoznék.

– Nem hiszem, hogy megfelelne a maga ízlésének, Mrs. Raisin, bármennyire szeretné is Jasper a tagok sorában látni.

– Én az a fajta nő vagyok, akinek sok minden belefér az ízlésébe – dorombolta Agatha. – Úgy tapasztalom, ha az ember kissé… kiszámíthatatlan… az élet sokkal érdekesebb.

– Ami azt illeti, önnek egész biztosan széles az eszköztára a tekintetben, hogyan keltse fel a férfiak érdeklődését, Mrs. Raisin.

– Mintha csipetnyi féltékenységet vélnék felfedezni a hangjában – riposztozott élesen Agatha. – Mrs. Danieli, felesleges úgy éreznie, hogy az ön Jasperrel kapcsolatos pozícióját bármiféle veszély fenyegetné részemről. Én nem szeretnék senki szolgálóleánya lenni.

– Nocsak, nocsak, öreglány! – szólalt meg feszengve Charles, érezve, hogy egyre nő a feszültség a hölgyek között, és a mosolyuk is egyre erőltetettebb. – Újabb csodálót gyűjtöttél be? Ebből is látszik, hogy még mindig nem kopott meg a vonzerőd, igaz?

Agatha bosszúságba forduló megrökönyödéssel fordult Charles felé.

– „Még mindig”, Charles? Honnan a csudából veszed, hogy már megkopott?

– Ó, egyáltalán nem úgy gondoltam… te jó ég, már ennyi az idő? – Az órájára pillantott. – Tényleg muszáj indulnunk, Agatha.

A kocsiban Agatha bekattintotta a biztonsági övét, és dühös pillantást lövellt a férfira.

– Mi az ördög ütött beléd az előbb, Charles? – fakadt ki ingerülten. – Nem jellemző rád, hogy ilyen ostobaságokat fecsegj összevissza.

– Nem az a kérdés, hogy belém mi ütött. Hanem ti kettőtökbe. Úgy éreztem, gigászi cicaharc van készülőben, és el akartam jönni, mielőtt hajba kaptok.

Ebben a pillanatban kivágódott az egyik hátsó ajtó, és az egész kocsi megremegett, ahogy valaki beugrott a hátsó ülésre.

– Ne forduljanak meg! – sziszegett egy rémült női hang. – Csak indítson! Kérem, vigyenek el innen, indítson már!

Charles indított, és Agatha, akire a frászt hozta a betolakodó, pár másodperc dermedtség után megkockáztatta, hogy hátrapillantson.

– Maga kicsoda? – kérdezte óvatosan, anélkül, hogy mozgatta volna a száját, de aztán rájött, hogy ennek semmi értelme. Ki is láthatná meg az úton suhanó kocsiban? – És mi a fenét szórakozik itt?

– Sajnálom. – A nő a könnyeivel küszködött. – Mindent megmagyarázok, ígérem. Csak azt kérem, most tűzzünk el innen! És vigyázzon, nehogy kövessék!

Charles engedelmeskedett. Percekig csendben vezetett, Agatha viszont egyre ingerültebb lett az anyósülésen. Kifelé tartottak a városból az A44-es irányába, mögöttük az út hosszan belátható szakaszán senki nem követte őket. Végül behajtottak a Falánk Liba fogadó parkolójába. Charles leállította a motort, és hátrafordult, hogy szemügyre vegye az utasukat.

– Theresa! – hőkölt meg a férfi. – Mi a fene folyik itt?

– Nem találhatnak meg – dadogta a nő. – Mindent látnak. Mindent tudnak. Mozgásban kell lennem, és akkor soha nem találnak rám.

– Theresa? – hüledezett Agatha. – Antonio recepciósa?

– Igen, de Antonio… – fakadt sírva a nő. – Nem tudom, mi van Antonióval…

– Hogy érti ezt? – kérdezte Charles. – Antonio Olaszországban van, az unokatestvéreivel tárgyal.

– Antonio nincs Olaszországban – szipogott Theresa, és egy borítékot vett elő a kézitáskájából. – Úgy volt, hogy Spanyolországban lesz, velem. – Megmutatta a maga és Antonio útlevelét és repülőjegyét. – Viszonyunk van. Úgy volt, hogy együtt megyünk szabadságra, aztán Antonio egyszerűen eltűnt. Az a gonosz felesége, az van emögött, tudom! Ő meg a nővére! Bárcsak tudnám, hova lett Antonio!

– Itt várjatok – szólt Agatha, és telefonjával a kezében kiszállt a kocsiból. Megnyomott egy gyorstárcsázó gombot, és hadarva beszélt. – John… igen, Agatha. Figyelj, lehet, hogy nyomon vagyok a tóban talált holttest ügyében. Tudnál küldeni egy fotót a halottasházban levő férfiról? Igen… igen, tudom, hogy nem felel meg pontosan a szabályoknak, de talán meg tudom adni neked az illető nevét. Rendben, akkor küldd a telefonomra a képet, és maradj vonalban.

Néhány másodperccel később pittyent is Agatha telefonja, és megérkezett a fénykép. Alig hasonlított a vidám felvételekhez az iroda falán, de Agathának semmi kétsége nem volt afelől, hogy ez Antonio Danieli. Tájékoztatta Johnt, majd visszamászott a kocsiba.

– Theresa, sajnálattal kell közölnöm, hogy Antonio…

– Meghalt, ugye?

– Attól tartok, igen.

– Ők voltak! – tört ki Theresából a zokogás. – A nővérek. És engem is üldöznek!

– Miből gondolja, hogy ők voltak? – kérdezte Agatha.

– Mert már máskor is csináltak ilyet! – zihált Theresa a visszafojtott sírástól. – Gonosz nőszemélyek azok, Mrs. Raisin! Abszolút gonoszak!

– Ha ennyire fél tőlük, miért ólálkodott Antonio irodájánál? – érdeklődött Charles.

– Biztos voltam benne, hogy Mrs. Raisin is ide fog jönni – felelte Theresa. – Azt írta az újság, hogy nyomozni fog. Le kell csukatnia őket, Mrs. Raisin, különben engem is megölnek!

– Annak a legjobb módja, ha elmegy a rendőrségre – jelentette ki Agatha. – Az útlevél és a repülőjegyek bizonyítékok. Odavihetjük. Ismerek rendőröket, akikkel beszélhetünk.

– És aztán mi lesz? – Theresa remegő kézzel végigsimított könnyes arcán. – A rendőrség nem tud megvédeni, amíg vizsgálódnak a két nő ügyében. Engem ezért levadásznak. Már mondtam, azok a nők látók. És ezek – Theresa visszatette a borítékot a táskájába – a biztosítékaim. Lehet, hogy ezek miatt maradok életben. Tudok egy rövidebb utat a kinghami vasútállomáshoz. Elmegyek a rendőrségre, de nem itt – inkább talán Londonban.

Kiszállt a kocsiból, és idegesen körbekémlelt. Agatha is kipattant, és megragadta a csuklóját.

– Nagy hibát követ el! – mondta. – Hadd segítsünk!

– Csak úgy tudnak segíteni, ha azt a kettőt eltakarítják az útból – zihálta Theresa, kiszabadítva a csuklóját.

– Legalább ezt tegye el – nyújtotta át Agatha a névjegyét. – Bármikor felhívhat. Maradjunk kapcsolatban. Tudni szeretném, biztonságban van-e.

Theresa elvette a névjegykártyát, bólintott és elsietett, majd eltűnt az élősövény egyik résében.

– Most mit csinálunk? – kérdezte Charles, aki csatlakozott Agathához, és még látta Theresát eltűnni. – Megpróbálhatnánk megelőzni Kinghamnél, és beszélhetnénk a fejével.

– Nagyon fél – jegyezte meg csendesen Agatha. – Vajon mire gondolhatott, amikor azt mondta, „ilyet már máskor is csináltak”?

Ekkor megszólalt Agatha telefonja, ő a füléhez szorította, és miközben figyelmesen hallgatott, arca egyre növekvő riadalmat tükrözött.

– Vissza a kocsiba, Charles! Mircesteri Kórház. Siessünk! Tonit baleset érte!

Az első ember, akit Agatha meglátott, amikor Charles megállt a kórház baleseti és sürgősségi osztályának bejáratánál, Edward Carstairs volt. Kiugrott a kocsiból, és átszáguldott az automata ajtókon, hogy utolérje Edwardot, miközben Charles elindult parkolóhelyet keresni.

– Edward! – kiabálta túl Agatha a tűsarkúja kopogását a fényes linóleumpadlón. – Hogy van Toni? Mi történt vele?

– Nem tudom biztosan – felelte Edward, alig lassítva tempóján, amikor Agatha befutott mellé. – Csak annyit mondtak, hogy megkért valakit, hívjon fel engem.

– Engem is hívtak – lihegte Agatha, ahogy befordultak a folyosón, és megláttak egy egyenruhás rendőrt ácsorogni a függönnyel elválasztott fülkesor közelében.

– Paul! – szólította meg Agatha, felismerve Paul Hastings közrendőrt. – Hol van Toni? Jól van?

– Úgy tűnik, rendbe fog jönni – nyugtatta meg Paul. – Most van nála az orvos.

– Paul, Edward vagyok. Toni és én…

– Ja, igen – mondta Paul. – Ez kissé zsenánt. Régen Toni és én is…

– Ezt most fejezzék be! – dühöngött Agatha. – Senkit nem érdekel, világos? Csak Tonit szeretném látni! Mi történt vele?

– Én voltam az egyik rendőr, aki kiment a helyszínre – magyarázta Paul. – Eszméletlen volt, de reagált, amikor beszéltem hozzá, és úgy tűnt, nincs súlyos sérülése. Más jármű nem volt érintett, és senki más nem sérült meg.

Egy orvos és egy nővér tűnt fel az egyik függöny mögül.

– Miss Gilmourhoz jöttek? – kérdezte az orvos.

– Én igen – válaszolta Agatha, és félretolta Pault és Edwardot. – Hogy van Toni, doktor úr?

– Alighanem elájult vezetés közben. Szerencsére a kocsi nem haladt túl nagy sebességgel, és Miss Gilmour csak kisebb zúzódásokat szenvedett, de az, hogy elájult, aggodalomra ad okot. Nem valószínű, hogy ivott volna, vagy kábítószer hatása alatt állna, de most végezzük a teszteket. Szeretném éjszakára bent tartani megfigyelésre.

– Bemehetek hozzá? – érdeklődött Agatha.

– Ne fárassza ki – kérte az orvos. – Pihenésre van szüksége.

Agatha szétrántotta a függönyt, és Toni hatalmas mosolyt villantott rá, majd könnyekben tört ki.

– Jaj, Agatha – szipogott, mire főnöke átnyújtott neki egy zsebkendőt, és leült az ágy szélére. – Nagy bajt csináltam: az autó totálkáros lett.

– Ne törődj az autóval, az ég szerelmére! – Agatha igyekezett együttérzést mutatni, és megnyugtatni Tonit, bár gyanította, hogy szimplán enervált a hangja. Megfogta Toni kezét. – Az autó nem számít. A lényeg az, hogy te jól vagy. Emlékszel, mi történt?

– Visszafelé tartottam az irodába, amikor hirtelen szédülni kezdtem és elájultam – magyarázta Toni. Óvatosan megtapintott egy horzsolást az arcán. – Arra eszméltem, hogy emberek veszik körül az autót, aztán meghallottam Paul hangját.

Agatha megnyugtatta, hogy Paul és Edward odakint várják, hogy bejöhessenek.

– Fogalmam sincs, miért ájultam el – folytatta Toni. – Se nem ittam, se nem…

– Se nem mi? – szólt közbe Agatha, amikor Toni elhallgatott. – Fogyasztottál bármi mást, mint amit általában eszel vagy iszol?

– Csak egy kis herbateát, Ulrikánál – merengett Toni. – Gondolja, hogy annak köze volt hozzá? Valamiféle allergiás reakció?

– Nem… nem gondolnám. – Agatha megpaskolta Toni kezét. – Próbálj pihenni kicsit. Holnap beszélünk, de nem akarom, hogy dolgozz, amíg abszolút százszázalékos nem leszel. Legjobb, ha most beengedem Edwardot. Már alig várja, hogy láthasson.

Agatha bekísérte Edwardot a fülkébe, majd odament Charleshoz, aki Paullal csevegett.

– Annyira örülök, hogy jól van! – mondta Charles, miközben Agathával a parkoló felé sétált. – Mit gondolsz, mitől ájult el olyan hirtelen?

– Nem tudom biztosan – ismerte be Agatha –, de valami növényi teakotyvalékot ivott Ulrika házában. Úgy érzem, a démonmester szolgálólányai közel jártak hozzá, hogy újabb áldozatot szedjenek!

Charles kénytelen volt belátni, hogy ez tényleg nem a legmegfelelőbb este egy vacsorához a Vörös Oroszlánban, és elszállította barátnéját az Orgona közbe. Agatha ellátta a cicákat, és berakott egy újabb fagyasztott fogást a mikróba. Kibontott egy üveg Primitivót, és kortyolgatta a bort, várva, hogy a pittyegés jelezze, elkészült a lasagnája. Biztos volt benne, hogy lasagnát tett a mikróba. Nem figyelt különösebben az ennivalóra, gondolatait Ulrika és Ursula kötötte le. A szolgálólányok nyakig benne vannak Antonio meggyilkolásában – Agathának efelől semmi kétsége nem volt. Többet kell megtudnia ezekről a nőkről.

Ahogy végzett a vacsorával, felkapta a telefonját, és Margaret Bloxbyt hívta. Pillanatok alatt kimerítette az udvarias társalgás terén begyakorolt teljes repertoárját, közben kis híján szétrobbant a türelmetlenségtől, ám ekkor barátnője véget vetett a kínlódásnak.

– Ugyan már, Agatha! – mondta, és szakítva a Hölgyegylet szertartásosságával, a keresztnevén szólította barátnőjét egy magánbeszélgetés erejéig. – Nem azért telefonált, hogy az időjárásról csevegjünk. Miben tudok segíteni?

– Hivatalosan még nem jelentették be – magyarázta felszabadultan Agatha, hogy végre a tárgyra térhet –, de a holttest a tóban nem más, mint Antonio, Ursula Danieli férje.

– Tényleg? – Agatha most már biztos volt benne, hogy Mrs. Bloxby neki szenteli teljes figyelmét. – Tudja, ki tette? Hogy került Antonio a tóba?

– Egyelőre nem tudjuk biztosan, ki intézte el, de meggyőződésem, hogy máshol ölték meg, és aztán hajították a tóba. Antonio volt az, akit Edward látott a Magányos Katonán az erdőben a Naturista Egyesületnél, bár a rendőrség ezt nem hajlandó elfogadni.

– Ezek szerint maga előbbre tart a nyomozással, mint ők?

– Nem szállhatok ki. Már alaposan belebonyolódtunk.

– Legyen óvatos, Agatha. A makacssága belesodorja az ilyen dolgokba, de amikor olyan emberekről van szó, akik gyilkolni is képesek, az önfejűsége nem fogja megoltalmazni.

– Az nem – helyeselt Agatha, bár kissé bosszantotta, hogy barátnője nem bízik benne –, de a tudás igen. Az információ mindig a legfőbb oltalmazóm, és arzenálom leghatékonyabb fegyvere. Mindent meg kell tudnom az érintettekről, amit csak lehet. Ezért szeretnék beszélni magával Ulrikáról.

– Értem… Ő is gyanúsított?

– Ulrika és a nővére nyilvánvalóan benne vannak valamilyen módon – végül is Ursula férjét ölték meg. Mit tudna mondani Ulrika exéről?

– Csak néhányszor találkoztunk – felelte lassan elnyújtva Mrs. Bloxby, nyilvánvalóan törte a fejét. – A neve Dennis, Dennis Rayner. Tagja volt a Naturista Egyesületnek. Már majdnem három éve, hogy eltűnt. A nő, akivel odébbállt, szintén naturista volt: Felicity Kemp. Vele soha nem találkoztam. Csak azért emlékszem a nevére, mert volt egy Felicity nevű nénikém.

– Tudomása szerint tartották a kapcsolatot a barátaikkal? Úgy értem, tudja valaki, hová mentek?

– Én úgy tudom, többé senki nem hallott felőlük, de beszélnie kellene a naturista barátaikkal.

– Köszönöm, Margaret, azt fogom tenni.

Agatha aznap este különös gonddal zárkózott be. Amikor egy alkalommal betörtek hozzá, a legjobb zárakat és a legmodernebb riasztórendszert szereltette be. Hirtelen eszébe jutott, hogy James nincs a szomszédban, hogy a segítségére siethessen. Theresára gondolt. Az a szegény nő meg volt győződve róla, hogy a szolgálólányok képesek őt felkutatni, és meg is ölik, ha megtalálják. Lehet, hogy igaza volt. Edward biztosra vette, hogy követik. Tonit lehet, hogy bedrogozták… és Agatha maga is kapott egy fenyegető telefonhívást.

Azon kezdett gondolkodni, hogyan lendíthetné tovább a nyomozást a gyilkosság ügyében, majd emlékeztette magát, hogy Paula titokban beépült a Martinbrook gimnáziumba, Simon pedig a sörfőzdébe. Holnap sok dolga lesz, de azzal igyekezett jobb kedvre hangolódni, mielőtt aludni tért, hogy újra megnézte, mit fog felvenni a vacsorához Giovannival. Egy zöld, spagettipántos, szatén koktélruhát választott, deréktól lefelé bővülő, térd alá érő szoknyarésszel. Az járt a fejében, ez lesz a nyerő… de mire elaludt, már meg is gondolta magát.

Az irodában másnap reggel Patrick, Simon és Helen már várták, amikor Agatha besétált.

– Na mi az? – kérdezte, ahogy végignézett a komor arcokon. – Valami csapda?

– Hallottuk, hogy Toni kórházban van – mondta Simon.

– Ezt meg hol hallottad? – tudakolta Agatha.

– Nyomozók vagyunk – jelentette ki a fiú, és ezúttal nem mosolyodott el.

– Mi történt vele? – érdeklődött aggódó pillantással Helen.

– Volt egy kis autóbalesete – magyarázta Agatha –, és bent tartották éjszakára megfigyelésre. Már beszéltem vele, jól van. Alig várja, hogy kiengedjék. Most pedig sok mindent meg kell beszélnünk, úgyhogy vágjunk is bele. Helen…

– Kávét? – kérdezte Helen. – Azonnal, Mrs. Raisin.

Patrick és Simon beültek Agatha irodájába, ő pedig megnyugtatta őket, hogy Toni jól van, de eltarthat pár napig, amíg teljesen rendbe jön.

– Addig is – jelentette be Agatha – szükségem lesz a segítségetekre a mi kis gyilkossági nyomozásunkban. Először is tájékoztass, Patrick, mi a helyzet a Martinbrook gimnáziumban. Paula hogy szuperál?

– Kezd belerázódni – nyugtatta meg Patrick. – Tegnap este beszéltem vele, és küldött pár sms-t. Kezdi megismerni a lányokat. Vannak köztük barátságosak, mások tartózkodóbbak, de a drogok eddig nem kerültek szóba.

– Időre lesz szükség, amíg befogadják, és a főkolomposok ébersége lanyhulni kezd – jegyezte meg Agatha.

– Természetesen – helyeselt Patrick –, de Paula biztos benne, hogy senki nem tudja, ki ő. Mrs. Carling egyik munkatársnak sem árulta el, és Mrs. Partridge sem mondott semmit Sarahnak, úgyhogy a lány álcája hibátlan. Viszont engem zavar valami, és ez Sarah apja.

– Miért? – kérdezte Simon. – Hetente csak egyszer találkozik a lányával, nem? Nem valószínű, hogy tud a drogról, amit az anyja talált Sarahnál, vagy Pauláról.

– Kicsit aggódom, mit tenne, ha mégis megtudná – dörzsölte az állát Patrick. – Ismerős volt a neve, úgyhogy utánanéztem. Jim Sullivan a fagylaltbizniszben utazik, de van múltja. Valamikor profi bokszoló volt, és mindenki tudta, hogy ezzel vissza is él. Kétszer varrták be testi sértésért.

– Attól félsz, mit művelhet azzal, akiről kiderül, hogy drogot ad el a lányának? – kérdezte Agatha.

– Pontosan – erősítette meg Patrick. – Ha megsejt valamit, és megpróbál önbíráskodni, a mi akciónknak annyi. Mrs. Partridge azt mondja, megeskette Saraht, hogy hallgat az anyagról, ami a birtokában volt, de hogy az apjának mit mond el és mit nem, azt nem tudjuk ellenőrizni.

– Egyelőre tartjuk magunkat a tervhez – jelentette ki Agatha. – Pénteken bemegyek előadást tartani, úgyhogy reménykedjünk, hogy a kis Sarah nem fecseg az apukájának. Simon, mi a helyzet a sörfőzdében?

– Bejártam az egész üzemet – jelentette Simon –, és elég jól átlátom, mit és hogyan csinálnak. Összeírtam egy csomó kérdést, amit az egyes részlegekben fel fogok tenni, amikor ma odamegyek – ebből és ebből mennyit használnak fel egy évben, mennyi ideig tart a folyamat és így tovább –, amiket egy túravezető belefoglalhat az ismertetőjébe. A kérdéseimmel lehetőségem van többször odalátogatni, és még jobban megismerni az embereket.

– Akadt-e eddig bárki, akiről úgy érezted, hogy lophat a cégtől? – firtatta Agatha.

– Nem igazán – felelte Simon. – Úgy tűnik, mindenki imádja a munkáját, még a fickók a szállítmányozási osztályon is, akik csak fel-meg lepakolják a teherautókat. Az egyetlen, aki soha nem örül nekem, Janet, a könyvelési osztály vezetője, és Mr. Brown szerint sincs ott semmi keresnivalóm. Azt mondja, a számlák soha nem kerülnek szóba egy túra során, és akkor nekem miért kellene tudnom, hogyan dolgoznak? Azt hiszem, ő maga sincs teljesen tisztában a vállalkozásnak ezzel az oldalával. A sörfőzés és az üzem vezetése foglalja le. A pénzügyeket Janetre hagyja, bár annyit azért kapiskál, hogy ha eltűnnek dolgok, a leltárnál sem stimmelhetnek a számok.

– Vesd be legendás vonzerődet Janetnél, Simon. Nem tudom elképzelni, hogy csörömpölő sörösüvegekkel a kézitáskájában vagy a kardigánja alá rejtett komlóval sétál ki a kapun, de talán a megfelelő irányba mozdít bennünket, még ha ez nem is áll szándékában.

– Rajta leszek, főnök. Most vissza kell mennem.

Simon kiment, Agatha ekkor Patrickhez fordult.

– Sürgősen tudnom kell, hol tartózkodik Dennis Rayner és Felicity Kemp.

– A gyilkosság gyanúsítottjai?

– Nem, de Dennis valamikor egy Ulrika nevű nőnek volt a férje, és mind a hárman tagjai voltak a Mircesteri Naturista Egyesületnek.

Agatha beszámolt Ulrikáról és a nővéréről, és azt is elmesélte Patricknek, hogy ő és Charles váratlan potyautast kaptak.

– Szóval ez a Theresa azt állította, már korábban is elkövettek ilyesmit? – kérdezte lassan formálva a szavakat Patrick, miközben a jegyzeteit nézegette. – Gondolja, hogy Raynert és Kempet megölték?

– Az sincs kizárva – mondta Agatha. – Úgy tűnik, senki nem hallott felőlük, amióta leléptek.

– Utánanézek pár helyen, és behajtok néhány szívességet – bólintott Patrick. – Ha még életben vannak, megtaláljuk őket.

Ahogy Patrick kiment az irodából, Agatha felhívta telefonon Charlotte Clarkot a Mircesteri Hírmondónál.

A lány rokon lélek volt, és azonnal mellőzte a bájcsevegést.

– Mit szeretne tudni, Mrs. Raisin? – kérdezte.

– Minden létező háttérinformációra szükségem van, ami csak fellelhető a lapnál Antonio Danieliről – hadarta el Agatha.

– Ismerem. A fagylaltos ember, ugye? Kellett csinálnom néhány anyagot jótékonysági ügyekről, amelyekben részt vett. Mi érdekli magát az illetővel kapcsolatban?

– Nem annyira a jótékonysági ügyek, de mindent elolvasok, ami megvan maguknál. Keresek valamit, bármit, ami eltér a szokványostól.

– Utánanézek. Mit gondol, miben sántikál a jó öreg Antonio?

– Cserébe van egy szenzációs hírem. Még nem jelentették be, de mostanra már biztosan megtörtént a hivatalos azonosítás. Antonio a hulla a tóban.

– Azta! – Charlotte mintha most élénkült volna fel először, amióta felvette a telefont. – Egy órán belül küldöm az e-mailt.

Amint Agatha megnyomta a gombot, hogy befejezze a beszélgetést, rögtön megszólalt a telefon. John Glass volt az.

– Hallottam Toniról – mondta. – Jól van?

– Nagyon megijedt, John, de jól van. Mihamarabb szeretnék beszélni magával a történtekről.

– Ma reggel hétkor végeztem a műszakommal, de még mindig itt vagyok, próbálom pótolni a papírmunkát. Egy óra múlva végzek, ha akkor be akar nézni az őrsre.

– Jövök. Köszönöm, John.

Agatha is piszmogott egy ideig a saját papírmunkájával, aztán meglátta a rúzsfoltot a kávéscsészéjén, és kivonult a fürdőszobába, hogy rendbe hozza a sminkjét, mielőtt Johnnal találkozik. Bár más vasakat is tartott a tűzben – közülük a legforróbb az aznapi vacsora volt Giovannival –, de John jóképű pasi volt, és nem fordulhatott elő, hogy eszébe jusson találkozni egy ilyen férfival anélkül, hogy a legjobb formáját hozná.

Keze végigsiklott a derekán, le egészen a csípőjéig, lesimítva a „kis fekete ruhát”, amit viselt. Jobban örült volna egy világos, nyárias színnek egy ilyen napfényes délelőttön, mint ez a mai, de a bőre még egy kicsit túl sápadt volt. Talán, gondolta, és rámosolygott magára a tükörben, többet kellene sétálnia kora reggelenként a kertben! Feltett egy kevés parfümöt – hm, Coco Chanel mondta, hogy „egy nőnek, aki nem visel parfümöt, nincs jövője”? És azt is mondta, hogy mindig legyen rajtad parfüm, ha azt akarod, hogy megcsókoljanak.

– Hát – szólalt meg hangosan, újra mosolyogva –, talán majd később.

Úgy ítélte meg, kész szembenézni a világgal, és bármivel, amit a mircesteri rendőrkapitányság tartogat számára. Visszalépett az irodába a telefonjáért, és meglátta, hogy éppen akkor érkezik az e-mail Charlotte-tól a számítógépére. Állva olvasta el, nehogy újabb gyűrődések keletkezzenek a ruháján. Az e-mail így szólt:



Az Antonióról szóló legtöbb anyag nem túl érdekes. Később azért átküldöm. Ez más. Ez öt évvel ezelőttről való.




Mellékletben érkezett egy újságkivágás fotója. Agatha megnyitotta, és elolvasta a cikket:



FELGYÚJTOTT FAGYLALTOSKOCSIK A BANDAHÁBORÚBAN

Legalább két fagylaltosfurgont támadtak meg, törtek össze és gyújtottak fel területért harcoló rivális csoportok.

Egy, az Antonio’s fagylaltcég vezetőjének tulajdonában levő furgont pénteken ripityára törtek egy kirándulóhelyen, Dembley közelében. A rémült szemtanúk állítják, hogy egy legalább hat férfiból álló banda érkezett egy jelzés nélküli, fehér kisteherautóval. A vevőket szétzavarták, hatalmas kalapácsokkal szétverték a fagylaltoskocsit, aztán leöntötték benzinnel, és meggyújtották. A fagylaltárus kisebb sérülésekkel megúszta.

Hétfőn hasonló incidens történt Ancombe közelében, ahol a „Jim bácsi jégkrémje” tulajdonosának, Jim Sullivannek az egyik furgonját tették tönkre.




Közzétettek egy fotót az égő fagylaltoskocsiról, valamint a rémült tekintetű Antonióról, egy másik kép pedig egy keménykötésű, marcona, rövidre borotvált hajú férfit mutatott: Jim Sullivant.

A cikk a továbbiakban színes összefoglalót közölt a szemtanúk beszámolói alapján, végül idézett néhány megnyugtató szót Wilkes főfelügyelőtől, aki kijelentette, hogy a rendőrség „teljes erővel folytatja a nyomozást”, hogy ezek „elszigetelt incidensek”, és hogy „a bandaháborúról szőtt spekulációk megalapozatlanok és feleslegesek”.

Agatha tudta, hogy ez klasszikus Wilkes-féle duma, majd újra elolvasta Antonio riválisának a nevét: Jim Sullivan. Ez a név kezdett kicsit túl gyakran felbukkanni ahhoz, hogy fel ne keltse a gyanakvását. Lehet, hogy köze van Antonio meggyilkolásához? Ezt is megbeszélheti majd Johnnal.

A mircesteri rendőrkapitányság mindössze néhány perc sétára volt, de errefelé nem magasodtak csodás, régi kőépületek, mint abban az utcában, amely a katedrálisok negyedén keresztül a Raisin Nyomozóirodába vezetett. A rendőrség nagyon is része volt az 1960-as építészeti konjunktúrának, amikor Mircester, mint annyi sok kisebb-nagyobb város szerte az országban, az ingatlanfejlesztők áldozatául esett, akik sokkal inkább a pénzük fialtatásában voltak érdekeltek, mintsem az építészeti örökség megőrzésében. A környék legnagyobb részéhez hasonlóan a kapitányság unalmas, szürke épülete is a korszak beton iránti szerelmének emlékműve volt.

– Helló, Agatha! – üdvözölte mosolyogva John. – Csodásan nézel ki, mint mindig! – Lehajolt, hogy csókkal üdvözölje Agathát, ő pedig odatartotta neki az arcát.

– Te pedig megviseltnek látszol. – Agatha együttérzőnek szánt arcot vágott. – Bizonyára hosszú volt az éjszaka.

– Az volt, de már szabadultam – éjfélre megyek vissza. Mondanám, hogy vacsorázzunk később, de mivel valamikor aludnom is kell, nekem az inkább reggeli volna!

– Ma este nem is tudnék. Várjuk ki, amíg mind a ketten képesek leszünk jól érezni magunkat.

– Jól hangzik. Tehát, mit akarsz elmondani nekem Toniról? Hallottam, hogy elájult a volán mögött – de se ivászat, se drogok. Hogy történt? Beteg az a lány?

– Nem, John, de azt hiszem, mégis valamiféle drog van a dologban, Toni tudtán kívül.

– Nekem azt mondták, nem találtak semmit a szervezetében.

– Lehet, hogy nem volt semmi olyasmi, amit általában keresnek, de akkor is úgy gondolom, hogy bedrogozták.

Agatha beszámolt Theresáról, a lány viszonyáról Antonióval, a szolgálólányokról és arról, hogy Toni herbateát fogyasztott.

– Tényleg azt hiszi, hogy a felesége és annak nővére csinálták ki Antoniót? – John zsebre vágta a kezét, és mélyen elgondolkodva bámult a semmibe. – Ursula Danieli már azonosította a holttestet.

– Megrendültnek látszott?

– Nem annyira, mint mások, de az emberek különféleképpen reagálnak az ilyesmire.

– Kikérdezték?

– Igen, megvolt a szokásos eljárás. Ursulának van alibije nagyjából minden szóba jöhető időszakra, bár nehéz pontosan megállapítani a halál időpontját. Úgy becsülik, talán három nappal ezelőtt ölték meg, valószínűleg vasárnap reggel.

– Pedig múlt csütörtök óta nem volt meg, és Theresának arra a napra szólt vele a repülőjegye.

– Ez sehogy sem stimmel. De ettől még Ursula és a nővére nem lesznek gyilkosok. Ami azt illeti, én inkább Theresára gyanakszom. Lehet, hogy együtt voltak, de Antonio megpróbált véget vetni a viszonynak, ezért összevesztek, és Theresa visszavágott neki.

– Lehet. Nekem úgy tűnt, rettenetesen fél a nővérektől, persze lehetett színjáték is. Talán őt is gyanúsítottként kell kezelnünk.

– Kezelnünk…? Agatha, ezt most ránk kell bíznod…

– Aztán itt van Jim Sullivan – folytatta Agatha. – Ő és Antonio halálos ellenségek voltak egy időben.

– Emlékszem, de évekkel ezelőtt tisztázták a nézeteltéréseiket.

– De az is lehet, hogy mégsem. Ursula elmondta, hogy Antonio meg akarta előzni a konkurenciát. Jim Sullivan a konkurencia.

– Ide figyelj, Agatha, óvakodj Nagy Jimtől. Nagyon aljas tud lenni, és…

– Aha! Ez mindent megmagyaráz! – Wilkes panaszos hangja visszhangzott a lépcsőházban. Az épület bejáratánál állt, kezében a helyi esti újság korai kiadásával.

– Remek! – jegyezte meg Agatha. – Maga az az ember, akinek gyakran el kell magyarázni a dolgokat. Mi az, amit végre megértett? Csak nem azt, hogyan porozzák be a méhecskék a virágokat?

– Már figyelmeztettem magát, Mrs. Raisin, hogy letartóztatom a nyomozás akadályoztatásáért, ha megint beleavatkozik a rendőrség ügyeibe. Erre most látom, hogy a helyi bulvárlapnak már a tudomására jutott a gyilkosság áldozatának személyazonossága, még mielőtt nyilvánosságra hoztam volna az információt! Ez hogy történhetett meg, hm? Maguk ketten fecsegtek a sajtónak? Maga beszélt Agathának Antonio Danieliről, felügyelő?

– Nem, uram, persze, hogy nem. Valójában…

– De maga valahogy megtudta, nem igaz, Mrs. Raisin? És maga közölte a nevet a sajtóval! Most azt szeretném tudni, miért tette? Leesett érte magának némi készpénz? Apró viszonzás, ami mosolyt varázsol az arcára?

– És ha én ezt varázsolom a maga arcára? – Agatha már lendítette is az öklét, hogy behúzzon egyet Wilkesnek, de John gyorsan cselekedett, és elkapta a csuklóját. – Ne merészeljen engem a saját piszkos mércéje szerint megítélni! – üvöltött Wilkesre Agatha, és rázta szabad öklét. – Engem nem érdekel a pénz, engem az igazság kiderítése érdekel! Maga akkor sem ismerné fel az igazságot, ha ott billegne az orra előtt!

– Látta ezt, felügyelő? – hördült fel Wilkes. – Ez a nő bántalmazni próbált engem! Megtámadni egy rendőrtisztet súlyos vétség! Azonnal letartóztatni!

– Magát kellene letartóztatni! – vicsorgott Agatha. – De a fafejűség sajnos nem bűncselekmény!

– Szerintem mind a ketten nyugodjanak meg – szólalt meg John közéjük lépve. – Uram, Mrs. Raisin talán jó nyomon jár, és segíthet nekünk gyorsan megoldani ezt a gyilkossági ügyet. Ez egész biztosan segítene javítani az ön havi bűnügyi statisztikáját.

– Bűnügyi statisztika… – Agatha figyelte, ahogy Wilkes arca megrándul, egyetlen jeleként annak, hogy működik valamennyire az agya. – Rendben van, de tartjuk magunkat a feltételezéshez, hogy itt egy balul végződött rablótámadás történt. A megtalált férfinál nem volt pénztárca, arany Rolex órája és az ékszerei, amelyeket mindig hordott, szintén eltűntek.

– Ó, te jóságos ég – sóhajtott Agatha, erősen igyekezve féken tartani indulatait. – Ez nem rablás volt. Nézze meg az eltűnésének idejét. Nézze meg a bizonyítékokat.

– Bizonyítékok? Miféle bizonyítékról beszél? – méregette Wilkes gyanakodva Agathát. – Ha megtudom, hogy egy gyilkossági ügy fontos bizonyítékát visszatartotta…

– Uram, engedje meg, hogy én foglalkozzam Mrs. Raisinnel – ajánlotta John. – Így elkerülhetjük a… személyiségek összeütközését.

– Nincs semmiféle összeütközés – jelentette ki Agatha hűvös mosollyal. – Neki nincs személyisége, amivel összeütközhetnék.

– Maga foglalkozik vele, Glass felügyelő – mordult fel Wilkes. – Nekem erre nincs időm. Csak gondoskodjon róla, hogy ne kerüljön a szemem elé.

Wilkes peckesen elindult felfelé a lépcsőn, mire John halkan odaszólt Agathának:

– Lazítsunk egy kicsit, hogy lehiggadjunk – javasolta. – Most már szerintem is négy potenciális gyanúsítottunk lehet: Ulrika és Ursula, Theresa és Nagy Jim Sullivan.

– Nem vagyok egészen biztos benne, hogy Theresa is gyanúsított – felelte Agatha. – Nekem nem tűnt gyilkosnak.

– Tiszteletben tartom az ösztöneidet – mondta John, és megdörzsölte a szemét –, de nyitottnak kell maradnunk. Most már tényleg fáradt vagyok, Agatha. Megbeszélhetnénk ezt később?

– Igen, az jó lesz – egyezett bele Agatha. – Ha Wilkes arra kényszerít benneteket, hogy állítsátok össze és nyomozzátok le az ismert tolvajok hosszú listáját, akkor én is nyugodtan csinálhatom a magam dolgát.

Agatha visszafelé tartott az irodájába, amikor egy immár ismerős figura lépett oda hozzá. Jasper Crane üdvözölte vidáman.

– Jó napot, Agatha! Újra találkozunk!

– Jasper! – kiáltott fel Agatha, és gondolatai elterelődtek Wilkesről meg arról, hogy mennyire imádta volna bevinni azt a balegyenest. – Micsoda meglepetés!

– Nem kéne, hogy az legyen – mosolygott barátságosan a férfi. – Elvégre az irodáink egy utcányira vannak egymástól.

– Szóval… indul kávézni és szendvicset enni?

– Nem, ma nem. Ami azt illeti, Antonióhoz megyek, a fagylaltozóba. Hallotta, hogy szegény Antonio volt az, akit kihúztak a tóból?

– Hallottam. Miért megy oda? Azt hittem, Ursula mára bezárja az irodát.

– Bezárta, de erősködött, hogy ugorjak be egy kis tutti-fruttiért. Antonio és Ursula évek óta a barátaim. Én vagyok a cég könyvelője. Ursula tudja, hogy gyakorlatilag függővé váltam a tutti-fruttijuktól, és félretett nekem egy adagot. Kísérjen el! Nem lesz ott senki, úgyhogy meg tudom mutatni a helyet.

– Nos, én… – Agatha elgondolkodott. Nem szerette az ilyen váratlan programokat. Nem szerette, ha nem maga kontrollálhat mindent. Aztán a fejében megszólalt James hangja, amint azt mondja: „Légy már egy kicsit spontánabb, az isten szerelmére”, és bólintott. – Igen, az nagyszerű volna.

Megkeresték Jasper kocsiját az irodája mögötti parkolóban, és Antonio fagylaltozójához hajtottak. Útközben a rettenetes tragédiáról beszéltek, Jasper megvallotta, mennyire lesújtotta a gyilkosság. Az épület mellett leparkoltak, és ahogy Agatha Charlesszal tette korábban, a bejárathoz sétáltak. Jasper elővett egy kulcscsomót. Ekkor látták meg az épület előtt parkoló nagy fekete Mercedest. Jasper kulcsaira nem volt szükség – a bejárati ajtó nyitva állt.

A recepciónál szemben találták magukat Ursula Danielivel, aki állva beszélgetett egy borostára nyírt hajú emberrel.

– Mrs. Raisin – szólította meg Ursula. – Ma nem számítottunk vendégekre. Hadd mutassam be régi barátunkat, Jim Sullivant.

Hetedik fejezet

Jasper Crane kezet nyújtott Jim Sullivannek, bemutatkozott, és bemutatta Agathát is. Crane keze eltűnt Sullivan hatalmas mancsában. Jim valami üdvözletfélét mormogott, aztán egyenesen Agathára bámult, hideg zöld szemével vizsgálgatta sűrű szemöldöke takarásából. Agatha bevetette professzionális mosolyát.

– Örülök, hogy megismerhetem, Mr. Sullivan – üdvözölte nyájasan. A férfi nem nyújtott kezet, de válaszként lassan bólintott. – Sajnálattal hallottam a férjéről, Mrs. Danieli. Bizonyára le van sújtva.

– Kibírom – motyogta halkan Ursula, aztán megismételte: – Kibírom…

– Azt hittem, mára bezárja az irodát – fordult Jasper Ursulához. – Hiszen rémes sokk érte. Magával kellene törődnie.

– Fontosabb az üzlettel törődni – jegyezte meg érdes, mély hangon Sullivan.

– Nagyon kedves magától, Jasper – folytatta Ursula –, de tudtam, hogy bejön a tutti-fruttijáért. Mrs. Raisinre persze nem számítottam.

– Az irodám mellett futottam össze Agathával – magyarázta Jasper. – Mivel úgy volt, hogy maga ma zárva tart, felajánlottam neki, hogy megmutatom az üzemmenetet.

– Érdekli önt a fagylalt, Mrs. Raisin? – fordult Agathához Ursula.

Agatha a nyomát sem látta a gyásznak Ursulán, nem ült ki arcára az elkeseredett özvegyek bánata, csak valamilyen zavarodott, kísérteties tekintet, amit Agatha már korábban is észrevett rajta.

– Ugyan kit ne érdekelne? – felelte vidáman Agatha. – Imádom a fagylaltot. Ezért örültem, hogy eljöhetek, és láthatom, hogyan készül.

– Nyugodtan nézzen csak körül Jasperrel – egyezett be Ursula –, de előbb beszélnem kell vele. Jasper, át akarom nézni az elmúlt öt év könyvelését.

– Ma? Biztos benne? – aggodalmaskodott Jasper, de Ursula egy legyintéssel elhárította az együttérzést.

– Mr. Sullivannek igaza van – mondta. – Fontos az üzlettel foglalkozni. Jöjjön az irodámba, Jasper, és mutassa meg, hogyan kell kinyomtatni a számítógépből, amire szükségem van.

Agatha egyedül maradt a recepcióspultnál Sullivannel, de néhány másodperc után nem tudta tovább elviselni a kínos csendet.

– Furcsának tűnik üzleti ügyekkel foglalkozni egy ilyen napon – jegyezte meg. – Úgy értem, szegény asszony most tudta meg, hogy a férjét meggyilkolták.

Sullivan egyenesen Agatha szemébe nézett, és rezzenéstelenül bámulta.

– Ebben a szakmában gyorsan kell cselekedni – jelentette ki. – Nincs értelme halogatni. Ursula tudja ezt. Az öreg Antonio már olyan hideg, mint egy hóember hátsója, Ursulának viszont továbbra is gondoskodnia kell magáról.

– Öt évre visszamenőleg átnézi a könyvelést – jegyezte meg Agatha. – Ez azt jelenti, hogy maga esetleg megvásárolná a vállalkozást?

Gonosz mosoly tolta kétfelé Sullivan húsos orcáit, közben hatalmas, ökölbe szorított kezét a mellkasa és Agatha arca közé emelte.

– Ne üsse az orrát az ügyeinkbe – mondta, és Agatha megdermedt. Pontosan ezt a kifejezést használva fenyegette meg az eltorzított hang a telefonban. Agatha hátralépett, arcából kiszaladt a vér. Sullivan élvezettel figyelte a hatást, de leengedte az öklét, amikor hallotta, hogy Jasper visszajön.

– Rendben – mondta Jasper –, elindítottam a dokumentumok és táblázatok kinyomtatását. Ursula kávét készített önnek az irodájában, Mr. Sullivan, magát pedig körbevezethetem, Agatha.

– Igen – rebegte Agatha, és képtelen volt levenni a szemét Sullivanről. – Az jó lesz.

Jasper először a konyhába vitte, amely a rozsdamentes acél csillogó szentélye volt, makulátlan munkalapokkal, magas tárolószekrényekkel és hűtőkkel, valamint hatalmas fagylaltkeverő gépekkel. Legalább annyira tűnt üzemi gyártósornak, mint konyhának.

– Ezekkel valójában a különleges ízeket állítják elő, amelyeket a cég kereskedelmi ügyfeleknek szállít, éttermeknek és szállodáknak. A furgonok Antonio specialitásait árusítják, és egyben saját lágy fagylaltot állítanak elő folyékony keverékből a fedélzeten.

Agatha csak fél füllel hallgatta Jaspert. Agya lázasan latolgatta az összes új lehetőséget, amelyet Sullivan és a nővérek kapcsolata vetett fel. Nyilvánvaló, hogy Sullivan át akarja venni a vállalkozást, de együttműködtek Antonio meggyilkolásában is? Ha tőle jött az a bizonyos telefonhívás, akkor bizonyára így volt – vagy mégsem?

– Itt van egy kis irodai konyha – magyarázta Jasper, ahogy a folyosón tovább vezette Agathát. – A tutti-fruttimnak itt kell lennie a mélyhűtőben, muszáj megkóstolnia.

Az üzemi konyha után az irodai teakonyha meglehetős csalódást okozott. Nem volt nagyobb, mint ahogy Agatha egy apró lakás konyháját elképzelte. Jasper kivett két kanalat az egyik fiókból, és egy doboz fagylaltot a hűtőből. Lepattintotta a tetejét, majd átnyújtott egy kanalat Agathának.

Bár a mélyhűtőből került elő, a fagylalt elég lágy volt ahhoz, hogy Agatha bele tudja mélyeszteni a kanalát, és amikor végighúzta a rózsaszín felületen, friss gyümölcsökkel vegyített, színes, kandírozott gyümölcsdarabkák sora tűnt elő.

– Isteni! – lelkendezett Agatha. A gyilkossággal kapcsolatos minden gondolatot elűzött a fejéből a fagylaltnak az ízlelőbimbóira gyakorolt hatása.

– Különféle friss gyümölcsöket tesznek bele, attól függően, mikor van szezonjuk – válaszolta Jasper, és megnyalta a szája szélét. – Ezért mindig kicsit más, és nagyon különleges. A legfantasztikusabb változat csilipaprikával készül.

– Fagylalt csípős csilivel? – ámult el Agatha.

– Igen, elnevezték ördög gyönyörének. A történet úgy szól, hogy a huszadik század elején egy Bandoni nevű család élt egy kis olasz faluban. Fagylaltkészítők voltak, ahogy sok más család a környéken, és egyszer egy évben mindannyian összejöttek az Ördög Hídja nevű helyen. Recepteket cseréltek, megkóstolták egymás fagylaltját. A Bandoni család készített egy csilipaprikával ízesített fagylaltot.

A fiatal férfiak azon versengtek a lányok előtt, ki tud többet megenni Bandoniék különleges csípős fagylaltjából anélkül, hogy izzadni kezdene. Akik nem bírták a gyűrődést, a végén beugrottak a hídról a vízbe, hogy lehűtsék magukat.

Az Antonio-féle ördög gyönyöre egyszerűen fantasztikus. Majd szólok, ha legközelebb legyártanak egy adagot. Ha szereti a fűszeres ételeket, imádni fogja.

Jasper visszatette a fagylaltot a fagyasztóba, elöblítette a kanalakat, és kikísérte Agathát az udvarra, ahol egy egész flotta Antonio’s logóval ellátott fagylaltosfurgon parkolt rendezett sorokban.

– Ezen az udvaron általában egy tucat kocsi parkol – magyarázta Jasper –, de van a közelben egy másik udvar is, ahol van belőlük még ugyanennyi. Bár nem szeretnék olyan benyomást kelteni, hogy csak a pénzügyeken jár az eszem, de amikor egy furgon jó helyen parkol le egy-egy városban – egy népszerű turistalátványosság közelében – több mint ötezer fontot forgalmaz egy nap alatt.

– Az rengeteg pénz – jegyezte meg Agatha, elvégezve a fejszámolást. – Ha öt napot dolgoznak egy héten, az százezernél is több lehet havonta, egyetlen furgonból.

– Csakhogy hetente hét napot dolgoznak – hívta fel a figyelmét Jasper. – A mai nap nyilván kivétel. A furgonok kegyeletből maradtak itt. Nem volna illendő, ha rázendítenének a csilingelő harangjátékra, amikor most derült ki, hogy az ember, akinek a neve az oldalukon díszeleg… hát, tudja.

– Ez akkor is hatalmas üzlet – tűnődött Agatha –, ezért akar Sullivan gyorsan lépni, és újra beindítani a pénzmozgást.

– Hát igen – felelte Jasper, kissé zavarban. – Megköszönném, ha nem verné nagydobra, hogy Sullivan ma itt járt. Üzleti szempontból érzékeny a dolog, és…

– Értem. Ott mi van? – Agatha egy nagy melléképületre mutatott az udvar egyik sarkában.

– Azok a fagyasztók – magyarázta Jasper. – Mindegyik akkora, mint egy kisebb szoba. Az egyikben az italokat hűtik, a másikban a mélyhűtött árukat tartják. A furgonok mind dízellel működnek, de nem járathatjuk a motorokat egész éjjel, hogy a megmaradt árut hidegen tartsák. Van olyan kocsi, amelyiknél rá lehet kapcsolni a fedélzeti fagyasztókat a hálózatra, de a mirelit árut legtöbbször átviszik a nagy mélyhűtőkbe.

– Nem tiltották be sok helyen, hogy a furgonok dízelmotorral működjenek, és füstöt okádjanak ott, ahol gyerekek állnak sorba?

– De igen, és fokozatosan át is alakítják a kocsikat, hogy a hűtőiket akkumulátor működtesse. A nem túl távoli jövőben mindegyik elektromos lesz – vége a dízelnek.

Jasper magához vette a fagylaltját a kis konyhában, otthagyták az irodában a beszélgetésbe merült Ursulát és Sullivant, aztán visszaautóztak a városba. Agatha udvarias csevegéssel próbálkozott, úgy téve, mintha továbbra is érdekelné a Naturista Egyesület, nehogy Jasper rájöjjön, hogy sokkal sötétebb gondolatokat forgat a fejében. Beszélnie kellett valakivel erről a Sullivanről, és imádkozott magában, hogy Patrick az irodában legyen, amikor visszaér. Agatha hallotta, hogy Jasper udvarias kérdést tesz fel, ő pedig dünnyögött valami választ.

– Nagyszerű! – lelkesedett Jasper, és megállt Agatha irodája előtt. – El sem tudom mondani, mennyire el vagyok ragadtatva.

– Elragadtatva? – bámult rá Agatha kíváncsian, visszatérve a jelenvalóságba.

– Igen, boldog vagyok, hogy megpróbálja. Nem fogja megbánni, ígérem. Vasárnap délután elmegyek magáért, és bemutatom néhány másik tagnak.

– Tagnak… – visszhangozta Agatha, miközben úgy kondult meg fejében a felismerés, mint a Szent Júdás harangja vasárnap reggel. – A Naturista Egyesületben?

– Ne aggódjon ennyire, Agatha. Tonit és Edwardot már ismeri – meg persze engem. Úszkálhat, pihenhet a napon egy gin-tonickal.

– Persze! – helyeselt Agatha a kocsiból kikecmeregve. – Gin-tonic. Csodálatos. Viszlát vasárnap…

Mi az ördögbe keveredtem? – korholta magát, miközben felfelé cammogott a lépcsőn az irodájába. Úgy volt, hogy Tonié a meztelen szerep, nem az enyém! Nagy levegőt vett, és azt motyogta:

– Dupla gin-tonic lesz abból!

– Mondott valamit, Mrs. Raisin? – kérdezte Helen. – Te jó ég, maga falfehér. Nem evett semmit, igaz? Kiszaladok, és hozok egy szendvicset.

Agatha megköszönte, majd alighogy leült az asztalához, bejött Patrick.

– Nem megyek semmire Rayner és Kemp felkutatásánál – ráncolta a homlokát gondterhelten. – Maga is tudja, hogy ebben az országban a legtöbb embert meg lehet találni, ha egyszerűen fellapozzuk a telefonkönyvet vagy annak elektronikus megfelelőjét. Találtam három Dennis Raynert, két Felicity Kempet, de egyik sem a mi párosunk.

– Nem mindenki szerepel a telefonkönyvben – jegyezte meg Agatha. – Gondoskodnak róla, hogy ne jelenjen meg a nevük, különösen azok, akik zűrös házasságot hagytak maguk után.

– Ez igaz, de beszéltem pár kontaktommal, és megkértem őket, nem hivatalosan nézzenek utánuk a társadalombiztosításnál, az adóhivatalnál és több más helyen. Így sincs semmi. Mintha nem is léteznének.

– Meg is változtathatták a nevüket.

– Azt hivatalosan kellett volna megtenniük, és akkor mégis lenne valami nyom, amin elindulhatnánk. Ebben az országban csak valamilyen állami tanúvédelmi program keretében tűnhetnek el így.

– És mi van, ha külföldre mentek?

– Az lehetséges, de nem tudjuk ellenőrizni, ha útlevéllel hagyták el az országot. A rendőrség meg tudná tenni, de ezt már egyik kapcsolatom sem tehetné meg anélkül, hogy magára ne vonná a figyelmet.

– Szóval vagy külföldre menekültek, vagy…

– Vagy halottak – fejezte be Patrick komoran.

– Nagy Jim Sullivan megint felbukkant. John figyelmeztetett, tartsam magam távol tőle – azt mondta, gonosz egy fickó –, aztán összefutottam vele Antonio irodájában. Úgy tűnik, Ursula Danieli azt tervezi, hogy neki adja el a vállalkozást.

– Nem vesztegették az időt, igaz? Ursula még csak most tudta meg, hogy élete párját meggyilkolták.

– Vagy már tudta – latolgatta Agatha, miközben hátradőlt és összefonta a karját –, mert ő ölte meg.

– Megnehezítené a dolgunkat a Martinbrookban, ha Sullivan is benne lenne a gyilkosságban – felelte Patrick, a lehetséges következményeket mérlegelve. – Ha vádat emelnek ellene, a sajtó kutatni fogja a hátterét. Fotókat keresnek a családjáról, különösen a lányáról abban a menő iskolában, és megszállják a Martinbrookot. Ez minden drogszállítót elriaszt majd, és meghiúsítja a nyomozásunkat.

– Hát, ez ellen nem sokat tehetünk – sajnálkozott Agatha –, de valamit biztosan lépni fogok Sullivan ügyében. Megfenyegetett, talán kétszer is, és én gondoskodom róla, hogy ezt egész hátralevő életében bánja!

Agatha felfalta a csirkesalátás szendvicset, amit Helen hozott neki, közben az interneten szörfölt Nagy Jim Sullivan profi bokszolói múltja után kutatva. Több beszámolót is talált, de egyikben sem nyilatkoztak hízelgően Sullivanről. Úgy tűnt, nem tartozott a legjobb ökölvívók közé, de szívesen hencegett, hogy eltöltött néhány rövid évet a ringben, ahol inkább erővel, agresszióval és kegyetlenséggel maradt a felszínen, mint ügyességgel vagy tehetséggel.

Miután arra a következtetésre jutott, hogy Sullivan igazi gengszter, Agatha elgondolkodott azon, vajon Sarah anyja miért ment hozzá feleségül. Felhívta Mrs. Partridge-t, hogy többet megtudjon. Ahogy végeztek a bájcsevejjel, Agatha közölte, hogy ma megismerte a nő volt férjét.

– Ursula Danielivel tárgyalt, aki csak ma reggel tudta meg, hogy a férjét megölték – magyarázta Agatha, ismét figyelmen kívül hagyva Jasper kérését, hogy erről ne beszéljen senkinek. – Nekem ez az egész egy kicsit gusztustalannak és abszurdnak tűnik.

– Az Jimet egy cseppet sem zavarja – jelentette ki Mrs. Partridge. – Olyan, mint egy úthenger: semmire és senkire nincs tekintettel.

– Hogyan ismerkedett meg vele?

– Úgy érti, hogy mehettem hozzá egy ilyen szemét alakhoz, mint ő?

– Nem egészen így akartam fogalmazni…

– Nem volt mindig ilyen. Együtt nőttünk fel, Mrs. Raisin. Ugyanazon a lakótelepen nevelkedtünk. Egy bandába tartoztunk.

– Nem is gondoltam volna, hogy…

– Tudom, mire gondol, Mrs. Raisin. Nem tudja elhinni, hogy egy lakótelepi lány egy olyan előkelő gimnáziumban köthet ki, mint a Martinbrook. Nos, az én esetem sem sokban különbözik egy olyan lányétól, aki egy sokemeletes lakótelepi épületben nevelkedett Birminghamben, aztán saját PR-céget alapított Londonban, nem igaz?

Agathának egy pillanatra elakadt a lélegzete. Mrs. Partridge nagyon pontos leírást adott a hátteréről.

– Szóval, ön hogy került a Martinbrookba? – kérdezte.

– Amikor apám elhagyott minket, a nagybátyámnak megesett rajtam a szíve, és fizette a tandíjamat. Imádtam ott lenni – más világ volt, mint amiben felnőttem. Önnel ellentétben azonban én nem tudtam magam mögött hagyni a régi életemet. Folyton visszasodródtam, aztán amikor Jim kezdett nevet szerezni magának mint bokszoló, egy ideig minden álomszépnek tűnt.

Mire észhez tértem, és rájöttem, hogy egy nőcsábásszal van dolgom, már házasok voltunk, és megszületett Sarah, akiről gondoskodnom kellett. Elhagytam Jimet, munkát szereztem magamnak, végül saját vállalkozásba kezdtem.

– Köszönöm, hogy ilyen őszinte – mondta Agatha. – Kíváncsi voltam, kivel állok szemben, amennyiben Jim valaha megtudná, mi a helyzet a Martinbrookban.

– Nagyon okos, Mrs. Raisin – gratulált Mrs. Partridge. – Így kell ezt csinálni, nem igaz? Nekünk, nőknek, a lehető legtöbbet meg kell tudnunk mindenkiről, akivel dolgunk akad. Így nem követünk el ostoba hibákat. Ezért nem sajnáltam rá az időt, hogy informálódjak magáról.

– Az ön helyében én is ugyanezt tettem volna. Ha az ember maga fizeti a számlát, tudni akarja, mire adja ki a pénzét – értett egyet vele Agatha. – Sok közös van bennünk, Mrs. Partridge.

– Kérem, szólítson Kathleennek. Szerintem nyugodtan eltekinthetünk az összes kínos formalitástól.

– Nagyszerű, Kathleen, engem pedig szólíts Agathának.

Agatha örömmel nyugtázta, hogy Mrs. Partridge, neki most már Kathleen, olyan nő, akivel jól megértetheti magát, és mire befejezték a beszélgetést, megállapodtak, hogy ha megoldódik a Martinbrook-ügy, találkoznak, és megisznak együtt egy üveg bort. Érdekes este lesz, gondolta Agatha.

Beszélt Tonival, aki már kijött a kórházból, és otthon küzdött az online kérdőívek tömkelegének töltögetésével, hogy elintéződjön a kocsija biztosítása. A hangjából kicsengő frusztráció meggyőzte Agathát, engedje meg Toninak, hogy másnap reggel visszamenjen dolgozni.

Ezután Simont hívta. Simon nem jutott előbbre Janettel a Watermill Sörfőzde könyvelési osztályán, de azt állította, hogy van egy terve még aznapra. Megbeszélésre kellett rohannia, még mielőtt Agatha kiszedhette volna belőle, pontosan mire gondol.

Neki is megvolt már a maga programja estére, természetesen, és az irodából távozóban kizárólag a Royal Oak csodás ételeiről és a csodás Giovanniról ábrándozott, aki ott fogja várni.

Agatha szerette azt hinni, hogy hadvezéri precizitással készül fel egy-egy esti randevúra, a jól bevált rutint alkalmazva, azonban a tervei valahogy mégsem egészen úgy sültek el, ahogy kigondolta. Meggyőzte magát, hogy minden nőnek előjoga késni egy kicsit. Ha pont időben érkezne a találkozóra, már túlbuzgónak látszana.

Kezdte azzal, hogy hosszan elidőzött a zuhany alatt, kiélvezte a citrusos tusfürdő illatát, majd kényelmesen megmosta a haját. Ez felidézett benne egy évekkel korábbi nyaralást az olasz Amalfi-tengerparton, ahol egy citromligetben sétált kéz a kézben egy csábos positanói restaurátorral. Jóképű férfi volt, de Giovanninak a nyomába sem szegődhetne.

Ezután törölközőbe bugyolálta a haját, és alaposan megvizsgálta a lábát, mielőtt kiment a fürdőszobából. Mindig azt gondolta, a lába a legvonzóbb testrésze – hosszú, mégis formás –, és szerencsére a legkitartóbb szemrevételezéssel sem talált rajta visszataszító szőrszálakat vagy borotválás után visszamaradt sörtét.

Gondosan megszárította és befésülte a haját a szokásos sima, fényes bubifrizurára, aztán megnézte magát az öltözőasztal tükrében. Sokszor mondták, hogy nyugodtan letagadhatna legalább tíz évet. Boswell és Hodge a hálószoba padlóján lustálkodtak, és minden mozdulatát figyelték.

– Tíz évet? – kérdezte tőlük Agatha, és a választ meg sem várva a sminkkészletéért nyúlt. – Legyen inkább tizenöt, egy leheletnyi varázslattal…

Amikor az ékszereit is felvette, az órájára nézett, és rájött, hogy most már nagyon kevés ideje maradt. Úgy ítélte meg, hogy a zöld szaténruha, amit korábban kiszemelt, tényleg jó választás, nem utolsósorban azért, mert fel tud venni hozzá egy pár bőrszandált, amelynek elég magas a sarka, hogy a legelőnyösebb formában mutassa a lábát. Miután kiválasztotta a megfelelő ridikült, belenézett a tükörbe, indulásra késznek nyilvánította magát, végül a macskákhoz fordult.

– Ne várjatok meg, fiúk. Nem azért bajlódtam ennyit, hogy korán hazajöjjek.

Agatha majdnem biztos volt benne, hogy a tizennyolcadik században fogadónak készült Royal Oakot is tradicionális, sárga cotswoldsi kőből építették. Bizonytalansága abból fakadt, hogy az épület homlokzatát teljesen beborította az élénkzöld repkény, ami csak a főbejárat és az ablakok körül volt trimmelve, pont olyan precízen, mint Jasper Crane szakálla.

Agatha a bejárat közelében parkolt le, és besétált a recepcióhoz, ahol az épület régi részét a korától megsötétedett tölgyfa lépcsősor és falburkolat uralta. A szépen kifényesített fa meleg volt és barátságos, és olyan lágynak tetszett, hogy Agatha úgy érezte, bele tudná mélyeszteni az ujjait, ha hozzá merne érni.

A recepciósnál Giovanni után érdeklődött, aki másodpercekkel később meg is jelent krémszínű lenvászon öltönyében. A legtöbb férfi, aki lenvászon öltözékkel próbálkozik, egykettőre úgy néz ki, mint egy gyűrött zsebkendő, de Giovannit az eleganciája átsegítette a problémán, sőt az a néhány ránc a zakója ujján meg a nadrágján, hátul a térdhajlatánál, inkább magabiztos megjelenést kölcsönözött neki.

– Agatha, fantasztikusan néz ki! – üdvözölte kitárt karral partnerét, és finoman átölelte, mindkét orcájára gyengéd csókot lehelve. – Menjünk ki a teraszra. Ihatunk egy koktélt vacsora előtt.

– Köszönöm, Giovanni! – mosolygott Agatha, és hagyta, hogy a férfi kézen fogva végigvezesse a fényűzően bútorozott előcsarnokon a hotel hátsó része felé. – A koktél remekül hangzik.

Asztaluk a patakig húzódó buja pázsitra nézett; Agatha tudta, hogy a kis vízfolyás egészen Mircesterig kanyarog. Ültek, koktélt iszogattak és társalogtak. Amikor estefelé hűvösödni kezdett, átmentek a csupa üveg étterembe, és vacsorát rendeltek. Agatha egy sajtfelfújt és bélszín mellett döntött, Giovanni előételnek kacsasültsalátát kért, második fogásnak homárt metélttésztával.

– Engedje meg, hogy a bort én rendeljem meg, Agatha – kérte Giovanni. – Van egy Barolójuk La Morrából, ami tökéletes. Természetesen mindent én állok, másról szó sem lehet.

– Maga igazán nagyvonalú – olvadozott Agatha. A Royal Oakban utoljára Charlesszal evett, aki akkor éppen le volt égve, és a tárcáját „véletlenül” Barfield House-ban felejtette. – Úgy volt, hogy mesél nekem a Parasztbecsületről.

– Ó, Mascagni mesterműve – mosolyodott el Giovanni, szemmel láthatóan felvillanyozva a témától. – Lenyűgöző történet szerelemről, szenvedélyről, féltékenységről, sőt… szexről.

– Ha még gyilkosság is van benne, akkor a kedvenc történetem lesz – kacagott Agatha.

– Akkor ez nagyon is magának való sztori, Agatha. Tudnia kell, hogy egy kis szicíliai faluban játszódik úgy kétszáz évvel ezelőtt. A történet a verismo hagyományát követi, így Mascagni a való életről, hétköznapi emberekről szóló zenét komponálhatott.

– Kicsit olyan, mint egy szappanopera a tévében? – érdeklődött Agatha.

– Ha maga mondja – nevetett Giovanni –, de én nem sokat láttam a maga szappanoperáiból. Ha van bennük dráma és szenvedély, akkor meglehet.

– Azt hiszem, némelyikben van – mosolygott Agatha.

– Akkor jó. – Giovanni összecsapta a tenyerét, mintha ismét hadrendbe akarná állítani a gondolatait. Miközben megérkeztek az előételek, befejezte a történetet. – Szóval, egy fiatalember a faluból, Turiddu, bevonul katonának, aztán egy nap hazatér a háborúból, és megtudja, hogy a menyasszonya, Lola máshoz ment feleségül, egy Alfio nevű fuvaroshoz. Turiddu kétségbeesik, és elhatározza, hogy visszahódítja imádott Loláját. Féltékennyé akarja tenni, ezért elcsábít egy másik lányt a faluból, Santuzzát, és Lola nem tudja elviselni a gondolatot, hogy Turiddu a másik nőé lesz. A férje tudta nélkül viszonyt kezd Turidduval.

– Hát ez eddig nagyon úgy hangzik, mint egy szappanopera – mosolyodott el Agatha, és kortyolt egyet a borból –, és igaza van, a Barolo tényleg csodás.

– Természetesen – helyeselt Giovanni –, és a bornak is szerepe van a sztoriban. Santuzza, aki odaadta magát Turiddunak, sejti, hogy a férfi Lolával is találkozgat, bemegy Turiddu anyja, Lucia kocsmájába. Megkérdezi, Turiddu otthon van-e, és Lucia megmondja neki, hogy elment a másik faluba borért. Santuzza tudja, hogy ez nem igaz, és közli, hogy Turiddut itt látták a faluban.

Aztán megjelenik Alfio a kocsijával, és gyönyörű feleségéről, Loláról énekel. A legjobb bort akarja megvenni Luciától – Szicíliában vagyunk, úgyhogy nem lehetett olyan jó, mint a Barolo, természetesen. Lucia megmondja, hogy elfogyott a bor, Turiddu elment utánpótlásért, de Alfio kijelenti, hogy korábban a háza közelében látta Turiddut. Lucia mondani akar valamit, de Santuzza int neki, hogy hallgasson.

Húsvét van, a falusiak mind a templomba tódulnak, csak Lucia és Santuzza maradnak kívül. Lucia megkérdezi Santuzzától, miért hallgattatta el. Santuzza elárulja Luciának, hogy a fia szeretője lett, Turiddu azonban Lola után jár. Santuzza szégyenében nem megy be a templomba, de megkéri Luciát, imádkozzon érte.

Megérkezik Turiddu, és Santuzza könyörög neki, hagyja el Lolát, és menjen vissza hozzá. Térdre esik, és a karjába kapaszkodva kérleli a férfit, ám ekkor megjelenik Lola. Kigúnyolja Santuzzát, és besétál a templomba. Turiddu kiszabadítja magát Santuzza szorításából, a földre löki a lányt, és követi Lolát a templomba.

Ekkor visszatér Alfio, Lolát keresi, mire Santuzza a tudomására hozza Lola és Turiddu viszonyát. Alfio bosszút esküszik; Santuzza azonnal megbánja, hogy elszólta magát, és könyörög Alfiónak, ne bántsa Turiddut.

Turiddu később együtt iszik és énekel a kocsmában Lolával és a barátaival. Borral kínálja Alfiót, de ő nem hajlandó elfogadni. Szó szót követ, és Alfio késpárbajra hívja ki Turiddut. A tradíció szerint megölelik egymást, így jelezve, hogy a kihívást elfogadták, de közben Turiddu megharapja Alfio fülét, amely vérzik, és ez csak egyetlen dolgot jelenthet: életre-halálra fognak küzdeni.

Mielőtt elindul, hogy összemérje erejét Alfióval, Turiddu megkéri az anyját, vigyázzon Santuzzára, ha ő nem térne vissza. Lucia kétségbeesetten járkál a téren, aztán megérkezik Santuzza. Megölelik egymást, és együtt sírnak.

Ekkor mind a ketten kiáltást hallanak a távolból – egy női hang azt sikoltja, hogy megölték Turiddut.

– Micsoda történet! – jegyezte meg Agatha.

– Igen, de a történet nem sokat ér a zene nélkül, Agatha. – Giovanni keze és karja, amely egy pillanatig sem pihent, amíg elbeszélte a szicíliai tragédiát, két oldalt felemelkedett, aztán lehullott, mintha kimerült volna. – El kell jönnie az előadásra. Akkor meg fogja érteni.

– Miért volt olyan ideges az a két nő, akikkel a Szent Júdásban beszélt?

– Mind a ketten Santuzzát akarják eljátszani – sóhajtott Giovanni –, de ez egy szoprán szerep.

– És egy szopránnak a magas hangokat is ki kell tudnia énekelni – jegyezte meg Agatha. Járt néhányszor az operában Londonban, a Covent Gardenben ügyfelekkel, amikor saját PR-ügynökséget vezetett, és mindig lenyűgözték a szopránok. Egy kicsit bosszantotta, hogy minden olaszul van, de mivel mindenki más ismerte a történet minden részletét, ő hátradőlt, megpróbálta élvezni a muzsikát, és nem árulta el, hogy fogalma sincs, mi folyik a színpadon.

– Pontosan – helyeselt Giovanni. – Valamelyikük eljátszhatja Lolát, ami mezzoszoprán szerep, de egyikük hangterjedelme sem elég Santuzzához. Be kell hoznom egy barátomat egy másik kórusból, hogy elénekelje Santuzza szerepét. Tudja, fogadni mernék, hogy maga nagyszerűen énekel, Agatha.

– Én? – nézett rá értetlenül Agatha. Gúnyolódik vele ez az ember? Közben megérkezett a steak, Agatha beleszúrta a villáját. Nem szerette, ha bárki tréfát űz vele, még ha olyan bársonyos és andalító is a hangja, mint a Barolo. – Mulatság tárgyává tesz eng…

– Szó sincs róla! – tárta szét a karját ártatlanul Giovanni. – Szerintem mindenkinek van hangja. Nem mind szoprán, mindenkié más és más, de mindenkinek van valami tehetsége, még ha nincs is tudatában.

– Hát, azt hiszem, az én tehetségem… másban van – nyugodott meg Agatha.

– De sosem árt valami újat kipróbálni – szellemeskedett a férfi, miközben tésztát tekert a villájára. – Nem ért egyet?

– De igen – mosolyodott el Agatha a gondolatra, miféle új tapasztalás várja vasárnap este. – Senki nem vádolhat azzal, hogy soha nem próbálkozom semmi újjal.

A második fogás alatt is végig beszélgettek, aztán sajtot majszoltak, és még több Barolót kortyolgattak. Giovanni a munkájáról kérdezte Agathát, és arról az időszakról, amikor Londonban élt. Elismerően nyilatkozott Agatha lendületéről és elszántságáról, amire saját PR-cége felépítéséhez szüksége volt, és ahhoz, hogy aztán megint belevágjon egy újabb vállalkozásba Cotswoldsben. Aztán összevetették a mediterrán városokban és tengerpartokon szerzett élményeiket; Giovanni áradozott, mint egy költő a piedmonti hegyekről, ahol született – és ahonnan a Barolo is származik, amit annyira szeret. Aztán kisétáltak a teraszra kezükben ringatva a gömbölyű, konyakos kristálypoharakat.

– Nagyon élveztem a mai estét, Agatha – jegyezte meg Giovanni, és elnézett a patak felé, ahol a pázsit és a fák most szürkék voltak a holdfényben.

– Én is, Giovanni. Még egy dolog, ami közös bennünk! – Agatha nevetett, aztán kissé megborzongott az esti levegőben. Giovanni átkarolta, Agatha a szemébe nézett.

– Késő van – jegyezte meg. – Taxit kell rendelnem. Majd holnap eljövök a kocsimért.

– Az jó is lesz – lehelte gyengéden Giovanni, és Agatha felé hajolt. Ő a férfi vállára tette a kezét, és megcsókolták egymást. – Ne menjen el – suttogta Giovanni, amikor ajkaik szétváltak. – Maradjon itt velem ma éjszaka.

Agatha mosolygott, bólintott, és visszavitték a konyakot az épületbe.

Amikor Agatha másnap reggel felébredt, első gondolata az volt: „Hol az ördögben vagyok?” Aztán hozzáért Giovannihoz maga mellett az ágyban, és elfogta a rémület. Tegnap este nem mosta le a sminkjét! Hogy nézhet most ki? A festék egyik fele biztos ott van a párnán, a másik meg szétkenődött a füle körül. Óvatosan kimászott az ágyból, lopva elindult a fürdőszobába, és útközben felkapta a táskáját egy kisasztalról.

A fürdőszobai tükör visszaigazolta legrosszabb félelmét – rémesen nézett ki. A haja akár egy bohóc parókája. Még reggel hat óra sem volt. Még volt ideje rendbe hozni magát, mielőtt Giovanni felkel. Bezárta a fürdőszoba ajtaját, és megnyitotta a zuhanyt.

Fél órával később a táskájában található sminkszerszámok és a hotel hajszárítója segítségével eljutott odáig, hogy elég szalonképesnek ítélve a megjelenését, emberek közé menjen. A vállára terítette a hotel egyik fehér köntösét, és visszament a hálószobába. Giovanni mocorogni kezdett. Zilált hajjal megfordult, és a szemét dörzsölte.

– Hahó! Jó reggelt! – nyögte félig csukott szemmel. – Hogy tudsz ilyen jól kinézni korán reggel?

– Ahogy tegnap este mondtad – nevetett Agatha –, mindenkinek megvan a maga tehetsége.

Agatha felkapta a ruháját az egyik székről, és megrázta, hogy kisimuljon a szoknyarész.

– Mit csinálsz? – ült fel Giovanni. Felsőteste meztelen volt, olajbarna bőre a fehér ágyban simának és melegnek látszott. – Gyere vissza az ágyba – kérlelte ásítva.

– Álljon meg a menet, tigris! – korholta Agatha. – Nekem ez munkanap… És neked is, azt hiszem.

– Igen, igen, persze, de kávéznom kell, hogy működni tudjak.

A szobában levő gép két csésze egészen tűrhető kávét szolgáltatott, és ők fürdőköpenyben kiültek a szobához tartozó apró erkélyre, élvezték a reggeli napsütést, és ugyanazt a kilátást, mint előző este a teraszról. Csendben kortyolták a kávét, amitől Agatha kezdte kicsit kényelmetlenül érezni magát. Úgy okoskodott, hogy Giovanni valószínűleg másnapos, és még nem részesült a zuhanyozás élénkítő erejében.

– Ezt majd ismételjük meg máskor is – szólalt meg Giovanni nem túl lelkesen.

– Az jó lenne – felelte Agatha –, de talán nem a hét közepén. A munkanap végtelen hosszúra nyúlik, ha előtte későn fekszem le.

Megszólalt Agatha telefonja, mire ő besietett a szobába, hogy felvegye az éjjeliszekrényről. John kereste.

– Igyekeztem a lehető legtovább várni, mielőtt fel mertem hívni – kezdte –, de be kell jönnie rendőrségre.

– Miért? – hökkent meg Agatha. – Mi történt?

– Simon Blacket ma hajnali négy órakor letartóztatták.

– Letartóztatták? Mi történt?

– Betörésért – a Watermill Sörfőzdében.

– Szent ég! – nyögött fel Agatha. – Most hol van?

– Egy cellában, a fogdában – világosította fel John. – Egyetlen kérdésre sem hajlandó válaszolni, amíg nem beszél magával és a Watermill igazgatójával.

– Meddig tartják bent?

– Huszonnégy óráig tarthatjuk fogva, aztán vádat kell emelnünk, de valami azt súgja, jó lenne elrendezni a dolgot, mielőtt Wilkes megszimatol valamit.

– Igaza van, John. Wilkes az egész büntetőtörvénykönyvvel megvádolja Simont, csak hogy nekem visszavágjon. Beszélek az igazgatóval, Mr. Brownnal, és ott leszek… – Agatha sietve végiggondolta, mennyi ideig tart, hogy hazaérjen, megetesse a cicákat, átöltözzön, és eljusson Mircesterbe. – Kilencre ott leszek. És gondoskodom róla, hogy Mr. Brown is ott legyen.

– Valami gond van? – kérdezte Giovanni anélkül, hogy változtatott volna felvett pozícióján, ahogy hátravetett fejjel napoztatta az arcát.

– Lehetséges – felelte Agatha az ágyra hajítva a köntöst, majd belebújt a ruhájába; örült, hogy Giovanni nem látja, ahogy tekergeti a testét. – Mennem kell.

Mit gondolhatott Simon? Agatha leviharzott a lépcsőn a recepció felé, át az előcsarnokon a bejárati ajtóhoz, magára vonva a recepciós mogorva tekintetét. Számára egy koktélruhás nő ilyen korai órán csak egyetlen dolgot jelenthetett – sokkal jobban szórakozhatott tegnap este, mint ő. Agatha kinyújtotta rá a nyelvét, és elszáguldott. Pillanatnyilag kisebb gondja is nagyobb volt annál, mint hogy ügyeljen a látszatra.

Amennyiben Simon tényleg elkövetett valami ostobaságot, és betört a sörfőzdébe, az nagyon kellemetlen helyzetbe hozza Agathát. Ha Mr. Brown ragaszkodik a feljelentéshez, és úgy dönt, hogy eljárást indít ellene, Agathának nem lesz más választása – ki kell rúgnia Simont.

Nyolcadik fejezet

Agatha megállt a háza előtt, de kis ideig még üldögélt, mielőtt kiszállt a kocsiból. Bámulta az autója előtti üres helyet, ahol általában James járgánya parkolt. Hirtelen megsajnálta Jamest. Talán élvezi az élet legjobban vágyott luxusát, ínyenc fogásokat falatozik, finom borokat kortyolgat, miközben nagystílűen hajókázik a skandináv partok mellett, de fogalma sincs róla, mi történik itthon.

Bűntudata támadt a tegnap éjszaka miatt, aztán figyelmeztette magát, ne legyen ilyen nyúlszívű. Elvégre nem arról volt szó, hogy közte és James között rendes kapcsolat lett volna. Valójában alig beszélnek egymással –, és ki a megmondhatója, hogy James nem adta-e össze magát valami bájos, gazdag özveggyel azon a „szerelemhajón”? Bosszúsan legyintett, haragudott magára, amiért hagyta, hogy ilyen értelmetlen spekuláció terelje el a figyelmét, amikor más dolgokon kell gondolkodnia.

Besietett a házba, megetette a macskákat, és néhány percig eljátszott velük. Ennyi kikapcsolódást megengedett magának, mert Boswellnek és Hodge-nak tudnia kell, hogy szereti őket. Ha őszinte volt, és néha valóban őszinte volt magához, élvezte a ragaszkodásukat. A macskák előtt soha nem voltak házi kedvencei, és mindig túlságosan önzőnek tartotta magát, túlságosan lefoglalta minden más dolog, nem volt ideje haszontalan állatkákra. Most viszont már tökéletesen értette a lényeget. Imádta, ahogy dorombolnak, és a lábához dörgölőznek zászlórúdként felálló farkukkal. Aztán rájött, hogy ez volt az egyetlen érzelmi megnyilvánulás, amit aznap reggel tapasztalt. Giovanni reménytelen eset. Talán reménytelenül másnapos volt, de még csak el sem búcsúzott. Kétségtelenül hallani fog még róla.

Felügetett a lépcsőn, és gratulált magának, hogy olyan korán kimászott az ágyból. Csak egy kicsit kellett igazítania a sminkjén, aztán kiválasztott egy jól szabott, egyébként sima sötétkék ruhát. Ujjatlan volt, de takarta a vállát, és szerény dekoltázsa is ideálissá tette egy komoly találkozóra. Átkozta Simont, amiért ilyen galibát okozott, de megfogadta, hogy visszafogja az indulatait a rendőrőrsön, bármi történjék is. Elhatározása kissé megingott a gondolatra, hogy Wilkesszel is meg kell küzdenie, de remélhetőleg Johnnak sikerül őt távol tartania.

Felhívta Mr. Brownt, elmagyarázta a helyzetet, és még kilenc óra előtt találkozott vele a mircesteri kapitányság előtti lépcsőn.

– Komolyan, Mrs. Raisin – ráncolta a homlokát Mr. Brown –, pontosan ezt próbáltam elkerülni. Nem akarom, hogy egy rendőrségi nyomozás felkavarja a sörfőzde mindennapjait. Nagyszerű nálunk a csapatszellem, nem hagyhatom, hogy ezt bármi tönkretegye.

– Megértem, Mr. Brown – biztosította róla Agatha, aztán annak ellenére, hogy haragudott rá, a védelmébe vette Simont. – Higgye el, ez engem ugyanúgy megdöbbentett, mint magát. Biztos vagyok benne, hogy Simon tökéletesen meg tudja magyarázni. Értékes munkaerő, soha nem kételkedtem a tisztességében. Menjünk be, és intézzük el.

John odabent várt rájuk, átkísérte őket a biztonsági ajtókon, majd az unalmas szürke folyosón keresztül a fogdához. Mielőtt beléptek, hozzájuk fordult.

– A fogdaőr régi barátom – magyarázta. – Ez az ő felségterülete, és ő a felelős mindenért, ami itt történik. Kiengedi Simont a kedvemért, hogy átvihessük egy kihallgatóhelyiségbe, de a fickónak a lehető legjobban kell viselkednie – semmi trükközés.

– Viselkedni fog – garantálta komoly képpel Agatha –, különben a börtönbüntetés lesz a legkisebb problémája.

John bemutatta Agathát és Mr. Brownt a fogda őrmesterének, és otthagyta őket egy apró, sivár szobában, ahol csak egy asztal állt négy kemény székkel. Egy perc múlva visszatért, a karjánál fogva vezetve Simont.

– Jó látni magát, főnök – mondta a fáradt kinézetű fiú, megszokott vigyora nélkül. Fekete pulóvert és fekete farmert viselt. – Mindent sajnálok, Mr. Brown.

– Mi a francot csináltál tegnap este? – kérdezte Agatha, alig leplezve a benne fortyogó haragot. – Úgy nézel ki, mint egy másodosztályú betörő!

– Az lett volna a dolga, hogy kiderítse, ki lop meg engem – tajtékzott Mr. Brown –, nem az, hogy maga rabolja ki a sörfőzdét!

– Nem loptam el semmit, Mr. Brown – jelentette ki Simon. – Soha nem tennék ilyet.

– Akkor miért törtél be éjnek évadján? – rivallt rá Agatha.

– Nem egészen úgy volt, hogy betörtem… – felelte tétován Simon, és a tekintete Agatháról Johnra tévedt, majd megint Agathára.

– Rendben – szólt John, aki rájött, hogy a jelenléte hátráltatja a fejleményeket. – Kilépek, és kapnak pár percet.

– Nem kellett betörnöm – kezdte Simon, ahogy John kiment. – Kulcsom van a Watermillhez, és ismerem a különböző részlegek riasztóinak kódját, úgyhogy egyiket sem indítottam be. Senki nem látott bemenni – de valaki felhívta a rendőrséget, és jelentette a behatolást. Névtelen hívás volt, és ahogy kihallottam a beszélgetésekből, a rendőrségnek nem sikerült a nyomára bukkannia. De én tudom, ki volt.

– Tessék? – fortyant fel Agatha. – És ezt miért nem mondtad el a rendőröknek?

– Mert Mr. Brown azt akarta, hogy csendben, minden hercehurca nélkül intézzük el. Azt hiszem, még mindig elmondhatom. Tudja azt, Mr. Brown, hogy Janet a könyvelésről nem akarta, hogy az osztálya közelébe menjek? Nos, tegnap utánamentem ebédidőben. Távozott az irodából, és egyenesen egy fogadóirodába ment. Láttam, hogy rengeteget költ, lovakra fogad, aztán amikor távozott, én is tettem pár fogadást… szóval… ez is hozzáadódik a költségekhez, főnök.

– Most az egyszer. Jobban teszed, ha legközelebb nyersz is – mondta Agatha, és szigorúan nézett Simonra. Most először jelent meg a vigyor Simon arcán.

– Egyébként – folytatta Simon – elbeszélgettem a pénztáros lánnyal, és kiderült, hogy Janet majdnem minden nap ott van. Ötven és kétszáz font közötti összegeket veszít naponta. A hölgy szerencsejáték-függő.

– Janetnek nem telik erre a fizetéséből – sóhajtott fel Mr. Brown. – Gondolja, hogy összejátszik a tolvajokkal, akik fosztogatják a sörfőzdét?

– Fizikailag valójában semmit nem loptak el – magyarázta Simon. – Sem a raktárból, sem a felszerelések közül nem vittek el semmit. – Lehajolt, és előhúzott egy apró, négyszögletes plasztikdarabkát a zoknijából. – Ki kellett ürítenem a zsebeimet, amikor behoztak, és elvették a telefonomat, az övemet, a tárcámat, még a cipőfűzőmet is, de ezt a memóriakártyát sikerült megtartanom – tessék, főnök.

Gyorsan Agatha kezébe csúsztatta a kártyát, ő pedig a táskájába ejtette.

– Ezen a kis kártyán adatok tömkelege van – magyarázta Simon. – Tegnap éjjel besurrantam a könyvelési osztályra, Mr. Brown. Bekapcsoltam Janet gépét. Néhány perc alatt rájöttem, mi a jelszava, hiszen a születési dátumát már láttam a személyi aktájában, aztán néhány kombináció a kezdőbetűkkel, és…

– Simon, térj a lényegre – sziszegte Agatha türelmetlenül. – Nem érünk rá egész nap.

– Rendben, szóval, ahogy bejutottam a számítógépbe – folytatta Simon –, megláttam egy apró jelzést a monitor sarkában, és tudtam, hogy a kamera a képernyő tetején be van kapcsolva. Valaki figyelt engem, és ez csak Janet lehetett. Megbuherálta a gépét, hogy amennyiben bárki bekapcsolja, amikor ő nincs ott, a masina üzenetet küldjön a telefonjára, vagy talán a laptopjára, esetleg mind a kettőre.

Tudtam, hogy sietnem kell a számlák másolásával, még mielőtt Janet meg tudja változtatni őket, vagy bármit ki tud törölni, amit mostanra már egész biztosan meg is tett. Mindent lemásoltam erre a kis kártyára, amit az előbb adtam oda magának, főnök, aztán figyeltem a monitoron, ahogy Janet módosítja az adatokat.

– Szóval Janet képes volt távolról, feltehetőleg otthonról, belepiszkálni a számlákba? – kérdezte Agatha.

– Igen, elég gyakori, hogy az emberek otthonról is rá tudnak kapcsolódni az irodai rendszerekre – magyarázta Simon. – Sejtettem, hogy felhívja majd a rendőrséget, és hogy talán azt gondolja, eltűnök, amikor rájövök, hogy lebuktam, de én ott maradtam, és figyeltem, mit csinál. Láttam, mit próbál eltussolni.

A múlt évben egy Mircesteri Sörfőzdei Felszerelések nevű cég sok mindent kiszámlázott a Watermill Sörfőzdének: palackoktól kezdve tisztítószereken át gabonáig és rézcsövekig mindenfélét. Csakhogy a Mircesteri Sörfőzdei Felszerelések nevű cég nem létezik, ahogy azok a tételek sem, amelyeket állítólag leszállított. Janet kifizette a számlákat, majd a pénzt is ő vette fel a bankban – Janet maga a Mircesteri Sörfőzdei Felszerelések cég. Létrehozott egy álcéget. Saját magának fizetett. Aztán nyugtákat bocsátott ki, és meghamisította a leltárat, hogy úgy látsszon, az árut kiszállították.

– Szóval termékeket nem loptak el? – lélegzett fel Mr. Brown. – Csak pénzt.

– Az is lopás, Mr. Brown – jegyezte meg Agatha. – Janet becsapta a céget.

– Tudom, és lesz is rá gondom. Rábeszélem, hogy csendben mondjon fel, inkább, mint hogy kirúgjam, azt hiszem – simogatta az állát Mr. Brown, mélyen elgondolkodva. – A lényeg az, hogy a sörfőzde minden dolgozója tiszta. Szeretek úgy gondolni rájuk, mint… egy családra. Nagyon nyugtalanító volt a gondolat, hogy egyikük meglop minket, és…

– Hogy haladtok idebent? – lépett vissza a szobába John.

– Végeztünk – közölte Agatha. – Simon mindent megmagyarázott.

– Nem szabad vádat emelnie a fiatalember ellen, Glass felügyelő – jelentette ki Mr. Brown. – Szörnyű félreértés történt. Az én engedélyemmel tartózkodott a helyszínen tegnap éjjel.

– Hajnali négykor? – hitetlenkedett John, de a többiek üres tekintetén látta, hogy úgysem kapna további magyarázatot. Felkacagott. – Rendben. Agatha és Mr. Brown legjobban teszik, ha eltűnnek. Simont majd én elbocsátom.

Agatha megérkezett a Raisin Nyomozóirodába, ahol örömmel látta a teljesen felépült Tonit. Az irodájában leült Tonival és Patrickkel, elmondta Toninak, hogy találkozott Theresával, megismerte Jim Sullivant, és beszámolt Dennis Rayner és Felicity Kemp eltűnéséről.

– Azt feltételezzük, hogy Ulrika és Ursula ölte meg Raynert és Kempet, valamint Antoniót is? – kérdezte Toni.

– Lehet, hogy így bánnak el a hűtlen férjekkel – jegyezte meg komoran Patrick.

– De akkor miért tették Antonio testét a Magányos Katonára? – morfondírozott Toni. – És hogyan hajtották végre? Mind a ketten elég aprócskák. Nem tudták volna odacipelni a holttestet. Ugyanez a probléma állt fenn Rayner és Kemp esetében is.

– Nem tudjuk biztosan, hogy Rayner és Kemp tényleg meghaltak-e – emlékeztette Patrick.

– Nem, és talán nem szabad, hogy ez elterelje a figyelmünket – mondta Agatha. – Koncentráljunk Antonióra. Ha ők cipelték ide-oda a testet, valakinek segítenie kellett. És lehet, hogy itt jön a képbe Jim Sullivan?

– Lehetséges – vélte Toni –, de nem szabad kizárnunk Theresát sem, mint gyanúsítottat. Végül is van indítéka. Maga mondta, hogy rémülten viselkedett, de ha ő tette el láb alól Antoniót, mert az szakított vele, attól is félhetett, hogy elkapják. Lehet, hogy azért mutogatott a nővérekre, hogy rájuk kenje a bűntényt.

– A probléma ugyanaz Theresával kapcsolatban is – jegyezte meg Patrick. – Miért vitte volna a testet a Magányos Katonához, és hogyan sikerülhetett ez neki? Ha már itt tartunk, hogyan és miért dobta aztán bármelyik nő a testet a tóba?

– Sullivannek is van indítéka – szólt Agatha. – Ha Antonio meghal, ő veheti át a vállalkozást, és az sok pénzzel jár. A pénz mindig erős motivációja a gyilkosságoknak.

Ebben a pillanatban megérkezett Simon, és vidám mosollyal üdvözölt mindenkit.

– Most el kell végezned egy nagy csomó papírmunkát, Simon – szólt komoly képet öltve Agatha –, a tegnap éjszakai kis kalandod után. – Átnyújtotta a fiúnak az adatkártyát. – Még nem volt alkalmam belenézni, de a jelentésedben szerepelnie kell a megfelelő számláknak is, és emeld ki a megtévesztő utalásokat. Most is meg tudod találni őket, ugye?

– Nem gond, főnök. Itt minden megvan. – Megkocogtatta a fejét. – Mindjárt meg is csinálom, mielőtt kihűl a nyom.

– Rendben. És ne csinálj rendszert abból, hogy letartóztattatod magad, Simon. Egy kissé kínosan indult a mai reggel.

– Bocsánat, főnök. A jövőben igyekezni fogok, hogy elkerüljem a börtönt – vágott szégyenkező képet Simon. Aztán megfordult, és indult is az íróasztalához.

– És Simon… – Agatha hanghordozása megváltozott. – Ügyesen felgöngyölítetted a Watermill-ügyet. Remek munka volt.

– Köszönöm, főnök! – Simon elvigyorodott, és mindjárt húsz centivel magasabbnak látszott.

– És most – fordult Agatha Tonihoz és Patrickhez – térjünk vissza a gondolatmenetünkhöz, mielőtt, ahogy Simon mondta, kihűlne az ügy. Azt hiszem, Sullivantől jött a fenyegető telefonhívás, és… – Agatha szeme kikerekedett, a feje zúgni kezdett egy hirtelen gondolattól és Jim Sullivan szavaitól. – Hideg, mint egy hóember hátsója…

– Hideg, mint micsoda? – nevetett Toni. – Miről beszél?

– Ördög és pokol! – fújtatott Agatha. – Most már kezdem érteni! Igen!

Toni és Patrick egymásra néztek, aztán figyelték a főnöküket, ahogy a halántékát dörzsöli, mintha életet akarna masszírozni az agyába. Hallgatásba merültek. Tudták, hogy jobban teszik, ha most nem mondanak semmit, amivel megzavarhatnák Agatha elmélkedését.

– Lefagyasztották! A nővérek lefagyasztották Antoniót! – csapott az íróasztalra Agatha.

– Miért tették volna? – hökkent meg Toni.

– Hogy időt nyerjenek – de a tervük nem vált be! – Agatha győzelmi mámorban talpra ugrott, aztán kotorászni kezdett egyik feneketlen fiókjában, végül előhalászta a környék nagyméretű térképét. Szétterítette az íróasztalán. – Itt van a Magányos Katona – mutatta ujjával a térképen.

– És itt láttuk először Edwardot – húzta végig Toni az ujját az úton.

– De itt meg itt utak vannak – mutatta Agatha a helyeket –, a Magányos Katonát körülvevő erdő mindkét oldalán, és keresztül-kasul sok ösvény szeli át a helyet.

– Úgy sejtem, a nővérek fejbe verték és meggyilkolták Antoniót a fagylaltgyártó cég irodájában. Úgy volt, hogy Antonio Spanyolországba utazik Theresával a múlt héten, de a közelébe se került annak, hogy elutazzon bárhová. Ott ölték meg helyben, aztán az egyik fagyasztóba gyömöszölték a testét. A lefagyasztással időt nyertek, hogy alibit kreáljanak, ahogy John Glass fogalmazott, „nagyjából minden szóba jöhető időszakra”.

Aztán szombaton elvitték a jéggé fagyott testet az erdőbe, talán az egyik fagylaltosfurgon hűtőjébe szuszakolva. Igen, szükségük volt segítségre, és azt hiszem, ezt Sullivan nyújtotta nekik. Valamelyik dűlőúton parkoltak le. – Agatha az erdő melletti utakra bökött. – Aztán kiszedték a hullát a furgonból, és az egyik ösvényen elvitték a Magányos Katonához.

– Nehéz lehetett – jegyezte meg Patrick. – Cipelni a holttestet egy gizgazos ösvényen nagy erőfeszítés, még egy olyan nagydarab fickónak is, mint Sullivan.

– Láttunk egy keréknyomot – dobolt Agatha az ujjával az íróasztalon, és keményen törte a fejét –, de csak egyet…

– Motorbicikli? – vetette fel Toni, aztán a homlokát ráncolta, mintha összeszidná magát. – Egy fagyasztott hulla odaszállításban az sem segített volna… És Edward hallotta volna a motorzúgást. És az szélesebb keréknyomot hagyott volna. És…

– Egy talicska! – kiáltott fel Patrick. – Ha a test görnyedt volt, ahogy Edward leírta, és keményre fagyasztották, egy talicskával is végigtolhatták az ösvényen.

– Pontosan! – helyeselt Agatha. – Akkor csak fel kellett emelni, és rátenni a Magányos Katonára. Ez megmagyarázza a nedves kis foltot, amit a kövön láttunk. Antonio kezdett kiolvadni.

– De miért rakták fel oda egyáltalán? – tűnődött Toni.

– Azért rakták a testet a kőre – magyarázta Agatha önelégült képpel –, mert azt akarták, hogy ráleljenek.

– De Edward azt mondja, a tagok szinte soha nem mennek le egészen az erdőig – vetette ellene Toni, és ujjával kört rajzolt a térképre. – Nincs rá okuk. Minden, amire szükségük lehet, itt van, a kert területén, a medence és a teniszpálya körül.

– A nővérek tudták, hogy a klub vasárnapi barbecue-buliján részt vevő emberek talán elmennek a Magányos Katonához – magyarázta Agatha –, mert Jasper azt mondta, az is szerepet kap az angyalok és démonok játékának nagy fináléjában. Szombaton rakták oda a hullát, keményre fagyva, de vasárnapra kiolvadt. Ez bizony megnehezítette a halál időpontjának megállapítását. Azt a látszatot keltette, mintha Antoniót a Magányos Katonánál ölték volna meg vasárnap. A gyilkosainak csak alibit kellett kitalálniuk, hogy fedezzék magukat.

Nem volt probléma számukra, hogy kiakasszák Antonio ruháit a „Mágusok” feliratú öltözőben, és azt a látszatot keltsék, hogy Antonio vasárnap reggel ott járt a klubban. A rendőrség feltételezte, hogy ott ölték meg.

– De a fejére mért ütéssel végeztek vele, ami sok vérrel járhatott – morfondírozott Patrick. – A Magányos Katonán nem volt vér, úgyhogy a rendőrség rájött, hogy nem ott ölték meg.

– Ki tudja, hátha a nővérek készültek rá, hogy egy kis vért is szétfröcsköljenek a helyszínen – ötletelt Toni.

– Biztosan azt gondolták, rengeteg idejük van berendezni a gyilkosság helyszínét – mondta Agatha –, de akkor megjelent Edward. A két nő nem tudta, hogy a barbecue-partit egy nappal előbbre hozták. Edward mindenkivel tudatta ezt a telefonos „riadóláncon” keresztül. A nővérek mind a ketten tagok. Az egyiküknél volt telefon, és az szólalt meg, amikor a lánc őt is elérte.

– Ezt hallotta Edward! – bólogatott erősen Toni. – Biztosan meglátták, hogy jön, ekkor elbújtak, figyelték, de nem volt idejük elrejteni a testet. Aztán Edward hallotta a telefoncsörgést, rájött, hogy egy gyilkos ólálkodik a fák között, és elrohant az ellenkező irányba.

– Biztosan itt rejtőzködtek – állapította meg Agatha, és a Magányos Katonával átellenben levő ösvényre mutatott, ahol Edwardot felvették. – Megnézhetjük, de már rengeteg idejük volt azóta, hogy minden nyomot eltüntessenek. Amikor Edward elszaladt, bizonyára leemelték a testet, visszatalicskáztak vele a fagylaltosfurgonhoz, és visszavitték az irodába, a fagyasztóba.

– Logikus – helyeselt Patrick a karját összefonva –, de mi a bizonyítékunk?

– A boncolásnak ki kell mutatnia valamit – érvelt Agatha. – A testen biztosan maradt valami nyoma annak, hogy lefagyasztották. A patológus észre fogja venni.

– Talán – jegyezte meg Toni –, de a hullát végül bedobták a mircesteri tóba…

– Miután a nagy sietségben rosszul öltöztették fel – tette hozzá gyorsan Agatha.

– …és a tóban sekély a víz – folytatta Toni. – És elég meleg ebben az évszakban. Ez talán segít elkendőzni a fagyasztás hatását.

– Beszélnünk kell a kórboncnokkal – döntötte el Agatha. – John tud nekünk ebben segíteni.

Agatha a továbbiakban egész délelőtt úgy dolgozott, hogy fél szemmel a telefonját leste, amelyet a keze ügyében tartott, hogy felkaphassa, ahogy megcsörren. Giovanni hívását várta. Tudta, hogy a férfinak zsúfolt napja van, de biztos volt benne: talál majd egy szabad percet, hogy röviden elmondja, mennyire élvezte a tegnap éjszakát, vagy egyszerűen megkérdezze, Agathának sikerült-e megoldania a munkahelyi problémát, ami olyan korán reggel elszólította mellőle. Talán fel kellene hívnia, hogy elnézést kérjen ezért Giovannitól. Nem – ha egyáltalán van benne valamennyi illem, ő fogja felhívni Agathát. De a telefon nem szólalt meg.

– Most kaptam egy hívást Paulától – dugta be a fejét az ajtón Patrick. – Barátkozik a többi lánnyal, kettőjükkel rendszeresen együtt lóg. Drognak egyelőre semmi jele. Sarah tegnap este az apjával vacsorázott. Paula nincs oda Sarahért. Azt mondja, kissé el van telve magától – úgy tesz, mintha az egész kollégium körülötte forogna, és mindenkit az érdekelne, amit ő csinál.

– Az ő korabeli lányok furcsa szerzetek – felelte Agatha. – Vagy vezetők, vagy követők. Akik nevetgélnek és sugdolóznak, követik azokat, akik folyton hencegnek. A vezetőket a hamis magabiztosság akadályozza meg, hogy beálljanak a követők közé.

– Milyen sokat tudsz a tinédzser lányokról – jegyezte meg Patrick. – Hogy lehet ez?

– Patrick, én is az voltam egykor.

– Aha – bólintott megfontoltan az exrendőr –, és te a nevetgélők-sugdolózók, vagy a folyton hencegők táborába tartoztál?

– Egyikbe sem – vágta rá Agatha. – Én más voltam… a kivétel a szabály alól. Egyedi példány.

– Ahogy azóta is – mondta Patrick, és eleresztette egyik ritka mosolyát, miközben visszatért az asztalához.

A Martinbrookból érkező hírek arra sarkallták Agathát, hogy elgondolkodjon, miről is beszéljen másnap délutáni előadásában. Egyszerre kívánt szórakoztatóan beszélni, hogy fenntartsa a lányok érdeklődését, ugyanakkor informatívnak is kell lennie, és mindezt egy olyasvalaki tekintélyével, aki igazán tudja, miről beszél. Tényleg ő volna az? Ahogy Kathleen Partridge is rájött, csak egy lány volt egy lepusztult birminghami toronyházból. Egyik legnyomasztóbb álma volt, hogy egy nap, amikor előkelő kiejtéssel csevegő emberekkel van körülvéve, valami kínos helyzetben egyszer csak előtör erős birminghami tájszólása, ami ellen oly sok évig küzdött. Másrészt viszont számítana ez igazából valamit?

Igen, persze hogy számítana! Öklével az asztalra csapott. Az ilyen gondolatok azért kínozzák, mert az a rohadék Giovanni nem telefonál, mondta magának. „Elérte, hogy kezdjem azt hinni, nem vagyok érdemes a figyelmére, hogy nem vagyok elég jó neki. Hát ezt elcseszte! Én Agatha Raisin vagyok! Sikeres üzletasszony és elsőrangú nyomozó, és bárki, aki azt hiszi, nem felelek meg az igényeinek, az feldughatja a Barolóját a Parasztbecsületébe!”

Agatha kimasírozott az irodából, cipősarka dühösen kopogott végig a padlón. Simon felnézett, érezte, hogy a főnökéből áradó feszültség rátelepszik az egész irodára. Összenézett Tonival, a lány vállat vont. Helen és Patrick lehajtott fejjel ültek. A léptek ledübörögtek a lépcsőn, csapódott a bejárati ajtó. Agatha Raisin elhagyta az épületet.

Ahogy egy padon üldögélt a katedrális körüli téren egy kőrisfa árnyékában, kezét az ölében nyugtatva, az ágakat bámulva, a külvilág számára úgy tűnhetett, mint aki a leveleket számlálja.

– Mrs. Raisin! – Mekkora öröm, hogy itt futok össze magával!

Agatha a mellette álló személyre összpontosított, de egy pillanatig nem ismerte fel Margaret Bloxbyt.

– Mrs. Bloxby! Elnézést, egy kicsit meglepődtem.

– Azt látom – felelte Mrs. Bloxby, és leült Agatha mellé. – Mindig kihívást jelent, ha az ember meglát egy ismerőst, de nem a megszokott helyen, igaz?

– Igen, erről van szó. Mi szél hozta Mircesterbe?

– Volt néhány elintéznivalóm. Amikor bejövök a városba, szeretem meglátogatni ezt a helyet. Csodásan békés.

– Én is ezért üldögélek itt szívesen. Teret enged a gondolkodásnak.

– Problémák a nyomozásnál?

– Ezek a dolgok soha nem egyszerűek, de azt hiszem, haladunk. Bárcsak semmi más ne idegesítene.

– Néha, amikor az ember benne van a sűrűjében, úgy tűnhet, hogy nem tud megbirkózni a nagy kihívásokkal.

– Ez nem nagy kihívás. Legalábbis nem kellene, hogy az legyen… Csak… Azt hiszem, komplett hülyét csináltam magamból.

– Időnként mindannyian ezt tesszük.

– De nem így.

– Ó… férfiak. James? Charles?

– Nem a szokásos gyanúsítottak. Ez újonc. Éppenséggel maga is ismeri.

Mrs. Bloxby egyenesen Agatha szemébe nézett.

– Giovanni… – szótagolta lassan. – Nos, nem maga az első, aki bedőlt a csáberejének.

– Észrevettem – vett mély levegőt Agatha. – Csak azt hittem, hogy egy kicsit jobban érdeklem, mint mutatta.

– Az olyan férfiaknál, mint Giovanni, csak a hódítás… és, ha szabad így fogalmaznom, a vadászat izgalma számít.

– Szabad – sóhajtott Agatha.

– Gondolom, ha élvezte az együttlétet vele, azt már senki nem veheti el magától.

– Ez igaz – helyeselt Agatha –, és talán hiba volt többet várnom. Csak nem szeretném, ha én lennék a legfrissebb tétel a trófealistáján.

– Talán fordítva kellene szemlélnie a dolgot – javasolta Mrs. Bloxby. – Tekintsen rá úgy, mint a legutóbbi tételre a saját trófealistáján.

Agatha felkacagott.

– Biztos vagyok benne, hogy az én listám jelentősen rövidebb az övénél, de igaza van. Miért kellene úgy éreznem, hogy Giovanni kihasznált, amikor én pontosan ugyanezt tettem vele? Ha nem tud időt szakítani magának, hogy rám gondoljon, miért kellene törődnöm vele? Sokkal fontosabb történések vannak az életemben.

Agatha elköszönt a barátnőjétől, és visszasietett az irodába, készen rá, hogy újra felvegye a harcot a világgal. Ahogy helyet foglalt az asztalánál, megszólalt a telefonja. Annak ellenére, hogy már kiűzte a fejéből, első gondolata az volt, hogy ez biztosan Giovanni, és a Mrs. Bloxbyval folytatott eszmecsere ellenére még mindig átjárta némi izgalom. Igyekezett leplezni a csalódottságát, amikor meghallotta a készülékben John hangját.

– John – szólt bele kifejezéstelen hangon. Aztán egy kicsit élénkebb hangnemre váltott. – Fel akartalak hívni, de arra gondoltam, talán már alszol.

– Nemsokára elteszem magam holnapra – mondta John. – Az ifjú Mr. Black kiheverte már a cellában eltöltött időt?

– Simon jól van. Épp a jelentését íratom vele.

– Mit keresett a sörfőzdében olyan késő éjszaka?

– Nem mondhatom el, John – ügyféltitok meg ilyenek, tudod.

– Tudom, de arról nem tehetek, hogy kíváncsi vagyok.

– Ami azt illeti, egy kicsit én is kíváncsi vagyok Antonio boncolási eredményére. Nem tudod, a patológus találta valami jelét annak, hogy a testet lefagyasztották?

– Lefagyasztották? Miért fagyasztották volna le?

– Hosszú történet.

– Nem hiszem, hogy erről bármi lett volna a jegyzőkönyvben, de ellenőrizhetem. Cserében meg kell engedned, hogy szombaton elvigyelek vacsorázni. Akkor elmesélheted a hosszú történetet.

– Szombaton? Hát, én… – Agatha maga elé képzelte a naturistaklubot és Jaspert a medence partján, aztán Giovannit, ahogy ül az ágyban. „Légy őszinte – figyelmeztette magát –, Giovanni soha nem fog felhívni, és a vacsora Johnnal tökéletes indokul szolgál majd, hogy belátható időn belül eljöhess a klubból.” – Rendben, megbeszéltük.

– Nagyszerű! – Úgy tűnt, Johnt őszintén elönti az öröm. – Foglalok egy asztalt a Bokrétásban Ancombe-ban, és hétkor érted megyek.

Toni másnap reggel elkísérte Agathát a Martinbrookba. Az internátust magas élősövény választotta el az úttól, és ahogy behajtottak a kapun, látták, hogy ami valamikor füves kert lehetett, most autóparkoló. Maga az épület téglából épült, nem cotswoldsi kőből, és kellemes, Viktória korabeli, áradó cikornyák takarták a téglafal geometrikus mintáit.

Belül kevés nyoma volt az épület viktoriánus örökségének. A modern berendezés, a tiszta és ízléses, fehér falak, a világos faborítás szinte skandináv hangulatot kölcsönöztek a helynek. Mrs. Carling már várta és az irodájába kísérte őket.

– A fiatal hölgy, aki maguknak dolgozik, a tanárai szerint kivételesen éles eszű teremtés – jegyezte meg Mrs. Carling.

– Majd megkérjük, vegyen vissza kicsit – felelte Agatha. – Nem szeretnénk, ha bárki gyanút fogna, hogy nem egy átlagos tinédzserről van szó.

– Mindjárt beviszem magukat a tanári szobába – folytatta Mrs. Carling. – Találkozhatnak a tanárokkal, de hangsúlyozni szeretném, milyen kényes a helyzet. Nem akarom, hogy bármelyik kolléga úgy érezze, hogy gyanúsítják valamivel.

– Nagyon diszkrétek leszünk, Mrs. Carling. Nem teszünk fel túl sok kérdést, csak beszélgetünk, hogy benyomást szerezzünk az itteni tanárokról.

– Nagyszerű – nézett az órájára Mrs. Carling. – Mindjárt kezdődik a délutáni szünet, úgyhogy mehetünk is.

A tanári hatalmas helyiség volt, tele egymáshoz nem illő kanapékkal és fotelokkal. Az egyik végébe kis teakonyhát telepítettek; néhányan, akik teázni készültek, ott gyülekeztek. Ahogy egyre több tanár jött be, Mrs. Carling bemutatta Agathát és Tonit, és emlékeztette a kollégáit, hogy Agatha azért van itt, hogy beszédet tartson az üzleti tanulmányi csoportnak, és kérte őket, fogadják szeretettel.

Agatha és Toni körbejártak, csevegtek. Agathát meghökkentette, hogy a tanárok között nincsenek fiatalok. Legtöbbjük negyvenesnek, ötvenesnek kinéző nő volt. A mintegy húsz ember között összesen három férfit láttak, ők pedig még a nőknél is idősebbnek látszottak. Az egyik, úgy tűnt, legalább a hetvenes éveit tapossa. Mindenki konzervatívan öltözött, udvarias volt és barátságos.

– Kedves népségnek látszik – jegyezte meg halkan Toni, amikor összefutott Agathával a helyiség közepén. – Egyikük sem kelti drogdíler benyomását.

– Egyetértek. Ezeknek csak a kiskosztümje látott kendert – vélte Agatha, ahogy körbenézett a teremben –, de nem is számítottam rá, hogy találok itt bárkit, aki utcai díler benyomását keltené.

– Vannak itt mások is: karbantartók, gondnokok meg ilyenek.

– Talán később lesz alkalmunk találkozni velük. Mrs. Carling végigvezet bennünket a kollégiumon. Most viszont készülnöm kell a kis előadásomra.

Az előadóterem az épület hátuljának modern meghosszabbításában kapott helyet, és egy jól megvilágított színpad is részét képezte az üléssorokkal szemben. A székek nagyjából felét lányok foglalták el, akik mind kollégista korúnak látszottak, világoskék egyenblúzt és sötétkék szoknyát viseltek.

Miután Mrs. Carling bemutatta mint „olyan self-made nőt, aki önerejéből alapított saját sikeres PR-ügynökséget egy rendkívül kompetitív üzleti környezetben”, Agatha elfoglalta helyét a pulpitusnál a színpadon, és megtartotta az előadását. Beszélt a marketingről, az ügyfélkapcsolatokról, az üzleti élet pénzügyi oldala megértésének fontosságáról, közben bedobott néhány anekdotát, és végig szemmel tartotta a lányokat a közönségben. Kiszúrta Paulát, aki az egyik legfiatalabbnak látszott. Ő semmi jelét nem adta annak, hogy ismerné Agathát, és nem tartozott azok közé, akik Agatha előadásának végén felemelték a kezüket, hogy kérdéseket tegyenek fel.

– Dolgozott híres emberekkel? – A kérdés a közönség közepén ülő szőke lánytól érkezett, akit többen vettek körül, szemmel láthatóan mind a barátnői. Agatha felsorolta néhány celebritás nevét, és megragadta az alkalmat, hogy elmeséljen egy sztorit egy színésznőről, aki lemaradt a tiszteletére rendezett partiról, mert beszorult a női mosdóba. A történetet udvarias nevetéssel fogadták.

– Igen, de akiket az imént említett – szólalt meg újra a szőke lány ravasz mosollyal az arcán –, mind egy kissé „múlt századiak”, nem?

A lány barátnői vihogtak. Agatha mogorva pillantásokat lövellt rá, de visszafojtotta az indulatait.

– Így is fel lehet fogni – válaszolta Agatha –, de ezzel a hozzáállással egyetlen ügyfelet sem tudna szerezni a PR-üzletágban.

Az egyik barátnő átnyújtott a lánynak egy okostelefont. Ő ránézett a kijelzőre, és felröhögött.

– Tudtam, hogy már láttam valahol! – vihogta. – Maga volt az, aki élő tévéműsorban elkábult egy fingó szamártól!

A közönség harsány kacajban tört ki. Agatha dühösen szorongatta a pulpitust. Az incidens nem volt élete legboldogabb órája. Csitt-csatt, a szamár hülyét csinált belőle azon a sajtókonferencián, de már túltette magát rajta. Mondani akart valamit arról, hogy az üzleti életben rugalmasnak kell lenni és bírni a megpróbáltatásokat, de megelégelte a szőke lány gúnyos vigyorgását. Agatha szeme szikrákat szórt, jéghideg tekintettel fixírozta a lányt. Az előadóteremben csend lett.

– Csitt-csatt és én jóbarátok lettünk – vicsorgott Agatha –, de maga még csak egy nyafka gyerek, nem tudhatja, milyen egy igaz barát. Én pedig egy szélgörcsös szamárral is szívesebben barátkozom, mint egy olyan szemtelen, beképzelt kis libával, mint maga!

– És akkor mára itt kell befejeznünk – szólalt meg Mrs. Carling, azzal gyorsan helyet cserélt a pulpituson Agathával. – Nagyon köszönöm, Mrs. Raisin.

Vezetésével a lányok tapsoltak egy sort, majd Agatha levonult a színpadról. Toni az előadóterem előtt találkozott vele.

– Azt hiszem, jól sikerült – mosolygott a lány.

– Nem vagy vicces – vakkantotta Agatha, még mindig felháborodva.

– Nem, komolyan gondolom. Egész jó beszédet tartott. Nekem ez nem menne. Túlságosan izgulnék, ha ki kellene állnom ezek elé a lányok elé.

– Miss Gilmournak igaza van, Mrs. Raisin – csatlakozott hozzájuk Mrs. Carling. – Kiváló beszéd volt – és vidám, lendületes a befejezés!

– Valóban? – hökkent meg Agatha. – Nem haragszik rám érte?

– Felejtse el. – Mrs. Carling huncut mosolyt küldött Agatha felé. – Az a lány tényleg egy pimasz kis fruska, és ideje volt, hogy ezt a tudomására is hozza valaki! Jöjjön, megmutatom a kollégium többi részét.

Mrs. Carling elkalauzolta őket a természettudományi laborokba, a tornaterembe, a medencéhez, a sportpályákhoz és a lányok hálóhelyére, de Agatha és Toni nem jutottak közelebb ahhoz, hogy rájöjjenek, ki csempészhet drogot az iskolába, bár a végén sokkal többet tudtak a gimnázium elrendezéséről és működési módjáról. Miután Mrs. Carling búcsút vett tőlük, elindultak a parkolóba, de Toni észrevette, hogy a dzsekijét a tanáriban hagyta. Elsietett, hogy magához vegye, közben Agatha továbbsétált a kocsijához.

– Ő az, apa! – hallott egy kiáltást. – Ez az a nő, aki beképzelt libának nevezett!

Agatha körülnézett, és meglátta a szőke lányt az előadóteremből egy fekete Mercedes mellett, amint egy széles vállú férfi ruhája ujját rángatja. A férfi szembefordult vele, és Agatha azonnal felismerte benne Jim Sullivant.

– Mr. Sullivan – szólalt meg Agatha. – Nem számítottam rá, hogy ma itt látom.

– Már megint maga! – fröcsögte Sullivan, és megindult Agatha felé. – Figyelmeztettem, mi lesz, ha beleüti az orrát…

– Agatha! – tűnt elő az épületből Toni, karján a dzsekivel. – Minden rendben?

Sullivan Agatháról Tonira pillantott, majd vissza, aztán húsos ujjával Agatha arca felé bökött. Az állta a sarat.

– Hétvégén nincs iskola – morogta Sullivan –, de magának akkor is meg kell tanulnia a leckét.

– Valami azt súgja, hogy nem sok mindent tudna nekem tanítani – replikázott Agatha.

– Azt majd meglátjuk – fenyegetőzött Sullivan. – Késésben vagyok. El kell vinnem a lányomat az anyjához, úgyhogy most nincs időm magára, de ezzel még nincs vége!

Még egy vészjósló pillantást küldött Toni felé, visszament a kocsijához, és elhajtott a lányával együtt.

– Ez volt a kis szőkeség az előadásról – nézett utánuk Toni.

– Igen – morogta fogcsikorgatva Agatha. – És ez volt Jim Sullivan. Most találkoztam vele másodszor. Nem hiszem, hogy utoljára.

Kilencedik fejezet

Agatha szombat reggel azon kezdett töprengeni, mit vegyen fel délután, de hamar arra a következtetésre jutott, hogy valójában teljesen mindegy, hogy néz ki felöltözve. Az számított, hogy néz ki ruha nélkül.

Ezt követően eltöltött egy órát az életnagyságú tükör előtt a hálószobájában, meztelenül, lehajolva, nyújtózkodva és tekeregve, hogy a lehető legjobban megfigyelhesse magát, és megtalálhasson minden létező tökéletlenséget. Rengeteget talált, de végül úgy döntött, nincs mit tenni. Végül is senki sem tökéletes, ugyebár.

Átkutatta a fiókot, ahol a fürdőruháit tartotta, megtalálta kedvenc bikinijét, és felpróbálta. Még mindig jól nézett ki benne, és ha jól fest ilyen falatnyi kis textilben, akkor anélkül is vonzó látványt nyújt majd. Sőt, biztatta magát, még annál is vonzóbbat. Bikini nélkül sehol nem fognak kitüremkedni a zsírpárnái a szélek mentén. Igen, határozta el, pont olyan jól fogsz kinézni, mint bármelyik másik nudista, sőt a legtöbbnél még sokkal jobban. Agatha, ma nyilvánosan lemezteleníted magad, és csodásan fogsz mutatni!

Csengettek. Agatha az ágy melletti órára nézett. Jasper érkezéséhez még túl korán van. Az ablakhoz lépett, és oldalról, a függöny mögül kikukucskált. Charles Range Rovere parkolt odakint. Mi az ördögöt akar? Agatha magára kapta a strandruhát, amit később akart felvenni, és lesietett.

– Jó reggelt, Aggie! – üdvözölte Charles vidáman. – Csak erre jártam, és arra gondoltam, megkérdezem, hogy halad az Antonio-ügy.

Agatha egymásba fonta két karját, és összehúzott szemmel méregette Charlest. Carsely nem az a hely, amerre az ember csak úgy jár. Ide szándékosan jön mindenki, hacsak el nem tévedt.

– Gyere be – invitálta Agatha. – Kávézhatunk a kertben.

Beszélgettek, közben Agatha elkészítette a kávét, aztán letelepedtek egy kisasztal mellé a kerti székekre a napsütötte füvön.

– Kellemes itt – jegyezte meg Charles a kávéját kortyolva. – Mint a régi szép időkben.

– Jó, hogy beugrottál, Charles, de ez nem olyan, mint régen.

– Igazad van. Akkoriban nem kellett csengetnem. Saját kulcsom volt. Hiányzik… Olyan jól elvoltunk! Én élveztem.

– Régen én is élveztem a dohányzást – sóhajtott Agatha –, de leszoktam róla.

– Azt mondod, én is csak egy rossz szokás voltam?

– Neked biztos, hogy voltak rossz szokásaid: más nők körül legyeskedtél, például.

– Sok mindent megbántam, amit tettem, de azt nem, hogy veled voltam. Tudod, hogy én mindig itt vagyok neked – mondjuk ha a segítségemre van szükséged ennél a gyilkossági ügynél. Vagy ha csak szükséged van rám.

– Köszönöm, Charles – mosolygott Agatha. – Nem tudjuk visszaforgatni az időt, de jó tudni, hogy számíthatok rád. Mi a helyzet Barfieldben?

– Hát, a szőlőskert tervei haladnak. Van néhány befektetőm a láthatáron. Azt hiszem, saját pénzből is meg tudnám oldani, de így megoszthatom a kockázatot, ha másokat is bevonok. Még mindig keresek más befektetési lehetőségeket, de a gazdaság vezetése eléggé leköt.

Charles a gyilkossági ügyről érdeklődött, mire Agatha elmagyarázta az elméletét a fagyasztott hulláról.

– Körbevezettek Antonio üzemében – mesélte. – Van ott két hatalmas mélyhűtőkamra. Egész biztosan ott fagyasztották le.

– Hátborzongató. Légy óvatos!

– Az leszek. És most legjobb lesz, ha elmész. Jasper értem jön, és a délutánt a medencénél töltöm a naturistáknál.

– Csak nem azt akarod mondani, hogy odamész…

– De igen – mosolyodott el Agatha, és élvezte a féltékeny villanást Charles szemében. – Valójában csak a nyomozás része. Mindent a feladat érdekében. Álruhában leszek.

– Naná! – nevetett Charles. – Teljesen ruhátlanul!

– Újfajta élmény lesz – szögezte le Agatha, és a házon keresztül kikísérte Charlest.

Amikor Jasper megérkezett, Agatha már indulásra kész volt. Egy kis sportszatyor volt nála, amibe belepakolt fürdőlepedőt, naptejet, sampont és más nélkülözhetetlen holmikat, valamint egy pár strandpapucsot. Hasznos lesz a medencénél, de nem az a fajta lábbeli volt, amit Agatha bárhol másutt el tudott volna viselni. A magas sarkú cipőt épp olyan létfontosságúnak tartotta, mint a megfelelő árnyalatú szájrúzst.

– Sok minden történik ma a klubban – mondta Jasper, miközben kiszállt a kocsiból –, de hétvégenként általában mindig ez van. Este feldíszítik a bárpult környékét egy születésnapi bulira, és van egy csapatunk, amelyik előkészíti a terepet a Magányos Katona körül a szerdai nagy fináléra.

– Nem furcsa szerdán este tartani egy ilyen nagy bulit? – kérdezte Agatha.

– A játék éjszakája mindig is szerdán volt – magyarázta Jasper. – Nem minden tag vesz benne részt, és nem volna fair a kimaradókkal szemben, ha az egész klubot kisajátítanánk a hétvégén, amikor mindig vannak rendezvények. Mint ez a ma esti parti is. Mindig a szerda volt a mi esténk.

– Ebben van ráció – ismerte el Agatha a ház kulcsaival babrálva, amelyeket el akart helyezni a táskájában. Valami szorításfélét érzett a gyomrában, amitől kissé nehezebben kapott levegőt. Ideges volt. Miért kell idegeskednie? Egyáltalán nem volt feszült, amikor a színpadon állt tegnap a rengeteg tinédzser előtt. Most miért kínozza ez a drukk? Azért, mondta magának nehéz sóhajjal, mert a kollégista lányok előtt nem voltál meztelen.

– Úgy érzem, izgul egy kicsit – jegyezte meg Jasper, miközben az Orgona közből kihajtottak Carsely főutcájára. – Ez teljesen normális. Ha már ott leszünk, pillanatok alatt megnyugszik. Egy kis időre el kell majd tűnnöm, hogy Edwarddal együtt ellenőrizzem, hogy mennek a dolgok a Magányos Katonánál, de mindenki nagyon fog örülni magának. És persze ott lesz Toni, akivel cseveghet. Aggodalomra a világon semmi oka nincs.

Agatha összerezzent, és az ablak felé fordult, hogy Jasper ne lássa a rémületet az arcán. Teljesen kiment a fejéből, hogy Toni is ott lesz! Pucéran megjelenni egy csomó ember előtt, akiket nem ismer, egy dolog, de Toni más. Az alkalmazottjával újra találkozni fog az irodában hétfőn reggel, amikor mind a ketten visszatérnek a való világba, ahol az emberek ruhát viselnek.

– Nem aggódom – lódította Agatha –, és jó lesz viszontlátni Tonit. Ha ő meg tudja csinálni, akkor én is!

Jasper ránézett, kissé meglepve Agatha éles hanghordozásától, majd elmosolyodott, amikor látta a merész elszántságot utasa arcán.

– Ez már beszéd – jelentette ki –, de megígérem, hogy jól fogja érezni magát, ha ott leszünk, és mindannyiunknak kellemes délutánban lesz része.

A klubnál Jasper a „Boszorkányok” öltözőjébe irányította Agathát, ő pedig eltűnt a „Mágusok” feliratú ajtó mögött. Agatha levetkőzött, felvette a strandpapucsát, és maga köré tekerte a strandlepedőjét. Amikor visszament az előtérbe, Jasper már várta. Teljesen meztelen volt, törölközője a karjára vetve lógott.

– Így is hordhatja a törölközőjét, ha akarja – mondta Jasper. – Senkit nem fog zavarni. Most van itt először.

– Nos – sóhajtott mélyet Agatha –, ha már csinálom, akkor csináljam annak rendje és módja szerint. – Fogta a törölközője begyűrt szélét, amely eddig a helyén tartotta, és megrántotta. Ott állt, karján a törölközővel, és meglátta magát a hall tükrében. Magasra emelte a fejét, kihúzta magát, éppúgy, mint amikor Bert Simpson megpillantotta a kertben.

– Agatha, nincs miért aggódnia – bókolt Jasper. – Fantasztikusan néz ki.

Kisétáltak a napfényben a medence közelébe, ahol sokan a napozóágyakon pihentek, vagy a medencében, illetve annak partján álldogálva csevegtek. Jasper mindenkit ismert, és laza stílusban bemutatta Agathát. Ő elmosolyodott, és igyekezett úgy fecserészni, mintha régi barátaival venne részt egy garden partin. Csakhogy, figyelmeztette magát, ezek nem a barátai, és mindannyian pucérok! Néhány perc múlva azonban ez már nem számított, és Agatha mosolya a hivatalosról az őszinte, örömteli verzióra váltott. Elkezdődött valami, amire nem számított – jól érezte magát.

Meglátta Tonit, aki egy napozóágyon feküdt a medence túlsó oldalán, és egy magazint olvasott. Volt mellette egy üres nyugágy, úgyhogy Agatha odasétált, és ráterítette a törölközőjét.

– Meglepetés! – szólt vidáman.

Toni felnézett a képeslapból, napszemüvegét a homlokára tolta, arcára egy pillanatra totális rémület ült ki, és ösztönösen megpróbálta eltakarni magát a sajtótermékkel.

– Agatha! Mit keres itt? Nem azt mondta, hogy úgy tervezi…

– Nos, Jasper beszélt rá, hogy próbáljam meg – felelte Agatha, és a tőle telhető legelegánsabb mozdulattal leereszkedett a napozóágyra. – Időnként mindannyiunknak ki kell próbálni valami újat, nem igaz?

– Ez egyszerűen elképesztő – csóválta a fejét nevetve Toni. Félretette a magazint, és felült. – Ezt nem tudom megemészteni valami innivaló nélkül. Megyek a bárpulthoz. Mit szólna egy gin-tonichoz?

– Tökéletes – vágta rá Agatha. Hátradőlt a napfényben, és lehunyta a szemét. – Már azt hittem, meg sem kérdezed.

A napfény melege, az úszók halk lubickolása a medencében és a beszélgetések duruzsolása, ahogy Jasper megjósolta, olyan oldott hangulatba ringatták, amilyet már hosszú idő óta nem tapasztalt. A hatás álmosítóan megnyugtató volt, és amikor félig kinyitotta a szemét, hogy lássa Tonit visszajönni a bárból, talpra ugrott.

– Az a veszély fenyegetett, hogy elalszom – mondta. – Ugye nem bánod, ha inkább állunk? Valahogy olyan közönséges, ha az ember fekve iszik.

– Tudom – értett egyet vele Toni. – Az államra csorog az innivaló. Nem mintha foltos lenne tőle a kedvenc blúzom vagy ilyesmi, nem igaz?

Kacagtak és koccintottak.

– Egészségére! – rikkantotta Toni.

– Fenékig! – biztatta Agatha.

Társalogtak az időjárásról, a klubról és arról, hogy Toninak szerepet ígértek a szerda esti nagy finálé rendezvényén, amikor megjelent Ulrika és Ursula. Agatha most is elképedt, mennyire hasonlítanak egymásra – mind a kettő alacsony volt, hosszú, barna hajuk enyhén őszült. Ursula arca egy kicsit kerekebb volt, mint a nővéréé, de ugyanaz a nyugtalanító kifejezés ült mindkettő képén, és zöld szemükkel ugyanolyan élénken figyeltek.

– Mrs. Raisin – szólította meg Ursula. – Úgy döntött, hogy csatlakozik a társasághoz?

– Egyelőre még nem döntöttem el, Mrs. Danieli, de Toni szeret itt lenni, és Jasper rábeszélt, hogy próbáljam ki.

– Jasper… – bólogatott Ulrika, és a két nő lassan összenézett.

– Láttam ma reggel egy másik közös barátunkat – folytatta Agatha. – Sir Charles Fraith ugrott be hozzám beszélgetni. Érdeklődött a recepciósuk, Theresa felől. – Ez hazugság volt. – Azt hiszem, megakadt a szeme a lányon. – Ez viszont valószínűleg nem.

– Sir Charles csalódni fog – mondta Ursula.

– Nem hiszem, hogy még egyszer látjuk Theresát – tette hozzá Ulrika.

– Valóban? És vajon miért? – firtatta Agatha.

– E-mailt kaptunk tőle – magyarázta Ursula. – Új állása van, Londonban. Azt írja, nem jön vissza.

– Ez egy kicsit furcsa – jegyezte meg Toni. – Nem kell ledolgoznia a felmondási időt?

– Szabadságon volt. Azt mondta, az megfelel a felmondási időnek – magyarázta Ulrika.

– Nem mintha bármit is számítana – folytatta Ursula. – Egyelőre beszüntettük a vállalkozást. Mint talán sejtette, Mrs. Raisin, most, hogy Antonio meghalt, mindent eladunk.

A nővérek kellemes délutánt kívántak Agathának és Toninak, aztán együtt mentek tovább a klubház irányába.

– Hazudtak – jelentette ki Agatha. – Theresa nem küldött nekik semmiféle e-mailt. Ha mégis van ilyen, fogadni mernék, hogy hamisították, vagy most fognak egyet hamisítani. Theresa rettegett, és nem akart kapcsolatba kerülni ezekkel. Olyan messziről kerülte ezt a két nőt, amennyire csak lehetséges. Nem fárasztotta volna magát azzal, hogy formálisan beadja a felmondását azoknak, akik megölték a szeretőjét.

– Bárki veszi is át a vállalkozást, tudni akar a személyzetről, akiket esetleg tovább alkalmazna – érvelt Toni. – Látni akar valamiféle felmondólevelet Theresától az aktájában. Talán ezért hamisítanak egy e-mailt.

– Lehetséges – morfondírozott Agatha. – Remélhetőleg Theresa valahol lent délen rejtőzködik, és biztonságban van.

– Azt hiszem, ezt is hozzáadhatjuk az elsők listájához – jegyezte meg Toni.

– Hogy érted ezt? – tudakolta Agatha.

– Eddig még soha nem kérdeztünk ki első számú gyanúsítottakat meztelenül!

A délután további része gyorsan elrepült. Agatha egy ideig Jasperrel csevegett, megismert néhány más embert a medence körül, és végül úgy döntött, mivel csak néhány halvány felhőcske enyhített a hőségen, hogy megmártózik. Kecsesen a medencébe ereszkedett, csak egy kicsit kapkodta a levegőt, amikor a hideg víz elérte a rekeszizmát, és úszott néhány hosszt.

Magabiztos úszó volt, régóta tökéletesen birtokában volt a mellúszás művészetének, mégpedig azon fajtájának, hogy fejét a víz fölött tartotta, így őrizve meg a sminkjét, és elkerülve, hogy klór kerüljön a hajára. Tonival ezután megvitatta, mennyivel könnyebben megszárad az ember fürdőruha nélkül, végül taxit rendelt, hogy hazainduljon.

Lezuhanyozott, felöltözött, és épp a klubház előtt várta a taxit, amikor feltűnt Jasper, fekete-arany köntösébe burkolózva.

– Azt reméltem, hogy… tudja… talán… elmegyünk valahova utána – mondta óvatosan.

Agathát mosolyra késztette a férfi félénksége, aki amúgy élvezte, hogy meztelenül mászkálhat mások előtt.

– Talán majd máskor – vigasztalta, miközben megérkezett a taxi, és előrehajolt, hogy baráti puszit nyomjon Jasper arcára. Érezte, ahogy a borosta végigkarcolja az állát, és azonnal eszébe jutott, miért gyűlöli annyira a szakállat.

John pontosan érkezett Agatháért a taxival, amely a két mérföldre lévő Ancombe-ba vitte őket. Ez a település Agatha szemében mindig is a tökéletes cotswoldsi falu volt. Carsely és Ancombe sokban hasonlított egymásra – templom a falu egyik végében, kocsma a másikban. Carselyvel ellentétben azonban, ahol a házak és a boltok a főutca mentén sorakoztak, Ancombe csinos, nádtetős házikói a maguk rendezett, tarka kertjeivel leginkább a híres ásványvízforrás körül csoportosultak.

Ha megrendeznék a falvak szépségversenyét, Ancombe Carsely előtt végezne, és Agatha arra gondolt, ez jó ok arra, hogy ne lakjon itt. Ancombe egyszerűen túl szép volt. Egyre ismertebb lett mint Cotswolds „titkos gyöngyszeme”, az a fajta turistacsalogató hely, amivé Carsely soha nem fog válni.

Ugyancsak Carselytől eltérően, ahol a Vörös Oroszlánban ehető, bár szokványos ételeket szolgáltak fel, az ancombe-i vendéglő, a Bokrétás híres volt a konyhájáról. Mivel egész nap alig evett valamit, Agatha finom vacsorára vágyott. Azzal lepte meg Johnt, hogy meg sem nézte az étlapot, úgy rendelte meg a terrine de champagne-t és mellé báránycsülköt.

– Nyilvánvaló, hogy ettél már itt korábban – vigyorgott John.

– Imádom ezt a helyet – viszonozta a mosolyt Agatha. – Nem szeretnék Ancombe-ban élni, de szeretek itt enni.

– Jobbat nem is választhattál volna.

Aperol fröccskoktélt kortyolgattak, amíg John az étlapot tanulmányozta, és Agatha a borlistát nézegette. John érdeklődött, milyen volt a napja, Agatha pedig beszámolt nudista élményeiről.

– Szóval anyaszült meztelen voltál? – kérdezte John fülig érő szájjal. – Bárcsak ott lehettem volna!

– Nana! – szólt rá huncutul Agatha, és megfenyegette mutatóujjával –, kicsit piszkos a fantáziád. Ez nem a szexualitásról szól. Csak kedves emberek, akik összeverődnek, és ruha nélkül lazítanak.

– Ha te mondod – adta meg magát John –, de engem akkor is elkeserít, hogy erről lemaradtam.

– Mielőtt elragadna a képzelgés, tudnod kell, hogy dolgoztam, amíg ott voltam. Kikérdeztem az első számú gyanúsítottakat. Talán most előadhatom azt a hosszú történetet…

Agatha elmagyarázta fagyasztotthulla-elméletét, és hogy minden eddiginél jobban aggódik Theresa biztonságáért.

– Ellenőrizhetem, jelentkezett-e egy rendőrőrsön Londonban – ajánlotta John –, de ennél sokkal többet nem tehetek, különben vizsgálat indulna eltűnt személy ügyében, és Wilkes azt nem fogja jóváhagyni. Theresa azt mondta, Londonba megy, aztán elment.

– De azt is mondta, hogy kapcsolatban maradunk, és értesít, hogyha biztonságban van – fejtegette Agatha. – És azóta sem telefonált.

– Rendben, megejtek néhány hívást – ígérte John. – Van néhány cimborám Londonban, akik elkezdhetnek körbeérdeklődni.

– És mi van a boncolással? – kérdezte Agatha. – Van bármi jele annak, hogy Antoniót jégre tették?

– Semmi, de a patológus talán nem vett észre mindent. Úgy informáltak, hogy ha egy testet lefagyasztanak, napokig tarthat, amíg kiolvad. Ha siettetik a folyamatot, a külseje elkezd oszlani, miközben a belső szervek még fagyottak. A patológus észrevette volna a fagyott szerveket.

– Toni úgy gondolja, azért dobták a tóba, hogy hamarabb kiolvadjon.

– Ez lehetséges, de kétlem, hogy Wilkes azt akarná, hogy a patológus menjen vissza, és újra vizsgálja meg. Pillanatnyilag ugyanis egy olyan boncolási jegyzőkönyv van a kezében, ami megfelel a rablási teóriájának. Nem akar semmi olyasmit tenni, ami esetleg hitelt adna egy Agatha Raisin-féle elméletnek.

– Igaz, hogy még nincs meg szükséges bizonyíték, de el kell ismerned, hogy Ursula viselkedése nem felel meg egy frissen megözvegyült asszonyénak – mondta Agatha. – Még meg sem történt a temetés, és az a nő ma már ott volt a nudistáknál, mintha mi sem történt volna. Aztán mit szólsz, hogy el akarja adni a vállalkozást? Biztos, hogy ezt ilyen gyorsan megteheti?

– Ha résztulajdonosa a vállalkozásnak, a saját részét akkor adja el, amikor akarja – felelte John. – Ha Antonio a tulajdonos, akkor Ursula semennyit nem adhat el belőle, amíg nem tisztázódik a hagyaték kérdése, még ha Antonio szabályosan végrendelkezett is. Ursula tervezgetheti, de nem hajthatja végre. Persze ha kiderül, hogy ő a gyilkos, nem örökölheti a vállalkozást. Egy gyilkosságért elítélt elkövető nem örökölhet az áldozattól.

– Gyerekük nincs – jegyezte meg Agatha. – Azt hiszem, Antonio olaszországi rokonai örökölnének.

– A hagyaték elrendezése rengeteg időt venne igénybe, hónapokig, talán évekig is eltarthat.

– Ne is beszéljünk erről többet ma este – rázta meg a fejét Agatha, mintha meg akarna szabadulni a bűntény összes gondjától. – Szeretném élvezni az ételt, és hát sok minden másról is beszélhetünk. Azt például még nem magyaráztad el, hogy lehet egy ilyen nagydarab, kiváló rendőrfelügyelő ilyen jó táncos.

Agatha maga is meglepődött, hogy sem a beszélgetés során, sem a gondolataiban nem merült fel újra a gyilkosság témája. John vicces volt és szórakoztató, ugyanakkor szerény, és nem dicsekedett a saját érdemeivel. Időbe telt, amíg Agatha kiszedte belőle, hogy fiatalkorában versenyszerűen táncolt.

– Imádtam – vallotta be John –, de a srácok, akikkel futballoztam, nem értették. Néhányan sokat gonoszkodtak velem, különösen, amikor látták a csodás lányokat, akik a táncpartnereim voltak.

– Féltékenyek voltak – jelentette ki Agatha. – Az pedig rémes dolgokra késztethet embereket.

– Őszintén megvallom, hogy mindenkire nagyon féltékeny vagyok, aki ma délután ott volt abban a klubban – nevetett John –, de megígérem, hogy nem fogok emiatt gonoszkodni.

Az este sokkal gyorsabban elillant, mint Agatha érzékelte. Majdnem éjfél volt, mire visszaért az Orgona közbe, és John kiszállt a taxiból elbúcsúzni.

– Megint itt vagyunk – jegyezte meg –, az ajtó előtt, és pörög egy taxi órája.

– Akkor legjobb lesz, ha visszaszállsz – mondta Agatha, de mielőtt John megmozdulhatott volna, Agatha átkarolta a nyakát. – Csodásan éreztem magam ma este.

Megcsókolta a férfit, ő pedig szorosan megölelte.

– Én is – mondta, és ő is visszacsókolta Agathát.

– De pillanatnyilag nem vagyok kész semmi többre. A dolgok komplikáltak. Megérted, ugye?

– Megértem – válaszolta John mosolyogva –, de arra ne számíts, hogy egyhamar lemondok rólad.

Agatha nézte, ahogy a taxi elhajt, és a kerti ösvényen a bejárati ajtóhoz sétált. Nyugat felől felhők gyülekeztek, és langyos esőcseppek kezdtek hullani az égből. Agatha besietett, és mint mindig, Boswell és Hodge üdvözölték.

– Mit mondtam odakint? – kérdezte elbambulva a macskáktól. – Mire gondolhattam? Hogyhogy nem állok készen „semmi többre”, amikor Giovannival voltam?

Leült a lépcső aljára, megcirógatta hozzá dörgölőző kedvenceit, akik egymást túllicitálva versenyt doromboltak gazdájuk figyelméért.

– Talán mert Giovanni csak fellángolás volt? Pillanatnyi őrület? Mostanra már el is felejtett. John ezt nem tenné, nem igaz? Ezért nem vagyok készen semmi többre vele? Mert félek, hogy a „semmi több” átalakul „valami komollyá”?

Agatha felballagott lefeküdni, valahogy szokatlanul fáradtnak érezte magát. De hiszen ez egy nagyon szokatlan nap volt.

Amikor másnap reggel felébredt, folyamatosan esett, ám az ég ragyogása elárulta, hogy a nyári nap továbbra is ott bujkál valahol, és várja, hogy az eső kizuhogja magát.

Agatha későn kelt, eltartott egy ideig, hogy kicsinosítsa magát, aztán fogta a vasárnapi újságokat meg egy esernyőt, hogy elsétáljon a Vörös Oroszlánba ebédelni. A kocsma ajtajában összecsukta az esernyőt, kirázta belőle a vizet, aztán körülnézett, és meglátta Bert Simpsont a pultnál a törzsvendégek kisebb csoportja körében. Mindenki széles mosollyal üdvözölte a frissen érkezett vendéget. Páran a szemöldöküket húzogatták felé. Világos volt, hogy nem sok minden másról beszélgettek egész héten, csak arról, amit az ablakpucoló látott. Agatha széles mosolyt villantott feléjük, a pulthoz sétált, és Bert vállára tette a kezét.

– Szeretném, ha mindannyian tudnák – jelentette be, továbbra is mosolyogva –, hogy ha Bert azt állította, látott engem a napsütésben meztelenül a kertben, akkor a teljes igazat mondta. Az én kertem, és azt csinálok ott, ami csak nekem tetszik!

Kitört a kacagás, aztán megszólalt az egyik törzsvendég:

– Jól gondolja, Mrs. Raisin! – és rendeltek Agathának egy gin-tonicot.

Agatha az egyik újság mellékletét lapozgatta, megrendelt marhasültjét és Yorkshire pudingját várta, amikor feltűnt Doris Simpson, és figyelmeztette Bertet, hogy ha nem megy azonnal haza ebédelni, nagy baj lesz. Aztán elfogadott egy kis pohár fehérbort, mintegy jutalmul, hogy kimerészkedett az esőbe. Röviden csevegett a többiekkel, aztán meglátta a sarokban ülő Agathát.

– Mrs. Raisin – lépett oda Agathához. – Nem is láttam, hogy itt van. Már akartam magával beszélni.

– Üdvözlöm, Doris. Miről akar beszélni velem?

– Hát… tudja… erről a maga napozásáról a kertjében. Úgy értem, semmi közöm hozzá, mit művel a saját otthonában…

– Eddig egyetértünk – mondta Agatha kissé idegesen.

– …de az én Bertem egész héten rágta a fülemet, hogy meztelenül járkáljak vele a kertben! Úgyhogy csak azt akartam mondani… csak így tovább! – Kacsintott, és visszament a többiekhez.

Mire Agatha visszaindult az Orgona közbe, a zápor kitartó szemerkéléssé szelídült, ami épp elég volt ahhoz, hogy a kertekben az eső áztatta rózsák és muskátlik, amelyek mellett elhaladt, ne tudjanak megszáradni és felegyenesedni.

A házába érve a macskák úgy néztek rá, mintha megőrült volna, amiért kiment ebben az időben, aztán vernyákolva követeltek ennivalót a konyhaszekrénynél, amiről tudták, hogy gazdájuk ott tartja a macskakaját.

Agatha végzett egy kis házimunkát, aztán beült kedvenc foteljába a nappaliban, hogy folytassa a vasárnapi újság tanulmányozását. Egy olaszországi sorozatgyilkosságról szóló cikket kezdett olvasni, de néhány bekezdés után azon kapta magát, hogy gondolatai megint Antonio Danieli megölése körül forognak.

Meggyőződése volt, hogy a nővérek állnak a háttérben. Nekik volt a legerősebb indítékuk, legalábbis Ursulának. Antonio megcsalta Ursulát, és mivel Antonio kikerült a képből, egy egész vagyonra tehetnek szert, ha eladják a vállalkozást. Ahhoz azonban, hogy ez megtörténjen, úgy kellett beállítani a gyilkosságot, mintha semmi köze nem volna hozzájuk. Theresa másképp gondolta, de hol lehet most ő? Miért nem telefonál? Lehet, hogy ő is Jasper két fura szolgálólányának áldozata lett?

Agatha azon elmélkedett, milyen gyakran bukkantak fel nők párosai az elmúlt néhány nap során. Két nő volt Giovanniál, akik a Parasztbecsület egyazon szerepéért versengtek; ott volt Lola és Santuzza az operában; ott volt a két boszorkány a Magányos Katona meséjében; aztán ott volt Ulrika és Ursula. Hogyan tudja majd lefülelni őket?

Megszólalt a telefon, Agatha odanyúlt, hogy felvegye a kisasztalról. Lehet, hogy Theresa? Gratulált magának, hogy nem kezdett azonnal Giovanniban reménykedni, és rájött, hogy ő már nem számít. John hívta.

– Még egyszer el szerettem volna mondani, mennyire jól éreztem magam tegnap este – szólt a férfi.

– Én is, John. Csodás volt.

– Nem akarom, hogy túl rámenősnek tarts. Tisztában vagyok vele, hogy most talán nem vagy a legjobb lelkiállapotban, de azt akarom, hogy tudd: szeretném, ha… folytatnánk.

– Rendben – felelte Agatha. – Én is szeretném. Meglátjuk, a jövő héten hogyan alakulnak a dolgok a munkahelyen, és megbeszélhetünk egy újabb vacsorát.

Csak miután letette a telefont, akkor jött rá, hogy James egy héten belül visszajön. Mi lesz Jamesszel? Arról volt szó, hogy újraépítik a közös életüket, de amikor elindult az esküvőről, nem úgy látszott, hogy sok megmenteni való maradt volna kapcsolatukból. Mégis hiányzott neki James. Még most is, hogy eszébe jutott az üresen álló szomszéd ház. Ez viszont biztosan nem elég alap bármilyen kapcsolatnál… A fagyasztott lasagnát is hiányolta, amikor kifogyott a hűtőből, de ahhoz sem akart feleségül menni.

Számításba jöhet-e egyáltalán a házasság? És számításba jöhet-e James? Vagy valaki más? Azokra a férfiakra gondolt, akik főszerepet játszottak az életében az utóbbi időben. El tudja képzelni, hogy bármelyikükhöz hozzámenjen?

Jasper, bár Agathának kissé megdobbant a szíve, amikor először találkoztak, eleve esélytelen volt, még ha ő talán nem is sejti. Nézzünk szembe a tényekkel, a szakálla a vétkes.

Giovanni meghalt és el van temetve, ami Agathát illeti.

Charles nem halt meg igazán, és nem volt eltemetve, de a sikernek semmi esélye. Nem gondolta, hogy ez valaha megváltozik, pedig nyilvánvalóan még mindig sokat jelent Charles számára. S bár Agatha megfogadta, hogy soha nem kezd vele még egyszer, ha őszinte volt magához, Charles továbbra is sokat jelentett neki.

James problematikus volt. Agatha egyszer régen azt hitte, ő élete szerelme, és nyilvánvalóan mind a ketten hitték, hogy együtt kell maradniuk. El tudják érni egyszer valamikor, hogy ez így legyen? Az, hogy fel kellett tennie magának a kérdést, már magában hordozta a választ. Mégis, ha le tudnák győzni az akadályokat, amelyekről tudják, hogy léteznek… Akárhogy is, James még mindig probléma.

John más volt. Egy új minőség. Érdekes, vicces, és úgy tűnt, megérti Agathát. Agatha kedvelte, de egyelőre John határozottan a „majd meglátjuk” kategóriába tartozott.

Miután letárgyalta magában a férfiakat, Agatha elhatározta, hogy korán lefekszik. Bezárkózott, ágyba bújt, ahol a két nővér, a boszorkányok és egy siránkozó szoprán köröztek a fejében, amíg el nem aludt.

Hirtelen felriadt. Zajt hallott. Egy régi ház, mint az övé, sokféle neszt bocsáthat ki magából, ahogy a tetőgerendák és padlódeszkák helyre rázódnak egy meleg nap után, de azok ismerős motozások, amelyeket az agya álmában is kiszűrt. A lárma, ami most felriasztotta, valami szokatlan volt.

Aztán jött a sziszegés és nyávogás. A macskák kergetőznének? Nem, egy ember morgását hallotta, meg egy tompa puffanást, amit súlyos léptek zaja követett. Ördög és pokol! Valaki jár a házban!

Agatha lábujjhegyen a hálószoba ajtajához settenkedett, belebújt egy ott lógó pongyolába, és kikukucskált. Nem látott semmit, így kimerészkedett a lépcsőfordulóba, lenézett az előtérbe, ahol elemlámpák fényét látta pásztázni a sötétben, és két férfihangot hallott.

Visszasurrant a hálószobába, óvatosan átlépve a padlódeszkát, amelyről tudta, hogy nyikorogni szokott. Most lépteket hallott a lépcsőn. Tudta, hogy nincs választása. Legalább két férfi volt a házban. Velük nem szállhat szembe – el kell rejtőznie. Megragadta a telefonját, és odament az ablak melletti beépített ruhásszekrényhez, kinyitotta az ajtaját, és gyorsan félretolta az ott lógó hosszú ruhákat és kabátokat. Lent, a beépített szekrény hátsó falában volt egy apró, háromszögletű ajtó, amely, akárcsak a szekrény, követte a tető dőlésszögét. Az ajtó átjáróul szolgált a tető végénél lévő ereszekhez, ahol volt egy kis kúszótér.

Belépett a szekrénybe, hátrafelé betolatott a koromsötét átjáróba, kinyújtotta a kezét, és behúzta a szekrény ajtaját. Aztán amennyire csak tudta, visszarángatta a kabátokat és ruhákat a helyükre, majd éppen becsukta a kis háromszögletű ajtót, amikor hallotta, hogy a léptek beérnek a szobába. A nyikorgós padlódeszka felsírt az egyik férfi súlya alatt.

– Itt nincs. – A hang olyan erőteljes volt, mint a lépések zaja, és tele haraggal. – Mi történt azokkal a rohadt macskákkal? Az egyik majdnem kikaparta a szememet!

– Kisurrantak a hátsó ajtón – szólt a másik férfihang. – Megnézted azt a szekrényt?

Agatha hallotta, ahogy felrántják a szekrény ajtaját, és az elemlámpa fénye átszüremkedik a háromszögletű ajtó alatt. Visszafojtotta a lélegzetét.

– Nincs itt semmi. – A fény eltávolodott.

– Az ágy még meleg – jegyezte meg a második hang, és Agatha megborzongott a gondolatra, hogy a férfi hozzáér a lepedőhöz, amelyen ő feküdt az imént. – De az ablak nyitva van. Lehet, hogy ott ment ki?

– Biztos meghallotta, hogy belebotlottál a macskákba! Ez lelépett, haver.

– Jól van, akkor helyben hagyjuk a házat, aztán elhúzunk.

Hallatszott, ahogy felforgatják a bútorokat, széthasítják az ágyneműt, üveget törnek, aztán a fürdőszobába vonulnak, majd a vendégszobában folytatják a pusztító orgiát.

Agatha rettegése most haraggá változott, és a dühtől dermedten feküdt a sötétben. Amikor a férfiak lementek a földszintre, még nagyobb zajt csaptak. Agatha előkotorta a sötétben a telefonját, majd megnyomott egy gyorstárcsázó gombot.

– John, én vagyok – suttogta, és a hangja inkább a tehetetlenség dühétől remegett, mint a félelemtől, hogy megtalálják. – Két férfi van a házamban. Minden összetörnek!

– Most hol vagy? – kérdezte John.

– A tető alatt rejtőzöm.

– Maradj ott, ahol vagy. Azonnal odamegyek. Telefonon bejelentem. Ne mozdulj, rendben? Maradj a rejtekhelyeden.

– Rendben. Kérlek, siess!

– Mennünk kell! – szólt oda az egyik férfi a másiknak, túlkiabálva a rombolás zaját.

– Szerintem gyújtsuk fel ezt a kócerájt.

– Ja, a nádtető gyönyörűen fog égni!

– Ne! – zihált Agatha, és szeméből patakzottak a könnyek. – Nem fogják felgyújtani a házamat!

Nekifeszült a háromszögletű ajtónak, de az nem mozdult. Újra megpróbálta, küszködött a szűk helyen, hogy a lehető legnagyobb erőt tudja kifejteni, de az ajtó szorosan zárva maradt.

Csapdába esett a házban, amit mindjárt porig égetnek.

Tizedik fejezet

– Dobáld a szoba közepére – rendelkezett az egyik férfi odalent, és hangját a bútorok recsegése kísérte. – Ezeket mind felhasználjuk a tűzgyújtáshoz.

A férfiak máglyaépítésének robaja elfedte a zajt, ahogy Agatha egyre kétségbeesettebben püfölte rejtekhelyének ajtaját. Az továbbra sem engedett. Ő újra elővette a telefonját, és felhívta Johnt.

– John, nem tudok kijutni innen – mondta, és őt magát is meglepte, ahogy elfullad a hangja. Ekkor jött csak rá, hogy nagyon nehezen kap levegőt. – Itt megfulladok! És fel fogják gyújtani a házat!

– Próbálj nyugodt maradni, Agatha – csitította John. – Lélegezz egyenletesen, és ne mozogj. Már úton vagyok. Maradj egy helyben, és tartsd a vonalat.

Ekkor Agatha szirénák hangját hallotta. A telefonon keresztül jött, John kocsijából? Nem, valahonnan a közelből, a dombról. Mind a kettő – John már ilyen közel volt.

– Hallod ezt? – bődült el az egyik hang. – A zsaruk!

– Tűnjünk el innen – kiáltotta a másik. – Mozgás!

Léptek dübörögtek, aztán csend lett, amit csak Agatha egyre nehezebb zihálásának hangja, majd az egyre közeledő sziréna vijjogása tört meg.

– Igyekezz, John… – kapkodott levegő után Agatha. – Elmennek.

– Ne foglalkozz velük – mondta John. – Rád koncentráljunk. Lélegezz lassan és nyugodtan. Próbálj ne pánikolni, mert akkor fogy a levegőd.

Legközelebb Agatha csak a felfordulás zaját és a fa recsegését hallotta. Felrántották az apró ajtót, a búvóhelyére beáradt a fény. Erős kezek nyúltak be érte, megragadták, és bevonszolták a szobába.

– Ott van? Megtaláltátok? – hallotta Agatha John hangját és dörgő lépteit a feljáraton.

– Megtaláltuk, uram! Elájult!

– Nem ájultam el! – zihálta Agatha, és félig nyitott szemmel felnézett a rendőr arcára, aki kirángatta búvóhelyéről. Kiszabadította magát a szorításából, és a nyitott ablak felé vetette magát, kidugta a fejét, és teleszívta a tüdejét friss levegővel.

– Csak lassan, Agatha – nyugtatta John, és átfogta a vállát. – A mentők már úton vannak, hogy megvizsgáljanak.

– Nem kell mentő! – köhögött Agatha, és nagy erőfeszítéssel lábra állt. – Látnom kell, mit tettek a házammal azok a gazemberek!

Körülnézett a hálószobában. Az ágyat feldöntötték és összetörték, a matracot felhasították, az ágyneműt darabokra szaggatták. Az életnagyságú tükör összetört. A padlót üvegcserép, ruhák és cipők borították. Agatha felkapott egy pár sportcipőt a lábbelik és fehérneműk kupacából, és felvette. Ez esetben a praktikum fontosabb volt a divatnál. Keresztül kellett mennie a szobán, ahol túl sok volt a törött üveg.

Imádott otthonának többi része úgy nézett ki, mintha tornádó söpört volna végig rajta. Mindent, amit szét lehetett zúzni vagy össze lehetett törni, elpusztítottak. Követte Johnt a nappaliba, ahol a betörők farakást csináltak felaprított bútoraiból.

– John! – kiáltott fel elborzadva Agatha. – Az meg mi?

Sötétvörös fröccsenésfoltokra mutatott a falon. John megvizsgálta a foltokat, közel hajolva megszagolta őket.

– Jaj, istenem! – zokogta Agatha. – Boswell és Hodge…

– Nem ők – nyúlt az egyik vörös folthoz John, és megnyalta az ujját. – Ez ketchup.

Ebben a pillanatban megjelentek a rémülettől tágra nyílt szemű, fájdalmasan nyávogó cicák, és Agatha lába mellé kuporodtak. Ő leült egy félig összezúzott kanapéra, felnyalábolta kedvenceit, és keservesen zokogott.

Az Orgona közt pillanatok alatt eltorlaszolták a mentősök és a tűzoltók, akik csatlakoztak a rendőrségi autókhoz; a kék villogók fénye elárasztotta az utcát. John elrendelte a kék lámpák kikapcsolását, de a járművek fényszórói így is világosságot teremtettek az éjszakában. Elsőként a tűzoltók távoztak, miután átvizsgálták az épületet, és megállapították, hogy biztonságos, tüzet nem gyújtottak benne, és nem fenyeget a gyulladás veszélye sem.

A mentők először olyan alaposan megvizsgálták Agathát, amennyire csak engedte, aztán távoztak. A rendőrtisztek maradtak, s bár az éjszaka folyamán egyre kevesebben, de még hajnalban is ott voltak. A káoszt növelte egy ujjlenyomat-vizsgáló csapat megjelenése, akik fekete port szórtak el itt-ott, de kételkedtek benne, hogy bármit is találnának. Meggyőződésük volt, hogy a betolakodók kesztyűt viseltek.

John egész éjszaka Agathával maradt. Helyreállították a konyhát, hogy legalább kávét lehessen főzni benne, és miután Agatha megtette vallomását a rendőrnek, aki kirángatta rejtekhelyéről, John együtt ült le vele, hogy mindent átbeszéljenek.

– Első osztályú zárak vannak az ajtóidon és ablakaidon – állapította meg John. – Akárkik törtek is be hozzád, pontosan tudták, mit csinálnak.

– Már korábban is voltak nálam betörések – válaszolta Agatha. – Beszereztem a lehető legjobb zárakat és egy riasztórendszert. Biztosan azt is tudták, hogyan hatástalanítsák.

A felfordulás a sötétség óráiban odavonzott néhány kíváncsi falubelit. Agathának és Jamesnek az Orgona közben viszonylag kevés szomszédja volt, de egyre több helyi érdeklődő akadt, ahogy kivilágosodott, és a falu népe intézni kezdte hétfő reggeli ügyes-bajos dolgait. Addigra már csupán John kocsija állt a ház előtt, így aztán csak kisebb cirkusz jutott a reménykedő bámészkodóknak.

John segített Agathának lakhatóvá tenni a hálószobáját, amikor Agathát lentről szólította valaki. Margaret Bloxby volt az. Agatha lesietett, a lelkészné vigasztalóan átölelte barátnőjét, aki megint sírva fakadt.

– Abba kellene már hagynom – hüppögött Agatha a szemét törölgetve. – Ez nem segít a romeltakarításban.

– Néha ez az egyetlen dolog, ami segít – nyugtatta meg Margaret. – Biztosan kimerült, nem maradhat itt. Jöjjön el velem a parókiára. Ott a vendégszobánk.

– Nagyon kedves magától – hálálkodott Agatha –, de nem fogok a nyakukra költözni. Van hol lennem, amíg megint rend nem lesz a házamban.

Aznap délelőtt Agatha telefonált Charlesnak, és elmondta, mi történt.

– Szent ég, Aggie! – sopánkodott Charles. – Ha szálláshelyet keresel, tudod, hogy hozzám jöhetsz. Barfield House a tiéd is, ameddig csak szükséged van rá. Elmehetek érted?

– Köszönöm, nem kell, Charles – vágta rá Agatha. – Összepakolom a szükséges holmikat, amiket találok, aztán ott leszek, ahogy elkészültem.

– Amikor csak akarod, öreglány – várni fogunk rád.

Agatha elautózott Charles birtokára, a hátsó ülésen Boswell és Hodge foglalt helyet, ki-ki a maga kosarában. Az egyik cicahordozót, amely áldozatául esett a rombolásnak, ragasztószalag tartotta össze, de a célnak még megfelelt. Saját legszükségesebb holmiját Agatha egy régi bőröndbe gyömöszölte, meg mindenféle táskába és sportszatyorba, amiket csak talált.

Onnan, ahol a ház mellett leparkolt, Agatha látta a teraszt és a könyvtár nyitott üvegajtaját. Nem a bejárathoz ment, inkább a terasz felé került, a macskákat a kocsiban hagyta. Charles az íróasztalánál ült, amikor Agatha megjelent a nyitott franciaajtóban.

– Aggie, drágám, gyere be! – ugrott oda hozzá Charles, és átölelte, aztán egy fotelhoz kísérte. – Biztosan el vagy keseredve. Hozhatok valamit? Kávét? Valami ennivalót?

– Köszönöm, nem kérek, Charles. Csak egy pillanatra…

– Charles, édesem! – hangzott fel egy női hang a hallból, aztán a birtokosa is megjelent a könyvtárszoba ajtajában. Húszas évei végén járhatott, magas volt és vékony, hosszú lábak, hosszú, barna haj. Fél tucat frissen vasalt inget hozott vállfákra akasztva. – Gustav azt akarja, hogy ezeket mind bepakoljam neked, de csak két napra megyünk, és… Ó. Vendéged van?

– Ez itt Agatha. – Charles bemutatta őket egymásnak. – Agatha, ez Penelope, a barátom, akiről már beszéltem neked.

Agatha szemügyre vette Penelopét, a lány pedig ajakbiggyesztve nézett vissza rá. Még ilyen grimasszal az arcán is vitathatatlanul szép volt. Agatha felállt, és az üvegajtó felé indult.

– Azt hiszem, legjobb, ha elmegyek, Charles – jelentette ki, és nagy léptekkel elhúzott a férfi mellett. Hallotta, hogy Charles odasúg valamit az édes Penelopénak, aztán utolérte Agathát a kocsijánál.

– Aggie, drágám, mi a baj?

– Penelope a baj, Charles. Nem is említetted nekem!

– Nem tetszik neked? Azt gondolod, túl fiatal hozzám?

– Túl fiatal? Az mikor zavart téged? Nem túl fiatal hozzád, Charles – túl magas!

– Nézd, pakolunk, és két napra lemegyünk Cornwallba. Nincs igazán időm, hogy ebbe most belemenjek.

– Nekem sincs időm, Charles – vetette oda a kocsiba szállva Agatha. – Az élet túlságosan kurta, akárcsak te.

Agatha egyenesen visszahajtott Carselybe, és a lelkészlak előtt állította le a kocsiját. Állt a küszöbön, kezében egy-egy macskahordozó kosárral, aztán Mrs. Bloxby kinyitotta az ajtót, és tárt karokkal üdvözölte.

Agatha nem pazarolta az idejét arra, amit tanácsoltak neki, hogy pihenjen és nyerje vissza az erejét. Inkább azzal töltötte a nap hátralevő részét, hogy munkásokat toborzott, akik kitakarítják a házát, aztán a következő napra szerzett belsőépítészt és lakberendezőt is. Természetesen mindenkinek tele volt a naptára, nem tudták másnapra elvállalni, de valahogy mégis sikerült időt találniuk, amikor Agatha egy ellenállhatatlan összeget ajánlott fel nekik.

Kedden délután épp a nappalijában állt a textilkereskedővel, és függönyanyag-mintákat válogatott, melyik illene a már kiválasztott új bútorhoz, amikor rátelefonált Simon.

– Még mindig takarít a látogatók után, főnök? – érdeklődött.

– Szépen haladok – biztosította róla Agatha. – Szervezés kérdése az egész.

– Érdekes hírem van magának. Patrick belerángatott a Martinbrook-ügybe, hogy segítsek neki. Paula jól teljesít. Van ott egy lány, akit a többiek nem bírnak. Patrick és én csináltunk néhány távoli fotót, Paula pedig a telefonjával készített pár videót. Muszáj elküldenem.

– A laptopom túlélte a dúlást, úgyhogy bármit meg tudok nézni, amit küldesz. Ha megnéztem, visszahívlak.

Agatha végignézte a képeket és a videót, és már hívta is Simont.

– Add át gratulációmat Patricknek és Paulának – lelkesedett Agatha. – Ezek a képek bearanyozzák a napomat. Most már bízd rám az ügyet. Majd szólok Patricknek, ha eldöntöttem, mit tegyünk.

Egy órával később Agatha egy időre felfüggesztette a felújítás tervezgetését, és felhívta Mrs. Carlingot a Martinbrook gimnáziumban.

– Híreim vannak az ön számára, Mrs. Carling – jelentette be. – Azt hiszem, össze kell hívnunk egy rendkívüli szülői értekezletet. A csütörtök délután jó lenne. A következő történt…

– De ez egyszerűen elviselhetetlen, Margaret! – Alf Bloxby, a Szent Júdás-templom lelkésze kifogyott a béketűrésből. Nem mintha eleve túl sok türelme lett volna Agathához. Mindig nehezményezte, hogy a felesége milyen sok időt tölt „azzal a rémes nőszeméllyel”, úgyhogy az új helyzet, hogy beköltöztette – ráadásul nem is egy, hanem két macskával! – a végsőkig próbára tette Alf tűrőképességét. – Meddig szándékozik maradni? Rengeteg munkám van, és rendkívül megnehezíti a dolgomat, amikor az egyik macska épp úgy dönt, hogy szétcincálja a vasárnapi prédikációhoz készített jegyzeteimet! Mennie kell, Margaret!

– Ez nem épp keresztényi hozzáállás a részedről, Alf – mutatott rá Mrs. Bloxby. – Még csak szerda délelőtt van. Agatha alig két napja van itt. Ahogy őt ismerem, villámgyorsan saját lakóhelye lesz.

Mrs. Bloxbynak igaza volt. Agatha ez idő tájt az általa „felújítócsapatnak” elnevezett társaságot felügyelte, azzal a céllal, hogy még aznap délutánra használható konyhája és fürdőszobája legyen. Mindössze ennyire volt szüksége. Felhívta az irodát.

– Jó reggelt, Helen – szólt bele a telefonba, amikor pontosan három csengetés után felvették. – Még mindig a házzal vagyok elfoglalva, úgyhogy beszkennelné az összes dokumentumot, amit látnom kell, és elküldené, kérem, e-mailben? Minden mást Toni intézhet. Bent van már? Beszélnem kell vele a ma esti nagy fináléról.

– Ma reggel még nem láttuk, Mrs. Raisin – válaszolta Helen. – Szólok neki, hogy hívja fel, ahogy megérkezik.

Késő délelőtt Agatha még mindig nem hallott Toniról, így hát megpróbálta elérni a mobilján. Úgy látszott, ki van kapcsolva. Agatha nyugtalankodni kezdett. Nem abban állapodtak meg, hogy kezük ügyében tartják a telefonjukat, kapcsolatban maradnak, és vigyáznak magukra? Úgy döntött, még egy ideig vár, hátha Toni megbeszélésen van az aznap esti finálé ügyében, és nem akarja, hogy zavarják.

Agathának délután még mindig semmi híre nem volt a munkatársáról, és egyre jobban aggódott. Otthagyta a serényen dolgozó felújítóbrigádot, és pólóban, farmerban, sportcipőben, vagyis a munkaruhájában Toni lakásához autózott. Senki nem nyitott ajtót, és a jelek szerint senki nem volt otthon. Egy szomszéd azt mondta, látta Tonit reggel elmenni Edwarddal. Agatha megpróbálkozott Edward telefonjával, de ő sem vette fel. Akkor sem járt szerencsével, amikor a fiú lakásához hajtott.

Mivel aznap este rendezték a játék zárófelvonását, és mind Edward, mind Toni valamilyen módon érdekelt volt benne, Agatha elhatározta, hogy kimegy a naturistaklubba, és megnézi, ott vannak-e. Edward lakásától a klub felé Antonio fagylaltoscége közelében vezetett el az útja. Az iroda, ha Ursulának hinni lehetett, be volt zárva. Agatha tett egy kis kitérőt, hogy elhajthasson mellette, nem lát-e valami gyanúsat. Ahogy számított rá, a néptelen telephely látszólag zárva volt. A kocsijából még az elülső ablakba kitett üzenetet is látta, amely szerint a cég a további értesítésig zárva tart.

Aztán ahogy befordult az épület melletti utcába, látta, hogy az egyik, udvarra nyíló kapu résnyire nyitva van. Itt valami nem stimmel. Agatha elhatározta, hogy körülnéz. Leparkolt, kiszállt, csak a kézitáskáját vitte magával. Beljebb lökte a kaput, és bedugta fejét. Elkiáltotta magát:

– Hahó! Van itt valaki?

Mindenhol síri csend honolt, úgyhogy belopózott. A furgonok ott sorakoztak szépen egymás mellett. Agatha elhaladt mellettük. Próbálkozott az irodai konyhába vezető ajtóval, az könnyen kinyílt. Halk léptekkel, végig figyelve a jelekre, nincs-e valaki az épületben, Ulrika irodája felé tartott.

Belökte az ajtót, és döbbenten látta meg az íróasztalnál ülő Ursulát, aki egyenesen Agathára bámult.

– Jöjjön be, Mrs. Raisin – üdvözölte Ursula –, már vártuk.

– Én… azt hittem, valami baj van… – hebegte Agatha. – A kapu…

– Maga szaglászott, Mrs. Raisin – lépett elő Ulrika. – Fiatal barátnőjét, Tonit keresi minden bizonnyal.

– Hol van? – kérdezte Agatha a szobába lépve. – Mit csináltak vele?

– Készülődik a szerepére a nagy fináléban – válaszolta Ursula, és Agatha háta mögött becsapódott az ajtó. Most Jasper állt meg mögötte.

– Jasper, mi folyik itt? – A férfi Agathára mosolygott, de nem szólt egy szót sem. A szeme vizenyős volt, és alig fókuszált. – Jasper!

– Csak nekünk válaszol és engedelmeskedik, amikor ilyen, Mrs. Raisin – mondta Ulrika. – Most üljön le. Jasper! Ültesd le!

Jasper megragadta Agatha felső karját, olyan szorosan, hogy Agatha felszisszent fájdalmában, majd egy üres irodai szék felé taszigálta. Agatha látványosan megbotlott, elterült a földön, a táskája tartalma kiszóródott a padlóra. Négykézlábra állt, mintha össze akarná szedni a holmiját, de alattomban megragadta a mobiltelefonját, és a pólója alatt gyorsan a melltartójába dugta, a hóna alá.

– Hagyja csak, Mrs. Raisin – azokra már nem lesz szüksége – szólt rá Ursula. – És most üljön le.

Agatha úgy tett, ahogy parancsolták, de dühösen fixírozta a nővéreket, miközben Jasper őrt állt.

– Mi baja van? – kérdezte Agatha Jasper felé intve.

– Jasper túlságosan szereti az ördög gyönyörét – magyarázta Ulrika. – Nem tud ellenállni neki. A csípős fűszerek elfedik azt a furcsa kis ízt, amit hozzáadunk. Daturából, más néven az ördögtrombitából, az üvegházamban termesztett növényből készül. A hatása hasonló a szkopolaminhoz. Ha megkapja a dózisát, bármit megtesz, amit mondunk neki. Utána semmire nem emlékszik. Talán fellép majd néhány furcsa hallucinációja, de különben minden rendben lesz vele.

– Szóval Jasper volt az, aki segített cipelni Antonio testét! – döbbent meg Agatha.

– Ő volt az – ismerte el Ursula. – Látom, hogy rájött a mi kis módszerünkre.

– És ugyanezt tették Ulrika férjével is, nem igaz? – folytatta Agatha.

– A hűtlen férjek, Mrs. Raisin, azt kapják, amit megérdemelnek – jelentette ki Ulrika. – A maga beavatkozása mindent veszélybe sodor. Ahogy eladjuk ezt a helyet, elég pénzünk lesz, hogy luxusban élhessünk életünk végéig. Nem hagyhatjuk, hogy maga továbbra is belekontárkodjon a dolgainkba.

– Késő van. Jasper, tudod, mit kell tenned vele – szólt Ursula, mire Jasper felrángatta Agathát a székről. Köré fonta a karját, és talpra állította. Agatha visított, rúgkapált, megkísérelte kiszabadítani a karját, hogy megkarmolhassa Jaspert, még a fejét is hátravetette, megpróbálva arcon találni a férfit, de az sokkal erősebb volt nála.

Jasper az irodából kiráncigálta az udvarra Agathát, aki minden erejével küzdött, hogy szabaduljon. Miután átszelték az udvart, a nővérek utolérték őket, és Ursula kinyitotta a fagyasztó ajtaját. Jasper bevonszolta Agathát, majd a sarokba lökte, egy egész falnyi csokoládéfagylaltos doboz mellé.

– Nyugodjon le, Mrs. Raisin – tanácsolta Ulrika. – Hamarosan maga is olyan hideg lesz, mint ott az a barátja.

Agatha balra fordította a fejét, ahonnan Theresa megfagyott hullája bámult vissza rá élettelen szemével.

– Ördög és pokol! – kiáltotta Agatha. – Nem hagyhatnak itt!

A nővérek sarkon fordultak, Jasper pedig becsapta az ajtót, és kívülről rázárta. A világítás kialudt, mire Agatha előhalászta a telefonját a hóna alól. Már tárcsázni készült, aztán jobb ötlete támadt, és kikapcsolta a készüléket. Megint világos lett, ekkor gyorsan két csokoládéfagylaltos doboz közé szuszakolta a telefont.

Nyílt az ajtó, Agatha előrerohant, remélve, hogy keresztülverekedheti magát három ellenségén, de Jasper gyorsabb volt nála, és megint köréje fonta a karját.

– Hol a telefonja? – kérdezte Ursula Agatha táskájával a kezében.

– A konyhaasztalomon – vágta rá Agatha –, le van merülve.

Ulrika megmotozta Agathát, és mivel nem talált semmit, előhúzta Jasper telefonját a férfi farzsebéből. Megnyomott néhány gombot, Agatha számát hívta.

– Nem cseng ki – jelentette. – Lemerült.

– Hagyd itt – utasította Ursula Jaspert. – Aztán zárj be mindent. – Megint bezárták az ajtót, és Agathára sötétség borult.

Ő káromkodott, de ellenállt a kísértésnek, hogy könnyekben törjön ki. Egyszer már majdnem meghalt egy fagyasztókamrában, amikor egy drogos banda nyomába eredt. Akkor szerencséje volt, de most nem számíthatott pusztán a szerencsére. Visszakúszott a csokoládéfagylaltos dobozokhoz, és megkereste a telefonját. Bekapcsolta, azonnal látta a megvilágított képernyőn, hogy nincs térerő. Az előbb, amikor megpróbált kiszabadulni Jasper szorításából, kimelegedett, most viszont gyorsan lehűlt, és vacogni kezdett.

A telefon elég fényt bocsátott ki, hogy Agatha láthassa a kamra négy sarkát. Felmászott a dobozokra, és a telefonját forgatva igyekezett térerőt találni. Eközben egyre jobban fázott, és csillapíthatatlanul remegett. Végül, miután a helyiség egyik magasabb pontján a telefon végre térerőt talált, Agatha felhívta Johnt. De alig tudott megszólalni, amikor a férfi felvette.

– Agatha? – hallotta John hangját. – Agatha, te vagy az? Minden rendben?

– H-h-hideg… – csak ennyit tudott kinyögni. – Nagyon hideg van itt…

Ekkor megszűnt a térerő.

A következő néhány percben Agatha körbejárt, dühöngve próbált újra vételhez jutni, és kétségbeesetten küzdött, hogy melegen tartsa magát. Fel-alá ugrált, helyben futott, a levegőbe lendítette a végtagjait, de az egyetlen dolog, amiről úgy érezte, valamennyire segít rajta, ha maga köré fonja a karját, és összegömbölyödik, így próbálva megőrizni teste melegét. Csakhogy egyre kimerültebbnek érezte magát, és lassan lecsukódott a szeme. Eszébe villant, hogy nem szabad elaludnia…

Hirtelen megint fény gyulladt. Agatha felnézett, látta, hogy nyitva az ajtó. Egy férfi lábát pillantotta meg, ahogy odalép hozzá; érezte, hogy meleg karjával átöleli.

– Menjünk ki innen – szólt egy hang, és Agatha rájött, hogy John az.

John kivitte a fagyasztókamrából, be az iroda konyhájába, ahol egy székre ültette, és bekapcsolta a sütőt. Agatha rögtön megérezte a felé áradó meleget. John a kezét és csupasz karját dörzsölte, közben figyelte Agatha arcát.

– Nincsenek fehér foltok, fagyásnak semmi nyoma – közölte. – Hogy érzed magad?

– Kezdek felmelegedni – vacogta Agatha. – Bizsergek.

– Készítek neked egy forró teát – terítette Agatha vállára a zakóját John –, és kihívjuk a mentőket. Pillanatokra lehettél a komoly kihűléstől.

– Nem! – tiltakozott Agatha. – Semmi mentők. Szépen felmelegszem.

Teakortyolgatás közben elmesélte, mi történt.

– Csapda volt – mondta dühösen –, és én simán belesétáltam. El kell kapnunk a nővéreket. Ott lesznek a naturistáknál a nagy finálén.

– Mikor kezdődik? – kérdezte John.

– Egész este tart a ramazuri, de a fő attrakció csak sötétedés után kezdődik – úgy jobban mutat a tűzijáték.

– Most azonnal odaküldöm az egyenruhásokat – nyúlt a telefonjáért John.

– Nem, ne tedd! – kérte Agatha. – Az elriasztaná őket. Szétszélednének, és soha többé nem találnánk meg őket, ami azt jelentené, hogy talán soha nem találjuk meg Tonit sem.

– Legalább tudjuk, hogy Toni nincs ott – intett John a hűtőkamra felé –, de szegény Theresa igen. Ezt jelentenem kell, Agatha.

– Ha megteszed, mind a ketten itt ragadunk, vallomást teszünk, válaszolunk a végtelen sok kérdésre – érvelt Agatha –, Theresa viszont nem megy már sehová. Egyszerűen zárjunk be, és távozzunk.

– Zárjunk be… – ismételte John. – Hogy lehet az, hogy nyitva hagyták? Simán be tudtam jönni.

– Megparancsolták Jaspernek, hogy zárjon be – mondta Agatha. – Kétlem, hogy Jasper képes komplikált feladatokat végrehajtani, amikor ilyen állapotba hozzák.

Agatha ragaszkodott hozzá, hogy John engedje járkálni, és amikor megtette, semmiféle káros utóhatásról nem számolt be. Besétált Ursula irodájába, megtalálta a táskáját, és az íróasztal fiókjait átkutatva előhúzta Jasper egyik rituális tőrét. Megérintette az asztallapot a pengéjével, amely simán belecsúszott a markolatba. A másik tőrt sehol nem találta.

– John, oda kell mennünk a klubba – jelentette ki Agatha. – Van egy olyan érzésem, hogy valami rettenetes van készülőben!

A parkoló a klubnál majdnem tele volt, John meg sem kísérelte, hogy szabályosan állítsa le a kocsiját. Otthagyta a bejáratnál, és berohantak. Az előtér és a klubház üres volt, de látták, ahogy égő fáklyákat tartó meztelen emberek sora halad végig a pázsiton az erdő és a Magányos Katona felé.

– Menjünk! – lépett egyet előre John.

– Lassan a testtel! – állította meg Agatha. – Azonnal észrevesznek minket, ha így megyünk ki. És akkor a két boszorkány felszívódik. Ha meg akarjuk találni Tonit, nem vonhatjuk magunkra a figyelmet.

– Ó, szóval úgy érted…?

– Igen! Ne légy ilyen prűd. A holmidat hagyd a „Mágusok” feliratú öltözőben.

Mire Agatha kijött az öltözőből, John a hallban álldogált. A karján lógó összehajtott törölközőt tartotta maga elé, de egyébként abszolút semmi nem volt rajta, fekete, fűzős bőr félcipőjét kivéve. Agatha a cipőre meredt.

– Nem gyalogolhatok odakint mezítláb – hebegte John, és próbálta nem bámulni Agatha meztelenségét, teljesen sikertelenül. – Nem bírja a talpam.

– Jól van, gyerünk – vezényelt Agatha, majd kikapta John kezéből a törölközőjét, és egy sarokba hajította. – Erre nem lesz szükséged.

Követték a játékosok csoportját az erdőbe. Néhányan aprólékosan kidolgozott jelmezeket viseltek, amelyek mellett Jasper fekete-arany köntöse egészen közönségesnek hatott. Feltűntek fura szimbólumokkal ellátott flitteres süvegek, amelyek jelentőségét csak a játék résztvevői érthették. Sok férfi és nő valami páncélingnek tűnő alkotást viselt, és jött egy egész sereg résztvevő, akiken a bőrükre festett egzotikus és titokzatos szimbólumokon kívül nem volt semmi más. Agatha oldalba bökte Johnt, és rászólt, hogy vágjon vidámabb képet.

Átverekedték magukat a sokaságon, mígnem meglátták a Magányos Katonát. Agatha félrevonta Johnt egy helyre, ahonnan észrevétlenül figyelhették a nővéreket. Nagyméretű hangszórókból dobmuzsika áradt, a játékosok által magasba tartott égő fáklyák vibráló fényalakzatokba tömörültek, amitől a fák között az árnyékok is ritmusos táncba kezdtek.

A kis zöld területet, ahol a Magányos Katona állt, megtisztították az aljnövényzettől és bozóttól, hogy az összegyűlt játékosoknak helyet biztosítsanak, és a Magányos Katona mellett kétfelől nagy tábortüzeket raktak. A kő mögött dobogót emeltek, amelyen egy fekete bársonnyal letakart trón várakozott.

Hirtelen hatalmas dörrenés hallatszott az égen, Agathának még a lélegzete is elállt. Fehér csillagok zuhataga jelezte egy nagyszabású tűzijáték kezdetét. A látványosság úgy ért véget, ahogy kezdődött: egy hatalmas durranással, és amikor az utolsó visszhang is elült, újra felharsant a dobszó.

Mormogás támadt a közönség soraiban, a tömeg szétvált, és utat engedett egy figurának. Edward volt az. Vörös sapkát viselt, a karjában hozta Tonit, aki leheletvékony fehér lepelbe volt csavarva. Edward előresétált Tonival a Magányos Katonához, a kőre fektette a lányt, aztán pár lépést hátrált. Agatha figyelmesen bámulta Toni karcsú alakját. Látta, hogy lélegzik, de azt nem tudta megállapítani, eszméletlen-e, vagy szerepet játszik.

– Le kell hoznunk onnan – jelentette ki Agatha, és elindult a kő felé, de John visszahúzta.

– Odanézz! – mutatott egy helyre.

Jasper lépett a tisztásra, mindössze fekete-arany köntösét viselte, Ulrika és Ursula kísérte, mint meztelen fáklyavivők. Agatha a tűz fényén keresztül figyelte. Jasper ugyanazt a mosolyt viselte az arcán, mint az irodában, pillantása most is ugyanolyan zavaros volt; ebből látszott, hogy az ördög gyönyöre hatása alatt áll. Helyet foglalt a trónon, szolgálólányai Edward mellé térdeltek. A zene abbamaradt, Jasper felállt, és odalépett a kőhöz, ahol Toni feküdt mozdulatlanul.

– Barátaim! – kiáltotta, és felemelte a karját, amitől szétnyílt a köntöse. – Azért gyűltünk össze, hogy megünnepeljük a játék végét. Az angyalok nem tudtak megbirkózni az utolsó kihívással, és vesztettek. Ezért tehát kötelesek lemondani egyik emberükről.

Toni teste fölött a levegőbe nyújtotta a kezét, és amikor mind a két karját a magasba emelte, a lány fölé tartotta a tőrt.

– Ördög és pokol, Jasper, ne! – visított Agatha, és előrerohant.

Jasper zavart arckifejezéssel meredt Agathára, aztán le a kőre. Azt látta, hogy megemelkedik és fortyogni kezd a föld, majd egy kéz nyúl ki belőle. Ekkor megnyílt föld, és egy páncélos férfialak mászott elő a kövek alól. Sisakjának rostélya mögött vörös izzás fénylett, aztán kirajzolódni látszott két tüzes szeme. Tekintete először bizonytalanul repdesett, majd megélénkült, és Jaspert rémület fogta el, amikor az alak rettentő pillantásával egyenesen a szemébe nézett. Jaspernek semmi kétsége nem volt a szándéka felől.

– A Magányos Katona! – ordított fel Jasper.

A jelenés páncélkesztyűjével elkapta Jasper kezét. Egyetlen gyors mozdulattal Jasper felé fordította a tőrt, és pengéjét a mellkasába mélyesztette.

– Mi az ördög történt itt? – rohant el John Agatha mellett oda, ahol Jasper feküdt. – Meghalt! Megölte magát!

Toni felült, a szemét dörzsölte, mintha hosszú álomból ébredne.

– Jól vagy, Toni? – tudakolta Agatha.

– Persze – mondta Toni, és ámulva nézett körül. – Mi folyik itt?

– Azt hiszem, Jasper olyan dolgokat látott, amiket mi nem – vélte Agatha. – Szerintem hallucinált. Téged már majdnem feláldozott, aztán a Magányos Katonáról kiáltott valamit, és mellkason szúrta magát – meghalt.

Agatha a lenyűgözött közönség felé fordult. Néhányan tapsolni kezdtek. Agatha pislogott. Ezek azt hiszik, mindez a műsor része, gondolta. Aztán meglátta, hogy a szolgálólányok felállnak, és menni készülnek.

– Barátaim! – kiáltotta karját felemelve. – A két boszorkány megbabonázta a nagymestert. Nem szökhetnek el! Turiddu kardja… és Santuzza minden kincse azoké lesz, akik elfogják őket!

A nővérek rohanni kezdtek, hogy a fák között keressenek menedéket, de a tömeg hatalmas üdvrivalgással utánuk iramodott. Ulrikát és Ursulát visszarángatták a Magányos Katonához, egy-egy kidekorált nő határozott szorításában. Előlépett John.

– Vége a játéknak – jelentette be. – Rendőrtiszt vagyok… – A zsebébe nyúlt volna a jelvényéért, de csak pőre mellkasát tapogatta. – Tényleg rendőrtiszt vagyok – a cipőmön is láthatják. Ezt a két nőt letartóztatom gyilkosságért. Vigyék őket a klubházba, amíg felhozom a bilincseket a kocsimból…

A Mircesteri Naturista Egyesület területét fél órán belül rendőrtisztek lepték el, és John, megkönnyebbülve, hogy megint ruha van rajta, biztosította a bűnügyi helyszínt. Késő éjszakáig zajlott a vallomások hivatalos felvétele és a tanúk kikérdezése. Amikor Agatha végre hazaért, és lerogyott vadonatúj ágyára, még szinte nem is érintette a párnát a feje, már aludt is.

Másnap reggel Agatha tudta, hogy még egy utolsó dolgot meg kell tennie, mielőtt lezárja az Antonio-gyilkosság aktáját. Felhívta Charlest. Mivel legutóbbi beszélgetésük úgy végződött, ahogy, kissé nehezen lendült bele, de Agatha bevetett minden eszközt, amelyre a PR-bizniszben eltöltött évei alatt tett szert, hogy könnyed csevejjé varázsolja a hívást.

– Szóval mit tehetek érted, édesem? – tette fel végül a kérdést Charles.

– Charles – csikorgatta a fogát Agatha, figyelmen kívül hagyva az „édesemet”. – Szeretném, ha felszállnál az első Rómába induló gépre…

Csütörtök délután a Martinbrook gimnázium kollégiumában Jim Sullivan és Kathleen Partridge a lányuk mellett ültek Mrs. Carling irodájában, az igazgatónő pedig velük szemben foglalt helyet az íróasztala mögött. Az asztal egyik oldalán két üres szék állt. Mrs. Carling papírokat tanulmányozott a szemüvege mögül.

– Szóval, mi ez az egész? – akarta tudni Sullivan. – Nem jártam igazgatói irodában kissrác korom óta, de jobb mókát is el tudok képzelni.

– Két vendégem van, akikkel szeretném, ha találkozna, Mr. Sullivan – kezdte Mrs. Carling, papírjait csinos kötegbe rendezgetve. – Ó, már itt is vannak.

Agatha sétált be a szobába Patrickkel.

– Ez meg mit keres itt? – mordult fel Sullivan.

– A munkámat végzem, Mr. Sullivan – jelentette ki Agatha, és leült az egyik székre –, vagyis beleütöm az orromat az ügyeibe.

– Egy jó nagy pofon kéne magának, beképzelt ribanc! – sziszegte Sullivan, és készült felemelkedni a helyéről.

– Akárcsak magának, barátom – mondta Patrick a szoba sarka felé mutatva, ahol a plafonhoz közel egy kamera vette a jelenetet. – Adásban van, úgyhogy vegye elő a legjobb modorát.

– Mintha érdekelne valami nyavalyás kamera – bődült el Sullivan, és hátralökte a székét.

Agatha egy apró kütyüt tartott a kezében, és megnyomott egy piros gombot a tetején. Két nagyon nagyra nőtt fiatalember jelent meg a szobában egy szempillantás alatt, tetovált izmaikon feszülő fekete pólóban.

– Régen elmúltak már azok az idők, amikor Patrick olyan bunyósokkal verekszik, mint maga – mosolygott kedvesen Agatha. Patrick vállat vont, és egyetértően bólintott. – Ezért hát elhoztam Ront és Dave-et. Jobban örülnék, ha kint várakoznának, és magunk között intéznénk el a dolgot, de…

– Üljön le, Jim! – szólt erélyesen Mrs. Carling. – Csak bolondot csinál magából.

Ron és Dave elhagyták a helyiséget.

– Ne vesztegessük tovább az időt, Mr. Sullivan – javasolta Agatha. – Azért vagyunk itt, mert Mrs. Carling és Mrs. Partridge megbízta a Raisin Nyomozóirodát, hogy derítse ki, miként kerültek illegális kemény drogok a kollégiumba.

Agatha kinyitotta az aktatáskáját, és elhelyezte érintőképernyős tabletjét az asztalon. Néhány koppintással életre keltette, majd végigpörgetett egy fényképsorozatot.

– Ezek a fotók akkor készültek, amikor tegnap este elment vacsorázni a lányával – magyarázta Agatha. – Világosan látszik, ahogy az asztal fölött átad egy csomagot Sarahnak.

Sarah felnyögött, és eltakarta kezével az arcát.

– Van itt egy videó is – folytatta Agatha –, a kollégium egyik közösségi helyiségében készült. Itt láthatja, ahogy Sarah kibontja a csomagot, és kisebb tasakokat oszt szét egy lánycsoport tagjainak, cserébe pedig készpénzt vesz el.

– Jim! – kiáltott fel Mrs. Partridge. – Hogy tehetted? Drogot adtál Sarahnak, hogy az iskolában árulja?!

– Nem volt sok – legyintett húsos kezével a vádat elhárítva Sullivan. – Csak arra volt elég, hogy legyen egy kis zsebpénze, és beletanuljon egy kicsit az üzletbe…

– Üzletbe? – tajtékzott Mrs. Partridge. – A drogbizniszbe! Rosszul vagyok tőled! És tőled is! – fordult a lányához. – Soha nem gondoltam volna, hogy szégyellni fogom, hogy az anyád vagyok, pedig igaz: szégyellem magam! Felfogtad, hogy amit tettél, veszélyes és abszolút törvénytelen?

– Nagyon is törvénytelen – tette hozzá Agatha komolyan. – Ha Saraht elítélnék, mivel még nincs tizennyolc éves, a fiatalkorúak börtönében kellene letöltenie a büntetését. Mr. Sullivan viszont akár életfogytiglani börtönt is kaphat, amiért kemény drogot – kokaint – terjesztett, és akár tizennégy évet, amiért kannabisszal kereskedett.

– Tudom azonban – vette át a szót Mrs. Carling –, hogy a Martinbrook igazgatótanácsa nagyon szeretné elkerülni az ilyen kellemetlenséget. Meg kell mondanom neked, Sarah, hogy azonnali hatállyal fel vagy függesztve a kollégiumból. Az igazgatóság fogja eldönteni, hogy a felfüggesztésből végleges kizárás lesz-e. Mr. Sullivan, magának pedig megtiltjuk, hogy még egyszer betegye a lábát a kollégiumba.

– És elfelejtheted, hogy találkozol Sarahval! – kiáltotta Mrs. Partridge a volt férjének.

– Jogom van látni a saját lányomat! – ordította válaszul a férfi.

– Azok után nincs, amit tettél! Tartsd távol magad tőle, különben gondoskodom róla, hogy a bizonyíték egyenesen a rendőrök kezébe kerüljön!

Kathleen karon ragadta a lányát, és kimasírozott vele a szobából. Sullivan gonosz pillantást vetett Agathára, szikrázott a szeme a dühtől. Agatha naiv ártatlanságot mímelve megnyomta a gombot, berendelve Ront és Dave-et.

– Azt hiszem, most itt van rátok szükség, fiúk – mondta. – Mr. Sullivant kell kikísérni az épületből, ahogy befejezzük a mi kis megbeszélésünket.

– Nyugodtan használja az irodámat, ameddig csak szükséges, Mrs. Raisin – mondta Mrs. Carling, és felállt, hogy kimenjen.

– Még egy dolgot meg kell beszélnünk – jelentette be Agatha, amikor Mrs. Carling távozott.

– Nincs magának semmi mondanivalóm! – vicsorgott Sullivan, és ujjával Agatha felé bökött. – Csak annyi, hogy ezzel még nem értünk a végére!

– Ezt egyszer már mondta – emlékeztette rá nyugodt hangon Agatha –, és ezúttal egyetértek magával. Tudja, én tényleg nem szeretem, ha fenyegetnek. Maga megfenyegetett. Aztán odaküldött két gengsztert, hogy verjék szét a házamat. Ha sikerül felgyújtaniuk, ott haltam volna meg. Nem tudom rábizonyítani magára, de mi ketten tudjuk, hogy maga volt az.

– Legközelebb talán nem lesz ilyen szerencséje!

– Nem lesz legközelebb – biztosította róla Agatha. – Sőt, jobban teszi, ha imádkozik, nehogy valami történjen velem, mert több másolatunk van a fotókból és a videóból, és ha valaha bajom esik, sem az exfelesége, sem Mrs. Carling nem tudja majd megakadályozni, hogy bevigyék ezeket a másolatokat a barátainkhoz a mircesteri rendőrkapitányságra.

És csak hogy tisztában legyen vele, és ne bosszantson fel többé – hajolt előre Agatha figyelmeztetően felemelve az ujját, miközben gyorsan megnézte az óráját –, két dolog történik ebben a pillanatban, ami kissé kényelmetlenné fogja tenni ez életét. A helyi hatóságok élelmiszer-higiéniai felügyelői most érkeztek meg a maga fagylaltüzemébe. Remélem, hogy minden tipp-topp arrafelé, Mr. Sullivan, mert nagyon vágynak rá, hogy bezárathassák.

Ugyancsak nagyjából most érkezik egy kedves barátom Olaszországba, hogy tárgyaljon Antonio családjával. Antonio volt az egész vállalkozás tulajdonosa, Mr. Sullivan. Semmi nem volt Ursuláé, és mivel őt el fogják ítélni Antonio megöléséért, nem is örökölhet semmit. Antonio családjára száll a hagyaték Olaszországban, ők pedig azt akarják, hogy a vállalkozás újra üzemeljen, amilyen hamar csak lehet. Ehhez szükségük lesz egy partnerre az Egyesült Királyságban. A barátomnak megvan hozzá a pénze, úgyhogy maga elbúcsúzhat a terveitől, hogy átveszi Antonio üzletét.

Mit is mondott nekem, Mr. Sullivan? „Az embernek gyorsan kell cselekednie ebben az üzletágban – nincs értelme halogatni.” Azt gondolom, jobban teszi, ha nem halogat. Lásson újra munkához, és nyugtassa meg azokat az élelmiszer-biztonsági felügyelőket.

Agatha megkérte Ront és Dave-et, kísérjék ki Mr. Sullivant. Ők két oldalról karon fogták a férfit, az ajtóhoz vezették, ahol Sullivan megfordult, és a válla fölött visszanézett. Szóra nyitotta a száját, de Agatha megelőzte.

– Tudom, tudom, „még nincs vége” – mondta kissé unott hangon Agatha. Meglengette a férfi felé a tabletjét. – Majd én eldöntöm, mikor lesz vége a maga számára, Mr. Sullivan.

Amikor Agatha hazaért, ott találta Jamest, aki az előkertjében állt, és Agatha házát nézte, ahol a lakberendezők a szakadt és ketchupfoltos tapétát fejtették le éppen.

– Felújítás? – érdeklődött a férfi, amikor Agatha odament a kertkapujához.

– Hadd meséljek el neked néhány dolgot – mondta, mire James behívta magához.

James hátsó kertjében ültek és teáztak, és Agatha sietve beszámolt a történtekről.

– Kevesebb mint két hétig voltam távol – jegyezte meg James, amikor Agatha befejezte. – Nem tudom elhinni, hogy ennyi veszélynek tetted ki magad.

– Nem én döntöttem úgy, hogy megpróbáljanak megölni, James – fortyant fel Agatha, amiért exe még őt hibáztatja.

– Nem, nem, tudom, drágám – nyugtatta meg gyorsan a férfi, felismerve, hogy kezd elszabadulni a Raisin-féle indulat. – Csak fel vagyok háborodva, hogy rossz vége is lehetett volna, és én nem voltam itt, hogy segítsek. Belepusztulnék, ha történne veled valami.

– Tényleg?

– Abszolút! A hajón legtöbbször emberekkel voltam körülvéve, de nem hiszem, hogy valaha is éreztem magam annyira egyedül. Szóval… nézd… tudod, hogy nem vagyok jó, ha ilyesmiről kell beszélnem, de… hiányoztál.

– Hidd el, James, te is hiányoztál nekem.

– Akkor nosza! A nap már lemenőben, úgyhogy ünnepeljük meg a hazatérésemet egy pohár borral.

– És azt, hogy életben maradtam.

– Igen, igen, természetesen. Az a legfontosabb, hogy mindezt sértetlenül megúsztad, úgyszólván. És azt is megmutathatnád, milyen lesz az új berendezés.

James kitöltött két pohár Malbecet, elsétáltak az előkertbe, aztán átmentek Agathához, ő pedig megmutatta, mekkora volt a pusztítás, és ismertette az újjáépítés terveit. Megálltak a konyhában, ahol James két jegyet vett fel a pultról.

– Parasztbecsület – olvasta. – Ezer éve nem láttam.

– Mrs. Bloxby hozta a jegyeket – magyarázta Agatha. Csak a helyi kórus előadása. Nem hiszem, hogy túl izgalmas lesz.

– Akkor is el kell mennünk – hogy kifejezzük támogatásunkat. Lehet, hogy jobb lesz, mint gondolod.

Így történt, hogy Agatha és James a Szent Júdás-templom csarnokában találták magukat, és Mascagni operájának kórusfeldolgozását hallgatták Giovannival, aki fehér frakkban vezényelte a kiválasztott profi zenészeket és a carselyi énekkar bátor amatőrjeit. Agatha figyelte a férfi arcát, amikor az előadás kezdetén a közönséghez szólt, és azonnal tudatára ébredt, mi volt az, amit ő és feltehetőleg a többi nő is annyira elbűvölőnek talált. Giovanni olyan volt, akár egy mágnes. Először a szemet ejtette rabul, aztán mintha az ember egész lényét vonzaná ellenállhatatlanul maga felé.

Miközben beszélt, Giovanni a közönséget pásztázta, mígnem pillantása egyenesen Agathán állapodott meg. Kiszúrta az arcát a közönség sorai között. Elmosolyodott, felhúzta a szemöldökét, és Agatha abban a pillanatban tudta, hogy a férfi nem felejtette el. Még mindig megvolt köztük a kapocs.

Amikor elkezdődött az előadás, Agatha figyelte Giovanni háta és karja mozgását, ahogy biztatja a kórust: énekeljenek azzal a szenvedéllyel, amit a zene megkíván. Néhányan dicséretes erőfeszítést tettek. Egyikük, a Santuzzát éneklő elbűvölő szoprán, akit Giovanni egy másik kórusból hívott meg, kivételesen jó volt.

Amikor az utolsó hangok is lecsengtek, és a lelkes tapsvihar is elült, Agatha nézte, ahogy Giovanni elvegyül a kórussal, megdicséri őket a jó szereplésért, közben elegánsan fogadja a közönség tagjainak gratulációit.

– Szerintem egészen jó volt – jegyezte meg James, aztán elnézést kért, és elindult a férfimosdóba.

Agatha megragadta az alkalmat, és beállt a karvezető előtt kígyózó sorba. Ekkor látta meg, hogy Giovanni szopránja az első gratuláló. A nő átfogta a férfi derekát, ő hasonlóképpen válaszolt, majd keze a nő derekáról lecsúszott annak hátsójára. A nő felágaskodott, és megcsókolta. Ezek nem egy olyan férfi és nő mozdulatai voltak, akik mindössze barátok. Nyilvánvaló lehetett bárki számára, aki látta, ami történt, hogy szeretők.

Az énekesnő elindult a női mosdóba, Agatha követte. A kézmosónál odaállt mellé, mintha újra akarná rúzsozni a száját.

– Maga nagyszerű volt – jegyezte meg Agatha.

– Köszönöm – felelte a nő.

– A Royal Oakban finom a Barolo – vetette oda Agatha, mintegy mellesleg.

– Tessék? – nézett rá a nő gyanakodva.

– Legyen olyan jó kislány, és mondja meg Giovanninak, hogy az egyik fülbevalómat a szobájában hagytam a múlt héten – magyarázta Agatha széles mosollyal. – Nagyon szeretném visszakapni valamikor.

Agatha kisétált, megkereste Jamest, és elindultak haza.

– Tudod – kezdte James, ahogy a főutcán sétáltak –, a ma esti történet a szerelemről és romantikáról elgondolkodtatott kettőnket illetően.

– Valóban? – álmélkodott Agatha, akinek főleg az járt az eszében, hogy soha, semmiképpen nem tűrné el, hogy Giovanni úgy kezelje őt, mint a kis Santuzzáját. Most már tényleg halott volt Agatha számára.

– Bizony… – folytatta James. – Tényleg együtt kellene lennünk, tudod. A házasságunk…

– Igen! – vágta rá határozottan Agatha. – Ha arra készülsz, hogy megkérd a kezem, James, a válaszom: igen!

– Nos, én… pompás. Remek.

Agatha belekarolt Jamesbe, és befordultak az Orgona közbe.

– Akkor eladod a házadat? – kérdezte James.

– Hogyhogy eladom a házamat? – értetlenkedett Agatha. – Egy vagyont költöttem a felújítására. Eszem ágában sincs eladni.

– De semmi értelme, hogy két házunk legyen egymás mellett.

– Hát akkor add el a tiédet, és költözz hozzám.

– Nem is tudom, Agatha. Nem éppen az én ízlésem szerint van berendezve.

– Ezt hogy érted? Mi a baj az új bútorral?

– Ha jobban megnézzük, minden olyan nőies, ennyi az egész.

– Nekem tetszik! – csattant fel Agatha. – Ha neked nem, az a te problémád!

– Az én problémám az – javította ki James –, hogy te olyan átkozottul intoleráns vagy.

– Ha így gondolod – jelentette ki Agatha, amikor odaértek a kertkapuikhoz –, akkor talán nem kellene megint belerohanni egy házasságba, amiből egyszer már mind a ketten olyan lelkesen kimenekültünk!

– Talán valóban nem! – vakkantott James, és mind a ketten odaléptek saját bejáratukhoz.

Lehet, hogy az a sorsom, hogy soha ne legyen stabil kapcsolatom egyetlen férfival sem, gondolta Agatha, ahogy felvánszorgott a hálószobájába. Másrészt viszont talán még nem próbálkoztam a megfelelő férfival. Elvégre John még mindig itt van, és egész jól nézett ki ruha nélkül… attól a cipőtől eltekintve!

